דף מקורות לספר חובות הלבבות, שער חשבון הנפש, הקדמה (עמ' קעג'-קעד')

חובות הלבבות: אמר המחבר: מפני שקדם מאמרנו בגדרי התשובה ותנאיה, והיה החשבון עם הנפש אחד מתנאיה, ראיתי לסמוך לה ביאור עניני החשבון עם הנפש בעבור מה שיש בו מעניני ההערה לה למה שיש בה תקנתה בשני עולמים, כמו שאמר דוד, עליו השלום (תהלים קיט נט): חשבתי דרכי ואשיבה רגלי אל עדותיך.
מרפא לנפש ד"ה: חשבתי דרכי – ע"י שחשבתי ונתתי לבי אל כל דרכי ועמלי וראיתי שתכלית כולם הוא:  ואשיבה רגלי אל עדותיך – שיהיו דרך להגיע אל עדותיך, ואם לאו הכל הבל  ורעות רוח.
ספר תפארת שלמה, פרשת ויצא  ד"ה: וישמע את דברי בני לבן לאמר לקח יעקב את כל אשר לאבינו ומאשר לאבינו עשה את כל הכבוד הזה. כי אמנם זה היה מדת של אבותינו הקדושים ללקט אורות וניצוצות הקדושות בכל מדרך כף רגלם כמ"ש (שם א, כט) לכם יהיה. וכ"נ באברהם אבינו (יב, ג) ונברכו בך כל משפחות האדמה ובזרעך. לשון המבריך את הגפן לנטוע במקום אחר כן הבריך כל הנשמות להקדושה כמו במלחמת המלכים שם מצא נשמת רבא כמובא בכתבי האר"י ז"ל בר"ת (שם יד, יב) "רכשו "בן "אחיו ע"ש. וכזה היה ענין יעקב ויוסף בכל הליכתם לכן כאשר יעקב אבינו ע"ה הוציא כל הני"ק מבית לבן לא היה לו לעשות עוד אצלו כלל. וז"ש לקח יעקב את כל אשר לאבינו ר"ל כל דסט"א אשר כל יניקתם וחיותם מיניקת הקדושה והוציא את בלעם מפיו ומאשר לאבינו עשה את כל הכבוד הזה. דהנה זה דרך האיש הישר הולך ליקח לו ראיה מהפכו כאשר רואה תשוקת ההמון עם והשתדלות בדבר הרשות ככה ירדוף הוא וישתדל בזריזות בקיום המצות והוא ישכים כמו שהם משכימים בבקר. וכמו כן כשרואה איזו ענין מתאוות עוה"ז ואיזו התפארות ותשוקת האדם להם כן יתלהב ויתאווה להקדושה להיות דבור בשרשו וכן בכל המדות וכמבו' זה בספר תהלים כמה פעמים. וזה היה ענין העבדות של יעקב אבינו אצל לבן בראותו תשוקתו וטרדתו בעניני תאוות עוה"ז ככה עשה אף הוא בקדושה. וכ"נ ברבקה (שם כז, טו) ותקח את בגדי עשו בנה החמודות אשר אתה בבית ותלבש את יעקב בנה וגו' כי יעקב היה ירא לשמוע אל אמו לקחת הברכות פן אהיה כמתעתע והבאתי עלי קללה וגו' (שם יב) ולזה לקחה בגדי עשו החמודות פי' חמדת ותאוות עשו בעניני עוה"ז לבשה את יעקב בנה כדי לעשות מצותה בחשקות. וז"ש ומאשר לאבינו עשה את כל הכבוד הזה כי ממנו לקח ראיה להעבדות הש"י ולכן אח"כ כשהלך מעמו נאמר (שם לא, כ) ויגנוב יעקב את לב לבן הארמי פי' שגנב לבו הרע להיות לו דרך להפוך להקדושה כמ"ש חשבתי דרכי הם דרכי הרשות (תהלים קיט, נט) ואשיבה רגלי אל עדותיך. וז"ש (במדבר טו, לט) ולא תתורו אחרי לבבכם וגו' למען תזכרו וגו' ר"ל עיניכם אשר אתם זונים תקחו להפך למען תזכרו ועשיתם את כל מצותי להפוך מרע לטוב כנ"ל. והבן:
ספר תפארת שלמה, פרשת פינחס ד"ה: ויקח משה ואלעזר הכהן את הזהב מאת שרי האלפים וגו' ויביאו אותם אל אוהל מועד לזכרון לבנ"י לפני ה'. הנ"ל עפ"י מ"ש בפ' תרומה (שמות כח, ב) כל איש אשר ידבנו לבו תקחו את תרומתי. כי הנה עצה נכונה לעבודת הבורא ב"ה מכל מה שהיצה"ר מושך את לבבו לתאוות העוה"ז באותו התאווה והחשק והרצון יעשה התורה ומצות כמ"ש דוד המלך ע"ה (תהלים קיט, נט) חשבתי דרכי ואשיבה רגלי אל עדותיך ע"י התאווה והרצון שהם דרכי האדם הי' מהפך רצונו לעדותיך. וז"ש (ברכות ט, ה) ואהבת וגו' בכל לבבך בשני יצריך ביצה"ט וביצה"ר וידוע כי כסף רומז לרחמים וזהב רומז למה"ד. וז"ש ויקח משה וגו' את הזהב רומז לדינין הי' מהפך לרחמים וחסד ע"י שהי' מכניס בלבבם להפוך שאותו הרצון שהי' להם לזהב להביא אותו אל אהל מועד לזכרון לפני ה':
ספר באר מים חיים, פרשת נשא, פרק ו': ואמנם מי שזכה להיות עובד את ה' מאהבה גמורה עזה וחזקה. וכל כך הגדיל בלבו לאהבה את ה' באהבה עזה בוערת כרשפי אש שלהבת יה עד שכל תשוקת לבבו ומחמדיו וחפציו אינם כי אם לעבוד את ה' לא זולת ולא יצוייר כלל בקרבו אם יש דבר בכל העולם שיתאוה ויחמוד האדם לו חוץ מאהבת בוראו. כי הלא כל הבלי עולם הזה הם הבל והבאי שגעונות מעשה תעתועים ואיזה פתי יסור הנה וחסר לב לאהוב את שטותי דברים כאלה. כמאמר נעים זמירות ישראל (תהלים י"ט, ח'-י"א) תורת ה' תמימה משיבת נפש וגו' הנחמדים מזהב ומפז רב ומתוקים מדבש ונופת וגו' ואומר (שם קי"ט, צ"ז) מה אהבתי תורתך וגו'. סעפים שנאתי ותורתך אהבתי (שם שם, קי"ג) וכבר שיבר והכניע כל תאוות תשוקת לבבו שלא להתאוות לשום דבר בעולם. בלתי לה' אל עליון בלבד. וכל בחינת התאוות והכוחות וחמדת לבבו שהיה בו משורש היצר הרע להתאוות לדברי העולם נתהפך אצלו להתלהב ולהתאוות בכח הזה לאלהי עולם ה' ולעובדו בזה עבודה תמה תמידיות שאין לה הפסק וביטול עולמית. ואפשר לזה אמר הכתוב (משלי ג', ו') בכל דרכיך דעהו והוא יישר אורחתיך. כלומר בכל הדרכים שלך, מה שאתה מתאוה וחושק אליהם, דעהו. שתהפוך את זאת לידע את ה' בכוחות ותאוות הללו, ואז ממילא והוא יישר אורחתיך. כי לא תהיה כסוג הראשון שעבודתו הוא עבודה בסירוגין פעם כך ופעם כך. רק תמיד לא יחשו המזכירים את ה' כי אין בלבבם יותר כי אם לאהבה את ה'. וזה אומרו בספר תהלים (שם נ"ט) חשבתי דרכי ואשיבה רגלי אל עדותיך כלומר חשבתי דרכי עצמי מהכוחות והתאוות הנמצאים לדברי העולם. ואשיבה אותם בשלום אל עדותיך לחפוץ בכוחות הללו אל עדותיך כי אין דבר חוץ ממך ומעבודותיך ומי שהוא בבחינה זו עובד את ה' אף עם בחינת היצר הרע אשר בקרבו וממילא אין דבר שיעכבנו מהעבודה, ויומם ולילה לא ינוח ולא ישקוט ואין רגע בטל אצלו מעבודתו. וזה נקרא למעלה מהטבע. כי כבר שיבר טבע גופו וכוחי תאוות מורשי לבבו והפכם לה' ותבער בו אש ה' יומם ולילה גם עם בחינת היצר הרע אשר בקרבו. ועל זה אמר הכתוב (משלי ט"ז, ז') ברצות ה' דרכי איש גם אויביו ישלם אתו ואמרו חז"ל (בראשית רבה נ"ד, א') זה יצר הרע. כי אף היצר הרע שבקרבו עושה שלום אתו ומסייעו ומחזקו לעשות אשר לבו חפץ גם בכוחו כאמור. וכבר הנה הוא יצוא יצא מבחינת אוי לי מיצרי שלא די שיצרו אינו מקטרגו לרעה אף מסייעו לטובה:
ספר שולחן ערוך או"ח, רלא': אם אי אפשר לו ללמוד בלא שינת צהרים יישן: הגה וכשניעור משנתו א"צ לברך אלהי נשמה (ב"י) וי"א שיקרא קודם שיישן ויהי נועם (כל בו) ובלבד שלא יאריך בה שאסור לישן ביום יותר משינת הסוס שהוא שתין נשמי ואף בזה המעט לא תהא כוונתו להנאת גופו אלא להחזיק גופו לעבודת השי"ת וכן בכל מה שיהנה בעולם הזה לא יכוין להנאתו אלא לעבודת הבורא יתברך כדכתיב בכל דרכיך דעהו ואמרו חכמים כל מעשיך יהיו לשם שמים שאפילו דברים של רשות כגון האכילה והשתיה וההליכה והישיבה והקימה והתשמיש והשיחה וכל צרכי גופך יהיו כולם לעבודת בוראך או לדבר הגורם עבודתו שאפילו היה צמא ורעב אם אכל ושתה להנאתו אינו משובח אלא יתכוין שיאכל וישתה כפי חיותו לעבוד את בוראו וכן אפילו לישב בסוד ישרים ולעמוד במקום צדיקים ולילך בעצת תמימים אם עשה להנאת עצמו להשלים חפצו ותאותו אינו משובח אלא א"כ עשה לשם שמים וכן בשכיבה א"צ לומר שבזמן שיכול לעסוק בתורה ובמצות לא יתגרה בשינה לענג עצמו אלא אפילו בזמן שהוא יגע וצריך לישן כדי לנוח מיגיעתו אם עשה להנאת גופו אינו משובח אלא יתכוין לתת שינה לעיניו ולגופו מנוחה לצורך הבריאות שלא תטרף דעתו בתורה מחמת מניעת השינה וכן בתשמיש אפי' בעונה האמורה בתורה אם עשה להשלים תאותו או להנאת גופו ה"ז מגונה ואפילו אם נתכוין כדי שיהיו לו בנים שישמשו אותו וימלאו מקומו אינו משובח אלא יתכוין שיהיו לו בנים לעבודת בוראו או שיתכוין לקיים מצות עונה כאדם הפורע חובו וכן בשיחה אפילו לספר בדברי חכמה צריך שתהיה כונתו לעבודת הבורא או לדבר המביא לעבודתו. כללו של דבר חייב אדם לשום עיניו ולבו על דרכיו ולשקול כל מעשיו במאזני שכלו וכשרואה דבר שיביא לידי עבודת הבורא יתברך יעשהו ואם לאו לא יעשהו ומי שנוהג כן עובד את בוראו תמיד:
דף מקורות לספר חובות הלבבות, שער חשבון הנפש, פרק א' (עמ' קעג'-קעד')

חובות הלבבות: אבל החשבון עם הנפש הוא השתדלות האדם בעניני תורתו ועולמו בינו ובין שכלו, כדי שידע בזה מה שיש לו ומה שיש עליו מן החובות. וכבר הזהירנו על זה הנביא, עליו השלום, באמרו (דברים ד לט): וידעת היום והשבות אל לבבך כי ה' הוא האלהים, ואמר דוד, עליו השלום (תהלים לד ט): טעמו וראו כי טוב ה', ואמר (דברי הימים א כח ט): דע את אלהי אביך ועבדהו,

דברים ד, לט: וְיָדַעְתָּ הַיּוֹם וַהֲשֵׁבֹתָ אֶל לְבָבֶךָ כִּי ה' הוּא הָא-ֱלֹהִים בַּשָּׁמַיִם מִמַּעַל וְעַל הָאָרֶץ מִתָּחַת אֵין עוד. 
אור החיים שם: וידעת היום צריך לדעת מה ידיעת יום מימים, מה ישיב אל לבו ואולי שנתכוון להערות הצריכין להכניע היצר השוכן בלב האדם:

 א', על דרך אומרם ז"ל (קידושין ל:) אם פגע בך מנוול זה וכו', ואם לאו יזכור לו יום המיתה (ברכות ה), ובזה יהיה נכנע לבבו, והוא אומרו וידעת יתן בדעתו היום הידוע, שהוא יום המיתה, ובזה והשבות אל לבבך, להשיבו אל דרך הטוב והישר ודקדק לומר לבבך לשון רבים, לרמוז לשני יצרים יצר הטוב ויצר הרע:

 ב', על דרך אומרם ז"ל (סוכה נב.) שלעתיד לבא יביא הקדוש ברוך הוא את השטן ושוחטו לעיני כל ישראל, וצוה משה שיתן האדם בידיעתו היום ההוא הגדול, שבו ישלוף ה' חרבו וישחט ס"מ הרשע, ובזה ישיב אל לבבו לדרך הישר, כי יכנע השטן לפניו:

 ג', עוד ירצה שיזכור לו היום הגדול שהוא יום הדין, מה יעשה כי יקום אל, וכי יפקוד מה ישיבנו, ומה תגדל חרפתו לפני קהל ועדה עליונים ותחתונים, ובזה והשבות וגו':

 ד', על דרך אומרם ז"ל (ב"ב פד.) למה החמה בבוקר פניה אדומים וכו' לפי שעוברת על פתחה של גיהנם וכו' והוא אומרו וידעת, תן לבך לדעת מעשה היום ותראה הכרה בשמש כי יש דין לעוברי רצונו, ובזה תשיב אל לבבך וגו':

 ה', על דרך אומרם אנשי אמת שונים בש"ע, כי בחינת הקדושה תקרא יום, ובחינת הזרות תקרא לילה, ועל ידי מעשה אדם יכחד מבחינת יום ויהיה חלקו במדת לילה, ולזה התפלל דוד ואמר מפחד [לילה] (בלילות) (תהלים צא ה) והוא אומרו וידעת היום, פירוש השתדל לדעת מדה זו שנקראת היום, ובזה אתה מעצמך תטה לבבך לדרך הנכון:

 ו', על דרך אומרם ז"ל בספר הזוהר (ח"ג קעח.) וז"ל מאן אינון מארי חושבנא, אינון דבכל לילה עבדין חושבנא בנפשייהו במה דעבדין בההוא יומא ומתקנין ארחייהו וכו', עד כאן:

 והנה אם האדם עושה כדבר הזה דבר יום ביומו, ירגיש במעשיו הרעים וישוב על השגגות ויתודה על העבר, וזולת זה לצד מיעוט הרגשתו בהם יתמיד עשות כהם וגדולים מהם, וגם כי ישוב לא יזכור את אשר עברוהו להתוודות עליהם, ולזה צוה משה במאמר וידעת היום, פירוש שבכל יום ידע מעשהו של אותו יום, והוא דרך מארי דחושבנא, ובזה והשבות אל לבבך שלא יתמיד בהם ואין צריך לומר שלא יוסיף להרע:

 ז', על דרך אומרם בספר הזוהר (ח"ג יג - רלג) כי יום שהנפש באה מעולם העליון משביעה ה' על התורה ומתרה בה בעונשין מרובים וביעודים מרובים אם תטיב, ועיין בספר הזוהר, וכנגד יום זה אמר וידעת היום, פירוש היום שנסע שיזכור יום נסיעת נפשו מעולם העליון בכמה התראות, וזה ישיב אל לבו וכו':

 ח', על דרך אומרם ז"ל (חגיגה יב:) כי עולם הזה יקרא לילה, ועולם העליון יקרא יום, והנה לצד שיראה האדם דברים מנוגדים בעולם הזה, צדיק ורע לו, ורשע וטוב לו, לאין חקר
, יטהו לבבו מבחור בטוב הנצחי, ויראהו הרשעים בעולם הזה שמסריחין ומרויחין ויאמר אליו הלא תראה כי טוב הוא לזה אמר וידעת היום שהוא עולם המתיחס אליו יום, והשבות אל לבבך תשובה ניצחת, כי ה' בוחר הקיום לידידיו ומשלם לשונאיו וכו': 
 ט', על דרך אומרם ז"ל (שבת פח.) בפסוק ויהי ערב וגו' יום הששי (בראשית א לא), שהתנה ה' עם מעשה בראשית על יום מתן תורה וכו', והוא מה שרמז באומרו וידעת היום, ופירוש היום הנכבד שנגלה על הר סיני מה נורא מעשיו, ושעליו בא התנאי עם העולם, ובזה תשיב לבבך לדרך התורה:

 ולדרך זה אומרו כי ה' הוא האלהים נמשך עם מה שלמעלה, והשבות אל לבבך שעל ידי היום ההוא הוכר לכל העולם כי אין אלהים זולתו בשמים וגו' ועל הארץ, וכאומרם ז"ל (מכילתא בפסוק אנכי) בפסוק לא מראש בסתר דברתי (ישעיה מח טז):

 י', יתבאר על דרך אומרם ז"ל (ירושלמי ברכות פ"א ה"א) שקול שבת כנגד כל התורה כולה, והנה לפי שיבא היצר ויאמר לאדם מה כחך כי תיחל לקיים כל התורה כולה שהיא שלימות האדם, ומה גם אדם שעברוהו רעות רבות ירחיקהו היצר, מה תוכל לתקן את אשר פעלו ידיך מהרעות, לזה אמר משה וידעת היום, אותו שכתוב בו היום שהוא השבת דכתיב (שמות טז כה) כי שבת היום, תן דעתך עליו, ובו תשיב אל לבבך, כי הוא שקול כנגד כל התורה, וזה יועיל לסתור ב' טענות, בין לתקן מה שעברוהו מהמרדים, בין להשלמת הנפש, שעל ידי שמירתו הרי הוא כאלו קיים תרי"ג מצות:
דף מקורות לספר חובות הלבבות, שער חשבון הנפש, פרק ב' (עמ' קעו'-קעח')
חובות הלבבות: על המאמין לחשוב עם נפשו במה שהוא חייב לאלהים, יתעלה, וידקדק בדבר בתכלית יכלתו וכפי השגתו ממנו, ומה שיגיע אליו במעשה, ישתדל בו ויטרח, ומה שלא יוכל להשיגו במעשה, ישיגהו בידיעה ויתאווהו [בלשונו ויכסף אליו בלבו] , כמו שאמר דוד, עליו השלום (תהלים קיט ה): אחלי יכונו דרכי לשמר חקיך, ואמר (תהלים יט יא): הנחמדים מזהב ומפז רב ומתוקים מדבש ונפת צופים. והבורא ידינהו לזכות, והוא חייב לצפות לעתות, אשר תשיג ידו ויוכל בהן לשלם מה שייתכן לו מחובות הבורא, יתברך. ואל ירחיב על עצמו האמתלאות בו, ויזלזל בו, ויניחהו ויתעלם ממנו, פן יהיה נעכר ביום החשבון הגדול...

ספר שיחות הר"ן, אות יב': אלו הרוצים להיות אנשים כשרים ולכנס בעבודת ה' ואזי יש להם בלבולים גדולים ומניעות גדולות ואינם יכולים לתת עצה לנפשם איך לעשות מחמת גדל הבלבולים והמניעות שיש להם וכל מה שרוצים לעשות בעבודת ה' קשה להם לעשות כראוי, דע שזה בעצמו שהם מתיגעים ולהוטים לעשות איזה עבודה או לקדש עצמו באיזה קדושה אף על פי שאינם יכולים לגמר כראוי. זה בעצמו שהם מתיגעים ולהוטים אחר זה הוא בחינת קרבנות בבחינת (תהלים מ"ד כג): "כי עליך הרגנו כל היום נחשבנו כצאן טבחה", ואיתא בתקונים (כט) שזה בחינת תפלה שהיא בחינת קרבנות. הינו כשרוצים להתפלל ואין מניחין אותו ומבלבלין אותו בכמה מיני בלבולים והוא צריך לכמה יגיעות בשעת התפלה. ואזי אפלו אם אינו זוכה להתפלל כראוי, אף על פי כן היגיעה בעצמה שמיגע עצמו בכל כחו ומוסר נפשו להתפלל כראוי זה בעצמו הוא בחינת קרבנות בחינת "כי עליך הרגנו" וכו', וכמו כן בכל העבודות והקדושות שאדם רוצה לקדש עצמו אף על פי שאינו זוכה חס ושלום לקדש עצמו כראוי, אף על פי כן היגיעה בעצמה והיסורין והבלבולים שיש לו מזה מחמת שרוצה וחפץ לקדש עצמו רק שאין מניחין אותו, זה בעצמו הוא בחינת קרבנות בחינת "כי עליך הרגנו כל היום נחשבנו כצאן טבחה":

על כן על האדם לעשות את שלו תמיד, ליגע עצמו בעבודת ה' בכל מה שיוכל. ואת כל אשר תמצא ידך לעשות - עשה, אף על פי שקשה עליו מאד ונדמה לו שאין מניחין אותו כלל ומרחיקין אותו מאד מאד ואינו זוכה לעשות כראוי שום דבר שבקדושה וכו'. אף על פי כן עליו לעשות מה שיוכל וה' הטוב בעיניו יעשה: 
ספר באר מים חיים, פרשת צו, פרק ו': הנה בכל סדר קדשים שאינו נוהג עתה בעוונותינו הרבים אמרו חז"ל (סנהדרין נ"א ע"ב) הלכתא למשיחא אלא דרוש וקבל שכר וכו', ולדעתנו לא כיוונו על שכר לימוד התורה בזה, כי הלא גם בכל מצוות מעשיות הנוהגין עתה מקבל האדם שכר לימוד התורה באנפי נפשא חוץ ממה שיקבל שכר בעשיות המצוות, והראיה ממה שאמרו (פאה ריש פרק א') ותלמוד תורה כנגד כולם וגם נענו כולם ואמרו (קידושין מ' ע"ב) תלמוד גדול ממעשה וכו', הרי ששכר הלימוד הוא חוץ משכר המעשה. ובודאי בתורה שאדם עוסק שלא במעשה כמו במצות מעקה ומזוזה אם אין לו בית וכדומה ודאי שח"ו לא יקופח שכר התורה בזה וכן בסדר קדשים ודאי לא עלה על לב מעולם לגרע שכר לימוד התורה בשביל מה שאינו נוהג עתה כי שכר הלימוד הוא שכר אחר משכר המעשה. ואמנם אמרו דרוש וקבל שכר על בחינה הנזכרת בבחינת דורשי ה' זרע אברהם אוהבו שהם דורשים את ה' בכל לבבם וצמאים אליו לומר מתי אזכה להדבק בו יתברך ולעשות לו נחת רוח, ונפשם בחלה בהם חומדת ומתאוית לקיים כל המצוות כולם ברגע אחד: 
ואפשר לזה יאמר הכתוב דרשו את ה' בהמצאו קראהו בהיותו קרוב וגו'. והוא מוסר השכל לבני עמנו המוני עם שלא די שאינם על בחינה לצפות לה' לקיים מצוותיו טרם בואם כי אם אף בהגיע הימים אשר יש בהם חפץ לה' לקיים המצוות אינם דורשים אותו בכל לבבם לקיימם באהבת נפשם בחביבות ובזריזות והשתוקקות ולראות שיהיו על צד היותר כשר וישר ונאה ויפה ומהודר לכבוד בוראנו יתברך ויתעלה בעצלות ובכבידות. ולזה אמר על כל פנים דרשו את ה' בהמצאו אם אינכם דורשים אותו קודם הגיעו אליכם, על כל פנים בהמצאו בעת שהוא מצוי אליכם בימים שצוה עשות בהן המצוות, דרשוהו. וכן קראוהו על כל פנים בהיותו קרוב אליכם בהאירו אורו במועדים וחגי הזמן ולא קודם כאלו הדורשים באמת:

ונחזור לענין אשר לזה אמרו דרוש וקבל שכר, כלומר דרשוהו בלבבכם להטות הלב שיחפץ באמת באהבה רבה לקיים כל סדר קדשים להקריב הקרבנות והנסכים דבר יום ביומו, אם לא מפני הגבול שהגביל שמו יתברך שלא לעשותן כי אם בבית עולמים ועל ידי הכהן הטהור מכל טומאה, וכאילו בעבותות העגלה נעשה מאמרו יתברך להתעכב שלא נקריב, וזאת במרירות לב כי נפשו משתוקקת וחומדת מאוד לעשות לפניו את קרבנות חובותינו מתמידין כסדרם ומוספי היום וחטאות ואשמות ועולות וכדומה, וכזה דרוש וקבל שכר תיכף כי בזה ודאי הקב"ה מצרף מחשבה טובה למעשה, ובביאור אמרו (שם) חישב אדם לעשות מצוה ונאנס ולא עשאה מעלה עליו הכתוב כאילו עשאה וכו' ואין לך אונס גדול מזה מפני מאמרו של מלך המלכים ברוך הוא ועל כן תיכף תקבל שכר כאילו עשית אותה והקרבתו תיכף, וזה הוא חוץ משכר הלימוד ודבר אחר לגמרי: 
ולזה אמרו חז"ל כל העוסק כו' ולא כל הלומד כי הלימוד הוא ענין אחר. ורק שהוא עוסק בה ממש שדורש ומבקש בלבו כל ענין עשייתו ומתעסק בה בכל לבו לעשותה כי חפץ בה ובאונס גדול נמנע מפני שגלינו מארצנו ואין המקום גורם לזה, ובזה אין הקב"ה מקפח שכר כל בריה ונותן לו שכר עולה חטאת וכל הקרבנות כי חפצו ורצונו לקיים הכל ומן השמים עכבוהו. ולזה יאמר הכתוב זאת תורת העולה כלומר לפעמים התורה היא במקום העולה כי הנה היא העולה על מוקדה על המזבח כלומר כי מקום העולה הוא דווקא על המזבח ולא בכל מקום, וכל המקומות שחוצה לו ואי אפשר להן לבוא אליו מה תהא עליהן אם לא בזאת התורה לעולה ולמנחה ולחטאת וגו', וגמר אומר כל הלילה עד הבוקר כלומר וכן כל הלילה שהגלות נמשל ללילה ומה יעשה ישראל בכל הלילה עד הבוקר אם לא בתורה שבפיהם ובלבבם לעשותם ואז הקב"ה מעלה עליהן כאילו הקריבו כל הקרבנות במועדן בזמנן במשמרותיהם:

ספר ליקוטי מוהר"ן מהדורה קמא, תורה קצג': דַּע שֶׁהַמַּחֲשָׁבָה יֵשׁ לָהּ תֹּקֶף גָּדוֹל, וְאִם יְחַזֵּק וִיגַבֵּר מַחֲשַׁבְתּוֹ עַל אֵיזֶה דָּבָר שֶׁבָּעוֹלָם, יוּכַל לִפְעֹל שֶׁיִּהְיֶה כָךְ, וַאֲפִלּוּ אִם יְחַזֵּק מַחֲשַׁבְתּוֹ מְאֹד שֶׁיִּהְיֶה לוֹ מָמוֹן, בְּוַדַּאי יִהְיֶה לוֹ, וְכֵן בְּכָל דָּבָר. רַק שֶׁהַמַּחֲשָׁבָה תִּהְיֶה בְּבִטּוּל כָּל הַהַרְגָּשׁוֹת. וְהַמַּחֲשָׁבָה תַּקִּיפָה כָּל כָּךְ, עַד שֶׁאֶפְשָׁר לִמְסֹר נַפְשׁוֹ בְּמַחֲשַׁבְתּוֹ מַמָּשׁ, דְּהַיְנוּ שֶׁיַּרְגִּישׁ צַעַר הַמִּיתָה מַמָּשׁ, עַל יְדֵי שֶׁיְּקַבֵּל עַל עַצְמוֹ בְּדַעְתּוֹ שֶׁהוּא מְרֻצֶּה לִמְסֹר נַפְשׁוֹ עַל קִדּוּשׁ הַשֵּׁם בְּאֵיזֶה מִיתָה שֶׁתִּהְיֶה. וְאֶפְשָׁר לְחַזֵּק וּלְגַבֵּר הַמַּחֲשָׁבָה כָּל - כָּךְ, עַד שֶׁבְּשָׁעָה שֶׁמְּקַבֵּל בְּמַחֲשַׁבְתּוֹ שֶׁהוּא מְרֻצֶּה לִמְסֹר נַפְשׁוֹ לָמוּת עַל קִדּוּשׁ הַשֵּׁם, אֲזַי יַרְגִּישׁ צַעַר הַמִּיתָה מַמָּשׁ:

וְזֶה שֶׁאָמַר רַבִּי עֲקִיבָא (בְּרָכוֹת סא): 'כָּל יָמַי הָיִיתִי מִצְטַעֵר עַל פָּסוּק זֶה מָתַי יָבוֹא לְיָדִי וַאֲקַיְּמֶנּוּ עַכְשָׁו' וְכוּ'. הַיְנוּ שֶׁבִּשְׁעַת קְרִיאַת - שְׁמַע שֶׁהָיָה רַבִּי עֲקִיבָא מְקַבֵּל עַל עַצְמוֹ אַרְבַּע מִיתוֹת בֵּית - דִּין, הָיָה מְקַבֵּל עַל עַצְמוֹ מְסִירַת נַפְשׁוֹ בְּמַחֲשָׁבָה חֲזָקָה וְתַקִּיפָה כָּזוֹ, עַד שֶׁהָיָה מִצְטַעֵר וּמַרְגִּישׁ מַמָּשׁ יִסּוּרֵי הַמִּיתָה מַמָּשׁ, כְּאִלּוּ סוֹקְלִין וְשׂוֹרְפִין אוֹתוֹ מַמָּשׁ בְּלִי שׁוּם הֶפְרֵשׁ. וְזֶה 'כָּל יָמַי הָיִיתִי מִצְטַעֵר מָתַי יָבוֹא' וְכוּ' הַיְנוּ שֶׁמִּמַּה שֶּׁשִּׁעַרְתִּי וְקִבַּלְתִּי בְּדַעְתִּי 'מָתַי יָבוֹא לְיָדִי וַאֲקַיְּמֶנּוּ' לִמְסֹר נַפְשִׁי עַל קִדּוּשׁ הַשֵּׁם, מִזֶּה לְבַד הָיִיתִי מִצְטַעֵר וּמַרְגִּישׁ וְסוֹבֵל יִסּוּרֵי הַמִּיתָה מַמָּשׁ כַּנַּ"ל, עַכְשָׁו שֶׁבָּא לְיָדִי בְּפֹעַל וְלֹא אֲקַיְּמֶנּוּ, הֲלֹא תָּמִיד הָיִיתִי סוֹבֵל זֶה הַצַּעַר מַמָּשׁ מֵהַקַּבָּלָה בְּמַחֲשָׁבָה לְבַד: 
וּכְשֶׁמְּחַזֵּק הַמַּחֲשָׁבָה בִּמְסִירַת נֶפֶשׁ כָּל - כָּךְ כַּנַּ"ל, יוּכַל לָמוּת מַמָּשׁ מִזֶּה הַצַּעַר כְּאִלּוּ הָיָה מֵת מִזּוֹ הַמִּיתָה בְּפֹעַל כִּי אֵין הֶפְרֵשׁ בֵּין הַמִּיתָה בְּפֹעַל לְהַצַּעַר שֶׁמַּרְגִּישׁ מֵהַמִּיתָה בְּמַחֲשָׁבָה כַּנַּ"ל. עַל כֵּן צָרִיךְ לִמְנֹעַ וּלְהַרְחִיק עַצְמוֹ לִבְלִי לִשָּׁאֵר שָׁם בְּעֵת שֶׁמַּרְגִּישׁ שֶׁקָּרוֹב שֶׁתֵּצֵא נַפְשׁוֹ, שֶׁלֹּא יָמוּת בְּלֹא עִתּוֹ חַס וְשָׁלוֹם:
דף מקורות לספר חובות הלבבות, שער חשבון הנפש, פרק ג' (עמ' קעח'-קעט')
חובות הלבבות: הראשון - כשיסתכל האדם בענין עצמו ויחשוב בתחילת הוייתו ויציאתו מלא - מציאה אל מציאה, והעתקתו מאין ליש, ללא יתרון שקדם לו, אך חסד אלהים וטובו ונדבתו...

תהילים קלט, יג-טז: (יג) כִּי אַתָּה קָנִיתָ כִלְיֹתָי תְּסֻכֵּנִי בְּבֶטֶן אִמִּי:

(יד) אוֹדְךָ עַל כִּי נוֹרָאוֹת נִפְלֵיתִי נִפְלָאִים מַעֲשֶׂיךָ וְנַפְשִׁי יֹדַעַת מְאֹד:

(טו) לֹא נִכְחַד עָצְמִי מִמֶּךָּ אֲשֶׁר עֻשֵּׂיתִי בַסֵּתֶר רֻקַּמְתִּי בְּתַחְתִּיּוֹת אָרֶץ:

(טז) גָּלְמִי רָאוּ עֵינֶיךָ וְעַל סִפְרְךָ כֻּלָּם יִכָּתֵבוּ יָמִים יֻצָּרוּ ולא \{וְלוֹ\} אֶחָד בָּהֶם:
מצודת דוד, שם: קנית כליותי - הלא כליותי קנוים המה לך כי אתה בראתם עם כי המה במקום היותר נסתר בגוף ואיך א"כ נסתר ממך כל דבר. תסוכני - עודי בבטן אמי במקום חושך סככת אותי בבשר ועור ואיך א"כ יחשיך ממך כל חושך: 
על כי נוראות נפליתי - על אשר עלילות נוראות נפליתי ר"ל פלאי יצירתי היתה בעלילות נוראות וגדולות. נפלאים מעשיך - מעשיך המה מכוסים ולא ידעתים אף כי נפשי היא משכלת ויודעת מאד דברים מושכלים עכ"ז פלאי מעשיך איננה יודעת
: 
לא נכחד עצמי ממך - לא נעלם ממך עצמות גופי ותכונתו בעוד אשר נעשיתי בסתר בבית הרחם ונרקמתי בתחתיות הארץ ר"ל במקום השפל במדור התחתון שבמעי אמי: 
גלמי - בעוד הייתי גולם אחד בלא חתוך איברים ולא נשלמה עדיין צורתי הנה אז ראו אותה עיניך. כולם יכתבו - כל המקרים כולם ידועים לך כאלו כתובים לפניך בספר. ימים יוצרו - אף כי יהיו בימים אשר יוצרו לאחר זמן. ולו אחד בהם - כי לפניו אחד הוא בכל אלה כי אין לפניו הפרש אם כבר נעשה אם שיהיה לאחר זמן הכל אחד:
ספר כד הקמח, ערך פסח: אודך על כי נוראות נפליתי נפלאים מעשיך ונפשי יודעת מאד. לא נכחד עצמי ממך אשר עשיתי בסתר וגו'. גלמי ראו עיניך ועל ספרך כלם יכתבו וגו' (תהלים קלט) יאמר דוד המלך אודך על כי עלילות נוראות ביצירתי ואודך עליהם כי נפלאתי ביצירה ר"ל נפלאתי שנפלאים מעשיך בי ונפשי יודעת מאד, וטעם מאד דבק עם מעשיך כאלו אמר הכתוב נפלאים מעשיך מאד ונפשי יודעת כלומר נפשי המשכלת, והכונה לומר כי אע"פ שבשאר החיים נפלאים מעשיך אין בהם מי שיכיר אותך עליהם ונוראות היצירה הם נראים לחכמים כי כל אבר ואבר נברא בחכמה לא נכחד עצמי ענינו כחי והמלה בקמץ חט"ף העי"ן ואלו היה נקוד פת"ח היה פירושו גופי ולא היה צריך לומר אבל אמר הכתוב לא נכחד כחי ממך כלומר אפילו הכח שהוא קודם המעשה ביצירה ככח הזקן בנוער וכח הדבור בנולד כן היה הנוצר בכח טרם צאתו לידי מעשה וזה נכחד נעלם ממראה העין גם ממראה עיני הלב אעפ"כ ממך לא נכחד, וענין גלמי היא הטפה הנקפאת קודם שיצטיירו האיברים ממנה כשם שנקרא העץ גולם קודם שנעשה כלי ואמר ראו כלומר שנתן בה כח להצטייר האיברים בה. ועל ספרך כלם יכתבו לפניך הם ידועים כדבר הנכתב בספר כלומר כל הדברים גלוים לפניך טרם ציורם, ימים יוצרו יצירת האיברים אינה ביום א' כי אם בימים רבים, ואמרו רבותינו ז"ל לארבעים יום, ולא א' בהם אין בהם אבר א' שלא ידעו טרם היותו, ועל כן אמר דוד ע"ה כי מתוך יצירת הגוף יבחנו נפלאות הש"י, וזהו שאמר אודך על כי נוראות נפליתי יאמר מצד שאני רואה כי נפלאתי ביצירתי אני מכיר כי נפלאים מעשיך מאד ונפשי המשכלת יודעת זה וזה על דרך הכתוב (איוב יט) ומבשרי אחזה אלוה כלומר מתכונת גופי ומחכמת יצירתי אני רואה מעשה אלוה, וזהו שאמר נפלאים מעשיך כלומר בעליונים ובתחתונים, כי מלת מעשיך כוללת שלשה חלקי המציאות והם המלאכים והגלגלים והעולם השפל הזה, והנה האדם רואה שלשתם מבשרו, לפי שיצירת גופו נחלקת לג' חלקים כנגדם, ומטעם זה נקרא האדם עולם קטן שהוא כולל העולם שהוא העולם הגדול, ותמצא ביצירת הגוף עולם הדבור שהוא הראש ושם השכל שופע על המוח כנגד עולם המלאכים שהן שכלים נפרדים. עולם החיות מן הצואר עד המתנים ושם הלב שהוא בעל תנועה וסבת כל התנועות שבגוף כנגד עולם הגלגלים שהם בעלי תנועה ובתנועתם העולם עומד. עולם הטבע ממתניו ולמטה והוא סבת ההויה וההפסד כנגד עולם השפל הזה שהוא בעל הויה והפסד, ולפי שראה דוד ג' חלקים אלו בנפלאות יצירת הגוף כנגד ג' חלקי המציאות נתן הודאה להקב"ה ואמר אודך כלומר אודך על החסד שאני מקבל ממך כי תתן לבריה קלה מעלה יתירה כזו להיותו כולל העליונים והשפלים. וידוע כי לשון הודאה נופל על חסד שאדם מקבל מאחר כענין שכתוב (תהלים קלח) ואודה את שמך על חסדך, ומטעם זה אמרה לאה בבן הד' (בראשית כט) הפעם אודה את ה', נתנה הודאה להקב"ה כי ראתה כי גדל חסד הש"י עמה וקבלה ממנו החסד הגמור ביתר מן הראוי, ומשלו משל על זה לכהן שהיה יורד לגורן נתן לו בעל הגורן כור א' של מעשר ולא החזיק לו טובה נתן לו אחר קומץ של חולין והחזיק לו טובה, אמר לו בעל הגורן אדני כהן אני נתתי לך כור וזה לא נתן לך אלא קומץ ואתה מחזיק לו טובה ולי לא החזקת אמר לו אתה מחלקי נתת לי וזה נתן לי מחלקו לפיכך אני מחזיק לו טובה. הא למדת כי ההודאה תבא מצד קיבול ריבוי החסד, וזהו שאמרו רז"ל לאה תפשה פלך הודיה עמדו כל בניה בעלי הודיה, דוד אמר (תהלים קלז) הודו לה' כי טוב. דניאל אמר (דניאל ב) לך אלה אבהתי מהודא ומשבח אנא, זהו שאמר אודך כי ההודאה באה על החסד שאדם מקבל מאת הש"י כי בשלשה חלקי גופו הוא מכיר ומתבונן נפלאות שלשת חלקי המציאות והוא כאלו אמר אודך על כל חלק וחלק הוא שכתוב הודו לה' כי טוב כי לעולם חסדו. וזה כנגד העולם השפל והזכירו תחלה לפי שאחריו הוא זוכה לחיי העוה"ב. הודו לאלהי האלהים כנגד עולם המלאכים שהם נקראים אלהים ומנהיגים הגלגלים שלמטה מהם. הודו לאדוני האדונים כל"ח כנגד עולם הגלגלים שהם אדונים לכל גוף וגויה והם מנהיגים העולם השפל הזה ובכל אחד ואחד הזכיר חסדו כי הנבראים כלם מקבלים חסד מאתו יתברך...
דף מקורות לספר חובות הלבבות, שער חשבון הנפש, פרק ג' (עמ' קפ')
חובות הלבבות: והשני - חשבון האדם עם נפשו בגודל טובות האלהים עליו בחיבור גופו, והשלמת צורתו ומהותו ותבנית איבריו והוצאתו מבטן אמו ביכולתו יתברך...
טוב הלבנון ד"ה: והשלמת צורתו ומהותו – רצה לומר הנפש המדברת שבה נבדל משאר בעלי החיים.

ספר בראשית ב, ז: וַיִּיצֶר ה' אֱ-לֹהִים אֶת הָאָדָם עָפָר מִן הָאֲדָמָה וַיִּפַּח בְּאַפָּיו נִשְׁמַת חַיִּים וַיְהִי הָאָדָם לְנֶפֶשׁ חַיָּה.

תרגום אונקלוס, שם: וברא יי א-להים ית אדם עפרא מן אדמתא ונפח באפוהי נשמתא דחיי והות באדם לרוח ממללא.

רש"י, שם: וייצר - שתי יצירות יצירה לעולם הזה ויצירה לתחיית המתים אבל בבהמה שאינה עומדת לדין לא נכתב ביצירתה שני יודי"ן:

 עפר מן האדמה - צבר עפרו מכל האדמה מארבע רוחות שבכל מקום שימות שם תהא קולטתו לקבורה. ד"א נטל עפרו ממקום שנאמר בו (שמות כ) מזבח אדמה תעשה לי הלואי תהא לו כפרה ויוכל לעמוד:

 ויפח באפיו - עשאו מן התחתונים ומן העליונים גוף מן התחתונים ונשמה מן העליונים. לפי שביום ראשון נבראו שמים וארץ. בשני ברא רקיע לעליונים. בשלישי תראה היבשה לתחתונים. ברביעי ברא מאורות לעליונים. בחמישי ישרצו המים לתחתונים. הוזקק בששי לבראות בו מעליונים ומתחתונים ואם לאו יש קנאה במעשה בראשית שיהיו אלו רבים על אלו בבריאת יום אחד (ב"ר פי"ד וע"ש יח):

 לנפש חיה - אף בהמה וחיה נקראו נפש חיה אך זו של אדם חיה שבכולן שנתוסף בו דעה ודבור.

רבינו בחיי שם: ויהי האדם לנפש חיה - לא תמצא בכל מעשה בראשית שיחזור מלת ויהי עם הדבר הנברא, כי אם בבריאת האור והאדם שהזכיר בהם לשון ויהי הוא שכתוב ויהי אור וכתיב ויהי אדם להורות כי נפש האדם קיימת נצחית כמו האור העליון ומעותדת להתענג מזיוו. וכבר ידעת מאמר רבותינו ז"ל כי הנשמות נבראו ביום ראשון ומזה אמר הפייט תקן נשמות עם האור הראשון תחלת דבר ה'. ובאור הכתוב ע"ד הפשט כי עיקר הויית האדם אינו אלא בשביל הנפש החיה:
 ר' בחיי, הקדמה לפרשת ויגש: מענה רך ישיב חמה. ודבר עצב יעלה אף:

 שלמה המלך ע"ה יזהיר בכתוב הזה (משלי טו) על האדם לגדל נפשו ולהרגיל טבעו ולשונו במענה רך, כי המענה הרך ישקיט ויניח כעס הכועס, והדברים המעציבים שהם בהפך מענה רך הם יולידו הכעס והחמה:

 ודבר ידוע כי הדבור יש לו כח גדול הן לטוב הן להפכו והוא עיקר הוית האדם כפרי הזה שהוא עיקר האילן, ומזה אמר הכתוב (בראשית ב) ויהי האדם לנפש חיה. באורו שעיקר הוית האדם בשביל נפש חיה שהיא הנפש המדברת, וכן תרגם אונקלוס לרוח ממללא, ועל כן נקרא הדבור פרי, והוא שכתוב (ישעיה נז) בורא ניב שפתים, כי הדבור פרי שפתים. ומה שייחס הכתוב הדבור לבורא יתעלה, מפני שהדבור הוא נאצל מכח השכל שהוא מצד הנפש המדברת שבאדם, כי הבהמות שאין להם שכל אין להם דבור, ועם הדבור יש לו לאדם יתרון על שאר בעלי חיים, והוא שכתוב (איוב לה) מלפנו מבהמות ארץ ומעוף השמים יחכמנו:

 ויש בדבור שני דרכים דרך החיים ודרך המות, והוא שכתוב (משלי יח) מות וחיים ביד לשון ואוהביה יאכל פריה. וזה אזהרה למי שהוא בעל דברים, או בדברי תורה ועניני המצות שהוא דרך החיים, או בלשון הרע ושאר העבירות התלויות בדבור שהוא דרך המות. ובא שלמה המלך ע"ה ואמר כי לפי רבוי דבריו בדרך הטוב יהיה פריו קודש הלולים לה', ויהיה לו שכר טוב הרבה, ולפי רבוי דבריו בדרך הרע יהיה פריו מר ורע ויהיה לו עונש הרבה. ומפני שהדבור הוא עיקר גדול באדם להושיע נפשו וגופו או להאבידו, בא שלמה ולמד דעת את העם שיהיו מחזיקים במדה זו של מענה רך כי הוא ישיב חמה, ואפילו חמת המלך שכתוב (משלי טז) חמת מלך מלאכי מות:

 והנה יהודה בן יעקב החזיק במדה הזאת שדבר ליוסף בלשון רכה ועל כן השיב חמתו שהיה מראה להם שהוא כועס על דבר הגביע: 
 והנה יהודה בן יעקב החזיק במדה הזאת שדבר ליוסף בלשון רכה ועל כן השיב חמתו שהיה מראה להם שהוא כועס על דבר הגביע:

 וידוע כי לא היה ראוי כעס ליוסף המעליל אותם בענין הגביע כי אם ליהודה ויתר אחיו הנקיים שהיו מתנצלים ולא שוה להם, ואע"פ כן היה יהודה חכם גדול וגבור בגבורת הגוף ובגבורת הנפש שכבש את יצרו ולא כעס, אע"פ שהיה ראוי להם לכעוס ראה יהודה כי עתה לא היה מקום לכעוס אבל היה צריך למענה רך כדי להשיב חמת האדון יוסף, ועל כן נגש אליו להתוכח עמו ורצה לגלגל הענינים כולן שאירעו להם עמו עד עתה וכוון לשלשה דברים. לדין, לפיוס, ולמלחמה, וזהו שכתוב:
ספר קול אליהו שמות טו, ח: וברוח אפיך נערמו מים (שם טו. ח), י"ל דהנה אדם קרוץ מחומר רק הקב"ה עשה עמו חסד ויפח באפיו נשמת חיים, ויהי לנפש חיה, ונתוסף בו על ידי כן חכמה ושכל, כן היה כאן במי ים סוף, וז"ש וברוח אפיך אשר נפחת במים, נערמו מים נתחכמו המים, כתרגומו חכימו מיא נעשו גם הם חכמים. (שם):
ספר שמירת הלשון ח"א, שער הזכירה, פרק ג': עוֹד יֵשׁ עִנְיָן פָּשׁוּט, אֲשֶׁר נוּכַל לְהִתְבּוֹנֵן מִזֶּה אֶת גְּנוּת הֶעָוֹן הַמַּר הַנַּ"ל, וְהוּא, כִּי יָדוּעַ הוּא שֶׁיִּתְרוֹן הָאָדָם מִכָּל בַּעֲלֵי הַחַיִּים הוּא בְּמַה שֶּׁהוֹסִיף בּוֹ הַקָּדוֹשׁ בָּרוּךְ הוּא אֶת נֶפֶשׁ הַמְדַבֶּרֶת, כְּמוֹ שֶׁכָּתוּב (בְּרֵאשִׁית ב' ז'), "וַיִּפַּח בְּאַפָּיו נִשְׁמַת חַיִּים וַיְהִי הָאָדָם לְנֶפֶשׁ חַיָּה", וְתִרְגֵּם אוּנְקְלוּס, לְרוּחַ מְמַלְּלָא, וְזֶהוּ רַק אִם הוּא מְתַקֵּן בְּכֹחַ הַדִּבּוּר, אֲשֶׁר נָתַן לוֹ הַקָּדוֹשׁ בָּרוּךְ הוּא. לֹא כֵן אִם הוּא מִשְׁתַּמֵּשׁ בְּדִבּוּרוֹ לְרַע, הוּא גָּרוּעַ יוֹתֵר מֵהַבְּהֵמָה אֲשֶׁר עַל הָאָרֶץ, כִּי הִיא אֵינֶנָּה מְקַלְקֶלֶת עַל כָּל פָּנִים. וְזֶהוּ שֶׁדִּיֵּק הַכָּתוּב, "מִי הָאִישׁ" וְגוֹ' דְּאִי לָאו הָכִי אֵינוֹ בִּכְלַל אִישׁ. וּבִפְרָט אִם הוּא בֶּן תּוֹרָה מִנְכָּר יוֹתֵר גְּנוּתוֹ בָּזֶה, וְהוּא דּוֹמֶה לִטְרַקְלִין גָּדוֹל וּבִיב שֶׁל בֻּרְסְקִי קָבוּעַ בְּתוֹכוֹ, כְּמוֹ דְּאִיתָא כְּעֵין זֶה בְּמַסֶּכֶת דֶּרֶךְ אֶרֶץ פֶּרֶק ג', עַיֵּן שָׁם:
ספר באר מים חיים בראשית, פרק ב': ויהי האדם לנפש חיה. הנה התרגום פירש והות באדם לרוח ממללא. ולהבין איך מרומז בנפש חיה רוח ממללא. אכן הנה נודעת לכל, אשר הד' מינים שבעולם הזה שהוא, דומם צומח חי מדבר, הם נגד ד' עולמות, אצילות בריאה יצירה עשיה הידועים, שהם נגד נפש רוח נשמה חיה שבחלקי הנשמות, ונמצאת למד אשר האדם המדבר הוא נגד חלק החיה ומהשפעת חלק הלז בו, נתוסף בו הדיבור כי הג' מינים שתחתיו שאינם משיגים כח האור הלז נחסם פיהם מלדבר. והוא אומרו ויהי האדם לנפש חיה. כלומר אלהים ברא את האדם שיהיה מול נפש החיה לקבל אורו מאור הלז ועל כן תרגם והות באדם לרוח ממללא, כי זה מותר האדם מן הבהמה במה שמשיג אור הלז שנתוסף בו הדיבור וכאמור:...
או ירצה לומר ויהי האדם לנפש חיה כי ד' שמות יקרא לאדם אשר על הארץ גבר אנוש איש אדם והם נגד ד' בחינות חלקי נשמתו הנקראים נפש רוח נשמה חיה. ואדם הוא העליון שבכולם כי הוא בבחינת אדמה לעליון (ישעיה י"ד, י"ד) והוא נגד נפש החיה העליונה בארבעה חלקי הנשמה האמורים ולזה אמר ויהי האדם לנפש חיה כלומר בחינת אדם הוא נגד נפש החיה כדבר האמור:
טוב הלבנון ד"ה: ביכולתו יתברך – אשר גדולים מעשי ה' בהויתו בבטן אמו ויציאתו בלי נזק, וכנזכר בשער הבחינה.
חובות הלבבות, שער הבחינה, פרק ה': ואחר כן חשוב בחנות הבורא יתעלה בהנהגתו את האדם, אשר שם לו בטן אמו למצע בתחילת ענינו, כדי שיהיה במקום שמור ומבצר נצור, מקום שלא תשיגהו יד ולא יגיעו אליו לא חום ולא קור עם המגן החזק, והמחסה הנבצר, ועם המזון המזומן. והוא הולך וגדל, עד שיחזק על התנועה והתנודה, עם הגעתו אל מזונו מבלי יגיעה וטורח, הוכן לו במקום, אשר לא יוכל אדם להגיע (להגיעו) אליו בשום פנים, וכל אשר יגדל גופו, ירבה מזונו עד עת קצובה. ואחר כן יצא מבטן אמו אל דרך צרה מבלי תחבולה שיתחכם בה לצאתו, ולא דבר שיעשה לסייע לו בו, אלא ביכולת החכם הרחום וחנון המרחם על בריותיו, כמו שאמר לאיוב [בקצת בעלי חיים בלתי מדברים] (איוב לט א): הידעת עת לדת יעלי סלע חולל אילות תשמור, תספור ירחים תמלאנה וידעת עת לדתנה.
דף מקורות לספר חובות הלבבות, שער חשבון הנפש, פרק ג' (עמ' קפא')
חובות הלבבות: והשלישי - חשבון האדם עם נפשו והסתכלו בגודל טובת האלהים עליו במה שהועילו מן השכל וההכרה עם הרבה מידות טובות וחמודות ונכבדות, יש לו בהם יתרון על החיים שאינם מדברים, כמו שכתוב (איוב לה יא):מלפנו מבהמות ארץ ומעוף השמים יחכמנו.
טוב הלבנון ד"ה: מלפנו מבהמות וגו' – מלמד אותנו השכל יותר ממין בעלי חיים.

ר' בחיי, הקדמה לפרשת ויקהל: אכול בני דבש כי טוב ונופת מתוק על חכך, כן דעה חכמה לנפשך אם מצאת ויש אחרית ותקותך לא תכרת - (משלי כד): שלמה המלך ע"ה המשיל החכמה שהיא תענוג שכלי לדבש שהוא תענוג גופני וכן הוא תמיד נוהג ברוב דבריו בספר משלי לדבר ע"י משלים כדי שיזהיר האדם שיוכיח שכלו לטבעו, לפי שהאדם כלול משני דברים שכל וטבע וא"א לו שיוכיח שכלו לטבעו כי אם ע"י משל מעין הדברים המורגשים אשר הטבע שקוע בהם, וידוע כי חלקי הנבראים השפלים ארבעה זה למעלה מזה והם הדומם והצומח והחי והמדבר, הדומם הם ההרים והגבעות ואין לחלק זה נפש כלל לא צומחת ולא נפש התנועה אף כי נפש שכלית. למעלה ממנו הצומח יש לו יתרון מעלה על הדומם לפי שיש בו נפש צומחת. למעלה מן הצומח שאר בעלי חיים שיש להם נפש התנועה ונפש הצומחת, למעלה מבעלי חיים שאינם מדברים הוא האדם שהוא כולל את כלם בנפש הצומח ונפש התנועה שבו ויש לו יתרון על כלם בנפש השכלית. וכן תמצא סדר הויתם בבריאתם במעשה בראשית, הדומם הוא שכתוב (בראשית א) ותראה היבשה, הצומח הוא שכתוב אחריו תדשא הארץ, החי הוא שכתוב ביום חמישי ישרצו המים שרץ נפש חיה, המדבר הוא שכתוב ביום ששי נעשה אדם בצלמנו כי הנבראים השפלים תמצא אחרון אחרון משובח בהפך מן הנבראים העליונים שהם ראשון ראשון משובח, האור ביום ראשון, הרקיע ביום שני שהוא למטה מן האור, והמאורות ברביעי שהם למטה מן הרקיע: 
ולפי שהאדם משותף עם הצומח בנפש הצומח ועם הבהמה בנפש התנועה לכך הוצרך להיות לו נפש שכלית להחכימו ולהורות אותו דרך השכל כדי שיתגבר שכלו על טבעו. הא למדת כשם שנתעלה הצומח על הדומם כך נתעלה החי על הצומח והמדבר על החי, ואף ע"פ שזה ברור ומוחש לעינים עוד יורונו הכתובים בזה הוא שכתוב (איוב לה) מלפנו מבהמות ארץ ומעוף השמים יחכמנו, ועם היתרון הזה שהוא השכל יבחן ערך השכל וערך הטבע כל אחד מהם באיזה מדרגה הוא וכאשר האדם מגביר שכלו על טבעו הנה הוא מלאך ה' צבאות וכאשר יגביר טבעו על שכלו נמשל כבהמות נדמו, ומזה יזהיר דוד המלך ע"ה את האדם שימשך אחר השכל, הוא שאמר (תהלים לב) אשכילך ואורך בדרך זו תלך איעצה עליך עיני, ויזהירנו עוד שלא ימשך אחר הטבע הוא שאמר אחריו (שם) אל תהיו כסוס כפרד אין הבין במתג ורסן עדיו לבלום בל קרוב אליך:
חובות הלבבות:ויחשוב, אילו היה עירום מן השכל וההכרה, והועילו בהם אדם כמוהו, והכיר יתרון מה שהוא בו על מה שהיה בו, ההיה מספיק לו כל ימי חייו ומידת ימיו להיות מתמיד בהודאתו ושבחו על זה תחת גמולו ? כל שכן הבורא, יתברך, אשר אין קץ לטובותיו עלינו ולא תכלית לחסדיו עמנו, כמו שכתוב (תהלים מ ו): רבות עשית אתה ה' אלהי נפלאותיך ומחשבותיך אלינו אין ערוך אליך אגידה ואדברה עצמו מספר:
מרפא לנפש ד"ה: רבות עשית אתה ה' א-להי נפלאותיך ומחשבותיך אלינו – רצה לומר, כל מעשיך שעשית בעולם הזה הוא בשבילנו, בשביל האדם להטיב לנו, שהאדם הוא תקנת כל העולם, כמו שכתב בשער ראשון ושני כמה פעמים.

מדרש אגדת בראשית, פרק מ', אות ב': ד"א ויהי כי זקן יצחק. זש"ה רבות עשית אתה ה' אלהי נפלאותיך ומחשבותיך אלינו (שם מ ו). אמרו לו ישראל רבות עשית וגו' למה כל נפלאות שאתה עושה בשבילנו כל מחשבות שאתה מחשב בשבילנו שנאמר נפלאותיך ומחשבותיך אלינו. בשבילנו אתה מיסר את הרשעים ומיסר את הצדיקים. האיך יודע הקב"ה שיצחק מחבב את עשו ועתיד היה לברכו אמר הקדוש ברוך הוא הריני מכהה את עיניו כדי שלא יהא רואה למי שהוא מברך כדי שיטול יעקב את הברכות לפיכך ויהי כי זקן יצחק.
דף מקורות לספר חובות הלבבות, שער חשבון הנפש, פרק ג' (עמ' קפא' – קפב')
חובות הלבבות: והרביעי - חשבונו עם נפשו בגודל טובות האלהים עליו בהערתו אל מה שיש בו חיותו בשני העולמים: בתורה נכבדת נאמנה להסיר עורונו, ולבער סכלותו, ולהאיר עיניו, ולהקריבו אל רצון אלהיו, ותודיענו אמיתת בוראו ומה שהוא חייב לו, אשר בו תושלם הצלחתו בשני העולמים...
מרפא לנפש ד"ה: והרביעי כו' בתורה נכבדת נאמנה כו'  - כי איך היה יכולת ביד האדם לקרב אל 
הא-להים ולמצוא חן בעיניו, אם לא בתורתו שהוא בעצמו ית' הורה לנו את הדרך הטובה אשר נלך בה, ואת המעשה אשר נעשה כדי לעשות רצונו, ובזה נמצא חן בעיניו בעוה"ז ובעוה"ב, ומי שאינו הולך בנתיבותיה הוא ממשש כעוור בצהרים, כמו שנראה לעינים, ובתורה נוכל לבוא לרוה"ק, ולכל מעלות טובות למקום עלינו...

גמ' פסחים סח, ב: רב יוסף ביומא דעצרתא אמר עבדי לי עגלא תלתא אמר אי לא האי יומא דקא גרים כמה יוסף איכא בשוקא.
רש"י שם: תילתא - שלישי לבטן, ומובחר הוא:  עבדי לי - היה מצוה לאנשי ביתו להכין לו סעודה:

אי לאו האי יומא - שלמדתי תורה ונתרוממתי הרי אנשים הרבה בשוק ששמן יוסף, ומה ביני לבינם:
ספר השל"ה, מסכת שבועות, פרק נר מצוה (ט): חייב אדם לשמוח בזה החג ביותר, כי הוא יום שזכינו בו לכתר תורה. ובפסחים פרק אלו דברים (סח, ב), הכל מודים בעצרת דבעינן נמי לכם, מר בריה דרבינא יתיב כולא שתא בתעניתא בר מעצרתא ויומא דפוריא כו'. רב יוסף ביומא דעצרתא עביד ליה עגלא תילתא, אמר אי לאו ההוא יומא כמה יוסף איכא בשוקא. מכל מקום גילו ברעדה כתיב. והשמחה אשר שמח תהיה שמחה רוחניית והודות והלל להשם יתברך שנתן לנו התורה מתעורר מאוד בלבו להתקדש ולתקן מעשיו ולהיות מוכתר בכתר תורה לקיים והגית בו יומם ולילה, כי היום הקדוש הזה הוא יומא דדינא. וזה לשון תולעת יעקב דף נ"ח, ודע כי כמו שבראש השנה רצה הקדוש ברוך הוא להשגיח ולדרוש מעשה בני אדם, כי הוא יום הבריאה הראשונה וחידוש העולם. וכמו שתקנו לומר זה היום תחלת מעשיך כדברי רבי אליעזר שאמר בתשרי נברא העולם, כן רצה ביום מתן תורה, שהוא מורה על חידוש העולם להשגיח ולדרוש על מעשה העולם ולדונו על פירות האילן, כדאיתא בפרק קמא דראש השנה (טז, א), בארבע פרקים העולם נידון וכו', בעצרת על פירות האילן. וכבר ביארנו כי הפירות ההם הם הנשמות הפורחות מאילנו של הקדוש ברוך הוא. והעולם נידון ביום זה על התורה שנתנה בו שבטלו עצמם ממנה, והוא אמרם על פירות האילן בלא השלימם בתורה ובמצות כראוי. ועוד ירמוז היום הקדוש הזה אל העולם שאחר התחייה, שאז יתענגו בני העולם ההוא בגוף ובנפש יחד מן הסעודה השכלית המעותדת להם, כמו שהיה מתענג אדם הראשון בגוף ובנפש קודם שחטא, כי אז יחזור העולם לשלמותו הראשונה. ולדוגמא זו בא הקרבן ביום זה חמץ ומצה, חמץ כנגד הגוף ומצה כנגד הנפש, והחמץ והמצה קריבים יחד על גבי מזבח, גם הנפש והגוף יתענגו יחד בעדון העולם ההוא, שהוא זיו השכינה שמצינו למשה ואליהו, עד כאן לשונו:

ספר ליקוטי הלכות, הלכות סימני בהמה וחיה טהורה, הלכה ד', יז' – יט': וכל הגליות הראשונות היו מבחינת הקלפות הנאחזין במ"ט שערי טמאה שיש להם מספר וקץ. על - כן היה קץ וזמן לכל הגליות אבל זה הגלות האחרון נסתם קצו והוא קץ הפלאות. כי מתגבר, חס ושלום, השקר שנאחז מבחינת שער החמשים שהוא כמעט בלי גבול. שזהו בחינת קלפת עמלק שהוא בחינת לבן הארמי, שנאמר בו, "ותחלף את משכרתי עשרת מנים", שקשה מאד לעמד על רמאותו שהוא כמעט בלי קץ כי אם מי שיש לו עצם האמת כמו יעקב אבינו, שהוא בחינת אמת, כמו שנאמר, "תתן אמת ליעקב", שהוא היה יכל לידע איך להתנהג עמו. כמו שאמרו רבותנו זכרונם לברכה, אחיו אני ברמאות. וגם יעקב אמר, שאם לא היה ה' יתברך בעזרו לעזרו להנצל ממנו היה מה שהיה, חס ושלום, כמו שנאמר, "לולי אלקי אברהם ופחד יצחק היה לי וכו'". ועל - כן יעקב כשראה מלאכי אלקים עולים ויורדים בסלם, אז ראה כל המלכיות המשתעבדים בישראל עולים ויורדים. אבל מלכות אדום, שהוא הגלות הזה, ראה עולה ולא יורד (כמו שנאמר במדרש), כי אפלו יעקב שהוא עצם האמת לא היה יכל לעמד על הדבר איך יהיה אפשר לצאת מזה הגלות לבטל רבוי השקר והרמאות וכו' המתפשט עכשיו, עד שה' יתברך הבטיחו, "והנה אנכי עמך ושמרתיך בכל אשר תלך, כי לא אעזבך", שמרמז על הקץ האחרון שה' יתברך לא יעזב אותנו לעולם. כמו שכתוב, "כי לא יטש ה' עמו וכו'". והבן הדברים היטב, אם תרצה:

יח) וזה שאמר רבי יוסף, אי לאו האי יומא כמה יוסף איכא בשוקא. כי הצדיקים הגדולים היו עובדים את ה' יתברך גם אם לא נתנה התורה. כמו שמצינו אבות העולם שעבדו את ה' יתברך וקימו כל התורה עד שלא נתנה. אבל לגדל התגברות השקר לא היה אפשר להכיר ולהבחין בין צדיק לרשע אי לאו האי יומא שהוא יום החמשים שבו קבלו ישראל את התורה שעל - ידי זה יש לנו כח להכניע ולבטל השקר אפלו בתקף הגלות האחרון הזה כנ"ל. וזה אי לאו האי יומא דקא גרים כמה יוסף איכא בשוקא והבן: 
יט) וזה "רבות עשית אתה י"י אלקי נפלאתיך ומחשבתיך אלינו אין ערך אליך אגידה ואדברה עצמו מספר וכו'" שזה נאמר לענין מתן תורה, כמו שאמרו רבותינו זכרונם לברכה, (כמובא בדברי רבנו, זכרונו לברכה). וזהו 'אגידה ואדברה עצמו מספר', כי עכשיו על - ידי כח קבלת התורה נמשכין עלינו מחשבותיו ונפלאותיו יתברך נפלאות תמים דעים בלי ערך עד אשר עצמו מספר, בחינת אגידה ואדברה עצמו מספר, אשר על - ידי זה יש לנו כח לבטל השקר הרב והעצום אשר אין מספר לשקריו, כי כח האמת של התורה עומד כנגדו בלי ערך ומספר להכניע ולהשפיל אותו תמיד וכנ"ל...
ספר פרי צדיק, חג שבועות, אות יג': בגמרא (פסחים ס"ח ע"ב) ר' יוסף ביומא דעצרתא אמר עבדו לי עגלא תילתא אמר אי לאו האי יומא דקגרם כמה יוסף איכא בשוקא. ועל פי פשוט שעל ידי מתן תורה נתברר החשיבות שלו עם כח התורה שלו נגד שאר עמי הארץ ואי לאו מתן תורה מה גבר מגוברין והיה כעם ככהן. ולכאורה הלא גם קודם מתן תורה היה כמה נפשות גבוהים ועליונים במעלה יתירה משאר העם כבית מדרשו של שם ועבר ושאר גדולי הדור. גם מהו הלשון של כמה יוסף איכא הוה ליה לומר כמה אנשים איכא. ויש לומר בזה על פי מימרא אחרת דר' יוסף (סוף סוטה) דאמר לא תתני ענוה דאיכא אנא. כי באמת היה לר' יוסף לב נשבר ונדכה עד שלא היה בדעתו שיש לו שום יתרון מצידו רק מצד שיש לו שורש בקדושה בתולדה מבחינת התקשרות כללות נפשות ישראל וכמו שאמרו בשם הרה"ק מבארדיטשוב זצלה"ה שפעם אחת דלג בברכת השחר הברכה שלא עשני גוי וכששאלו לו על זה השיב שבקומו ממטתו בזה היום היה לו שברון לב מאוד ולא היה לו במה לחזק עצמו עד שעלה על דעתו שעל כל פנים תולדתו הוא מצד שרש קדושת ישראל ובירך בשמחה רבה הברכה שלא עשני גוי ובזה השיב את נפשו. וזאת ידוע שמשעת מתן תורה ואילך נבדלו נשמות ישראל מנפשות האומות העולם להיות מוצאם מאוצר מיוחד בקדושה. וכל מי שיש לו אחיזה בתולדה מאוצר הנשמות הללו בהכרח להתברר לטוב לעתיד לבוא כאמרם ז"ל (ע"ז ה'.) אין בן דוד בא עד שיכלו כל הנשמות שבגוף. ועל זה ירמז ר' יוסף אי לאו האי יומא דקגרם מה שעל ידי מתן תורה נבדלו נפשות ישראל שיהיה שרשם בקדושה בתולדה כמה יוסף איכא בשוקא כידוע שהשם יוסף מורה על בחינת צדיק שומר הברית. [מכתי"ק והגם שהוא היה יודע בעצמו שלא פגם הברית ואם כן על כל פנים הוא צדיק אבל הוא לשפלותו בעיני עצמו חשב שזה לא מצד השתדלותו והתגברותו נגד היצר רק מצד טבע תולדתו ושהיצר הניחו בזה ע"כ]. וגם באומות נמצאים כמה כן כידוע ממעשה הבעל שם טוב עם הכומר. אמנם על ידי מתן תורה נתברר שכל מעשה אומות העולם מאפס ותוהו נחשבו זולת נפשות ישראל שהשם יתברך מעיד עליהם שכל מעשיהם המה משרש הקדושה כנ"ל:
ספר שפת אמת, ספר במדבר לשבועות, שנת תרל"ה: למה נכתב לשון יחיד ליתן פתחון פה למשה במעשה העגל כו'. נראה לפרש שניתנו באופן שיוכלו הדברות להתקיים אף בדור חייב שלא יהיו רוב ישראל בטוב רק יחיד אחד יכול ג"כ לקבל הדברות אלו ובכחו מתקיים התורה בישראל. ובל"ז לא הי' תקומה לשונאי ישראל במעשה העגל שלא הי' מתקיים אנכי רק על מרע"ה. וזה הפתחון פה לומר שעדיין התורה מתקיימת בישראל כנ"ל:

כמו שכתבו חז"ל שכל הנביאים קבלו נבואתם מהר סיני. כמו כן בכל שנה ושנה מקבל כל אחד מישראל בחג הזה כל מה שעתיד להבין ולחדש בתורה. וז"ש אלמלא האי יומא כמה יוסף איכא בשוקא. האי יומא ממש. זה החג שבו ניתן התורה בכל שנה.

דף מקורות לספר חובות הלבבות, שער חשבון הנפש, פרק ג' (עמ' קפב' – קפג')
חובות הלבבות: והחמישי - שיחשוב עם נפשו בהתאחרו מהבין ספר תורת האלהים ומנוחת נפשו מבלתי עמוד על עניניו, ואיננו עושה כן בספר שיגיעהו ממלך... והיאך התרת לעצמך, אחי, להתעלם ממנו ולהסתפק לך ממנו מה שהוא קרוב מענינו ונגלה מפשוטו, ותקל בזולתו ? הלא תראה חסרונך ופחיתותך בדבר הזה ! הלא זה דומה למעשה מי שנאמר בו (דניאל ה כג): ולאלהי כספא ודהבא נחשא פרזלא אעא ואבנא די לא חזין ולא שמעין ולא ידעין שבחת ולאלהא די נשמתך בידה וכל ארחתך לה לא הדרת:
פת לחם ד"ה: חסרונך ופחיתותך – כפל הלשון הוא, אחד על שהוא מתעצל בתורה, והשני שאיננו מתעצל במכתב מלך בשר ודם, והוא דוגמת מה שאמר הנביא (ירמיה ב, יג): כי שתים רעות כו' אותי עזבו כו' לחצב להם כו', וכן מה שמביא: ולאלהי כספא ודהבא וכו'.

ספר דברים ד, כה-כו: כִּי תוֹלִיד בָּנִים וּבְנֵי בָנִים וְנוֹשַׁנְתֶּם בָּאָרֶץ וְהִשְׁחַתֶּם וַעֲשִׂיתֶם פֶּסֶל תְּמוּנַת כֹּל וַעֲשִׂיתֶם הָרַע בְּעֵינֵי ה' אֱ-לֹהֶיךָ לְהַכְעִיסוֹ: הַעִידֹתִי בָכֶם הַיּוֹם אֶת הַשָּׁמַיִם וְאֶת הָאָרֶץ כִּי אָבֹד תֹּאבֵדוּן מַהֵר מֵעַל הָאָרֶץ אֲשֶׁר אַתֶּם עֹבְרִים אֶת הַיַּרְדֵּן שָׁמָּה לְרִשְׁתָּהּ לֹא תַאֲרִיכֻן יָמִים עָלֶיהָ כִּי הִשָּׁמֵד תִּשָּׁמֵדוּן:

כלי יקר דברים ד, כו: כי אבד תאבדון. נפל לשון זה, וכן כפל השמדה שהזכיר, וכן כפל העשיה שהזכיר כי אמר ועשיתם פסל, ועשיתם הרע וגו'. יתכן לפרש על דרך המדרש שאמרו רז"ל (מ"ר איכה א נז) חטאו בכפלים שנאמר (איכה א ח) חטא חטאה ירושלים. ולקו בכפלים שנאמר (ישעיה מ ב) כי לקחה כפלים בכל חטאתיה. ומתנחמין בכפלים שנאמר (שם מ א) נחמו נחמו עמי. וכי ס"ד שילקו בכפלים יותר ממה שחטאו כי אין זה ממדת בעל הרחמים ית', וכן צריך להבין מהו הכפל של החטא:

אלא כך פירושו, לפי שנאמר (ירמיה ב יג) כי שתים רעות עשו עמי אותי עזבו מקור מים חיים לחצוב להם בארות בארות נשברים. הרי רעה אחת שהיא שתים כי אילו עבדוהו בשותפות לכל הפחות היתה הרעה אחת, והיא שיתוף ש"ש ודבר אחר, אלא אותי עזבו מכל וכל אפילו בשיתוף לא עבדוהו וזהו רעה אחת כפולה דהיינו עבודת האלילים ועזיבת הש"י, ע"כ היה ענשם כפול על זה האופן כי עזב ה' את ישראל ומילא ערי האומות כמ"ש (יחזקאל כו ב) אמלאה החרבה לא נתמלאה צור אלא מחורבנה של ירושלים, ואילו היו שניהם חרבים היה לירושלים צרת אחרים חצי נחמה אבל עכשיו שזה קם וזה נופל הרי שלקחה כפלים בכל חטאתיה על חטאתיה לא נאמר אלא בכל חטאתיה, אלא שר"ל שעם חטאתיה הכפולים לקחה גם בעונש מכה כפולה על זה האופן, וכן הנחמה תהיה כפולה בעזיבת האומות והצלחת ישראל. לכך נאמר כאן ועשיתם פסל הרי עשיית ע"ז, ועשיתם הרע בעיני ה' אלהיך להכעיסו הרי עשייה שניה שאפילו בשיתוף לא יעבדוהו כי כל מכעיס אינו עובד, על כן כפל האיבוד וההשמדה כמ"ש כי לקחה כפלים. ועליה אמר ונשארתם מתי מספר בגוים אשר ינהג ה' אתכם שמה הרי שארצות הגוים תהיה מלאה, וארצכם שממה. ואחר שאמר ושבת עד ה' וגו'. אמר להוריש גוים גדולים ועצומים ממך מפניך וגו' זהו הנחמה כפולה שתהיה לעתיד, כאשר היתה ביום עלותם מארץ מצרים:
ספר עץ הדעת טוב, פרשת ויצא: ...ואם נדרשהו כפי מה שהתחלנו כי אין ענין פסוק זה מדבר אלא בענין גלות האחרון שהוא אדום וכמו שביארנו על וילך ארצה בני קדם הוא ארצה שעיר שדה אדום נוכל להמשיך כפי זה ענין פסוק שלאחריו וירא והנה באר בשדה היא השכינה הנק' באר גלתה עמהם בשדה אדום הנז' וכמ"ש אותי עזבו מקור מים חיים וכו' יראה ראה גם הסתכלות הגדול שלהם כי הלא שבעים שרים של אומות העולם לא די שהם בורות של מים מכונסים מקבלים השפע ממני אלא כי לא יכילו אפילו המים המכונסים ההם יען כי הם נשברים והענין הוא כי כאשר אחפוץ אני לסלק מהם השפע שנתתי להם אני שובר בורותיהם וחוזר ליקחם באופן שהם שני מיני חסרונות ורעות גדולות כמ"ש כי שתים רעות עשה עמי יראה שחצבו להם בורות מכונסים וגם שהם נשברים והניחו ועזבו שתים עובות מן הקצה אל הקצה הלא הוא כי אותי עזבו עם היותי באר נובע מקור מים חיים כי בידי כל השפע ואיני מקבלו מזולתי ומכ"ש שאיני נשבר כי אין ביד זולתי למחות בידי להסיר השפע ונמצא כי השכינה נק' באר כנז' והיא שהלכה עמהם בגלות בשדה אדום לתועלת ישראל להנהיגם שם כנז' משם ספר הבהיר וכמ"ש ואף גם זאת בהיוחם וכו', וז"ש והנה שם ג' עדרי צאן הם ישראל הנק' צאן מרעיתי ובהם ג' מיני עדרים נפרדים במעלתם כהנים לוים וישראלים ועם היותם שם בגלות רובצים על העפר עכ"ז הנה הם סמוכים עליה על השכינה הנז' והיא סומכת אותם כמ"ש סומך ה' לכל הנופלים בגלות וכמו שדרשו רז"ל על כרע בגלות בבל רבץ בגלות אדום עכ"ז עדיין הם כארי וכלביא בגבורתם יען כי השכינה הנק' מי יקימנו בגלות ההוא לפי כי מן הבאר ההיא נמשך השפע להשקות העדרים ההם אף שהם בארץ אויביהם ולא מן השבעיס שרים אשר שולטים שם כי לכן גלחה עמהם להשקותם מים חיים מבאר שלה האמנם אין השקאה זו דומה כבזמן היותם על אדמתם השקאה תמידית רק לפרקים לפי שהאבן נגף הגדולה היא מלכות רומי הרשעה שלעה אז בכל העולם ונק' אבן גדולה והיא סותמת פי הבאר שלא תשפיע על ישראל רק לפרקים כאשר ונאספו שמה כל העדרים כמ"ש:

ספר מכתב מאליהו, ד', עמ' 289: ללמוד מן הרע: ירמיהו הנביא אמר (ירמיה ב, יא): ההמיר גוי אלהים והמה לא אלהים, היינו שיש ללמוד מהאומות עובדי ע"ז מדת הנאמנות בקל וחומר, אם הם להבליהם כך, אנו על אחת כמה וכמה באיזו מסירות אנו צריכים לעבוד את יוצרנו ברוך הוא. וכן עלינו ללמוד תמיד מן היצר הרע, באיזו זריזות הוא ממלא את תפקידו ואיך איננו מאבד אף הזדמנות אחת אפילו הכי רחוקה וכד'. ובזה אפשר להשתמש גם ברע לעבודת ה', כאמרם ז"ל: בכל לבבך – בשני יצריך, ביצר הטוב וביצר הרע. ואיתא בספרים הקדושים שמילת "רע" הוא "ער" בהיפוך אתוון. "ער" היינו התעוררות, כי כשמתעורר האדם על ידו לעשות דווקא הטוב, שהוא היפוכו, נמצא שהרע מיתקן לגמרי.

ספר שמירת הלשון, שער התורה, פרק א':וְלֹא נִבְרָא הָאָדָם אֶלָּא לְתוֹרָה, שֶׁכֵּן דָּרְשׁוּ זַ"ל (בְּסַנְהֶדְרִין צ"ט ע"ב), אָדָם לְעָמָל נִבְרָא שֶׁנֶּאֱמַר (אִיּוֹב ה' ז'), "אָדָם לְעָמָל יוּלָּד", וְאֵינִי יוֹדֵעַ אִם לַעֲמַל פֶּה אִם לַעֲמַל מְלָאכָה, כְּשֶׁהוּא אוֹמֵר (מִשְׁלֵי ט"ז כ"ו), "כִּי אָכַף עָלָיו פִּיהוּ" הֱוֵי אוֹמֵר לַעֲמַל פֶּה, וַעֲדַיִן אֵינִי יוֹדֵעַ, אִם לַעֲמַל תּוֹרָה, אִם לַעֲמַל שִׂיחָה, כְּשֶׁהוּא אוֹמֵר (יְהוֹשֻׁעַ א' ח'), "לֹא יָמוּשׁ סֵפֶר הַתּוֹרָה הַזֶּה מִפִּיךָ" הֱוֵי אוֹמֵר לַעֲמַל תּוֹרָה נִבְרָא:

וְהִיא עִקַּר חַיֵּי הַנֶּפֶשׁ, כְּמוֹ דְּאִיתָא בְּסִפְרִי פָּרָשַׁת עֵקֶב, הָיָה ר' שִׁמְעוֹן אוֹמֵר (דְּבָרִים ד' ט'), "רַק הִשָּׁמֶר לְךָ וּשְׁמֹר נַפְשְׁךָ מְאֹד". מָשָׁל לְמֶלֶךְ שֶׁצָּד צִפּוֹר וּנְתָנוֹ בְּיַד עַבְדּוֹ, אָמַר לוֹ, הֱוֵי זָהִיר בְּצִפּוֹר זוֹ לִבְנִי, אִם אַתָּה אִבַּדְתּוֹ, לֹא תִּהְיֶה סָבוּר צִפּוֹר בְּאִסָּר (מַטְבֵּעַ קְטַנָּה) אִבַּדְתָּ, אֶלָּא כְּאִלּוּ אִבַּדְתָּ אֶת נַפְשְׁךָ. וְכֵן הוּא אוֹמֵר (דְּבָרִים ל"ב מ"ז), "כִּי לֹא דָּבָר רֵק הוּא", כִּי הוּא חַיֵּיכֶם:

וְאֵין הָעוֹלָם מִתְקַיֵּם אֶלָּא בִּשְׁבִיל הַתּוֹרָה, שֶׁנֶּאֱמַר (יִרְמְיָה ל"ג כ"ה), "אִם לֹא בְּרִיתִי יוֹמָם וָלָיְלָה, חֻקּוֹת שָׁמַיִם וָאָרֶץ לֹא שָׂמְתִּי". וְזֶה לְשׁוֹן הַזֹּהַר הַקָּדוֹשׁ פָּרָשַׁת בְּרֵאשִׁית (דַּף מ"ז.), כָּל מַאן דְּאִשְׁתַּדַּל בְּאוֹרַיְתָא בְּכָל יוֹמָא, יִזְכֶּה לְמֶהֱוֵי לֵהּ חוּלְקָא בְּעָלְמָא דְּאָתֵי, וְיִתְחַשַּׁב לֵהּ כְּאִלּוּ בָּנֵי עָלְמִין, דְּהָא בְּאוֹרַיְתָא אִתְבְּנֵי עָלְמָא וְאִשְׁתַּכְלַל, הָדָא הוּא דִּכְתִיב (מִשְׁלֵי ג' י"ט), "ה' בְּחָכְמָה יָסַד אָרֶץ" וְגוֹ', וְכָל דְּאִשְׁתַּדַּל בָּהּ שַׁכְלֵל עָלְמִין וְקַיֵּם לֵהּ. וְתָא חֲזֵי, בְּרוּחָא עֲבַד קֻדְשָׁא בְּרִיךְ הוּא עָלְמָא וּבְרוּחָא מִתְקַיְּמָא, דָּא רוּחָא דְּאִנּוּן דְּלָעַאן בְּאוֹרַיְתָא וְכוּ', עַד כָּאן לְשׁוֹנוֹ. וְזֶה לְשׁוֹן פָּרָשַׁת צַו (דַּף ל"ה.), פָּתַח ר' אֶלְעָזָר וְאָמַר (יְשַׁעְיָה נ"א ט"ז), "וָאָשִׂם דְּבָרַי בְּפִיךָ וּבְצֵל יָדִי כִּסִּיתִיךָ" וְגוֹ', תְּנִינַן, כָּל בַּר נָשׁ דְּאִשְׁתַּדַּל בְּמִלֵּי דְּאוֹרַיְתָא וּשְׂפוּתֵהּ מְרַחְשָׁן בְּאוֹרַיְתָא, קֻדְשָׁא בְּרִיךְ הוּא חָפֵי עֲלֵהּ, וּשְׁכִינְתֵּהּ פָּרְשָׂא עֲלֵהּ גַּדְפָהָא כוּ'. וְלֹא עוֹד אֶלָּא דְּהוּא מְקַיֵּם עָלְמָא, וְקֻדְשָׁא בְּרִיךְ הוּא חָדֵי עִמֵּהּ, כְּאִלּוּ הַהוּא יוֹמָא נָטַע שְׁמַיָּא וְאַרְעָא:

וְכָתַב בְּחוֹבַת הַלְּבָבוֹת, דְּרָאוּי לְאָדָם לָשִׁית אֶל לִבּוֹ, אִלּוּ הִגִּיעַ לוֹ סֵפֶר מִמֶּלֶךְ בָּשָׂר וָדָם, וְהָיָה מְסֻפָּק בַּהֲבָנָתוֹ מִפְּנֵי דְּמוּת הַכְּתִיבָה וְדַקּוּתָהּ אוֹ עֹמֶק הַלָּשׁוֹן, אָז יִצְטַעֵר צַעַר גָּדוֹל עַד שֶׁיְּבִינֵהוּ וְיָשִׂים כָּל לִבּוֹ וְשִׂכְלוֹ לְהָבִין זֶה. וְאִם כָּכָה הוּא עוֹשֶׂה עַל סֵפֶר בָּשָׂר וָדָם, שֶׁהַיּוֹם כָּאן וּמָחָר בַּקֶּבֶר, עַל אַחַת כַּמָּה וְכַמָּה עַל סִפְרוֹ שֶׁל מֶלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא, אֲשֶׁר הוּא חַיָּיו וְהַצָּלָתוֹ, כְּעִנְיָן שֶׁכָּתוּב (דְּבָרִים ל' כ'), "כִּי הוּא חַיֶּיךָ וְאֹרֶךְ יָמֶיךָ":

וְהִנֵּה בְּעָוֹן זֶה נִכְשָׁלִים כַּמָּה בְּנֵי אָדָם, שֶׁהוֹלְכִים בְּכָל מַאֲמַצֵּי כֹּחַ לְהַשְׁלִים חֻקָּם בַּהֲבָנַת חֻקֵּי מֶלֶךְ בָּשָׂר וָדָם, וּמִתְרַשְּׁלִים בְּחֹק סֵפֶר מֶלֶךְ מַלְכֵי הַמְּלָכִים הַקָּדוֹשׁ בָּרוּךְ הוּא. וְזֶה דּוֹמֶה לְמַה שֶּׁנֶּאֱמַר בּוֹ (דָּנִיֵּאל ה' כ"ג-כ"ד), "וְלֵאלָהֵי כַסְפָּא וְדַהֲבָא נְחָשָׁא פַרְזְלָא אָעָא וְאַבְנָא; דִּי לָא חָזַיִן וְלָא שָׁמְעִין וְלָא יָדְעִין, שַׁבַּחְתָּ, וְלֵאלָהָא דִּי נִשְׁמְתָךְ בִּידֵהּ וְכָל אָרְחָתָךְ לֵהּ, לָא הַדַּרְתָּ":

וְאָמְרוּ חֲזַ"ל (אֵיכָה רַבָּה פְּתִיחְתָּא), וִתֵּר הַקָּדוֹשׁ בָּרוּךְ הוּא עַל עֲוֹן עֲבוֹדָה זָרָה וְגִלּוּי עֲרָיוֹת וּשְׁפִיכוּת דָּמִים, וְלֹא וִתֵּר עַל עֲוֹן בִּטּוּל תּוֹרָה, שֶׁנֶּאֱמַר (יִרְמְיָה ט' י"א-י"ב), "עַל מָה אָבְדָה הָאָרֶץ וְגוֹ';  וַיֹּאמֶר ה' עַל עָזְבָם אֶת תּוֹרָתִי אֲשֶׁר נָתַתִּי לִפְנֵיהֶם". וּלְפִי שֶׁיֵּשׁ כַּמָּה אֲנָשִׁים, שֶׁהֻפְקַר אֶצְלָם עֲוֹן בִּטּוּל תּוֹרָה, וְשָׂמִים כָּל זְמַנָּם בְּהֶבֶל וְאֵינָם חוֹשְׁבִים זֹאת לְעָוֹן כְּלָל, וַעֲבֵרָה גּוֹרֶרֶת עֲבֵרָה, שֶׁאֵינָם מַחֲזִיקִים אֶת בְּנֵיהֶם לְתוֹרָה, וְעַל יְדֵי זֶה נִתְמוֹטְטוּ הַרְרֵי עוֹלָם, אָמַרְתִּי לְהַעְתִּיק קְצַת מַאַמְרֵי חֲזַ"ל מִגֹּדֶל הַשָֹּכָר שֶׁל לִמּוּד הַתּוֹרָה בָּזֶה וּבַבָּא, וּלְהֶפֶךְ גֹּדֶל עָנְשׁוֹ, חַס וְשָׁלוֹם, אוּלַי עַל יְדֵי זֶה יִתְעוֹרְרוּ בְּמִקְצָת לְהַחֲזִיק בְּתוֹרַת ה':
דף מקורות לספר חובות הלבבות, שער חשבון הנפש, פרק ג' (עמ' קפד' – קפו')
חובות הלבבות: והששי - שיחשוב בנפשו, כשהוא מרגיש במידותיו, שהן נוטות להמרות, הבורא ולהפר בריתו, ויחשוב בנפשו ויעביר על לבו כל מה שהשיג בחושיו משרשי העולם וענפיו, ופשוטו ומרכבו, ועליונו ותחתונו, שכולו עומד בדבר ה' ושומר ברית ה' האם ראה ממנו דבר יוצא מקשר עבודת האל, יתעלה, או שממרה דברו ומפר בריתו ? ואילו היינו מעלים במחשבתנו, שדבר מהם עבר ברית הבורא, [לא היה נמצא אדם כלל. למשל, לו אחד היסודות היה עובר ברית הבורא] ונשתנה טבעו, או שהארץ סרה מן האמצע, יצאו מי הים ועברו גבולם וכיסו פני הארץ, ההיה אדם נשאר על פני האדמה ? 
פת לחם ד"ה: עומד בדבר ה' ושומר – כמו שהוא עומד ומתקיים בדבר ה'
, כן הוא שומר בריתו ואינו משנה ענינו,  וכמו שאמרו (רש"י דברים ל, יט): כלום יצאה חמה מן המערב או כלום זרעת חטים כו', כמו שמפורש במדרשי חז"ל.
ספר דברים ל, יט: הַעִדֹתִי בָכֶם הַיּוֹם אֶת הַשָּׁמַיִם וְאֶת הָאָרֶץ הַחַיִּים וְהַמָּוֶת נָתַתִּי לְפָנֶיךָ הַבְּרָכָה וְהַקְּלָלָה וּבָחַרְתָּ בַּחַיִּים לְמַעַן תִּחְיֶה אַתָּה וְזַרְעֶךָ:
רש"י דברים ל, יט: העדתי בכם היום את השמים ואת הארץ - שהם קיימים לעולם וכאשר תקרה אתכם הרעה יהיו עדים שאני התריתי בכם בכל זאת. ד"א העידותי בכם היום את השמים וגו' א"ל הקב"ה לישראל הסתכלו בשמים שבראתי לשמש אתכם שמא שינו את מדתם שמא לא עלה גלגל חמה מן המזרח והאיר לכל העולם כענין שנאמר וזרח השמש ובא השמש הסתכלו בארץ שבראתי לשמש אתכם שמא שינתה מדתה שמא זרעתם אותה ולא צמחה או שמא זרעתם חטים והעלתה שעורים ומה אלו שנעשו לא לשכר ולא להפסד אם זוכין אין מקבלין שכר ואם חוטאין אין מקבלין פורענות לא שינו את מדתם אתם שאם זכיתם תקבלו שכר ואם חטאתם תקבלו פורענות על אחת כמה וכמה
:
איוב לח, י-יא: וָאֶשְׁבֹּר עָלָיו חֻקִּי וָאָשִׂים בְּרִיחַ וּדְלָתָיִם: וָאֹמַר עַד פֹּה תָבוֹא וְלֹא תֹסִיף וּפֹא יָשִׁית בִּגְאוֹן גַּלֶּיךָ:
מצודת דוד שם, שם, יא': ואומר - גזרתי עליו עד מקום החול שהוא לו לבריח ודלתים עד שם תבוא ולא תוסיף לצאת להלאה ובמקומו ישים גליו בהרמה וגאון ולא חוצה לו:
מלבי"ם שם: ואומר - מפרש מה היה הבריח, שזה היה דבר ה' ופקודתו מה שצויתי עליו לאמר עד פה תבוא ולא תוסיף - כמ"ש אשר שמתי חול גבול לים סביב ולא יעברנהו, ופה ישית - ר"ל שבכ"ז הנחתי ג"כ אפשרית להפרע מן הרשעים שבעת אצטרך שיעבור הים את גבולו כמו בדור אנוש וכדומה, גם ע"ז נתתי לו גבול, ואומר פה ישית בגאון גליך - שבעת יתגאו גליך ויעברו גבול הראשון להציף את הרשעים, לא יעברו את הגבול השני, שגבלתי להם עפ"י ההשגחה עד כמה ישטפו ויעבורו, בענין שקבעתי ישוב הארץ עפ"י השגחתי, וגם הנחתי אפשריית להפרע מן הרשעים:
דף מקורות לספר חובות הלבבות, שער חשבון הנפש, פרק ג' (עמ' קפו' –  קפט')
חובות הלבבות: וכשיכיר העבד מאדוניו סימני טובותיו העודפות בנפשו וגופו וכל תנועותיו, ושהוא משקיף עליו תמיד, ויודע נגלותיו ונסתרותיו, ושומר על כל תנועותיו, וקושר אותם באסוריו, ומושל בהם, וצורת נסיונו ובחינתו במה שהתיר לו מהשתמש באבריו והרשהו מהעברת מחשבותיו ביצריו הטובים והרעים, ויחשוב במסורת התורה והערתה על מה שיש בו רצון אלהיו ומה שיקציפנו עליו, משתמש בכל פינות גופו וכחות נפשו במה שימצא בו חן בעיני אדוניו ויקריבהו אליו, ויסיר מסך הסכלות בו מעליו, וילבש כסות המורא והבושת ממנו ואהבה בו, והחפץ במה שהוא רוצה, ואז יבואוהו הטובות הגדולות והאורים הגדולים מהא-להים...
משנה אבות ב, ד: הוא היה אומר, עשה רצונו כרצונך, כדי שיעשה רצונך כרצונו. בטל רצונך מפני רצונו, כדי שיבטל רצון אחרים מפני רצונך.

רע"ב שם: עשה רצונו כרצונך - פזר ממונך בחפצי שמים. כרצונך. כאילו פזרת אותה בחפצך. שאם עשית כן יעשה רצונך כרצונו. כלומר יתן לך טובה בעין יפה:

כדי שיבטל רצון אחרים - יפר עצת כל הקמים עליך לרעה - ואני שמעתי שאין זה אלא דרך כבוד כלפי מעלה והרי הוא כאילו כתוב כדי שיבטל רצונו מפני רצונך. כאותה שאמרו בפרק במה אשה (דף סג) כל העושה מצוה כתקונה אפילו גזר דין של שבעים שנה מתבטל מעליו:
חידושי המאירי שם: הוא היה אומר עשה רצונו כרצונך כו' בטל רצונך ופי' שיעבוד מאהבה עד שמרוב אהבה יעשה רצונו ית' אף על פי שהוא נגד טבעו בחיבה ובאהבה כאלו (רצונך) [רצונו] בכך מצד טבעו ג"כ וכן ענין כדי שיעשה רצונך כרצונו כלומר שישלם לו גמולו בריוח ובמדה גדושה כתאות נפשו... 
ספר אורחות צדיקים, שער יג', שער הרצון: ארבע שמיעות הן (ילקוט שמעוני בראשית רמז לב): יש שומע והפסיד, ויש שומע ונשכר, ויש לא שומע והפסיד, ויש לא שומע ונשכר: יש שומע והפסיד, זה אדם הראשון, שנאמר (בראשית ג יז): "ולאדם אמר כי שמעת לקול אשתך" - ומה הפסיד? (בראשית ג יט): "כי עפר אתה ואל עפר תשוב". שומע ונשכר, זה אברהם אבינו, שנאמר לו (בראשית כא יב): "כל אשר תאמר אליך שרה שמע בקולה" - ומה נשכר? "כי ביצחק יקרא לך זרע". לא שומע ונשכר, זה יוסף, שנאמר (בראשית לט י): "ולא שמע אליה לשכב אצלה להיות עמה" - ומה נשכר? (בראשית מב ו): "ויוסף הוא השליט על הארץ". לא שומע והפסיד, אלו ישראל, שנאמר (ירמיה ז כו): "ולא שמעו אלי ולא הטו את אזנם" - ומה הפסידו? (ירמיה טו ב): "אשר למות למות ואשר לחרב לחרב". ונאמר (ישעיה א יט): "אם תאבו ושמעתם טוב הארץ תאכלו". בן סורר ומורח נענש בשביל שלא שמע, דכתיב (דברים כא יט כ): "ותפשו בו אביו ואמו והביאו אותו אל זקני עירו - ואמרו אל זקני עירו בננו זה סורר ומורה איננו שומע בקולנו - ורגמוהו כל אנשי עירו". ועל כל ישראל נאמר (דברים ט ז): "ממרים הייתם עם ה'", ועוד כתיב על שלא רצו לשמוע (שמות לד ט): "כי עם קשה עורף הוא":

 ואחרי שהכל תלוי במידת הרצון, לכן יטה כל רצונו לעשות מצות השם, יתברך. וכן אמרו רבותינו (אבות פ"ב מ"ד): עשה רצונו כרצונך כדי שיעשה רצונך כרצונו. כללו של דבר: לא יתעקש אדם ולא יקשה ערפו נגד מוכיחיו ונגד מי שמורה לו דרך ישרה, אך יתרצה להם ויקבל דבריהם ברצון נפשו, כי על העקשים נאמר (משלי כב ה): "צנים פחים בדרך עקש שומר נפשו ירחק מהם", ונאמר (משלי יז כ): "עקש לב לא ימצא טוב". ובכמה מקומות נשתבחו החפצים לשמוע אל דברי תורה, דכתיב (תהלים א ב):

"כי אם בתורת ה' חפצו ובתורתו יהגה יומם ולילה", וכתיב (תהלים א ג): "והיה כעץ שתול על פלגי מים אשר פריו יתן בעתו". וכתיב (תהלים קיב א): "אשרי איש ירא את ה' במצותיו חפץ מאד", אינו אומר אלא "חפץ", רצונו לומר, שישים אדם חפצו על המצוות. אמר רבי אבהו: לעתיד הכל עתידים להיות תמהין כנגד מי ששמע לאלהים ואומרים: מי הוא זה שפל שלא קרא ולא שנה? והרי הוא יושב עם האבות ומשיח עמהם, והאלהים יאמר להם: מה אתם תמהים? לא זכו אלו מאלו מפני ששמעו אלי, שנאמר (משלי טו לא): "אוזן שומעת תוכחת חיים בקרב חכמים תלין":
ספר ליקוטי הלכות, הלכות ברכת השחר, הלכה ה', עד'-עה': ... כִּי זֶה כְּלָל גָּדוֹל שֶׁכָּל הָעוֹלָם לֹא נִבְרָא כִּי אִם בִּשְׁבִיל הַבְּחִירָה. וְעַל - כֵּן הַבְּחִירָה יֵשׁ לָהּ כֹּחַ גָּדוֹל מְאֹד מְאֹד. וְכַמְבֹאָר מִזֶּה בְּכָל הַסְּפָרִים וּבִדְבָרֵינוּ כַּמָּה פְּעָמִים. וְעִקַּר כֹּחַ הַבְּחִירָה הוּא עַל - יְדֵי שֶׁהַשֵּׁם יִתְבָּרַךְ הֶעֱלִים וְהִסְתִּיר רְצוֹנוֹ בְּהַסְתָּרוֹת וְהַעְלָמוֹת גְּדוֹלוֹת. רַק נָתַן כֹּחַ וָדַעַת בָּאָדָם שֶׁיָּבִין מִדַּעְתּוֹ שֶׁצָּרִיךְ לְבַלּוֹת כָּל יָמָיו לְבַקֵּשׁ וּלְחַפֵּשׂ אַחַר רְצוֹנוֹ יִתְבָּרַךְ. וּלְבַטֵּל כָּל רְצוֹנוֹתָיו נֶגֶד רְצוֹנוֹ יִתְבָּרַךְ. כִּי זֶה יָדוּעַ וּמוּבָן לַכֹּל שֶׁהָעוֹלָם הַזֶּה אֵינוֹ כְּלוּם. הֲבֵל הֲבָלִים אֵין בּוֹ מַמָּשׁ וּכְמוֹ שֶׁהִתְחִיל קֹהֶלֶת סִפְרוֹ הֲבֵל הֲבָלִים וְכוּ' וְחָזַר וְאָמַר הֲבֵל הֲבָלִים הַכֹּל הָבֶל. וְכֵן דָּוִד אָמַר (תְּהִלִּים קמד) אָדָם לַהֶבֶל דָּמָה יָמָיו כְּצֵל עוֹבֵר וּכְמוֹ שֶׁפֵּרְשׁוּ רַבּוֹתֵינוּ זִכְרוֹנָם לִבְרָכָה (בְּרֵאשִׁית רַבָּה פֶּרֶק צו) לֹא כְּצִלּוֹ שֶׁל דֶּקֶל וְכוּ' אֶלָּא כְּצֵל שֶׁל עוֹף הַפּוֹרֵחַ. וְכֵן בָּאוּ כָּל חַכְמֵי אֱמֶת וְצוֹעֲקִים עִנְיָן זֶה בְּכַמָּה וְכַמָּה לְשׁוֹנוֹת אֵין מִסְפָּר. וַאֲפִלּוּ כָּל חַכְמֵי אֻמּוֹת הָעוֹלָם מוֹדִים עַל כָּל זֶה. כִּי הֲלֹא רוֹאִים בְּעַיִן שֶׁיְּמֵי חַיֵּינוּ הֶבֶל וְהָאָדָם מֵת בְּכָל יוֹם כִּי הַיּוֹם וְהַשָּׁעָה שֶׁחַי לֹא יִהְיוּ עוֹד וְעַל - כֵּן מַתְחִיל יוֹם הַמָּוֶת מִיּוֹם הִוָּלְדוֹ וְכוּ' וְכַמְבֹאָר מִזֶּה בִּסְפָרִים הַרְבֵּה. אַךְ אַף - עַל - פִּי - כֵן עֲדַיִן עֲדַיִן צְרִיכִין לְדַבֵּר בָּזֶה הַרְבֵּה הַרְבֵּה וְלַחֲזֹר עִם עַצְמוֹ וְעִם חֲבֵירָיו הַמַּקְשִׁיבִים לְקוֹלוֹ, כָּל זֶה וְיוֹתֵר מִזֶּה. כִּי גַּם אֶת הָעֹלָם נָתַן בְּלִבָּם (קֹהֶלֶת ג) וְדָרְשׁוּ רַבּוֹתֵינוּ זִכְרוֹנָם לִבְרָכָה (יַלְקוּט שִׁמְעוֹנִי סִימָן תרטו) וּמוּבָא בְּפֵרוּשׁ רַשִׁ"י לְשׁוֹן הַעְלָמָה וְשִׁכְחָה. שֶׁהַשֵּׁם יִתְבָּרַךְ בְּחָכְמָתוֹ הָעֲמֻקָּה הִכְנִיס הַעְלָמָה בְּלֵב הָאָדָם בִּשְׁבִיל כֹּחַ הַבְּחִירָה שֶׁבִּשְׁבִיל זֶה יֵשׁ כֹּחַ לְהַשָּטָן לְהַעְלִים וּלְהַסְתִּיר וּלְהַשְׁכִּיחַ כָּל זֶה. אֲבָל כֹּחַ הָאֱמֶת בְּוַדַּאי גָּדוֹל בְּיוֹתֵר שֶׁכָּל מִי שֶׁרוֹצֶה לְהִסְתַּכֵּל עַל תַּכְלִיתוֹ הַנִּצְחִי בֶּאֱמֶת לַאֲמִתּוֹ, בְּוַדַּאי אִי אֶפְשָׁר לְהַכְחִישׁ וּלְהַעְלִים כָּל הַנַּ"ל שֶׁהָעוֹלָם הַזֶּה הֲבֵל הֲבָלִים. וְלֹא יִשָּׁאֵר כְּלוּם מִמֶּנּוּ וּמִתַּאֲווֹתָיו וּמִכַּסְפּוֹ וּזְהָבוֹ וְכוּ', כִּי אִם מַה שֶּׁהִתְיַגַּע וְטָרַח בִּשְׁבִיל הַתַּכְלִית הַנִּצְחִי שֶׁהוּא לַעֲשׂוֹת רְצוֹנוֹ יִתְבָּרַךְ. וְעַל - כֵּן כָּל הַצַּדִּיקִים הָאֲמִתִּיִּים שֶׁהָלְכוּ בְּדֶרֶךְ זֶה וְהִסְתַּכְּלוּ כָּל יְמֵיהֶם עַל תַּכְלִיתָם הַנִּצְחִי הִשִּיגוּ וְהֵבִינוּ תֵּכֶף שֶׁרְצוֹנוֹ יִתְבָּרַךְ לְהִתְרַחֵק מִכָּל הַתַּאֲווֹת לֹא מִלְּבַד מִן הַמּוֹתָרוֹת אֶלָּא אֲפִלּוּ מַה שֶּׁנִּרְאֶה לְהֶכְרֵחִיּוּת צְרִיכִין לְמַעֵט בְּכָל מַה דְּאֶפְשָׁר וּלְקַדֵּשׁ וּלְטַהֵר עַצְמוֹ בְּכָל פַּעַם עַד שֶׁגַּם הַהֶכְרֵחִיּוּת דְּהֶכְרֵחִיּוּת יַעֲשֶׂה בִּקְדֻשָּׁה וּבְטָהֳרָה בִּשְׁבִיל קִיּוּם הָעוֹלָם שֶׁזֶּה רְצוֹנוֹ יִתְבָּרַךְ וְלֹא בִּשְׁבִיל תַּאֲווֹת עַצְמוֹ כְּלָל. וּמֵחֲמַת שֶׁהִסְתַּכְּלוּ עַל אֱמֶת לַאֲמִתּוֹ וְהֵבִינוּ כָּל זֹאת, וְכֵן קִיְּמוּ וְעָשׂוּ וּפֵרְשׁוּ וְקִדְּשׁוּ עַצְמָן בְּכָל יוֹם וּבְכָל פַּעַם בִּקְדֻשָּׁה יְתֵרָה עַד שֶׁעָלוּ מִדַּרְגָּא לְדַרְגָּא וּמִמַּעֲלָה לְמַעֲלָה עַד שֶׁהַשֵּׁם יִתְבָּרַךְ רִחֵם עֲלֵיהֶם וְגִלָּה לָהֶם רְצוֹנוֹ. כִּי הֵם הָיוּ מְחַפְּשִׂים תָּמִיד אַחַר רְצוֹנוֹ בִּיגִיעוֹת וּטְרָחוֹת עֲצוּמוֹת. עַל - כֵּן הֵאִיר עֲלֵיהֶם הַשֵּׁם יִתְבָּרַךְ וְגִּלָּה לָהֶם רְצוֹנוֹ בְּכָל פַּעַם כְּפִי יְגִיעָתָם וְטִרְחָתָם וּמְסִירַת נַפְשָׁם. וְזֶה הָרִאשׁוֹן הָיָה אַבְרָהָם אָבִינוּ עָלָיו הַשָּׁלוֹם שֶׁהָלַךְ בְּתוּמוֹ בַּדֶּרֶךְ הַזֶּה בִּשְׁלֵמוּת. עַד שֶׁהוּא הָרִאשׁוֹן שֶׁהִשִּיג רְצוֹנוֹ יִתְבָּרַךְ בְּדֶרֶךְ הַתּוֹרָה הַמְּסוּרָה לָנוּ שֶׁיְּסוֹד הַתְחָלָתָהּ הָיָה מֵאַבְרָהָם כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה (קִדּוּשִׁין פֶּרֶק ב) מָצִינוּ שֶׁקִּיֵּם אַבְרָהָם אָבִינוּ אֶת כָּל הַתּוֹרָה וְכוּ'. כִּי אַף - עַל - פִּי שֶׁגַּם מִקֹּדֶם הָיוּ צַדִּיקִים גְּדוֹלִים כְּמוֹ נֹחַ וּמְתוּשֶׁלַח וַחֲנוֹךְ וְכוּ', אַף - עַל - פִּי - כֵן לֹא זָכוּ לְגַלּוֹת אֱלֹקוּתוֹ יִתְבָּרַךְ וּרְצוֹנוֹ כְּמוֹ אַבְרָהָם כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה:

עה) וּמִמֶּנּוּ הִתְחִילָה יְרוּשָׁתֵנוּ הַטּוֹבָה שֶׁאָנוּ מִתְפָּאֲרִים בָּהּ בְּכָל יוֹם וְאוֹמְרִים 'אַשְׁרֵינוּ מַה טּוֹב חֶלְקֵנוּ וּמַה נָּעִים גּוֹרָלֵנוּ וּמַה יָּפָה יְרוּשָׁתֵנוּ אַשְׁרֵינוּ שֶׁאָנוּ מַשְׁכִּימִים' וְכוּ'. וּבְדַרְכּוֹ הַקָּדוֹשׁ הָלְכוּ בָּנָיו יִצְחָק וְיַעֲקֹב וְכָל הַשְּׁבָטִים הַקְּדוֹשִׁים, עַד שֶׁבָּא מֹשֶׁה רַבֵּנוּ עָלָיו הַשָּׁלוֹם וְנָתַן לָנוּ עַל יְסוֹד זֶה אֶת הַתּוֹרָה הַקְּדוֹשָׁה בִּכְתָב וּבְעַל פֶּה. וּמִיּוֹם שֶׁזָּכִינוּ לְקַבָּלַת הַתּוֹרָה מִמֹּשֶׁה לִיהוֹשֻׁעַ וּמִיהוֹשֻׁעַ לַזְּקֵנִים וְכוּ' עַד הַיּוֹם הַזֶּה אָנוּ צְרִיכִים לָלֶכֶת בְּעִקְּבוֹתָם, לִדְרֹשׁ וּלְחַפֵּשׂ וּלְבַקֵּשׁ אַחַר רְצוֹנוֹ יִתְבָּרַךְ כְּמוֹ שֶׁכָּתוּב (תְּהִלִּים קה) דִּרְשׁוּ ה' וְעֻזּוֹ בַּקְּשׁוּ פָנָיו תָּמִיד, וּכְתִיב (שָׁם) יִשְׂמַח לֵב מְבַקְּשֵׁי ה' וְכוּ', וְכֵן הַרְבֵּה. כִּי גַּם עַתָּה אַף - עַל - פִּי שֶׁכְּבָר נִתְּנָה תּוֹרָה וְאָנוּ יוֹדְעִין רְצוֹנוֹ בְּבֵרוּר שֶׁהוּא לְקַיֵּם הַתּוֹרָה וְהַמִּצְוֹת לָסוּר מֵרָע וְלַעֲשׂוֹת טוֹב, אַף - עַל - פִּי - כֵן עֲדַיִן אֵין אָנוּ יוֹדְעִין בַּמֶּה נִזְכֶּה לָזֶה כִּי יִצְרוֹ שֶׁל אָדָם מִתְגַּבֵּר עָלָיו בְּכָל יוֹם וְכוּ'. וְעַל - כֵּן גַּם דָּוִד הַמֶּלֶךְ עָלָיו הַשָּׁלוֹם בִּקֵּשׁ כַּמָּה בַּקָּשׁוֹת וּתְחִנּוֹת שֶׁיִּזְכֶּה לְכַוֵּן רְצוֹנוֹ יִתְבָּרַךְ כְּמוֹ שֶׁכָּתוּב (שָׁם קמג) לַמְּדֵנִי לַעֲשׂוֹת רְצוֹנְךָ וְכוּ' וְצָעַק (שָׁם יג) עַד אָנָה אָשִׁית עֵצוֹת בְּנַפְשִׁי וְכוּ', וְכֵן (שָׁם קיט) אַחֲלַי יִכֹּנוּ דְּרָכָי לִשְׁמֹר חֻקֶּיךָ, וְכֵן הַרְבֵּה. שֶׁעַל זֶה נִתְיַסֵּד כָּל סֵפֶר תְּהִלִּים. אֲבָל כָּל עִקַּר יְסוֹד כָּל הַתּוֹרָה כֻּלָּהּ הוּא שֶׁאָנוּ צְרִיכִין לֵילֵךְ וְלֶאֱחֹז בְּדַרְכֵי אֲבוֹתֵינוּ אַבְרָהָם יִצְחָק וְיַעֲקֹב וּמֹשֶׁה רַבֵּנוּ עָלָיו הַשָּׁלוֹם וְכָל הַצַּדִּיקִים שֶׁבָּאוּ אַחֲרֵיהֶם הַהוֹלְכִים בְּדַרְכֵיהֶם. וַאֲזַי אַף - עַל - פִּי שֶׁאֵין אָנוּ זוֹכִים וּמִתְגַּבְּרִים לִהְיוֹת כְּמוֹתָם מַמָּשׁ לְשַׁבֵּר כָּל הַתַּאֲווֹת כְּמוֹתָם אַף - עַל - פִּי - כֵן אָנוּ זוֹכִים לַתַּכְלִית הַנִּצְחִי עַל - יְדֵי הִתְקָרְבוּתֵנוּ אֲלֵיהֶם וּלְדַרְכֵיהֶם הַקְּדוֹשִׁים. וּכְמוֹ שֶׁהִפְלִיגוּ רַבּוֹתֵינוּ זִכְרוֹנָם לִבְרָכָה (כְּתֻבּוֹת קיא) בְּמַעֲלוֹת הַדְּבֵקִים לְתַלְמִידֵי חֲכָמִים וּלְצַדִּיקִים אֲמִתִּיִּים. וּבִרְבוֹת הַיָּמִים שֶׁאָנוּ חוֹתְרִים וּמִתְגַּעְגְּעִים לִזְכּוֹת לֵילֵךְ בְּדַרְכֵיהֶם בִּשְׁלֵמוּת, נוּכַל לִזְכּוֹת לִהְיוֹת כִּרְצוֹנוֹ יִתְבָּרַךְ כָּרָאוּי כִּי הַבְּחִירָה חָפְשִׁיִּית תָּמִיד. וְאֵלּוּ הַצַּדִּיקִים הַשְּׁלֵמִים הַנַּ"ל זָכוּ עַל - יְדֵי גֹּדֶל קְדֻשָּׁתָם עַד שֶׁיֵּשׁ לָהֶם כֹּחַ בִּתְפִלָּתָם לְבַטֵּל הַטֶּבַע וּלְגַלּוֹת שֶׁהַכֹּל בִּרְצוֹנוֹ יִתְבָּרַךְ, וְשֶׁיֵּשׁ לָהֶם כֹּחַ לִפְעֹל שֶׁיַּעֲשֶׂה רְצוֹנוֹ כִּרְצוֹנָם, בִּבְחִינַת (אָבוֹת פֶּרֶק ב) עֲשֵׂה רְצוֹנוֹ כִּרְצוֹנֶךָ כְּדֵי שֶׁיַּעֲשֶׂה רְצוֹנְךָ כִּרְצוֹנוֹ. וְעַל - יְדֵי זֶה הֵם מְגַלִּים וּמְאִירִין הָרָצוֹן בְּהִתְגַּלּוּת נִפְלָא שֶׁהַכֹּל רוֹאִין שֶׁהַשֵּׁם יִתְבָּרַךְ מַנְהִיג עוֹלָמוֹ בִּרְצוֹנוֹ כִּרְצוֹנָם. וּכְמוֹ שֶׁמְּבֹאָר לְעֵיל שֶׁעִקַּר הִתְגַּלּוּת הָרָצוֹן הוּא עַל - יְדֵי תְּפִלָּה וְכַנַּ"ל:

דף מקורות לספר חובות הלבבות, שער חשבון הנפש, פרק ג' (עמ' קצ' –  קצב')
חובות הלבבות: ובחון זה, אחי, במה שנוהגים בו בני אדם באהבתם, כי האוהב כשהוא מרגיש מאוהבו, שאין לבו שלם עמו, כל שכן האדון מן העבד, יקצוף עליו ולא ירצה במעשהו, אפילו אם ישתדל בו ויהיה שלם וגמור בנראהו, אף על פי שהאדם מצטרך לחבירו וצריך לעזרתו. קל - וחומר הבורא, יתעלה, שצורך הברואים כולם אליו, ואין לו צורך עליהם ולא תועלת בהם, המשקיף על לבותם וצפון סודותם, איך נרצה לו מנפשותינו במה שלא נרצה מהם לחברינו ורעינו עם סכלותם במצפון לבותינו עם התרמית (מהתרמית) והאון ומיעוט שלימות לבנו עמהם. וכשמסתכל המבין ממנו בענין הזה, ייכלם מבשתו מהבורא, יתעלה, ויתקן מצפונו, וייחד לבו לאלהים בייחודו, ובעשותו (בעשותו) מצוה ממצוותיו ותורה מתורותיו [ויעשנה] בהשתדלות וחריצות,...
ספר שולחן ערוך ה, א: יכוין בברכתו פירוש המלות כשיזכיר השם יכוין פירוש קריאתו באדנות שהוא אדון הכל ויכוין בכתיבתו ביו"ד ה"א שהיה והוה ויהיה ובהזכירו א-להים יכוין שהוא תקיף בעל היכולת ובעל הכחות כלם:
ספר משנה ברורה תרמג', סק"ה: וראוי לומר ברכה דסוכה בקול במשיכה בניגון כשאר ברכות דקידוש וה"ה בכל שאר ברכות ירגיל לומר בקול רם כי הקול מעורר הכונה. של"ה:
ספר חיי אדם, כלל ה', אות כו': אסרו לזרוק ברכה מפיו ולברך במהירות, אלא יכוין פירוש המלות ויברך בנחת. וז"ל ס"ח סי' מ"ו, כשהוא נוטל ידיו או שמברך על הפירות או על המצוות השגורות בפי כל אדם, יכוין לבו לברך לשם בוראו אשר הפליא חסדו עמו ונתן לו הפירות או הלחם ליהנות מהם וצוהו על המצוות, ולא יעשה כאדם העושה דבר במנהג ומוציא דבריו מפיו בלא הגיון הלב. ועל דבר זה חרה אף ה' בעמו, ושלח לנו ביד ישעיה ואמר יען כי נגש העם הזה בפיו ובשפתיו כבדוני ולבו רחק ממני ותהי יראתם אותי מצות אנשים מלומדה. אמר הקב"ה לישעיה, ישעיה, ראה מעשה בני, כי אינו אלא לפנים, ומחזיקים בה כאדם שמחזיק ונוהג מנהג אבותיו בידו. באים בביתי ומתפללים לפני תפלות הקבועות כמנהג אבותיהם, לא בלב שלם. הם מנקין את ידיהם ומברכים על נטילת ידים, ובוצעים ומברכים ברכת המוציא, שותים ומברכים כמו שהדבר שגור בפיהם. אף בעת שהן מברכין, אינן מתכוונין לברכני. לכן ע"כ חרה אפו ונשבע בשמו הגדול לאבד חכמת חכמיו היודעים אותו ומברכים אותו במנהג ולא בכוונה, דכתיב בתריה לכן הנני יוסיף כו' ואבדה חכמת חכמיו כו'. לפיכך הזהירו חכמים על הדבר, ואמרו עשה דברים לשם פועלם. ומעשה בא' שמת. לאחר י"ב חודש נגלה בחלום לאחד מקרוביו, א"ל בכל יום דנין אותי על שלא הייתי מדקדק לברך ברכת המוציא וברכת הפירות ובהמ"ז בכוונת הלב. ושאל לו, והלא אין משפט רשעים בגיהנם אלא י"ב חודש. א"ל אין דנין אותי בפורעניות חזקים כמו ביב"ח ראשונים, עכ"ל:
ספר תיקונים חדשים, תיקונא תליתאה: ואי אית בישראל אינין דאזלין בצלותא לבי כנישתא, גרמין לקב"ה לאתקרבא לגבי שכינתא. בההוא זמנא כתיב דרשו ה' בהמצאו קראוהו בהיותו קרוב (ישעיה נה ו). אימתי איהו קרוב אלא בזמנא דקראן ליה בבי כנישתאא דכתיב קרוב ה' לכל קוראיו (תהלים קמה יח). ואי צלותא לא אתמרת ברעותא דלבא, אתמר בה קרוב אתה בפיהם ורחוק מכליותיהם (ירמיה יב, ב).
ספר מנורת המאור, פרק יב', אות קב': כשיעמד אדם להתפלל ישהה מעט לכון את לבו ואל יחשב במחשבה אחרת, כמו ששנינו בראש פרק אין עומדין (ברכות ל, ב): אין עומדין להתפלל אלא מתוך כבד ראש. חסידים הראשונים היו שוהין שעה אחת ומתפללין, כדי שיכונו לבם למקום. ואמרינן עלה בגמרא (לא, א): תניא: אין עומדין להתפלל לא מתוך שיחה ולא מתוך שחוק ולא מתוך עצבות ולא מתוך עצלות ולא מתוך קלות ראש ולא מתוך דברים בטלים, אלא מתוך שמחה של תורה, שנאמר: 'ועתה קחו לי מנגן' (מלכים ב ג,טו). וכו'. וכל זה כדי לכון בתפלתו, כי אם לפני בשר ודם, כשישאל אדם צרכיו ממנו, הוא מפנה את לבו מכל מחשבות שבעולם, מה לעשות לפני מלך מלכי המלכים הקדוש ברוך הוא, היודע מה שבלבבות, שאינו חפץ במי שמתפלל לפניו ולבו בל עמו. ונאמר עליו: 'קרוב אתה בפיהם ורחםק מכליותיהם' (ירמיה יב, ב).
ספר שם עולם, חלק א', פרק יא': כאשר נתבונן על מצבנו הרוחני, נראה כי הוא ירוד מאד, וכל איש ירגיש בנפשו שאין בו ידיעת התורה כרצון השם יתברך ומה נשיב ליום פקודה כי יפקדנו האל על זה. וכדאיתא במדרש משלי אמר ר' ישמעאל בא וראה כמה קשה יום הדין שעתיד הקב"ה לדון את העולם כולו, בא מי שיש בידו מקרא ואין בידו משנה, הקב"ה הופך פניו ממנו ומצירי גיהנם מתגברין בו וכו', [והעתקתי כל המאמר בשמירת הלשון שער התורה פרק ז']. גם אין בנו יראת השם יתברך כהוגן, ואנו דואגים יותר על איבוד איזה רובל מהזכרת שמות הקדושים בתפלה שלא בכוונה [שהוא עון פלילי, שעל זה נאמר כי קרוב אתה בפיהם ורחוק מכליותיהם וכדאיתא בס"ח בשם חז"ל] או בטול תורה איזה יום, שעל זה נאמר כי דבר ה' בזה ואמרו חז"ל שזה קאי על מי שאפשר לו לעסוק בתורה ואינו עוסק. אין זה כי אם שהבלי העולם טמטמו לבנו כל כך עד שנתהוינו כמו חולה שכבדה עליו מחלתו עד שאינו מרגיש בחליו, וכשרוצים ליתן לו רפואה הוא מתמה עליהם ואומר על מה זה. כן אנו בענייני הנפש, מרוב הטרדות שהיצר הרע מטריד את האדם, שוכח האדם את העיקר על מה בא לעולם הזה, ואין לנו שום עצה כי אם שיקבע האדם בכל יום או על כל פנים בכל שבוע עת לנפשו, להתבודד בחדרו ולהפנות מטרדותיו ולחשוב עצות בנפשו אודות ענייני אחריתו באיזה אופן לתקן את עצמו. ולא יביט על זירוז בני ביתו שהם מזרזים תמיד רק לענייני פרנסה, כי צריך האדם לידע שאף שאשתו ושאר בני ביתו בודאי הם אוהביו ואין לו בעולם הזה אוהבים יותר מהם, מכל מקום הם רק אוהביו עד שער העיר ללוותו, אבל אחר כך כל אחד פונה לדרכו והוא נשאר רק לבדו, והוא צריך להשיב תשובה בעת המשפט על כל דבוריו כמו שאמרו חז"ל על הפסוק ומגיד לאדם מה שיחו אפילו שיחה קלה שבין איש לאשתו מגיד לו לאדם בשעת הדין, וכן על כל שעותיו כל ימי חייו מה עשה בהן, ואפילו אם עשה איזה דבר טוב, האם כוון בו לכבוד השם יתברך או אולי רק להתיהר, וכמו דכתיב בקהלת כי את כל מעשה האלהים יביא במשפט על כל נעלם אם טוב ואם רע, והיינו אפילו דבר טוב כתורה ותפלה וכיוצא בזה יובא במשפט. על כל הנעלם, היינו על המחשבה שלו אם היתה לשם מצוה או לא. ומי יחוס על האדם אם הוא אינו חס על עצמו בימי חייו להתבונן בהם תמיד לחשוב עם נפשו ולתקן בהם צידה לבית מועדו שלא ילכו לריק:
ספר חיי אדם כלל ה', א': כלל ה דין כללים בברכות:  לאחר שגופו ולבושו ומקומו טהור, יכין עצמו לברך הברכות. וצריך האדם ליזהר מאוד שיברך ביראה ובכוונה רצויה, ושלא יברך ח"ו שום ברכה לבטלה, כגון שא"צ כלל לברכה זו, או אפי' לגרום ברכה שא"צ, כגון שיכול לפטור בברכה א' וגורם לברך עוד ברכה, כגון שהניח תפלין של יד ומפסיק בשיחה ואז חייב לברך עוד הפעם על של ראש. והמברך לבטלה, עובר על לא תשא מדרבנן. אבל המוציא שם שמים לבטלה, עובר על מ"ע את ה' אלהיך תירא, וכתיב, אם לא תשמור ליראה את השם הנכבד והנורא כו', כי זה הוא מכלל היראה שלא להזכיר שמו הגדול כי אם בדרך שבח וברכה מה שמחויב, אבל לא לבטלה, ויירא ויזדעזעו איבריו בשעה שמזכיר השם. ולא שם המיוחד בלבד, אלא כל השמות שאינן נמחקין המיוחדין לשמו הגדול ב"ה. ואפי' בכל לשון, אסור. (כדי להלהיב לב אנשים לגודל הזהירות, מה אעתיק מעשה רב. גדול אחד אנגיד ושמע בב"ד של מעלה קול רעש גדול "פנו מקום לצדיק אחד שנפטר". וקבלוהו בכבוד גדול ונתנו לו ס"ת בזרועו ושאלוהו, קיימת מה שכתוב בזה. ואמר, הן. קיימת מצוה ראשונה שהיא פו"ר לא להנאתך אלא לש"ש. ואמר, הן. אמרו, מי מעיד בך. ובאו המלאכים שנבראו מהמצות אשר עשה עד אין מספר והעידו בו. זה אומר, נבראתי ממצוה זו וכו'. אח"כ הביאו לפניו ארבעה טורים ושאלוהו, קיימת תורה שבע"פ. ואמר, הן. ומי מעיד. ובאו המלאכים כנ"ל. אח"ז שאלוהו, נזהרת מלהוציא ש"ש לבטלה, וידום. חזרו ושאלו, אשתיק ולא אמר להו ולא מידי. והכריזו אחר עדות, ובאו גדודים מלאכים לבושים שחורים והעידו. זה אומר, נבראתי ביום פלוני כשהוציא אזכרות כך וכך בתפלה בלא כוונה. וזה אומר כך. ויקרעו שמלותם כל הב"ד של מעלה, וגם אני קרעתי. ואמרו, טפה סרוחה, איך לא יראת כו'. ונגמר דינו, או לבוא לגיהנם או לחזור ולבוא בגלגול, ובחר בגיהנם מבגלגול, עכ"ל. ואיך לא ישים האדם אל לבו להזכיר השם ביראה ופחד ובכוונת הלב. 
דף מקורות לספר חובות הלבבות, שער חשבון הנפש, פרק ג' (עמ' קצב' –  קצד')
חובות הלבבות: אך בחובות הלבבות, [שהזכרנו בהקדמת ספרנו זה], חייב לפנות לבו ממחשבות העולם וטרדותיו ולייחד לבו ומצפונו לאלהים לבדו בעת ההיא, [ולהרחיק מלבו כל דאגות העולם, ולייחד לבו בהשתדלותו לעשות לאלהים באותה שעה], כמו שאמרו על אחד מן הפרושים, שהיה אומר בתפילתו לאלהים: אלהי ! יגוני בעבורך ביטל ממני היגונות, ודאגתי ממך הרחיקה מנפשי הדאגות. ובזה יקבל האלהים מעשהו וירצהו.
מרפא לנפש ד"ה: א-להי יגוני בעבורך בטל ממני היגונות - ... ולי נראה: א-להי יגוני בעבורך – עיקר יגוני הוא בעבורך, אם לא אוכל לעבדך בלבב שלם ולעשות רצונך, לכן יהי רצון מלפניך שתבטל ממני היגונות הידועים לבני אדם דהינו יגונות עולם הזה, וכן "דאגתי ממך" – שצויתני לעשות מצוותיך, כל כן יהי רצון מלפניך שתרחיק ממני דאגות עולם הזה, שאוכל לעשות רצונך בלב שלם [ועין שערי תשובה א, יד].

ספר שערי תשובה א, יד: ואמר דוד המלך עליו השלום (תהלים לח, י): "ה' נגדך כל תאותי ואנחתי ממך לא נסתרה" - ביאורו: גלויה לפניך כל תאותי כי איננה זולתי לעבודתיך, ואתה יודע אנחתי כי איננה על עסקי עולם והדברים הכלים, זולתי על חטאי ועל קוצר ידי בעבודתך. ואמר אחד מן המתנפלים בחין ערכו: אנחתי מפחדך - הרחיקה ממני האנחות, דאגתי מקוצר ידי בעבודתך - הרחיקה ממני הדאגות:
משנה אבות ג, ה: רַבִּי נְחוּנְיָא בֶּן הַקָּנָה אוֹמֵר, כָּל הַמְקַבֵּל עָלָיו עֹל תּוֹרָה, מַעֲבִירִין מִמֶּנּוּ עֹל מַלְכוּת וְעֹל דֶּרֶךְ אֶרֶץ. וְכָל הַפּוֹרֵק מִמֶּנּו עֹל תּוֹרָה, נוֹתְנִין עָלָיו עֹל מַלְכוּת וְעֹל דֶּרֶךְ אֶרֶץ.

פירוש היעב"ץ אבות שם, שם: רבי נחוניא בן הקנה אומר כל המקבל עליו עול תורה. הנה פירש לך זה הא-להי כל מה שכתבתי במשנה העליונה, כי הדבק במלך מלכי המלכים ועובד אותו איך ישועבד למי שלמטה ממנו, ולכן העושה מלאכתו טפלה ותורתו עיקר מסייעין אותו מן השמים מקום תחנותו שלא יצטרך להתבטל מתלמוד תורה, (משלי כא) כי פלגי מים לב מלך ביד ה', וגם עול דרך ארץ, כי מלאכת הצדיק מתברכת וטוב מעט לצדיק, כענין רות (ב) ותאכל ותשבע ותותר, וזה לאות מוחש לגודל התורה, שהממעט בעסקים יאכל וישבע, והרודף אחריהם כל היום וכל הלילה יחסר לחמו: 
ספר נפש החיים, חלק ד', פרק טז': וגם מעבירין ומסלקין מעליו כל הטרדות והענינים מעול דרך ארץ וכו', וכל שאר עניני זה העולם המונעות תמידות העסק בתוה"ק, כמ"ש, כל המקבל עליו עול תורה מעבירין ממנו עול מלכות ועול דרך ארץ:

ואמרו (במדבר רבה ובתנחומא פ' חקת), שמזה הטעם ניתנה התורה במדבר כשם שמדבר אינו נזרע ואינו נעבד - כך המקבל עליו עול תורה פורקין ממנו עול כו' וכשם שמדבר אינו מעלה ארנון (ר"ל מס) - כך בני תורה בני חורין כו':

ובזוהר (ויחי רמ"ב ב), (=דכל מאן דידע לאשתדלא באורייתא ולא אשתדל אתחייב בנפשיה, ולא עוד אלא דיהבין עליה עולא דארעא ושעבודא בישא דכתיב ביששכר, "ויט שכמו לסבול" כו' מאן דסטא ארחיה וגרמיה דלא למסבל עולא דאורייתא מיד "ויהי למס עובד", וכן להיפך כו'):

[שכל מי שיכול לעסוק בתורה ואינו עוסק מתחייב בנפשו, ולא עוד אלא שנותנין עליו עול (מלכויות) הארץ ושעבוד רע, שכתוב ביששכר, "ויט שכמו לסבול" כו' מי שמטה דרכו ועצמו שלא לסבול עול תורה מיד "ויהי למס עובד", וכן להיפך כו']:

וכך הדין הלכה פסוקה בש"ס שת"ח פטורין ממסים, כמ"ש (נדרים כ"ב ב' ובפ"ק דבתרא ח' א), (=שארי לי' לצורבא מרבנן למימר לא יהיבנא כרגא, דכתיב, "מנדה בלו והלך לא שליט למרמא עליהום") [מותר לו לת"ח מובהק לומר לא אתן מיסים, שכתוב (בדניאל), מנדה בלו והלך (מיני מיסים) לא השליט להניח עליהם (על הת"ח)]. ושם, ר"ה בר"ח שדא כרגא ארבנן, א"ל רנב"י עברת אדאורייתא אדנביאים אדכתובים דכתיב כו', כמו שכתב שם, דרבנן לא צריכי נטירותא:

ובתד"א (סא"ר פ"ד), כל ת"ח שעוסק בתורה בכל יום תמיד בשביל להרבות כבוד שמים, אינו צריך לא חרב ולא חנית ולא כל דבר שיהיה לו שומר אלא הקב"ה משמרו בעצמו כו'. ושם (בפי"ח), אם יש בו באדם דרך ארץ ומקרא לבד - מוסרין לו מלאך א' לשומרו שנאמר כו'. קרא אדם תורה נביאים וכתובים - מוסרים לו שני מלאכים שנאמר כי מלאכיו יצוה לך לשמרך כו'. אבל קרא אדם תורה נביאים וכתובים ושנה משנה ומדרש הלכות ואגדות ושמש ת"ח - הקדוש ב"ה משמרו בעצמו כו' שנאמר ה' שומרך כו':

וכפי ערך הקיבול אשר יקבל עליו עול תורה באמת ובכל כחו, כן לפי זה הערך יסירו ויעבירו ממנו טרדות עניני זה העולם, והשמירה עליונה חופפת עליו, והוא כבן המתחטא על אביו, ואביו עושה לו רצונו ומשלים לו כל חפצו, כמ"ש רז"ל (ע"ז י"ט א), כל העוסק בתורה הקב"ה עושה לו חפצו, וכן איתא במדרש תהלים (מזמור א), ואמרו עוד שם, שכתוב בתורה ושנוי בנביאים ומשולש בכתובים שכל העוסק בתורה נכסיו מצליחין:
ספר דגל מחנה אפרים, פרשת כי תשא ד"ה: והמכתב: והמכתב מכתב אלהים הוא חרות על הלוחות ואיתא (עירובין נד.) אל תקרי חרות אלא חירות. ויש לפרש בזה דהנה ידוע (זוהר פרשת אחרי עג.) אורייתא וקודשא בריך הוא כולא חד ותיבת אנכי מרמז על דרך אנא נפשי כתבית יהבית (שבת קה.) עד כאן והיינו כביכול נפשו של הקב"ה הוא ממש בתורה וכיון שהקב"ה בעצמו שם בודאי ממילא בטל כל הסטרא אחרא ואין שום שליטה להם ועל כן (אבות פ"ג מ"ו) המקבל עליו עול תורה מעבירין ממנו עול מלכות וכו' שבטילין כל הסטרא אחרא ואין להם שום שליטה עליו כיון שהקב"ה שורה עליו וזהו גם כן שיעור הכתוב והמכתב מכתב אלהים הוא שאלהים הוא הכותב את התורה כדאיתא נפשי כתבית וכו' ולכך חרות על הלוחות היינו חירות כנ"ל כיון שהקב"ה בעצמו שם בודאי בטילין כל הקליפות וכל השיעבוד:
ספר צפית לישועה – הוספה בענין התחזקות בעקבתא דמשיחא: דברי חיזוק על העבודה המיוחדת בעקבתא דמשיחא, ושהזכיה אז תהיה כפי ההכנה, והתביעה הגדולה על המתרשלים בזה, מאת רבינו יחזקאל לוינשטיין זצ"ל: (נעתק מספר מופת הדור שיחה טו):

ב: עלינו להתעורר מאד בתשובה בזמן הזה, שהרי אמרו חז"ל אין ישראל נגאלין אלא בתשובה והקב"ה מעמיד עליהן מלך רשע כהמן עד שיחזרו בתשובה, כי איך יתכן בחטא לקבל פני המשיח, הלא בגלל החטא גלו. בא וראה, אחד מחמשה יצאו ממצרים וכו'. וחז"ל אמרו ייתי ולא אחמיניה:

מה יעשה אדם וינצל מחבלי משיח, יעסוק בתורה ובגמילות חסדים (סנהדרין צח ע"א). "יעסוק בתורה", לא מספיק ללמוד התורה, צריך לקבל על עצמו עול תורה, וכל המקבל עליו עול תורה מעבירים ממנו עול מלכות ועול דרך ארץ:

ויעסוק בחסד, כמה עמל ויגיעה נדרשים עד שמגיעים לחסד, כל טבע האדם אהבת עצמו, הקנאה טבועה בו מרחם, וכמה עמל נדרש לשנות את הטבע שיגיע לחסד:
דף מקורות לספר חובות הלבבות, שער חשבון הנפש, פרק ג' (עמ' קצד' –  קצו')
חובות הלבבות: ודע, כי המלות תהיינה בלשון כקליפה. והעיון במלות כלב, והתפילה כגוף, והעיון כרוח (כי המלות תהיינה בלשון, והעיון בלב, והמלות כגוף לתפילה, והעיון כרוח). וכשיתפלל המתפלל בלשונו, ולבו טרוד בזולת ענין התפילה, תהיה תפילתו גוף בלא רוח וקליפה בלא לב, מפני שגופו נמצא ולבו בל עמו עת תפילתו, ובכמוהו אמר הכתוב (ישעיה כט יג): יען כי נגש העם הזה בפיו ובשפתיו כבדוני ולבו רחק ממני.
מרפא לנפש ד"ה: יען כי נגש וגו' - ... ותוכן דבריו וזה לשונו: ולהרגיל אל הכוונה הוא שיסכים בדעתו וירגיל זה ההרגל הקטן. קודם התפלה או שום ברכה ירגיל לשהות מעט מקודם, ולא יתן מקום אחיזה כלל לשום הרהור ומחשבה בעולם לבוא אל לבו, דאם יתן מקום לעצלה אפילו רגע אחד או לשום מחשבה בעולם, הוא נלכד ברשת היצר הרע והולך ומתגבר עליו וכו', ומסיים שם: הלא צריך להתעכב שעה אחת על דבר התפלה, ואם כן הלא טוב שיכוון בה ויהיה לו שכר טוב בעמלו מלהוציא שעה זו להבל ולבטלה, ואף גם יענש בשבילה.
ספר שולחן ערוך או"ח צח, א: המתפלל צריך שיכוין בלבו פירוש המלות שמוציא בשפתיו ויחשוב כאלו שכינה כנגדו ויסיר כל המחשבות הטורדות אותו עד שתשאר מחשבתו וכוונתו זכה בתפלתו ויחשוב כאלו היה מדבר לפני מלך בשר ודם היה מסדר דבריו ומכוין בהם יפה לבל יכשל ק"ו לפני ממ"ה הקב"ה שהוא חוקר כל המחשבות וכך היו עושים חסידים ואנשי מעשה שהיו מתבודדים ומכוונין בתפלתם עד שהיו מגיעים להתפשטות הגשמות ולהתגברות כח השכלי עד שהיו מגיעים קרוב למעלת הנבואה ואם תבא לו מחשבה אחרת בתוך התפלה ישתוק עד שתתבטל המחשבה וצריך שיחשוב בדברים המכניעים הלב ומכוונים אותו לאביו שבשמים ולא יחשוב בדברים שיש בהם קלות ראש:
ספר כף החיים צח, סק"א: 

ספר חסד לאלפים או"ח, קיד'-קכג', כו: מאחר שכל כוונתי לזכות את הרבים, אמרתי בטרם אלך מענין התפילה, הבה נא אלקטה באומרים, אמרי קדוש הרב 'שלמי ציבור/ שנים שלושה גרגירים בקיצור ממה שכתב בענין התעוררות כוונת התפילה, אולי אבנה גם אנכי. וראוי לנו להיזהר בדברים כאלה, להיות לטוטפות בין עינינו, ורשומים בסידורינו, אולי יש תקווה שנתפלל קצת בכוונת הלב ביראה ואהבה ושמחה והכנעה כאשר היא חובותינו. הנה גודל חיוב התפילה שתהיה בכוונה היא מצות עשה מן התורה, דכתיב (דברים יא, יג) 'ולעבדו בכל לבבכם/ איזוהי עבודה שבלב זוהי תפילה (תענית ב, א), והעבודה היא לכבוש המחשבה הטרודה בעסקי העולם ולהביאה לשעבוד הכוונה. וכדי להרגיל את האדם אל הכוונה, יסכים בדעתו וירגיל בעצמו קודם התפילה, וקודם כל ברכה, לשהות מעט, ויצייר במחשבתו גדולתו ורוממותו יתברך. וכשיאמר 'ברוך אתה' ישים אל לבו שהוא עומד לפניו יתברך ומדבר עמו לנוכח, וחרדה ילבש וישים אל לבו מה שמוציא בשפתיו, שכאשר יבין פירוש מה ששואל בבקשתו אז יעורר עצמו ויכניע לבבו שלא יהא קול ושוברו עמו מחמתו. כי תאמר אין סכל וטיפש בעולם שיעלה בדעתו שה' יתברך יעשה בקשתו בעודנו מחזיק בטומאתו, ובדברים המעכבים את תפילתו, הרי זה מעורר מידת הדין למעלה. וכן כשאומר שבחו של מקום ומשים אל לבו כוונת הענינים בעומק, יכניס בלבו מורא שמים מאוד מידי יום ביומו, עד שיזכה למידת אהבה, ולא ישגיח בעניני העולם הזה, וזה יהיה סיבה גדולה לשוב ממעשיו הרעים ולתקן ענייניו. ומי שאינו מכוין בתפילתו, איך ימלא פיו לומר אחרי תפילתו: יהיו לרצון כו' והגיון ליבי לפניך, והרי לבו הלך חשכים במחשבות זרות, יאמר ה': הכזה יהיה הגיון אבחרהו ומאמר ארצה בו, הקריבהו נא לפחתיך כו' (מלאכי א, ח). עיין עוד שם שהאריך, והביא מספרים הרבה גודל גנות ועוצם העוון למברך ולמתפלל בלי כוונה שהוא כגוף ללא נשמה, והוא דבר שהשכל מחייבו, וכולי עלמא ידעי דא, וכזאת וכזאת שומעים מפי ספרים ומפי סופרים.
ספר אורחות צדיקים, שער כג': האמת. הנשמה נבראת ממקום רוח - הקדש, שנאמר, "ויפח באפיו נשמת חיים" (בראשית ב, ז), ונחצבה ממקום טהרה, ונבראת מזהר העליון מכסא הכבוד. ואין למעלה במקום קדשי - הקדשים שקר, אלא הכל אמת, שנאמר, "וה' אלהים אמת" (ירמיה י, י). ומצאתי, כי כתיב, "אהיה אשר אהיה" (שמות ג, יד), וכתיב, "וה' אלהים אמת, הוא אלהים חיים ומלך עולם" (ירמיה שם). ועתה יש להודיעך שהקדוש - ברוך - הוא אלהים אמת, כי תמצא עשרים ואחת פעמים אהי"ה שהוא בגימטריא אמת, וגם - כן אהי"ה בגימטריא עשרים ואחת:

והאלהים עשה את האדם להיות ישר (קהלת ז, כט), וחותמו של הקדוש - ברוך - הוא אמת (שבת נה, א), וכתיב, "דבר שקרים לא יכון לנגד עיני" (תהלים קא, ז), וכשאדם עוסק באמת אז אין השקר דבק לאמת. וכשיש אמת, כביכול מכון שבתו בשמים כנגד בני - אדם, כי כשיש אמת בבני - אדם, אז מודים שעשה שמים וארץ והים וכל אשר בם. וזהו שנאמר, "עשה שמים וארץ את הים ואת כל אשר בם" (שם קמו, ו), וסמיך לה, "השמר אמת לעולם, עשה משפט וגו'". וכשיש בגידה ושקר, כביכול אז כמי שאין מכון שבתו בשמים ובארץ. ומי שהוא זוכה להתבונן בדברים אלו איך הנשמות נחצבות ממקור האמת, יעשה כל עניניו באמת, ולא יכניס השקר במקום קדשת האמת. ולכך אמר הפסוק, "קרוב ה' לכל קראיו, לכל אשר יקראהו באמת" (שם קמה, יח), כי הקדוש - ברוך - הוא שהוא אמת מתקרב למי שקוראו באמת: 
ואיזה דבר נקרא קריאת אמת? זהו המפנה לבו מכל דבר שבעולם, ומתקרב אל הקדוש - ברוך - הוא לבד, ושכלו הולך ומתחזק להדבק באור העליון, וישים מחשבתו בחשקו תמיד. וזה הענין ישיג האדם כשהוא מתבודד בחדרו, ומפני זה ירבה כל חסיד להפרד ולהתבודד, ולא יתחבר עם בני - אדם רק לצרך גדול. אבל אם התפלל בהנעת שפתיו ופניו אל הכתל ומחשב בעניני העולם, ויקרא בלשונו ולבו בענין אחר, או שיחשב להתכבד איך קולו ערב כדי למצא חן בעיני בני - אדם לקבל מהן שבח, אז אין עבודתו אמת, והוא מאותם שנאמר עליהם, "קרוב אתה בפיהם ורחוק מכליותיהם" (ירמיה יב, ב). לכך אנו מתפללין, "וטהר לבנו לעבדך באמת" - שנעשה כל עבודתנו באמתות ולהאמין בלב ונפש חפצה, ולא מפני אנשים ולא בשביל ממון או רעות - רוח, וזהו שנאמר, "אם תשוב עד שדי תבנה" (איוב כב, כג) פרוש, אם תשוב עד שדי שאין שום מחשבה חוצצת בינך ובין שדי, אז תבנה בבנין חזק בזהר השכינה. לכן אמר דוד, "ה' מי יגור באהלך, מי ישכן בהר קדשך. הולך תמים ופועל צדק ודבר אמת בלבבו" (תהלים טו, א - ב) - ולא אמר "דובר אמת בפיו", אלא רוצה לומר שיהיה האמת תקוע וקבוע בלב האדם.
ספר חרדים, פרק סו', אות פז: לב חושב בענייני גופו בעת תפלה או חזרת ש"ץ, גדול עונו מנשוא, ועליו נאמר ובוזי יקלו כדאיתא בזוהר, שאין לך בוזי שמו גדול מזה, שהרי לפני מלך ואפילו לפני אחד משריו, ברעש ורעד אדם עומד וירא פן ילכד בדבריו, כי חמת מלך מלאכי מות, וכל שכן חמת מלך מלכי המלכים הקדוש ברוך הוא שאפילו משה רבינו ע"ה היה ירא שנאמר כי יגורתי מפני האף והחמה. ועוד עונו גדול שהרי העיד עדות שקר בעצמו, שאמר בקריאת שמע ולעבדו בכל לבבכם, שהיא העבודה שבלב התפלה, והרי לבבו פונה מעם ה' לתעתועי מחשבות, עליו יאמר ה' אותי עזבו מקור מים חיים לחצוב להם בארות בארות נשברים וגו'. וכתיב קרוב אתה בפיהם ורחוק מכליותיהם, וכתיב בפיו ובשפתיו כבדוני ולבם רחק ממני, וכתיב ואם אב אני איה כבודי ואם אדונים אני איה מוראי, שקראנו לו בתפלה אב הרחמן שמע קולנו ובראש התפלה ה' שפתי תפתח, לעובדו ברחימו כאב ובדחילו כאדון:

דף מקורות לספר חובות הלבבות, שער חשבון הנפש, פרק ג' (עמ' קצז' –  ר')
חובות הלבבות: וראוי לך, אחי, שתדע, כי כוונתנו בתפילה אינה כי אם כלות הנפש אל הא-להים וכניעתה לפניו עם רוממותה לבוראה ושבחה והודאתה לשמו והשלכת כל יהביה עליו.
מרפא לנפש ד"ה: עם רוממותה לבוראה - ... וענין התפילה הוא כדי שיכנע האדם לפני הבורא וכו', וזהו עיקר מצות התפילה כמו שכתב הרמב"ם (הלכות תפילה, פרק א') עיין שם...
ספר שולחן ערוך או"ח צח, ג: יתפלל דרך תחנונים כרש המבקש בפתח ובנחת ושלא תראה עליו כמשא ומבקש ליפטר ממנה:
ספר משנה ברורה שם, סק"ח סק"ט: (ח) המבקש בפתח ובנחת - (ז) הוא ענין אחד ור"ל שיאמרה בנחת בלשון תחנונים כמי שמבקש רחמים על עצמו. וישים אל לבו שאין ביד שום נברא מלאך או מזל או כוכב למלאות שאלתו כ"א ברצונו ית':

 (ט) כמשא - פי' (ח) אע"פ שאומרה בלשון תחנונים אם אינו מחשב כמו שצריך דבר ובא לבקש מלפני המלך אלא שמתפלל מפני החיוב לצאת ידי חובתו אינו נכון ומאוד צריך ליזהר בזה (ט) ומ"מ בדיעבד אפילו אם לא אמרה בלשון תחנונים לא יחזור ויתפלל ועיין בבה"ל:
ספר כף החיים שם סקי"ח-סקי"ט:

פת לחם ד"ה: והשלכת  כל יהביה עליו – מלשון הכתוב: השלך על ה' יהבך ופירשו בו רז"ל (ר"ה כו, ב) לשון משא, כלומר משא צרכיו המוטלים עליו, ישליך אותם על בטחונו יתברך.

ספר כד הקמח, ערך פרנסה: ...ואמר השלך על ה' יהבך והוא יכלכלך, וכבר ביארו לנו רז"ל מלת יהבך שהוא מלשון משא, וכמו שאמרו מס' מגילה (פ"ב דף יח) לא הוו ידעי רבנן מאי השלך על ה' יהבך עד דשמעוה לההוא טייעא דקאמר לההוא גברא שקול יהבך ושדי אגמלאי, וידוע כי כל אחד ואחד מבני אדם יש עליו עול ומשא לפרנס את עצמו או בני ביתו כי הפרנסה ענין הכרחי אי אפשר לעמוד מבלעדיו ולכך יאמר הכתוב שישליך האדם המשא ההוא על בטחון השי"ת ואם יעשה כן הוא יכלכלנו וחסדו הגדול יסובבנו מאחר שהוא תולה בטחונו בו כמו שכתוב (תהלים לח) והבוטח בה' חסד יסובבנו, וטעם (שם נה) לא יתן לעולם מוט לצדיק כי האיש המשליך יהבו על השי"ת הוא יכלכל אותו, ואמנם פעמים שיתמוטט בפרנסתו מפני חטאו אבל הצדיק הגמור לא יתמוטט לעולם בפרנסתו כענין שכתוב (שם לז) נער הייתי גם זקנתי ולא ראיתי צדיק נעזב וגו'. כלומר ולא ראיתי שהיה סמוך והוא צדיק לא יהיה נעזב לעולם ולא יתמוטט, אבל מי שלא היה סמוך מעולם כגון רבי חנינא בן דוסא וחביריו לא יקרא נעזב ואינו בכלל הדרך הזה:
ספר ראשית חכמה, שער הקדושה, פרק ז': עוד מהדברים הגורמים קדושת המחשבות עוד גילה לנו שלמה המלך עליו השלום באמרו (משלי טז, ג) גול אל ה' מעשיך ויכונו מחשבותיך, והכוונה היא כמה דברים וכולם נוגעים לקדושת המחשבה. הא' כפשוטו שהוא כענין (תהלים כה, כג) השלך על ה' יהבך, ופירשו בגמרא שיהבך פירושו משא, והכוונה משא דברי העולם כענין כלכול האדם בני ביתו ופרנסתו ומקחו ושישליכם על ה' שבידו לתקן הכל, וכל אלו דברים יבלבלו אל האדם מחשבתו, ולזה אמר גול אל ה' מעשיך ובזה יכונו מחשבותיך, וזו מעלה ממדות הבטחון כמו שהאריך בחובת הלבבות שהוא מנוחת הנפש מפגעי העולם ומללכת בדרכים וכיוצא שהוא בוטח באדונו שלא יחסר לו פרנסתו, כמו שנאמר (תהלים כג, א) ה' רועי לא אחסר, כי ידו"ד שהוא בראו הוא יודע עניינו בטוב לו, וכמו שאמר דוד המלך ע"ה (שם קלא, ג) כגמול עלי נפשי, וכאשר יתחזק האדם בבטחון בו יתברך תהיה סבה גדולה לטהרת המחשבה, כי כיון שמשליך כל דבריו על ה' אין לו מחשבה אחרת אלא אותו הדבר שהוא עוסק בו, תפלה או תורה או מצוה, הכל היא לעבודה אלהית בלי שום פניה.
ספר עצות ישרות, ערך מחשבות, אות ג': אין לאדם לחשב כלל מיום לחברו, ואפלו משעה לחברתה, כי אפלו בכל רגע נעשים שנויים נפלאים מאד מאד לטוב ולהפך, כמו שכתוב: ותפקדנו לבקרים, לרגעים תבחננו. ואין האדם יודע כלל מה נעשה עמו בכל עת ורגע, כמו שכתוב: רבות מחשבות בלב איש, ועצת השם היא תקום. וכתיב: אל תתהלל ביום מחר, כי לא תדע מה ילד יום, וכיוצא פסוקים הרבה כאלה, וכנראה בחוש, כי לפעמים האדם טרוד בדאגותיו ותחבולותיו, ופתאם באים עליו צרות משונות, רחמנא לצלן, מה שלא עלו על דעתו כלל לחשב ולדאג עליהם, ועל כן באמת אמרו רבותינו זכרונם לברכה: לעולם יקדים אדם תפלה לצרה וכן לפעמים להפך, כי מדה טובה מרובה, וחסד השם מלאה הארץ, ועל כן על פי רב מתחדשין על האדם ישועות וחסדים נפלאים פתאם, מה שלא עלו גום כן על דעתם כלל על כן מה יתרון להאדם על רבוי מחשבותיו ותחבולותיו, וצריך רק לתלות עיניו למרום בכל עת, כמו שכתוב: אך לאלקים דומי נפשי כי ממנו תקותי, וכתיב: גל אל השם מעשיך ויכנו מחשבתיך וכתיב: השלך על השם יהבך וכו'. (הלכות מתנה, הלכה ה', אות לב')
דף מקורות לספר חובות הלבבות, שער חשבון הנפש, פרק ג' (עמ' ר' –  רג')
חובות הלבבות: והעשירי - חשבון האדם עם נפשו בהשקפת הבורא על נגלהו ונסתרו, ושהוא רואה אותו, וזוכר כל מעשיו ומה שעובר על לבו מן המחשבות הטובות והרעות, ויהיה מפחד תמיד ממנו ומשתדל לתקן נגלהו ונסתרו לאלהים, יתברך.
מרפא לנפש ד"ה: והעשירי חשבון האדם עם נפשו בהשקפת הבורא כו' – יזכר תמיד שהשם ית' משקיף עליו ויודע מה שיש בנגלותיו של אדם ומה שיש בלבו ובמצפונו ובנסתרו.
משנה אבות ב, א: ...וְהִסְתַּכֵּל בִּשְׁלשָׁה דְבָרִים וְאִי אַתָּה בָא לִידֵי עֲבֵרָה, דַּע מַה לְּמַעְלָה מִמָּךְ, עַיִן רוֹאָה וְאֹזֶן שׁוֹמַעַת, וְכָל מַעֲשֶׂיךָ בַּסֵּפֶר נִכְתָּבִים.

פירוש היעב"ץ לאבות שם: דע מה למעלה ממך. העבירות נעשות בדבור או במעשה, כי המחשבה אינה כי אם בע"ז. ע"כ אמר עין רואה ואוזן שומעת, עין רואה מעשיך, ואוזן שומעת דבריך. וא"ת הרי אני כבן שבעים שנה וימי שנותינו כבר נשתכחו, אינו כן, כי מעשיך בספר נכתבין. ומהו הספר הזה נפשו של אדם, כאומרם מי מעיד בו נפשו שנאמר (מיכה ז) משוכבת חיקך שמור פתחי פיך, כי בנפש חקוקים המצות והעבירות, למה הדבר דומה לאדם שהוא מלא נגעים בגופו וכסם בלבושו ובהסיר לבושו תגלה ערותו ותראה חרפתו. כך בהיות הנפש לבושה בחומר שנאמר (איוב לג) וגוה מגבר יכסה, לא יראו מומי העבירות, אך בסור החומר מעל הנפש תגל ערותה גם תראה חרפתה, אוי לה לאותה בושה. וז"ש (שם לז) ביד כל אדם יחתום לדעת כל אנשי מעשהו.
...וכל מעשיך. מפני שאמר מלת וכל, יש לפרש שרצה לכלול גם עשיית המצות, ע"ד מה שאמרו ז"ל (ר"ה ה-ו) אילו היה יודע ראובן שהקב"ה כותב עליו (בראשית לז) וישמע ראובן היה מוליכו על כתפו, ואילו היה יודע בועז וכו' (ויק"ר לד ט.) (רות ב) ויצבט לה קלי תרנגולות פטומות היה מאכילה, ולז"א כל מעשיך כדי להלהיב לב העושה ולהפחיד לב העובר:
ספר של"ה הקדוש, מסכת יומא, דרך חיים תוכחת מוסר (א): תנן (אבות ב, א), הסתכל בשלשה דברים ואין אתה בא לידי עבירה, דע מה למעלה ממך, עין רואה ואוזן שומעת וכל מעשיך בספר נכתבין. עצה היעוצה לגבור על יצרו, יזכור מאמר החכם, אם אתה עושה העבירה ממה נפשך, אם תחשוב שהאל יתברך רואה אותך, מה מאוד העזת פניך, אתה יודע וחושב כי הנה רואה אותך מלך מלכי המלכים הקדוש ברוך הוא עושה העבירה, ואיך תמרוד והוא רואה אותך. ואם תחשוב שאין רואה, נמצא אתה כופר ומכחש, וגדול עונך מזה, כי אתה כופר בעיקר האמונה, ומי הוא זה אשר בשם ישראל מכונה שלא ימסור נפשו למיתות קשות קודם שיכפור בעיקר. מחשבה זו יחשוב אדם ויתבונן בבוא דבר עבירה לידו, ועל זה אמר התנא דע מה למעלה ממך. והנה ענין בן אדם הוא בשלש אלה - מחשבה דיבור מעשה, נגד המחשבה אמר העין רואה, כמו שנאמר (ירמיה כ, יב), רואה כליות ולב, ונאמר (שמו"א טז, ז), וה' יראה ללבב, נגד הדיבור אמר אוזן שומעת, נגד המעשה אמר וכל מעשיך בספר נכתבין:
ספר מסילת ישרים, פרק כה' – בדרך קניית היראה: אך דרך קניית היראה הזאת הוא ההתבונן על ב' ענינים אמתיים: האחד הוא, היות שכינתו יתברך נמצאת בכל מקום שבעולם ושהוא יתברך משגיח על כל דבר קטן וגדול אין נסתר מנגד עיניו, לא מפני גודל הנושא, ולא מפני פחיתותו, אלא הדבר הגדול והדבר הקטן הנקלה והנכבד הוא רואה והוא מבין בלי הפרש, הוא מה שאמר הכתוב (ישעיה ו'): מלא כל הארץ כבודו, ואומר (ירמיה כ"ג): הלא את השמים ואת הארץ אני מלא. ואומר (תהלים קט"ו): מי כה' אלהינו המגביהי לשבת המשפילי לראות בשמים ובארץ. ואומר (שם קל"ח): כי רם ה' ושפל יראה וגבוה ממרחק יידע:

וכיון שיתברר לו שבכל מקום שהוא, הוא עומד לפני שכינתו יתברך, אז מאליה תבוא בו היראה והפחד פן יכשל במעשיו, שלא יהיו כראוי לפי רוממות כבודו, והוא מה שאמרו (אבות פ"ד): דע מה למעלה ממך, עין רואה ואזן שומעת, וכל מעשיך בספר נכתבים, כי כיון שהשגחת הקב"ה על כל דבר, והוא רואה הכל, ושומע הכל, ודאי שכל המעשים יהיו עושים רושם, וכלם נכתבים בספר אם לזכות או לחובה, ואמנם הדבר הזה אינו מצטייר היטב בשכל האדם, אלא על ידי התמדת ההתבוננות וההסתכלות הגדול, כי כיון שהדבר רחוק מחושינו לא יציירוה השכל אלא אחר רוב העיון וההשקפה, וגם אחר שיציירהו יסור הציור ממנו בנקל אם לא יתמיד עליו הרבה, ונמצא שכמו שרוב ההתבונן הוא הדרך לקנות היראה התמידית, כן היסח הדעת וביטול העיון הוא המפסיד הגדול שלה, יהיה מחמת טרדות או ברצון, כל היסח דעת ביטול הוא ליראה התמידית: 
הוא מה שצוה הקב"ה אל המלך (דברים י"ז): "והיתה עמו וקרא בו כל ימי חייו למען ילמד ליראה את ה' אלהיו" (לענין שחייב לכתוב לעצמו ספר תורה, ולשאת אותו עמו בכל אשר ילך). הא למדת שאין היראה נלמדת אלא מן הקריאה הבלתי נפסקת, ותדקדק שאמר "למען ילמד ליראה", ולא אמר למען יירא, אלא לפי שאין היראה הזאת מושגת בטבע, כי אדרבא רחוקה היא ממנו מפני גשמיות החושים, ואינה נקנית אלא על ידי לימוד, ואין לימוד ליראה אלא ברוב ההתמדה בתורה ודרכיה בלי הפסק, והוא שיהיה האדם מתבונן ומעיין בדבר הזה תמיד בשבתו, בלכתו, בשכבו, ובקומו, עד שיקבע בדעתו אמתת הדבר, דהיינו: אמתת המצא שכינתו יתברך בכל מקום, והיותנו עומדים לפניו ממש בכל עת ובכל שעה, ואז יירא אותו באמת, והוא מה שהיה דוד המלך מתפלל ואומר (תהלים פ"ו): הורני ה' דרכך אהלך באמתך יחד לבבי ליראה שמך:
ספר ראשית חכמה, שער היראה, פרק יא': ...עוד פירשו בתקונים (תקו"ז קמא, א) שהשכינה עוד היא מעידה על מעשים שבסתר, זה לשונם, ואית חובין דאינון בסתר ולא יכילן לאסהדא בהון מלאכין דאזלין עם נשמתא דאתמר בה (תהלים פא, יא), כי מלאכיו יצוה לך, הא שכינתא סהידת עלייהו, הה"ד (ירמיה יג, יו), אם יסתר איש במסתרים, בגין דשכינתא על רישיה דאתמר בה (אבות פרק ב), דע מה למעלה ממך עין רואה ואוזן שומעת וכל מעשיך בספר נכתבין, עכ"ל. ומלבד שהשכינה מעידה על המעשים שבסתר גם כן היא מעידה על כל המעשים אפילו שבגלוי, וזה אחר הברית שכרת יהושע עם בני ישראל בשכם, שנאמר שם (יהושע כד, נה), ויקח אבן גדולה ויקימה שם תחת האלה אשר במקדש ה', ונאמר (שם נד, כו), ויאמר יהושע אל כל העם הנה האבן הזאת תהיה בנו לעדה כי היא שמעה את כל אמרי ה' אשר דבר עמנו והיתה בכם לעדה פן תכחשון באלהיכם, ולפי הפשט פסוק זה אין לו הבנה, אלא הענין כי האבן הזאת היא רמז לאבן בוחן פנת יקרת צור ישראל היא השכינה, ולכך היא שמעה והיא עדה וכו'. וכן ביאר הרשב"י ע"ה עוד (זוהר פר' ויחי רכב, ב), תאנא רבי שמעון פתח ואמר (דברים כט, כט), הנסתרות לה' אלהינו וגו', הנסתרות תא חזי כמה אית ליה לבר נש לאזדהרא מחובוי ולאסתכלא דלא יעבר על רעותא דמאריה דתנינן כל מה דבר נש עביד בהאי עלמא בספרא כתיבי אינון עובדין ועאלין בחושבנא קמי מלכא קדישא וכלא אתגליא קמיה, הה"ד (ירמיה יג, מ), אם יסתר איש במסתרים ואני לא אראנו נאם ה', אי הכי היך לא יסתמר בר נש למיחב קמי מאריה, ותנינן אפילו ההוא מה דחשיב בר נש ואסתליק ברעותיה כלא אסתמר קמי קב"ה ולא אתאביד מניה, עכ"ל לענייננו:
ספר ראשית חכמה, שער הענוה, פרק ו':וכאשר יתמיד האדם בחושבו ששכינה וכאשר למעלה יבא לטהר מחשבותיו, ואפשר שלזה כיון התנא באומרו (אבות פרק א) דע מה למעלה ממך עין רואה ואוזן שומעת וכל מעשיך בספר נכתבים, כי שלשה דברים אלו הם כנגד מחשבה ודיבור ומעשה, ולזה הוצרכו שלשתן ולא יספיק באחרונה שהיא כוללת וכל מעשיך בספר נכתבים, כי עין רואה היא כנגד ההרהורים כאומרו רואה כליות ולב, וכן אמר דוד המלך עליו השלום (תהלים סו, יח) און אם ראיתי בלבי, והכוונה על המחשבה, אזן שומעת, כנגד הדבור, אם דבר לשון הרע או תפלתו וברכותיו ותורתו אם נאמרו ביראה, כדפירש בתיקונים (דף קכא) זה לשונו, ומאן די משתמע תמן קליה בין באורייתא בין בצלותא בין בצעקה בלא דחילו, מיד (במדבר יא, א) וישמע ה' ויחר אפו ותבער בם אש ה', עד כאן לשונו. והטעם כדפי' שם כי השמיעה היא דין מצד השמאל, וכל מעשיך בספר נכתבים הוא כנגד המעשה, ואמר וכל לרבות אפילו המעשים שאין בהם מצוה ועבירה, כמו שאמר איוב ע"ה (איוב לא, ד) הלא הוא יראה דרכי וכל צעדי יספר. ובתיקונים (דף קמא) פירש במשנה זו שמלת מ"ה למעלה היא על השכינה העומדת על ראשו של אדם, שהיא נקראת מ"ה כנודע. זה לשונו, ואית חובין דאינון בסתר ולא יכלין לאסהדא בהון מלאכין דאזלין עם נשמתא דאתמר בה (תהלים צא, יא) כי מלאכיו יצוה לך, הא שכינתא אסהידת עלייהו, הדא הוא דכתיב (ירמיה כג, כד) אם יסתר איש במסתרים וגו' בגין דשכינתא על רישיה דאתמר בה דע מה למעלה ממך עין רואה ואוזן שומעת וכל מעשיך בספר נכתבין, עד כאן לשונו. והכינויים האלו הנזכרים עין ואזן וספר לא יתרחקו היותם בה כדפי' ברעיא מהימנא (פרשת פנחס דף רכו בסופו) זה לשונו, איהי אתקראת עין מסטרא דימינא (תהלים לג, יח) הנה עין ה' אל יראיו, ואתקריאת אוזן מסטרא דשמאלא (מלכים-ב ט, טז) הטה אלהי אזנך ושמע, עד כאן לשונו. ולכינוי ספר אין צריך ראיות כי הוא מוסכם בפרשת ויקהל ובתיקונים, וכאשר יתמיד האדם בחושבו ששכינה למעלה מראשו ובפרט מי שידע מה ענין שכינה וכבר פי' מקצת הענין בשער היראה פרק ב לא יתרחק ממנו קניית הענוה בתנאים שפירש הרמב"ן ע"ה:
דף מקורות לספר חובות הלבבות, שער חשבון הנפש, פרק ג' (עמ' רג' –  רד')
חובות הלבבות: ... ועל הדמיון הזה, אחי, צריך שתפקוד את נפשך, אם תוכל, בכל יום מימיך, ותחשוב עמה על עבודת האלהים שהיא חובה עליך בו...

ספר השתפכות הנפש, אות ד': עוד אמר לענין התבודדות שהיה דרכו, זכרונו לברכה, לזרז מאד בזה: להיות רגיל מאד בהתבודדות לפרש שיחתו לפני השם יתברך בכל יום ויום. ואמר שאפלו אם אין יכולין לדבר כלל. אפלו כשמדברין רק דבור אחד גם כן טוב מאד. ואמר שאפלו אם אינו יכול לדבר רק דבור אחד יהיה חזק בדעתו וידבר אותו הדבור כמה וכמה פעמים בלי שעור וערך. ואפלו אם יבלה כמה וכמה ימים בדבור זה לבד גם זה טוב. ויהיה חזק ואמיץ וירבה לדבר אותו הדבור פעמים אין מספר. עד שירחם עליו השם יתברך ויפתח פיו ויוכל לפרש שיחתו:

ואמר שהדבור יש לו כח גדול מאד. כי הלא יכולין ללחש על קנה שרפה שלא תוכל לירות. והבן. ואז כשדבר מזה דבר הרבה מהתבודדות והאריך מאד בשיחה נפלאה בכמה מיני לשונות. וחזק וזרז אותנו מאד מאד בזה להתחזק להרבות בהתבודדות ושיחה בינו לבין קונו. ואמר: שרצונו שיהיה לנו כל היום כולו התבודדות. ולבלות כל היום על זה. אך לאו כל אדם יכול לקים זאת. על כן בהכרח לצוות להם שיהיה להם על כל פנים איזה שעה התבודדות, כי גם זה טוב מאד. אבל מי שלבו חזק בזה ורוצה לקבל עליו על עבודתו יתברך באמת. רצונו שיהיו לו כל היום התבודדות. והזכיר אז מאמר חכמינו, זכרונם לברכה, (ברכות כ"א) ולואי שיתפלל אדם כל היום כולו (שם, סימן צ"ו): 
ספר ביאור הלכה סימן תקעא' ד"ה: ת"ח וכו' - עיין במ"ב וראיתי להעתיק פה מה שכתב השל"ה בשם ספר חרידים וז"ל שמצא בתוך ספרי המקובל האלקי חסידא קדישא הרב ר"י לוריא אשכנזי ז"ל בספר אחד כתיבת יד כל מה שתמצא בסיגופים כו' לא נזכרו אלא למי שאין עמלו בתורה אבל מי שתורתו אומנתו ויודע דעת ויראת ד' לא יחלש ולא יתבטל מלימודו אך יום אחד מן השבוע יתרחק מבני אדם ויתבודד בינו לבין קונו ויתקשר מחשבתו בו כאלו כבר עומד לפניו ביום הדין וידבר לאל ית' כאשר ידבר העבד אל רבו ובן אל אביו. והעתיקו זה האחרונים. וכעין זה כתב הח"א וז"ל דאפילו על עבירות ידועים המבואר ברוקח שצריך להתענות לכפרה כמה ימים אם ת"ח הוא ותורתו אומנתו אפילו בזה"ז לא יסגף עצמו כ"כ רק שישוב לפני ד' בלב שלם ויבכה מקירות הלב וילמוד יותר מאשר היה רגיל כי התורה היא מקוה טהרה ונמשל לאש וכל אשר יבא באש באש יובא וטהר וימעט מכל התענוגים ויאכל רק כדי קיום גופו שלא יחלש כדי שיהיה לו כח לעבודת השם ולא ילך לשום סעודה וכ"ש לסעודת מריעות וישמור שבת בכל פרטיה ודקדוקיה ואם אפשר יתענה עכ"פ בכל שבוע יום אחד או עכ"פ כל יום בה"ב עד חצות. והעיקר הבכיה והוידוי וגדרים שלא יעשה זאת לעולם וד' יראה ללבב עכ"ל:
חובות הלבבות: ואם התעלמת מזה מה (במה) שעבר מימיך, אין פחות משתחשוב עם נפשך במה שנשאר מהם.

מנוח הלבבות ד"ה: אין פחות משתחשב כו' – לא נגרע דבר מתיקונך, כי עדין אפשר לך לתקן הכל בימיך הנשארים.

גמ' קידושין מ, ב: ר"ש בן יוחי אומר אפילו צדיק גמור כל ימיו ומרד באחרונה איבד את הראשונות שנאמר צדקת הצדיק לא תצילנו ביום פשעו ואפילו רשע גמור כל ימיו ועשה תשובה באחרונה אין מזכירים לו שוב רשעו שנאמר ורשעת הרשע לא יכשל בה ביום שובו מרשעו וניהוי כמחצה עונות ומחצה זכיות אמר ריש לקיש בתוהא על הראשונות:
רש"י שם: וניהוי - צדיק שמרד כמחצה עונות וכמחצה זכיות ולמה איבד את הראשונות:

בתוהא - מתחרט על כל הטובות שעשה:
ספר משנה תורה, הלכות תשובה, פרק א', ג' – ד': בזמן הזה שאין בית המקדש קיים ואין לנו מזבח כפרה אין שם אלא תשובה התשובה מכפרת על כל העבירות אפילו רשע כל ימיו ועשה תשובה באחרונה אין מזכירין לו שום דבר מרשעו שנאמר רשעת הרשע לא יכשל בה ביום שובו מרשעו ועצמו של יום הכפורים מכפר לשבים שנאמר כי ביום הזה יכפר עליכם:

(ד) אף על פי שהתשובה מכפרת על הכל ועצמו של יום הכפורים מכפר יש עבירות שהן מתכפרים לשעתן ויש עבירות שאין מתכפרים אלא לאחר זמן כיצד עבר אדם על מצות עשה שאין בה כרת ועשה תשובה אינו זז משם עד שמוחלין לו ובאלו נאמר שובו בנים שובבים ארפא משובותיכם וגו' עבר על מצות לא תעשה שאין בה כרת ולא מיתת בית דין ועשה תשובה תשובה תולה ויום הכפורים מכפר ובאלו נאמר כי ביום הזה יכפר עליכם עבר על כריתות ומיתות בית דין ועשה תשובה תשובה ויום הכפורים תולין ויסורין הבאין עליו גומרין לו הכפרה ולעולם אין מתכפר לו כפרה גמורה עד שיבואו עליו יסורין ובאלו נאמר ופקדתי בשבט פשעם ובנגעים עונם במה דברים אמורים בשלא חילל את השם בשעה שעבר אבל המחלל את השם אע"פ שעשה תשובה והגיע יום הכפורים והוא עומד בתשובתו ובאו עליו יסורין אינו מתכפר לו כפרה גמורה עד שימות אלא תשובה יום הכפורים ויסורין שלשתן תולין ומיתה מכפרת שנאמר ונגלה באזני ה' צבאות וגו' אם יכופר העון הזה לכם עד תמותון:
חובות הלבבות: ואל תדלק אחר ההעלמה בהעלמה ותרדוף ההנחה בהנחה, כי אין לפני ה' אלהיך העלמה ולא הנחה ולא שיכחה.
מנוח הלבבות ד"ה: ואל תדלק אחר ההעלמה בהעלמה כו' – ואל תחשב שהשם ית' מתעלם ממעשיך, ומניחם מלהשגיח עליהם, כיון שאתה רואה שאין השם ית' מעניש את הרשעים מהרה, ולכך תתעלם ותניחם גם אתה, איננו כן " כי אין לפני ה' אלהיך כו'".

גמ' קידושין מ, ב: אמר רבי אלעזר ברבי צדוק למה צדיקים נמשלים בעולם הזה לאילן שכולו עומד במקום טהרה ונופו נוטה למקום טומאה נקצץ נופו כולו עומד במקום טהרה כך הקדוש ברוך הוא מביא יסורים על צדיקים בעולם הזה כדי שיירשו העולם הבא שנאמר והיה ראשיתך מצער ואחריתך ישגה מאד ולמה רשעים דומים בעולם הזה לאילן שכולו עומד במקום טומאה ונופו נוטה למקום טהרה נקצץ נופו כולו עומד במקום טומאה כך הקדוש ברוך הוא משפיע להן טובה לרשעים בעולם הזה כדי לטורדן ולהורישן למדריגה התחתונה שנאמר יש דרך ישר לפני איש ואחריתה דרכי מות:
רש"י שם: למה צדיקים דומים בעולם הזה - ביסורין הבאים עליהם:

ונופו - כלומר מעט ממנו:

נקצץ - ממנו נופו:

כך - נפרעין מן הצדיקים מעט עונות שבידם ונמצאו כולם נקיים:

ולמה רשעים דומין בעולם הזה - בטובה שמשפיעים להם:

נופו - מעט ממנו אף אלו יש בידם מיעוט טובות וזכיות:

נקצץ נופו - קבלת שכרם היא קציצת נופם:

למדרגה - אשולויי"א כדרך שעושין מדרגות לחריצין שסביבות המגדלים כשמגביהי' קרקעיתן:

יש דרך ישר לפני איש - כשרואין הרשעים שלותן נראית דרכם בעיניהם ישרה ואחריתה של אותה שלוה הזמנת דרכי מות היתה:
טוב הלבנון ד"ה: הנחה – כאילו הקב"ה ותרן הוא וכבר ותר לך על עוונך ויותר עוד.
גמ' בבא קמא נ, סע"א: אמר ר' חנינא כל האומר הקדוש ברוך הוא ותרן הוא יותרו חייו שנאמר הצור תמים פעלו כי כל דרכיו משפט.

רש"י שם: ותרן - לעבור על כל פשעם:

יותרו חייו - יופקרו חייו וגופו, שמורה אל הבריות לחטוא:
דף מקורות לספר חובות הלבבות, שער חשבון הנפש, פרק ג' (עמ' רד' –  רט')
חובות הלבבות: והשנים עשר - חשבון האדם עם נפשו בעת המית לבו וחריצותו על העולם בכל השתדלותו ותכלית תחבולותיו וסוף יכלתו, וישקול עמה בזותו בעניני אחריתו ועוותו (ונטותו) מעבודת אלהיו, ואז ימצא מחשבתו בעניני עולמו הרמה שבמחשבות, ותוחלתו בו - הרמה שבתוחלת, כי לא יספיק לו ממיני קניניו מאומה. אך הוא כאש, כל אשר תוסיף עצים - היא מוסיפה להבה, וכל לבו וכוונתו מושכים אליו יומם ולילה, איננו חושב לאוהב אלא מי שיעזרהו עליו, ולא ריע נאמן אלא המיישרהו אליו, ויצפה לעיתות אצור המסחרים ועיתי מכירתם, וצופה עניני השער, וחוקר על יוקר הסחורות וזלותן ועלותן וירידתן בכל קצוי הארץ, ולא יעכבהו מלכת בדרכים הרחוקים חום ולא קור ולא סער הים ולא אורך הדרך במדברות, אך כל זה לתקוותו שיגיע אל תכלית - ואין תכלית לו.
ספר מבחר הפנינים, שער פרישות מהעוה"ז ואהבת העוה"ב:

אגרת הגר"א: והעולם דומה לשותה מים מלוחים, ידמה לו שמרוה, וצמא יותר (מבחר הפנינים). "אין אדם מת וחצי תאותו בידו" (קהלת רבה א). "מה יתרון לאדם בכל עמלו וגו'" (קהלת א).
ספר חיי עולם, חלק א', פרק ד': למה לא יסתפק האדם בהשיגיו ויתאווה יותר: והנה ידוע כי העוה"ז אין בו כדי שביעה, לעולם ירגיש האדם שהוא חסר מה. ולא ידע שבעה וכמש"א חז"ל (מד"ר קהלת פ"ג) אין אדם מת וחצי תאוותו בידו מי שיש לו מנה רוצה מאתים, מאתים רוצה ארבע מאות, וכן בתאות אכילה ושאר תאוות הגוף ככל שישיג ויתעסק בהם יותר יגדל צמאונו יותר
 וכן בתאוות הכבוד לעולם הוא רואה עצמו נגזל ונפחת מערכו וככל אשר יתנשא יגדל צמאונו להתכבד להתהדר, ויש אשר הוא מתייאש מן התקוה להגדיל כבודו בפרטות. באופן בולט, ומתקשר עם איזה חוג או מפלגה הקרוב למהותו או שמקבל מהם טובת הנאה, ואדיר תקותו להגדיל כבוד חוג שלו ובזה לא ידע שבעה. והמשילו קדמונינו את העוה"ז לשותה מים מלוחים ידמה לו שמרווה וצמא יותר כמש"כ באגרת הגר"א ז"ל, ומעתה הלא נשים לב מדוע ולמה ניתן לנו צמאון עצום כזה שלא ימצא מנוחת הנפש כל ימי חייו והלא למען חיי עוה"ז טוב טוב לו לאדם להיות במדות שקטות וישקוד על שמריו בשלוה ובמנוחה, והנה עינינו הרואות כי הגוף כולו נברא באופן נפלא היותר טוב ומועיל לחייו ולמה זה יהא נברא התשוקה והצמאון באופן המצער לגופו ומטרידו. אכן נודע הדבר כי לא נברא האדם למען חיי העוה"ז כ"א לעבוד את בוראו יוצר נשמתו, וכח הצמאון הגדול ניתן בקרבו בשביל עבודת הבורא ית' למען יוסיף אומץ בעבודתו ית"ש אשר באמת אין גבול למעלות ומדרגות העליונות בעבודתו ית"ש, אכן כל המדות מוטבעות באדם באופן סתמי והאדם הוא בעל בחירה ויכול להלבישן על כל מה שיבחר כגון כח האהבה מושרש בנפשו אבל אינו מושרש בו למי יאהוב והאדם בוחר בעצמו לאהוב את אשר ימצא חן בעיניו ויכול לבחור ולהתדבק באהבת בוראו ית"ש מקור כל החן והטוב אשר כולא קמי' כלא חשיב, וכן בכל המדות, וכן הוא בעניננו הצמאון והתשוקה לאושר וטוב מושרש בלב האדם אבל אינו מושרש בטבעו מהו הטוב והאושר, וכשזוכה ומתקרב לתוה"ק וצמאה נפשו לאלקים זוכה ע"י צמאון זה לאושר האמיתי לעולמי עד, אבל כשבוחר בתענוגי העולם הזה והיא היא האושר שלו, הצמאון עושה את שלו להתאוות יותר ויותר ונמצא קרח מכאן ומכאן כי השלימות הנצחי אינו רוצה להשיג, והנאות העוה"ז אינם יכולין להשביע רצונו. וגם נברא בצמאון עצום להתאוות מה שטבעו רוצה ומשתוקק, בכדי להיות לו לנסיון כל ימי חייו כי העוה"ז כולו מלא נסיונות (ע' במסילת ישרים פ"א).
דף מקורות לספר חובות הלבבות, שער חשבון הנפש, פרק ג' (עמ' רט' –  ריב')
חובות הלבבות: ...על כן שים לך האריכות הזאת לשלל, בעוד שתוכל לפרוע מה שאתה חייב בו לבורא יום יום, ואל תאחר מעשה יומך למחרתך, פן יכבד עליך לפרעו, אם תגיע למחרת ותהיה מנושיו (מאנשיו). וקשה מזה. אם יבא קצך, ותצר עליך האמתלא, ותיפסק טענתך, כי העולם כשוק שיתקבץ ואחר ייפרד, ומי שסחר והרויח - שמח, ומי שהפסיד - התחרט, ועל כן אמר החכם (קהלת יב א): וזכור את בוראך בימי בחורותיך עד אשר לא יבאו ימי הרעה:
טוב הלבנון ד"ה: בעוד שתוכל – לפרוע חובותיך דבר יום ביומו לא תאחר לשלמו.

ספר שולחן ערוך או"ח קנה, א: אחר שיצא מבהכ"נ ילך לבהמ"ד ויקבע עת ללמוד וצריך שאותו עת יהיה קבוע שלא יעבירנו אף אם הוא סבור להרויח הרבה:
ספר משנה ברורה שם, סק"ד: שלא יעבירנו - דעיקר מצות ת"ת אין לה שיעור (א) וחיובה הוא כל היום כ"ז שיש לו פנאי וכדכתיב לא ימוש ספר התורה הזה מפיך וגו' וכשיש לו פנאי והוא מבטל מלמוד תורה מרצונו הוא קרוב למה שאחז"ל [סנהדרין צ"ט] על הפסוק כי דבר ה' בזה זה שאפשר לו לעסוק בתורה ואינו עוסק. ואחז"ל [ירושלמי סוף פ"ט דברכות] ר' חלקיה בשם ר' סימון העושה תורתו עתים [ר"ל שאינו לומד אלא בעתות מיוחדות אף שיש לו פנאי ללמוד יותר] הרי זה מפר ברית ויליף זה מן הכתוב עת לעשות לה' הפרו תורתך [ועי"ש בפירוש הפני משה] אלא הכונה בקביעת עתים לתורה הוא שצריך האדם ליחד עת קבוע בכל יום שלא יעבירנו בשום פעם. ואם אירע לו אונס שלא היה יכול להשלים הקביעות שלו ביום יהיה עליו כמו חוב וישלימנו בלילה וכדאמרינן [עירובין ס"ה] רב אחא בר יעקב יזיף ביממא ופרע בלילא. וכתבו האחרונים שלעולם קודם שיצא מביהמ"ד שחרית אפילו אם אירע לו אונס שלא יוכל ללמוד בקביעות ילמוד עכ"פ פסוק אחד או הלכה אחת:
ספר שמירת הלשון ח"ב, פרק כט', אות ג': ואם לא עכשיו - אימתי. נגד התשובה השלישית שנמצאת בעולם לשובתי ממלאכה, שעקר פרנסתם הוא יום השוק, יריד הגדול, ובזה יחיה את עצמו כל השנה בהרחבה. טענה זו גופא מחיבת את האדם לזריזות יתרה, כי הנה, אם נראה לאדם הזה, שביום השוק עצמו הולך גם כן בטל ומבלה זמנו לריק, הלא השאלה גדולה, כי אם גם עתה ביום השוק לא תעבד עבודתך, הלא תגוע ברעב כל השנה:

כן, אחי, הלא העולם הזה הוא יומי דשוקי (יום השוק), שבו צריך האדם לקנות סחורתו שיחיה בה את נפשו כל ימי חייו הארכים לעולם שכלו ארך, ואם עכשיו, ביום השוק, יתנהג בעצלות וישבת מעבודתו, הלא תגוע נפשו ברעב בעולם שיחיה בו חיי עד, וזה שאמר, ואם לא עכשיו - אימתי? וכן כתוב בקהלת (ט' י'), "כל אשר תמצא ידך לעשות בכחך - עשה", הינו שלא תעשה בעצלתים מלאכתך, ורק עד שכחך מגיע - עשה, כי רק עכשיו הוא זמן המעשה, ואין מעשה וחשבון וגו' בשאול אשר אתה הולך שמה, כי כבר נפסקה כל עבודת האדם, ורק מהמוכן לו מעמלו בימי חייו בעולם הזה יחיה שם את נפשו. וכמו שכתוב בתורה (ערובין כ"ב.), היום לעשותם, ולא למחר לעשותם, ומחר רק לקבל שכרם:

ועל כן כמה גדולה הזריזות שצריך האדם לזרז את עצמו ביום השוק הזה, שלא רק לשנה אחת צריך לו להכין פה, רק לימים ושנים ארכים אין מספר, וכל ערך אשרו וטובו שם רק לפי הכנתו פה, הן על ידי עצמו הן על ידי בניו. ואם אמנם יראה, כי מבניו אין לו לקוות לרב טוב, יראה לזכות נפשו על ידי אחרים, לחנך בני ישראל בדרך התורה והמצוה, כל אחד לפי כחו. וכל זה נכלל בכלל, ואם לא עכשיו - אימתי:

ובאמת בלשון, ואם לא עכשיו, נכלל שעל כל שעה ושעה ויום ויום, צריך האדם לחשב, אם לא עכשיו, דהקדוש ברוך הוא קבע לאדם כל יום ויום, מה שעליו להשיג מתורת ה' ועבודתו, ומה שיפתנו היצר, שלמחר יפרע עבור יום זה, טעות היא, כי מחר חיוב בפני עצמו הוא, ועת של עכשיו הנחסר לו, לא יוכל למלאותו, ורק מיום לערב נמצא בחז"ל, יזיף ביממא ופרע בליליא (לוה מזמנו ביום ופרע קביעת הלמוד בלילה), וזהו שדיקה התורה (דברים ד' ט'), "ופן יסורו מלבבך כל ימי חייך". וכן נאמר בקהלת (ט' ט'), "ראה חיים וגו' כל ימי חיי הבלך", הינו שלא ילך אף יום אחד לבטלה. וכן כתב הרמב"ם (הלכות תלמוד תורה פרק א' הלכה י') מקרא ד"ופן יסורו מלבבך כל ימי חייך", דלא יבטל מתורת ה' אף יום אחד, עד יום האחרון. וזהו שרמז הכתוב, אל תאמר לרעך, לך ושוב ומחר אתן, ויש אתך. רעך זהו היצר הטוב, שהוא רע אמתי לאדם, ומיעץ לאדם מה שייטב לו לעולם:

[הג"ה. כללו של דבר, האדם צריך לידע, שבא לעולם הזה רק לזמן קצוב בשביל תורה ומצות, ועתיד הוא לחזר לעולם העליון לקבל שכרו, וכמו דכתיב (דברים ז' י"א), "אשר אנכי מצוך היום לעשותם". ואמרו חכמינו זכרונם לברכה, היום לעשותם ומחר לקבל שכרם. אכן היצר מפתה לאדם בבחרותו, שעוד יש לו שנים הרבה לחיות, ובאמת טעות היא, כמו שכתבנו למעלה, שכל  יום נתן לו מאת הבורא יתברך בחשבון מצמצם (וכמו דכתיב (איוב ז' א'), "הלא צבא לאנוש על ארץ"), ולא יכול לפטר עצמו ביום זה על ידי יום שאחריו. והאדם בעולם הזה הוא כמו איש, שבא לגור בארץ רחוקה על זמן מיחד, וכמו דכתיב (תהלים קי"ט י"ט), "גר אנכי בארץ, אל תסתר ממני מצותיך", וצריך לחוס על כל יום ויום, שלא ילך לבטלה:

ואמרתי משל נמרץ על זה, איש אחד, בשביל רב עניותו, עזב מולדתו לנוד בארץ רחוקה (אפריקא וכדומה) כדי להחיות בני ביתו, והיה שם איזה עשרות שנים. והיה עצלן גדול בטבעו והולך בטל בתמידות. ופגשו איש אחד ממכיריו מעירו ושאלו, למה אתה הולך בטל ולא תראה להשתכר, שעל זה היתה נסיעתך? והשיב לו, מה תתפלא עלי, עוד יש לי שהות, כי מיום ביאתי לפה הוא עדין רק כעשרים שנה. ויען רעהו ויאמר לו, האם חסר דעה אתה? אפלו אם היית אזרח פה והיית הולך בטל בתמידות, גם כן אין זה דרך ישר לפני איש, כידוע לכל, ובפרט שאתה גר פה ועזבת ארץ מולדתך לבוא פה ולהשתכר מעט ולחזר למקומך, היה לך להתבונן על כל יום ויום לחפש איזה דבר להשתכר באשר תמצא, ולא ילך שום יום לבטלה, ואתה משיב שאתה בסך הכל פה עשרים שנה? תשובה כזו היא שיכת לשוטים ולא לאנשים:

והנמשל מובן מאליו, נשמת האדם, כשהורדה לארץ, היא כמו גר ממש, (מה שאין כן בשמים היא כמו תושב, כמו שכתוב (תהלים ל"ט י"ג), "גר אנכי עמך, תושב ככל אבותי") שבא לגור פה כדי להשיג תורה ומצות, כי למעלה בשמים אינו יכול להשתכר מאומה, ונקצב לו זמן מיחד על זה, ואחר כך לחזר למקור שרשו למעלה ולצרר שם בצרור החיים את ה' אלקיו. וצריך להתבונן על כל יום ויום ועל כל שעה ושעה מיום היותו לאיש, שלא תהיה גרותו בעולם הזה לבטלה. וזהו שאמר הכתוב, "גר אנכי בארץ [הינו לזמן קצוב], אל תסתר ממני מצותיך". והאיש שמשיב, עדין אני כבן עשרים או כבן שלשים ויש לי שהות, הוא בתשובתו כמו החכם הבטלן הנזכר לעיל]:
גמ' עירובין נד, א: אמר ליה שמואל לרב יהודה שיננא חטוף ואכול חטוף ואישתי דעלמא דאזלינן מיניה כהלולא דמי.
רש"י שם: חטוף אכול - אם יש לך ממון להנות עצמך, אל תמתין עד למחר שמא תמות ושוב אין לך הנאה:   כהלולא דמי - היום ישנו ולמחר איננו, דומה לחופה שהולכת מ
חידושי המאירי שם: ואל יתרשל בלימודו שמא לא יפנה דרך הערה אמרו חטוף ואכול חטוף ושתי דהדין עלמא כהלולא דמי כלומר כחופת חתן שהולכת מהר וכן לא יניח דברי תורה אף לצורך סעודתו אא"כ לפי הצרך ההכרחי.

ספר דגל מחנה אפרים, פרשת תרומה, ד"ה: ויקחו: ויקחו לי תרומה ופירש רש"י לי לשמי. יש לומר בזה על דרך משל בענין החתונה כי כל ענין החתונה וכל ההכנות וצרכי החתונה הוא רק לשמח חתן וכלה ויש כמה אנשים שתופסים הטפל שבאים רק לאכול ולשתות ומשליכים העיקר וכן כל האי עלמא לבי הלולא דמיא (עי' עירובין נד.) והכל מה שברא הקב"ה בעולמו הוא לתכלית המכוון כדי לייחד חתן וכלה ויש כמה אנשים שרוצים לאכול ולשתות ולילך אחר התענוגים ומשליכים העיקר אבל החכם עיניו בראשו והוא מסתכל ועושה תמיד רק לייחד חתן וכלה שהוא יחוד קודשא בריך הוא ושכינתיה ומשליך כל תענוגי עולם הזה אחר גוו וזהו יש לומר שמרומז בפסוק ויקחו לי לשמי תרומה לשון הפרשה והיינו שמפריש עצמו מן הטפל והסניפין רק שמחזיק בעיקר שהוא לייחד תמיד קודשא בריך הוא ושכינתיה וזהו ויקחו לי היינו אותי לשמי היינו אל השכינה שהוא שם של הקב"ה כמו שכתוב (שמות כ כד) בכל מקום אשר אזכיר את שמי ותרגומו די אשרי שכינתי וכו' היינו שעוסקים לקרב אותי אל השכינה הקדושה ולייחדם ביחוד גמור ואמת והבן:
דף מקורות לספר חובות הלבבות, שער חשבון הנפש, פרק ג' (עמ' ריב' –  רטז')
חובות הלבבות: ...הקץ, אחי, מן השינה הזאת וגול מעל לבך את מסך יצרך אשר נסך עליך, עד שהבדיל בינך ובין אור שכלך, כעכביש אשר יארג על מאור הבית, וכאשר יתמיד, יעבה ויסתם, עד שימנע הגעת אור השמש אל הבית, ובתחילת אריגתו הוא חלוש ודק עד מאד, וכל אשר יתמיד הדבר, יחזק ויעבה וימנע אור השמש מעבור בו ומהגיע אל הבית. וכן מעשה היצר בלבבך יהיה בתחילת ענינו חלוש מאד, לא ימנעך מראות האמיתיות, ואם תרגיש בו בעת ההיא ותגלהו מעל לבך - יקל עליך הדבר, ואם תקל בו ותתעלם ממנו - יחזק מעשהו, וימנע אור שכלך ממך, ויקשה לגלותו מעל הכרתך.
ספר עין יעקב סוכה נב' (דף נה, א מדפי הע"י) – עי' בדף נפרד.

חובות הלבבות: ...על כן מהר להציל את נפשך, והיעזר בא-להים לדחותו מעליך, וטרח והשתדל, תאור באור החכמה ותראה אמיתת הדברים בעין לבך.
מרפא לנפש ד"ה: והעזר בא-להים לדחותו מעליך – שראוי להתפלל אל השם שיצילנו מיצר הרע, כמו שאמרו חז"ל (סוכה נב,ב): אלמלא הקב"ה עוזרו לא יכול לו.

ספר עין יעקב סוכה נב' (דף נו, א מדפי הע"י) – עי' בדף נפרד.

חובות הלבבות: ...וכבר משלו קדמונינו, עליהם השלום, מעשה היצר באדם במשלים נחלקים מן הכתוב, באמרו (שמואל ב יב ד): ויבא הלך לאיש העשיר ויחמול לקחת מצאנו ומבקרו לעשות לאורח הבא לו ויקח את כבשת האיש הראש ויעשה לאיש הבא אליו, [מתחילה קראו "הלך"] ואחר כן קראו "אורח" ואחר כן קראו "איש", ואמר (תהלים א א): אשרי האיש אשר לא הלך בעצת רשעים ובדרך חטאים לא עמד ובמושב לצים לא ישב, [מתחילה "הלך"] ואחר כך "עמד" ואחר כך "ישב", והדומה לזה הרבה.
ספר עין יעקב סוכה נב' (דף נו, א מדפי הע"י) – עי' בדף נפרד.

ספר בן יהוידע סוכה נב, ב (עמ' קנז') ד"ה: בתחילה קראו הלך כו' – נראה לי בס"ד סופי תבות הלך' אורח' איש' חשך שמחשיך לאדם, וזה החשך יהיה בסוף, לכך נרמז בסופי תבות. גם הור אותיות שכ"ח שנשכחו דברי תורה ומוסר. גם הוא אות יות כח"ש שמכחישו ומזיקו, ובאמצע יש לר"ירמז לקליפה הנקראת לר"י, וראשי תבות בגימטריא ז' רמז לשבעה שמות שהם שבעה כוחות טומאה שיש לו.
 גמ' עבודה זרה יח, ב: דרש רבי שמעון בן פזי מאי דכתיב אשרי האיש אשר לא הלך בעצת רשעים ובדרך חטאים לא עמד ובמושב לצים לא ישב וכי מאחר שלא הלך היכן עמד ומאחר שלא עמד היכן ישב ומאחר שלא ישב היכן לץ [אלא] לומר לך אם הלך סופו לעמוד ואם עמד סופו לישב ואם ישב סופו ללוץ ואם לץ עליו הכתוב אומר אם חכמת חכמת לך (ואם לצת) [ולצת] לבדך תשא.

רש"י שם: אם הלך סופו לעמוד - הלך משמע בהעברה בעלמא סופו לעמוד ולהתעכב ביניהם מעט וה"ק אשרי שלא הלך ומתוך שלא הלך לא עמד ומתוך שלא עמד לא ישב הא אם הלך סופו לעמוד כו':
חידושי המאירי שם: הרבה צריך אדם להזהר שלא להיות מיושבי קרנות ובמושב לצים ולא סוף דבר הישיבה אלא אף הלוך מעט דרשו רבותינו אשרי האיש אשר לא הלך וגו' וכי מאהר שלא הלך מהיכן עמד ומאחר שלא עמד מהיכן ישב אלא אם הלך סופו לעמוד עמד סופו לישב ישב סופו ללוץ ואם לץ עליו הכתוב אומר ולצת לבדך תשא:
דף מקורות לספר חובות הלבבות, שער חשבון הנפש, פרק ג' (עמ' רטז' –  ריח')
חובות הלבבות: ועל הדרך הזה, אחי, אנחנו חייבים להיות נכונים למועד ולהזדמן לדרך הרחוקה אל העולם האחר, אשר אין לנו מברח ממנו ולא מנוס מפניו, ולחשוב בצידה ובמה שנפגע בו בוראנו ביום החשבון הגדול, שאמר עליו הכתוב (מלאכי ג יט):

כי הנה היום בא בוער כתנור. ואיך נתעלם - והנסיעה מתמדת, וההעתקה תדירה, והדרך ארוך. והמרגוע רחוק ! ומדוע לא שמנו אל לבנו לזכור אחריתנו ולא חשבנו על הצידה לבית מועדנו ? התעסקנו בעולם הכלה - והנחנו הקיים, ובמדוי גופנו - ושכחנו מדוי שכלנו, ובעבודת רוע יצרנו - ועזבנו עבודת יוצרנו, ונעבוד את תאוותינו - ולא עבדנו את א-להינו.
גמ' כתובות סז, ב: ...כי קא ניחא נפשיה אמר אייתו לי חושבנאי דצדקה אשכח דהוה כתיב ביה שבעת אלפי דינרי סיאנקי אמר זוודאי קלילי ואורחא רחיקתא קם בזבזיה לפלגיה ממוניה היכי עבד הכי והאמר ר' אילעאי באושא התקינו המבזבז אל יבזבז יותר מחומש הני מילי מחיים שמא ירד מנכסיו אבל לאחר מיתה לית לן בה:
רש"י שם ד"ה: זוודאי קלילי - צידה קלה הכינותי לדרך רחוקה שאני יוצא לה:
חידושי המאירי שם סח, א: אף על פי שאמרו המבזבז אל יבזבז יותר מחומש דוקא בחייו שמא ירד מנכסיו אבל בשעת מיתה ראוי לאדם לבזבז כפי מה שיראה לו ברבוי נכסיו ומיעוט יורשיו וכפי מה שיראה לו שחיסר בחייו ממה שהיה ראוי לעשות דרך הערה אמרו באחד מגדוליהם שחשב בשעת מותו מה שנתן צדקה בחייו ואף על פי שהיה עולה לחשבון גדול מצא בעצמו דכדבעי ליה לא עבד אמר זוודין קלילין ואורחא רחיקא והקדיש לעניים חצי ממונו.

ספר ראשית חכמה, שער התשובה, פרק א' (אות כה'): וראוי שיזדרז הרבה במעשה העבודה ועל זה נאמר (אבות פרק ב) היום קצר והמלאכה מרובה, וכן אמרו בגמרא זוודין קלילין ואורחא רחיקא, שהרי למהלך שנה צריך להכין סעודה חדש או שני חדשים למהלך כמה שנים אחר מותו כמה וכמה צריך להכין. 
ספר שמירת הלשון ח"ב, פרק כט': אִיתָא בְּאָבוֹת פֶּרֶק א' (י"ג), הוּא הָיָה אוֹמֵר, אִם אֵין אֲנִי לִי - מִי לִי, וּכְשֶׁאֲנִי לְעַצְמִי - מָה אֲנִי, וְאִם לֹא עַכְשָׁיו - אֵימָתַי. וּבַאֲשֶׁר כִּי הַתַּנָּא הִלֵּל הָיָה רָגִיל לוֹמַר מַאֲמָר זֶה, בְּוַדַּאי נִמְצָאִים בּוֹ עִקָּרִים וִיסוֹדוֹת לְזֵרוּז הָאָדָם לִפְעֻלּוֹתָיו וּדְרָכָיו בָּעוֹלָם לַהֲבִיאוֹ לְאָשְׁרוֹ הַנִּצְחִי, וּבְוַדַּאי נִכְלָלִים בִּדְבָרָיו רַעֲיוֹנוֹת נִשְׂגָּבִים וּבֵאוּרִים שׁוֹנִים. וּבֵאַרְנוּ בְּהַרְחָבָה בְּמָקוֹם אַחֵר, אַךְ לִפְשׁוּטָן שֶׁל דְּבָרִים בָּאתִי לְבָאֵר כָּעֵת, דְּבָא הַתַּנָּא לְהַזְכִּיר לָנוּ גֹּדֶל חִיּוּב זְרִיזוּת הָאָדָם לְתוֹרָה וּמַעֲשִׂים טוֹבִים בְּכָל יוֹם וָיוֹם:

דְּהִנֵּה בְּעִנְיְנֵי עִסְקֵי הָעוֹלָם, כַּאֲשֶׁר נִרְאֶה אָדָם שׁוֹבֵת מִמְּלָאכָה יוֹם יוֹם, וְנִשְׁאַל לוֹ מַה זֹּאת, בַּמֶּה תְּפַרְנֵס עַצְמְךָ וּבֵיתֶךָ בִּהְיוֹתְךָ בָּטֵל? תְּשׁוּבַת הָאִישׁ בִּשְׁלֹשָה פָּנִים:

א) אִישׁ אֲשֶׁר יֵשׁ לוֹ בֵּית חֲרֹשֶת, אֲשֶׁר פּוֹעֲלִים רַבִּים עוֹשִׂים שָׁם וּמְמֻנִּים עֲלֵיהֶם, וְיַגִּיעַ לוֹ דֵּי פַּרְנָסַת בֵּיתוֹ מֵהֶם, עַל כֵּן מוֹצֵא לוֹ זְמַן לָשֶׁבֶת בָּטֵל:

ב) אִישׁ אֲשֶׁר עוֹסֵק בִּמְלָאכָה הַמַּעֲשֶּׁרֶת, לוֹטֵשׁ אֲבָנִים, נוֹקֵב מַרְגָּלִיּוֹת וְכַדּוֹמֶה, אֲשֶׁר בְּאֵיזֶה שָׁעוֹת בַּיּוֹם שֶׁעוֹסֵק בִּמְלַאכְתּוֹ, יָבִיא דֵּי פַּרְנָסַת בֵּיתוֹ, וּשְׁאָר הַזְּמַן הוֹלֵךְ בָּטֵל:

ג) אִישׁ אֲשֶׁר עִקַּר מִסְחָרוֹ אֵיזֶה שָׁבוּעוֹת בַּשָּׁנָה, זְמַן הַשּׁוּק שֶׁנּוֹסֵעַ לְשָׁם מִדֵּי שָׁנָה, וּמַרְוִיחַ בְּזֶה הַזְּמַן דֵּי סִפּוּקוֹ לְכָל הַשָּׁנָה וְיוֹשֵׁב כָּל הַשָּׁנָה בְּאֵין עֲבוֹדָה:

וְעַל זֶה בָּא הַתַּנָּא לְהַזְכִּיר לָנוּ, שֶׁבִּמְלֶאכֶת שָׁמַיִם, שֶׁהוּא לְחַיֵּי נַפְשׁוֹ בְּעוֹלַם הַנֶּצַח, אֵין כָּאן אַף אַחַת מִתְּשׁוּבוֹת הָאֵלּוּ לַמִּתְרַשֵּׁל בִּמְלַאכְתּוֹ, מְלֶאכֶת הַקֹּדֶשׁ:

א) אִם אֵין אֲנִי לִי - מִי לִי, שֶׁפּוֹעֲלָיו וְעוֹזְרָיו לֹא יָבִיאוּ לוֹ כְּלָל לְפַרְנָסַת נַפְשׁוֹ, וְרַק עָלָיו בְּעַצְמוֹ דַּוְקָא לְהָבִיא אָשְׁרָהּ וְחַיּוּתָהּ. וְזֶה שֶׁאָמַר, אִם אֵין אֲנִי לִי, הַיְנוּ בְּמַה שֶּׁנּוֹגֵעַ רַק לִי, הַיְנוּ לְעֶצֶם הָאָדָם, שֶׁהוּא נִשְׁמָתוֹ הַקַּיֶּמֶת. אִם לֹא אֶשְׁתַּדֵּל בְּעַצְמִי עֲבוּרָהּ בְּהַשָֹּגַת קִנְיָנֶיהָ, תּוֹרָה וּמַעֲשִׂים טוֹבִים, מִי יָבִיא לִי חַיּוּת וְאֹשֶר עֲבוּרָהּ? כִּי דָּבָר הַזֶּה לֹא נִקְנֶה בְּשׁוּם קִנְיָן, וְרַק עֲמַל הָאָדָם בְּעַצְמוֹ לְנַפְשׁוֹ, [וּמַה שֶּׁמַּשִֹּיג חֵלֶק הַתּוֹרָה עַל יְדֵי הַחְזָקָתוֹ, הֲלֹא גַּם כֵּן בְּמַעֲשָׂיו הוּא, שֶׁמַּחֲזִיק בְּהוֹנוֹ]:
ב) וְעַל הַטַּעֲנָה הַשְּׁנִיָה שֶׁל יוֹשֵׁב וּבָטֵל, מִפְּנֵי שֶׁאֵין צֹרֶךְ לוֹ לַעֲמֹל כָּל הַיּוֹם בִּמְלַאכְתּוֹ, שֶׁדַּי לוֹ לְפַרְנָסַת בֵּיתוֹ רַק מְעַט הַזְּמַן שֶׁעוֹסֵק בִּמְלַאכְתּוֹ, עַל זֶה אָמַר הַתַּנָּא, שֶׁבַּעֲבוֹדַת צָרְכֵי נִשְׁמָתוֹ לֹא כֵן הוּא, כִּי הַזְּמַן קָצֵר וְהַמְּלָאכָה מְרֻבָּה, שֶׁאַף אִם הָיוּ מְסוּרִים כָּל עֲבוֹדָתוֹ וַעֲמָלוֹ כָּל יְמֵי חַיָּיו רַק לְקִנְיַן נַפְשׁוֹ לְהַשִֹּיג תּוֹרַת ה' וּלְקַיֵּם מִצְוֹתָיו, גַּם כֵּן מַה נֶּחְשָׁב הוּא עֲמָלוֹ בְּיָמָיו הַקְּצוּבִין לְצֹרֶךְ חַיֵּי נִשְׁמָתוֹ הַנִּצְחִיִּים חַיֵּי עַד? וְזֶהוּ שֶׁאָמַר, וּכְשֶׁאֲנִי לְעַצְמִי, שֶׁאֶהְיֶה מָסוּר בְּכָל עֲמָלִי רַק לְעַצְמִי, הַיְנוּ לְנִשְׁמָתִי, שֶׁהוּא עֶצֶם הָאָדָם. מָה אֲנִי - מַה חֲשׁוּבָה עֲבוֹדָתִי בַּיָּמִים הַקְּצוּבִין לַדֶּרֶךְ הָרְחוֹקָה? וְהוּא כְּמַאֲמַר מַר עוּקְבָא, (כְּתֻבּוֹת סז ע"ב), כְּשֶׁרָאָה חֶשְׁבּוֹן צִדְקוֹתָיו שֶׁעָלָה לְמַעְלָה, אָמַר, אוֹרְחָא רַחִיקְתָּא וּזְוִידָאִי קַלִּילָא (הַדֶּרֶךְ רְחוֹקָה וְצֵידָתִי מֻעֶטֶת), שֶׁלְּאֹרֶךְ הַדֶּרֶךְ לֹא נֶחְשֶׁבֶת הַצֵּדָה כְּלָל, וּבִזְבֵּז עוֹד חֲצִי מָמוֹנוֹ:

וְכָל שֶׁכֵּן שֶׁכַּאֲשֶׁר יָבוֹא הָאָדָם לְחֶשְׁבּוֹן יְמֵי חַיָּיו, יִרְאֶה, שֶׁרַק מְעַט מִזְּעֵיר עוֹשֶׂה לְעַצְמוֹ וְרֹב עֲמָלוֹ לַהֶבֶל הוּא. וְאִם כֵּן, אֵיךְ יִפְעַל בְּנַפְשׁוֹ שֶׁלֹּא לְפַקֵּחַ עַל כָּל פָּנִים עַל שָׁעוֹת הַפְּנוּיוֹת לוֹ מֵעֲבוֹדָה, לְהַשִֹּיג בָּהֶם תּוֹרָה וּמִצְוֹת, שֶׁהֵם קִנְיְנֵי עַצְמוֹ?:

הָאָדָם הֶעָמֵל לְפַרְנָסַת בֵּיתוֹ, לִמְזוֹן אִשְׁתּוֹ וּבָנָיו הַקְּטַנִּים, וְכָל שֶׁכֵּן לִדְמֵי מְלַמֵּד שֶׁמְלַמְּדָם תּוֹרָה, אִישׁ כָּזֶה - אֵין עֲמָלוֹ לָרִיק, וְלֹא לְבַד זְמַן קְבִיעוּתוֹ לַתּוֹרָה, אֶלָּא כָּל עֲמָלוֹ הוּא לַעֲשׂוֹת רְצוֹן הַקָּדוֹשׁ בָּרוּךְ הוּא, וְיִשָֹּא פְּרִי בַּעֲמָלוֹ. אֲבָל אִם יַעֲמֹל הָאָדָם כָּל הַיּוֹם לְפַרְנָסַת בֵּיתוֹ בְּהַרְחָבָה, לִשְׂכֹּר דִּירוֹת רְחָבוֹת, מַלְבּוּשִׁים יָפִים יוֹתֵר מִכְּפִי הַדָּרוּשׁ בְּהֶכְרֵחַ לְפִי עֶרְכּוֹ, בְּוַדַּאי עֲמָלוֹ לֹא לוֹ הוּא, כִּי מַה יִּשָֹּא בַּעֲמָלוֹ? :

וְכָל שֶׁכֵּן אִם יְפַזֵּר כֶּסֶף עֲמָלוֹ לְחִנּוּךְ בָּנָיו בַּדְּרָכִים הַחֲדָשִׁים לְהַשְׂכִּילָם בְּהַשְׂכָּלוֹת זָרוֹת, וּמִתּוֹרַת ה' יְסִירֵם, הֲלֹא עֲמָלוֹ לֹא לוֹ הוּא, וְאַדְּרַבָּה, עוֹד עָלָיו לָתֵת דִּין וְחֶשְׁבּוֹן עַל מִפְעָלָיו, שֶׁהֵסִיר בָּנָיו מִתּוֹרַת ה'. וְכֵן אִם יַעֲמֹל עַד זִקְנָה וְשֵׂיבָה לְמַעַן הַנִּיחַ בְּרָכָה לְבָנָיו אַחֲרָיו, גַּם כֵּן לֹא לוֹ הוּא, וּכְמַאֲמַר רֵישׁ לָקִישׁ (גִּיטִין מ"ז.), שֶׁהִנִּיחַ לְבָנָיו קַבָּא דְּמוֹרִיקָא (פֵּרוּשׁ, קַב שֶׁל כַּרְכּוֹם), קָרָא אֲנַפְשֵׁהּ (עַל עַצְמוֹ) (תְּהִלִּים מ"ט י"א), "וְעָזְבוּ לַאֲחֵרִים חֵילָם":

וְעַל כָּל אֵלֶּה בָּא הִלֵּל לְזָרֵז, שֶׁיּוֹקִיר הָאָדָם אֶת עִתּוֹתָיו, שֶׁלֹּא יֵלְכוּ לְבַטָּלָה. וּבַל יַטְעֶה אֶת עַצְמוֹ, כִּי, דַּי לִי תּוֹרָתִי וַעֲבוֹדָתִי הַמֻּעָט לְצָרְכֵי נִשְׁמָתִי. לֹא כֵן הוּא, כִּי אַף אִם יִהְיֶה מָסוּר כָּל עֲמָלוֹ רַק לְעַצְמוֹ, מַה נֶּחְשָׁב הוּא? וְאַף כִּי בַּזְּמַן שֶׁרֹב עֲמָלוֹ לֹא לוֹ הוּא, מַה הוּא?: 
ג) וְאִם לֹא עַכְשָׁיו - אֵימָתַי. נֶגֶד הַתְּשׁוּבָה הַשְּׁלִישִׁית שֶׁנִּמְצֵאת בָּעוֹלָם לְשׁוֹבְתֵי מִמְּלָאכָה, שֶׁעִקַּר פַּרְנָסָתָם הוּא יוֹם הַשּׁוּק, יָרִיד הַגָּדוֹל, וּבָזֶה יְחַיֶּה אֶת עַצְמוֹ כָּל הַשָּׁנָה בְּהַרְחָבָה. טַעֲנָה זוֹ גּוּפָא מְחַיֶּבֶת אֶת הָאָדָם לִזְרִיזוּת יְתֵרָה, כִּי הִנֵּה, אִם נִרְאֶה לָאָדָם הַזֶּה, שֶׁבְּיוֹם הַשּׁוּק עַצְמוֹ הוֹלֵךְ גַּם כֵּן בָּטֵל וּמְבַלֶּה זְמַנּוֹ לָרִיק, הֲלֹא הַשְּׁאֵלָה גְּדוֹלָה, כִּי אִם גַּם עַתָּה בְּיוֹם הַשּׁוּק לֹא תַּעֲבֹד עֲבוֹדָתְךָ, הֲלֹא תִּגְוַע בָּרָעָב כָּל הַשָּׁנָה:

כֵּן, אָחִי, הֲלֹא הָעוֹלָם הַזֶּה הוּא יוֹמֵי דְשׁוּקֵי (יוֹם הַשּׁוּק), שֶׁבּוֹ צָרִיךְ הָאָדָם לִקְנוֹת סְחוֹרָתוֹ שֶׁיְּחַיֶּה בָּהּ אֶת נַפְשׁוֹ כָּל יְמֵי חַיָּיו הָאֲרֻכִּים לְעוֹלָם שֶׁכֻּלּוֹ אָרֹךְ, וְאִם עַכְשָׁיו, בְּיוֹם הַשּׁוּק, יִתְנַהֵג בְּעַצְלוּת וְיִשְׁבֹּת מֵעֲבוֹדָתוֹ, הֲלֹא תִּגְוַע נַפְשׁוֹ בָּרָעָב בָּעוֹלָם שֶׁיִּחְיֶה בּוֹ חַיֵּי עַד, וְזֶה שֶׁאָמַר, וְאִם לֹא עַכְשָׁיו - אֵימָתַי? וְכֵן כָּתוּב בְּקֹהֶלֶת (ט' י'), "כָּל אֲשֶׁר תִּמְצָא יָדְךָ לַעֲשׂוֹת בְּכֹחֲךָ - עֲשֵׂה", הַיְנוּ שֶׁלֹּא תַּעֲשֶׂה בַּעֲצַלְתַּיִם מְלַאכְתֶּךָ, וְרַק עַד שֶׁכֹּחֲךָ מַגִּיעַ - עֲשֵׂה, כִּי רַק עַכְשָׁיו הוּא זְמַן הַמַּעֲשֶׂה, וְאֵין מַעֲשֶׂה וְחֶשְׁבּוֹן וְגוֹ' בַּשְּׁאוֹל אֲשֶׁר אַתָּה הוֹלֵךְ שָׁמָּה, כִּי כְּבָר נִפְסְקָה כָּל עֲבוֹדַת הָאָדָם, וְרַק מֵהַמּוּכָן לוֹ מֵעֲמָלוֹ בִּימֵי חַיָּיו בָּעוֹלָם הַזֶּה יְחַיֶּה שָׁם אֶת נַפְשׁוֹ. וּכְמוֹ שֶׁכָּתוּב בַּתּוֹרָה (עֵרוּבִין כ"ב.), הַיּוֹם לַעֲשׂוֹתָם, וְלֹא לְמָחָר לַעֲשׂוֹתָם, וּמָחָר רַק לְקַבֵּל שְׂכָרָם: 
וְעַל כֵּן כַּמָּה גְּדוֹלָה הַזְּרִיזוּת שֶׁצָּרִיךְ הָאָדָם לְזָרֵז אֶת עַצְמוֹ בְּיוֹם הַשּׁוּק הַזֶּה, שֶׁלֹּא רַק לְשָׁנָה אַחַת צָרִיךְ לוֹ לְהָכִין פֹּה, רַק לְיָמִים וְשָׁנִים אֲרֻכִּים אֵין מִסְפָּר, וְכָל עֵרֶךְ אָשְׁרוֹ וְטוּבוֹ שָׁם רַק לְפִי הֲכָנָתוֹ פֹּה, הֵן עַל יְדֵי עַצְמוֹ הֵן עַל יְדֵי בָּנָיו. וְאִם אָמְנָם יִרְאֶה, כִּי מִבָּנָיו אֵין לוֹ לְקַוּוֹת לְרֹב טוֹב, יִרְאֶה לְזַכּוֹת נַפְשׁוֹ עַל יְדֵי אֲחֵרִים, לְחַנֵּךְ בְּנֵי יִשְׂרָאֵל בְּדֶרֶךְ הַתּוֹרָה וְהַמִּצְוָה, כָּל אֶחָד לְפִי כֹּחוֹ. וְכָל זֶה נִכְלָל בַּכְּלָל, וְאִם לֹא עַכְשָׁיו - אֵימָתַי:

וּבֶאֱמֶת בַּלָּשׁוֹן, וְאִם לֹא עַכְשָׁיו, נִכְלָל שֶׁעַל כָּל שָׁעָה וְשָׁעָה וְיוֹם וָיוֹם, צָרִיךְ הָאָדָם לַחֲשֹׁב, אִם לֹא עַכְשָׁיו, דְּהַקָּדוֹשׁ בָּרוּךְ הוּא קָבַע לָאָדָם כָּל יוֹם וָיוֹם, מַה שֶּׁעָלָיו לְהַשִֹּיג מִתּוֹרַת ה' וַעֲבוֹדָתוֹ, וּמַה שֶּׁיְּפַתֶּנּוּ הַיֵּצֶר, שֶׁלְּמָחָר יִפְרַע עֲבוּר יוֹם זֶה, טָעוּת הִיא, כִּי מָחָר חִיּוּב בִּפְנֵי עַצְמוֹ הוּא, וְעֵת שֶׁל עַכְשָׁיו הַנֶּחְסָר לוֹ, לֹא יוּכַל לְמַלְאוֹתוֹ, וְרַק מִיּוֹם לְעֶרֶב נִמְצָא בַּחֲזַ"ל, יָזֵיף בִּימָמָא וּפָרַע בְּלֵילְיָא (לָוָה מִזְּמַנּוֹ בַּיּוֹם וּפָרַע קְבִיעַת הַלִּמּוּד בַּלַּיְלָה), וְזֶהוּ שֶׁדִּיְּקָה הַתּוֹרָה (דְּבָרִים ד' ט'), "וּפֶן יָסוּרוּ מִלְּבָבְךָ כָּל יְמֵי חַיֶּיךָ". וְכֵן נֶאֱמַר בְּקֹהֶלֶת (ט' ט'), "רְאֵה חַיִּים וְגוֹ' כָּל יְמֵי חַיֵּי הֶבְלֶךָ", הַיְנוּ שֶׁלֹּא יֵלֵךְ אַף יוֹם אֶחָד לְבַטָּלָה. וְכֵן כָּתַב הָרַמְבַּ"ם (הִלְכוֹת תַּלְמוּד תּוֹרָה פֶּרֶק א' הֲלָכָה י') מִקְרָא דְּ"וּפֶן יָסוּרוּ מִלְּבָבְךָ כָּל יְמֵי חַיֶּיךָ", דְּלֹא יְבַטֵּל מִתּוֹרַת ה' אַף יוֹם אֶחָד, עַד יוֹם הָאַחֲרוֹן. וְזֶהוּ שֶׁרָמַז הַכָּתוּב, אַל תֹּאמַר לְרֵעֲךָ, לֵךְ וָשׁוּב וּמָחָר אֶתֵּן, וְיֵשׁ אִתְּךָ. רֵעֲךָ זֶהוּ הַיֵּצֶר הַטּוֹב, שֶׁהוּא רֵעַ אֲמִתִּי לָאָדָם, וּמְיַעֵץ לָאָדָם מַה שֶּׁיִּיטַב לוֹ לָעוֹלָם:
דף מקורות לספר חובות הלבבות, שער חשבון הנפש, פרק ג' (עמ' ריח' –  רכ')
חובות הלבבות: והשישה עשר - חשבון האדם עם נפשו על אורך זמן עמדו בעולם, ויעלה על לבו קרבת קצו ובוא המות אליו, בעת שהוא רואה מיתת שאר החיים פתאום ממדבר וזולתו, מבלי הקדמת ידיעה בדבר ולא רמז ולא מועד ידוע, שיהיה בטוח מהיותו בו...
ספר ראשית חכמה, שער התשובה, פרק א' (אות יח'): עוד הערה רביעית כי בראות האדם מיתת עוד החיים פתאום, כאומרו (איוב לד, כ) רגע ימותו וגו' ולא ידע מתי יקראוהו לדין ולחשבון, ראוי שיקום ויזדרז כדי להכין צידה לדרכו, שאין אדם בטוח בחיים אפילו יום אחד, כמו שאמרו (אבות פרק ג) שוב יום אחד לפני מיתתך, ואמרו, ישוב היום שמא ימות למחר, ונמצאו כל ימיו בתשובה.
גמ' שבת קנג, א: תנן התם רבי אליעזר אומר שוב יום אחד לפני מיתתך שאלו תלמידיו את רבי אליעזר וכי אדם יודע איזהו יום ימות אמר להן וכל שכן ישוב היום שמא ימות למחר ונמצא כל ימיו בתשובה ואף שלמה אמר בחכמתו בכל עת יהיו בגדיך לבנים ושמן על ראשך אל יחסר אמר רבן יוחנן בן זכאי משל למלך שזימן את עבדיו לסעודה ולא קבע להם זמן פיקחין שבהן קישטו את עצמן וישבו על פתח בית המלך אמרו כלום חסר לבית המלך טיפשין שבהן הלכו למלאכתן אמרו כלום יש סעודה בלא טורח בפתאום ביקש המלך את עבדיו פיקחין שבהן נכנסו לפניו כשהן מקושטין והטיפשים נכנסו לפניו כשהן מלוכלכין שמח המלך לקראת פיקחים וכעס לקראת טיפשים אמר הללו שקישטו את עצמן לסעודה ישבו ויאכלו וישתו הללו שלא קישטו עצמן לסעודה יעמדו ויראו חתנו של רבי מאיר משום רבי מאיר אמר אף הן נראין כמשמשין אלא אלו ואלו יושבין הללו אוכלין והללו רעבין הללו שותין והללו צמאים שנאמר כה אמר ה' הנה עבדי יאכלו ואתם תרעבו הנה עבדי ישתו ואתם תצמאו הנה עבדי ירנו מטוב לב ואתם תצעקו מכאב לב. 
רש"י שם: וכל שכן - שמפני שאינו יודע איזה יום ימות, וטובה תשובה יום אחד לפני מיתתו, נמצא כל ימיו בתשובה יהיו: בגדיך לבנים - נשמתך טהורה ונקיה:  כלום חסר בית המלך - בתמיה, הכל מוכן, ושמא יבהילנו לבא פתאום, ואנו צריכין ליכנס לסעודה מקושטין:  כלום יש סעודה בלא טורח - עדיין יצטרכו לטרוח לצורכי סעודה של בית המלך, ויש לנו שהות הרבה להתקשט:  יעמדו ויראו - ואף לעולם הבא, צדיקים יושבים ואוכלים ורשעים עומדים ורואים:  ר' מאיר אומר - אין עומדין ורואין, שאם כן אף הם היו נראים מן הקרואים ולשמש, שכן דרך המשרתים עומדים, ואין כאן בושה:

חובות הלבבות: ואמר מי שקידם המות לפניו - תקן את עצמו. ואמר החכם (קהלת ז ד): לב חכמים בבית אבל, ואמר (קהלת ז ב): טוב ללכת אל בית אבל מלכת אל בית משתה באשר הוא סוף כל האדם והחי יתן אל לבו, רוצה לומר ב"חי" מי שלבו חי, כלומר המבין המכיר, ואמר (תהלים קמד ד): אדם להבל דמה:
טוב הלבנון ד"ה: מי שקידם המות לפניו תקן את עצמו – כלומר מי שמקדם לפניו ענין המות, ושם אותו לנגד עיניו תמיד, מתקן עצמו.

ספר ליקוטי הלכות, הלכות ברכות השחר, הלכה ה', אות עד'-עה': כי זה כלל גדול שכל העולם לא נברא כי אם בשביל הבחירה. ועל - כן הבחירה יש לה כח גדול מאד מאד. וכמבאר מזה בכל הספרים ובדברינו כמה פעמים. ועקר כח הבחירה הוא על - ידי שהשם יתברך העלים והסתיר רצונו בהסתרות והעלמות גדולות. רק נתן כח ודעת באדם שיבין מדעתו שצריך לבלות כל ימיו לבקש ולחפש אחר רצונו יתברך. ולבטל כל רצונותיו נגד רצונו יתברך. כי זה ידוע ומובן לכל שהעולם הזה אינו כלום. הבל הבלים אין בו ממש וכמו שהתחיל קהלת ספרו הבל הבלים וכו' וחזר ואמר הבל הבלים הכל הבל. וכן דוד אמר (תהלים קמד) אדם להבל דמה ימיו כצל עובר וכמו שפרשו רבותינו זכרונם לברכה (בראשית רבה פרק צו) לא כצלו של דקל וכו' אלא כצל של עוף הפורח. וכן באו כל חכמי אמת וצועקים ענין זה בכמה וכמה לשונות אין מספר. ואפלו כל חכמי אמות העולם מודים על כל זה. כי הלא רואים בעין שימי חיינו הבל והאדם מת בכל יום כי היום והשעה שחי לא יהיו עוד ועל - כן מתחיל יום המות מיום הולדו וכו' וכמבאר מזה בספרים הרבה. אך אף - על - פי - כן עדין עדין צריכין לדבר בזה הרבה הרבה ולחזר עם עצמו ועם חביריו המקשיבים לקולו, כל זה ויותר מזה. כי גם את העלם נתן בלבם (קהלת ג) ודרשו רבותינו זכרונם לברכה (ילקוט שמעוני סימן תרטו) ומובא בפרוש רש"י לשון העלמה ושכחה. שהשם יתברך בחכמתו העמקה הכניס העלמה בלב האדם בשביל כח הבחירה שבשביל זה יש כח להשטן להעלים ולהסתיר ולהשכיח כל זה. אבל כח האמת בודאי גדול ביותר שכל מי שרוצה להסתכל על תכליתו הנצחי באמת לאמתו, בודאי אי אפשר להכחיש ולהעלים כל הנ"ל שהעולם הזה הבל הבלים. ולא ישאר כלום ממנו ומתאוותיו ומכספו וזהבו וכו', כי אם מה שהתיגע וטרח בשביל התכלית הנצחי שהוא לעשות רצונו יתברך. ועל - כן כל הצדיקים האמתיים שהלכו בדרך זה והסתכלו כל ימיהם על תכליתם הנצחי השיגו והבינו תכף שרצונו יתברך להתרחק מכל התאוות לא מלבד מן המותרות אלא אפלו מה שנראה להכרחיות צריכין למעט בכל מה דאפשר ולקדש ולטהר עצמו בכל פעם עד שגם ההכרחיות דהכרחיות יעשה בקדשה ובטהרה בשביל קיום העולם שזה רצונו יתברך ולא בשביל תאוות עצמו כלל. ומחמת שהסתכלו על אמת לאמתו והבינו כל זאת, וכן קימו ועשו ופרשו וקדשו עצמן בכל יום ובכל פעם בקדשה יתרה עד שעלו מדרגא לדרגא וממעלה למעלה עד שהשם יתברך רחם עליהם וגלה להם רצונו. כי הם היו מחפשים תמיד אחר רצונו ביגיעות וטרחות עצומות. על - כן האיר עליהם השם יתברך וגלה להם רצונו בכל פעם כפי יגיעתם וטרחתם ומסירת נפשם. וזה הראשון היה אברהם אבינו עליו השלום שהלך בתומו בדרך הזה בשלמות. עד שהוא הראשון שהשיג רצונו יתברך בדרך התורה המסורה לנו שיסוד התחלתה היה מאברהם כמו שאמרו רבותינו זכרונם לברכה (קדושין פרק ב) מצינו שקים אברהם אבינו את כל התורה וכו'. כי אף - על - פי שגם מקדם היו צדיקים גדולים כמו נח ומתושלח וחנוך וכו', אף - על - פי - כן לא זכו לגלות אלקותו יתברך ורצונו כמו אברהם כמו שאמרו רבותינו זכרונם לברכה:

עה) וממנו התחילה ירושתנו הטובה שאנו מתפארים בה בכל יום ואומרים 'אשרינו מה טוב חלקנו ומה נעים גורלנו ומה יפה ירושתנו אשרינו שאנו משכימים' וכו'. ובדרכו הקדוש הלכו בניו יצחק ויעקב וכל השבטים הקדושים, עד שבא משה רבנו עליו השלום ונתן לנו על יסוד זה את התורה הקדושה בכתב ובעל פה. ומיום שזכינו לקבלת התורה ממשה ליהושע ומיהושע לזקנים וכו' עד היום הזה אנו צריכים ללכת בעקבותם, לדרש ולחפש ולבקש אחר רצונו יתברך כמו שכתוב (תהלים קה) דרשו ה' ועזו בקשו פניו תמיד, וכתיב (שם) ישמח לב מבקשי ה' וכו', וכן הרבה. כי גם עתה אף - על - פי שכבר נתנה תורה ואנו יודעין רצונו בברור שהוא לקים התורה והמצות לסור מרע ולעשות טוב, אף - על - פי - כן עדין אין אנו יודעין במה נזכה לזה כי יצרו של אדם מתגבר עליו בכל יום וכו'. ועל - כן גם דוד המלך עליו השלום בקש כמה בקשות ותחנות שיזכה לכון רצונו יתברך כמו שכתוב (שם קמג) למדני לעשות רצונך וכו' וצעק (שם יג) עד אנה אשית עצות בנפשי וכו', וכן (שם קיט) אחלי יכנו דרכי לשמר חקיך, וכן הרבה. שעל זה נתיסד כל ספר תהלים. אבל כל עקר יסוד כל התורה כלה הוא שאנו צריכין לילך ולאחז בדרכי אבותינו אברהם יצחק ויעקב ומשה רבנו עליו השלום וכל הצדיקים שבאו אחריהם ההולכים בדרכיהם. ואזי אף - על - פי שאין אנו זוכים ומתגברים להיות כמותם ממש לשבר כל התאוות כמותם אף - על - פי - כן אנו זוכים לתכלית הנצחי על - ידי התקרבותנו אליהם ולדרכיהם הקדושים. וכמו שהפליגו רבותינו זכרונם לברכה (כתבות קיא) במעלות הדבקים לתלמידי חכמים ולצדיקים אמתיים. וברבות הימים שאנו חותרים ומתגעגעים לזכות לילך בדרכיהם בשלמות, נוכל לזכות להיות כרצונו יתברך כראוי כי הבחירה חפשיית תמיד. ואלו הצדיקים השלמים הנ"ל זכו על - ידי גדל קדשתם עד שיש להם כח בתפלתם לבטל הטבע ולגלות שהכל ברצונו יתברך, ושיש להם כח לפעל שיעשה רצונו כרצונם, בבחינת (אבות פרק ב) עשה רצונו כרצונך כדי שיעשה רצונך כרצונו. ועל - ידי זה הם מגלים ומאירין הרצון בהתגלות נפלא שהכל רואין שהשם יתברך מנהיג עולמו ברצונו כרצונם. וכמו שמבאר לעיל שעקר התגלות הרצון הוא על - ידי תפלה וכנ"ל:
הגהות היעב"ץ על חוה"ל ד"ה: מי שקידם המות לפניו תקן את עצמו – יתכן לומר עליו שאינו מת עוד שכבר קידמו, וכדומה לזה אמרו (תמיד לב, א): הרוצה שיחיה ימית עצמו, ולכן גם כן הצדיקים במיתתן קרויים חיים (ברכות יח, א).

גמ' תמיד לב, א: אמר להן מה יעביד איניש ויחיה אמרו ליה ימית עצמו מה יעביד איניש וימות יחיה את עצמו.

חידושי אגדות למהר"ל ח"ד, עמ' קמז': אמר להם ומה יעביד איניש ויחיה אמרו ליה ימית עצמו מה יעביד איניש וימות יחיה את עצמו:

ימית את עצמו. פי' שלא ילך אחר תאות נפשו שדבר זה נקרא חיים אליו, ואז יחיה עצמו לעולם הבא. וכן מה יעשה וימית עצמול אמרו לו שיחיה עצמו, שימלא כל רצונו בתאותו בזנות ובכל דבר, וזה ימית עצמו לעולם הבא. ועוד כי התאוה מוציאה את האדם מן העולם, ולכך יחיה עצמו [ואז] ימית עצמו, וממילא אם עושה ההפך שאינו רודף אחר התאוה מחיה עצמו. ומה שהתאוה מוציא את האדם מן העולם אין זה מקומו:
דף מקורות לספר חובות הלבבות, שער חשבון הנפש, פרק ג' (עמ' רכ' –  רכה')
חובות הלבבות: וכאשר תתבודד, בטלה מעליך חובת הצווי בטוב וההזהרה מן הרע בלי ספק, והוא דבר קשה לקיים מצוותו ולהשלים חובתו, כמו שאמרו חכמינו, זכרונם לברכה: העבודה, אם יש בדור הזה מי שמקבל תוכחה ! ואמרו קצתם: העבודה, אם יש בדור הזה מי שיודע להוכיח !
ספר ליקוטי מוהר"ן ח"ב, תורה ח': תִּקְעוּ בַחֹדֶשׁ שׁוֹפָר בַּכֶּסֶא לְיוֹם חַגֵּנוּ, כִּי חֹק לְיִשְׂרָאֵל הוּא מִשְׁפָּט לֵאלֹקֵי יַעֲקֹב (תְּהִלִּים פ"א):

[א] אַף - עַל - פִּי שֶׁתּוֹכָחָה הוּא דָּבָר גָּדוֹל, וּמֻטָּל עַל כָּל אֶחָד מִיִּשְׂרָאֵל לְהוֹכִיחַ אֶת חֲבֵרוֹ, כְּשֶׁרוֹאֶה בּוֹ שֶׁאֵינוֹ מִתְנַהֵג כַּשּׁוּרָה, כְּמוֹ שֶׁכָּתוּב (וַיִּקְרָא י"ט): "הוֹכֵחַ תּוֹכִיחַ אֶת עֲמִיתֶךָ", אַף - עַל - פִּי - כֵן לָאו כָּל אָדָם רָאוּי לְהוֹכִיחַ. כְּמוֹ שֶׁאָמַר רַבִּי עֲקִיבָא (א) (עֵרְכִין טז:): 'תָּמֵהַּ אֲנִי, אִם יֵשׁ בַּדּוֹר הַזֶּה מִי שֶׁיָּכוֹל לְהוֹכִיחַ'. וְאִם רַבִּי עֲקִיבָא אָמַר זֹאת בְּדוֹרוֹ, כָּל - שֶׁכֵּן בַּדּוֹר הַזֶּה שֶׁל עַכְשָׁו:

כִּי כְּשֶׁהַמּוֹכִיחַ אֵינוֹ רָאוּי לְהוֹכִיחַ, אֲזַי לֹא דַּי שֶׁאֵינוֹ מוֹעִיל בְּתוֹכַחְתּוֹ, אַף גַּם הוּא מַבְאִישׁ רֵיחַ שֶׁל הַנְּשָׁמוֹת הַשּׁוֹמְעִים תּוֹכַחְתּוֹ. כִּי עַל - יְדֵי תּוֹכַחְתּוֹ הוּא מְעוֹרֵר הָרֵיחַ רַע שֶׁל הַמַּעֲשִׂים רָעִים וּמִדּוֹת רָעוֹת שֶׁל הָאֲנָשִׁים שֶׁהוּא מוֹכִיחָם. כְּמוֹ כְּשֶׁמֻּנָּח אֵיזֶה דָּבָר שֶׁיֵּשׁ לוֹ רֵיחַ שֶׁאֵינוֹ טוֹב, כָּל זְמַן שֶׁאֵין מְזִיזִין אוֹתוֹ הַדָּבָר, אֵין מַרְגִּישִׁין הָרֵיחַ רַע, אֲבָל כְּשֶׁמַּתְחִילִין לְהָזִיז אוֹתוֹ הַדָּבָר, אֲזַי מְעוֹרְרִין הָרֵיחַ רַע; כְּמוֹ - כֵן עַל - יְדֵי תּוֹכָחָה שֶׁל מִי שֶׁאֵינוֹ רָאוּי לְהוֹכִיחַ, עַל - יְדֵי - זֶה מְזִיזִין וּמְעוֹרְרִין הָרֵיחַ רַע שֶׁל הַמַּעֲשִׂים רָעִים וּמִדּוֹת רָעוֹת שֶׁל הָאֲנָשִׁים שֶׁמּוֹכִיחָם, וְעַל - כֵּן הוּא מַבְאִישׁ רֵיחָם, וְעַל - יְדֵי - זֶה הוּא מַחֲלִישׁ אֶת הַנְּשָׁמוֹת שֶׁלָּהֶם, וְעַל - יְדֵי - זֶה נִפְסָק הַשֶּׁפַע מִכָּל הָעוֹלָמוֹת, הַתְּלוּיִים בְּאֵלּוּ הַנְּשָׁמוֹת. כִּי עִקָּר יְנִיקַת הַנְּשָׁמָה הוּא מֵהָרֵיחַ. כְּמוֹ שֶׁאָמְרוּ רַבּוֹתֵינוּ, זִכְרוֹנָם לִבְרָכָה (בְּרָכוֹת מ"ג:): 'מִנַּיִן שֶׁמְּבָרְכִין עַל הָרֵיחַ, שֶׁנֶּאֱמַר: "כֹּל הַנְּשָׁמָה תְּהַלֵּל יָהּ". אֵיזֶהוּ דָּבָר שֶׁהַנְּשָׁמָה נֶהֱנֵית מִמֶּנּוּ וְלֹא הַגּוּף, הֱוֵי אוֹמֵר: זֶה הָרֵיחַ'. וְעַל - כֵּן עַל - יְדֵי זֶה הַמּוֹכִיחַ, שֶׁהוּא מַבְאִישׁ רֵיחָם, עַל - יְדֵי - זֶה נֶחֱלֶשֶׁת הַנְּשָׁמָה, שֶׁיְּנִיקָתָהּ מֵהָרֵיחַ כַּנַּ"ל, וּמִמֵּילָא נִפְסָק הַשֶּׁפַע מִכָּל הָעוֹלָמוֹת הַתְּלוּיִים בָּהֶם:

חובות הלבבות: וכללו של דבר, כי רוב העבירות לא ייגמרו אלא בשנים, כמו הזנות, ורוע משא - ומתן ושבועת שקר, ועדות שקר, וכל העבירות שיהיו בלשון לא ייגמרו אלא בחברה ובהתערב עם בני אדם. אבל הבדידות והפרידה מבני אדם סיבת ההצלה מכל מה שזכרנו מן העבירות, והוא מהחזק שבדברים המביאים אל המידות הטובות, וכבר נאמר, כי עמוד בר הלבב - אהבת הבדידות ובחירת היחידות. על כן הישמר, אחי, פן ישיאך היצר, וייפה בעניך החברה והתערבות עם בני אדם, ויסיתך לכסוף בעת היחידות והבדידות להם.
ר' בחיי שמות ג, א: ומשה היה רועה - אחז משה רבינו האומנות הזה כמנהג הצדיקים הראשונים, כי כן מצינו בהבל הצדיק, גם באבות העולם, גם בשבטים, והטעם כדי שיתרחק מן הישוב שהוא עלול אצל החטא, ועוד כדי להתבודד בנבואה...

ספר השל"ה, שער האותיות ערך צניעות (ה-ז): עוד מעלה גדולה ונפלאה רמה ונשגבה הנכלל במדת הצניעות, הצנע לכת עם אלהיך, היא מעלת התבודדות, שיתבודד האדם וישב בדד בד' אמות של הלכה שלו סגור ומסוגר, מן המקדש לא יצא, רוצה לומר מבית הקדושה שלו, ולא יתערב בין בני אדם, וכמו שאמר ירמיה (ט, א) מי יתנני מלון במדבר. כי אז ניצול האדם מכל העבירות שבין אדם לחבירו, גם נשאר קודש בדיבור במחשבה ובמעשה, וניצול מתאוה וחמדה, ועוסק בתורה, כי אין לך בטולים נגדו, ואינו לומד ממעשה הדור, ומתייחד עם קונו. וזהו הצנע לכת עם אלהיך, שיהיה מוצנע ומוסגר ואין אתו רק הש"י, ואף כשהולך מההסגר שלו, לא ילך רק עם אלהיך, כלומר לבית הכנסת ולבית המדרש שהם בית אלהים, ובחזרתו משם תכף ומיד יחזור להסגר שלו: 
ואבא מורי ז"ל ע"ה נתן סימן על זה, מאמרם ז"ל (נדה ל, ב) תינוק בזמן שהוא במעי אמו נר דלוק על ראשו וצופה ומביט מסוף העולם ועד סופו, מיד שיצא לאויר העולם בא המלאך וסטרו על פיו. כך התינוק נער ישראל ואוהבהו כל זמן שהוא בחדר הורתו, אז נר מצוה ותורה אור אתו עמו, מיד שיצא לאויר העולם בא המלאך הוא היצר הרע הוא השטן הוא מלאך המות בר מינן, וסטרו על פיו. והסטירה היא כשמעורב עם בני אדם, אז ויפתח האתון את פיו בלשון הרע ורכילות ובליצנות וכאלה הרבה, כל עמל האדם לפיהו ומתאוה וחושק למלאות פיהו [הג"ה. אמר החכם, אין חוצץ בפני התאוה כעצימת עינים] והרבה כזה. על כן סגור יהיה האדם בששת ימי המעשה, רצוני לומר זמן עמידת עולם הזה, כי יום הוא אלף שנה, אזי הדרך הטוב להיות סגור באלה ימי המעשה היום לעשותם, אבל למחר לקבל שכרם, ביום השבת עולם הבא יפתח נחלה בלי מצרים, ועתה די לו ארבע אמות של הלכה, ואז וה' אתו הלכה כמותו: 
מי יוכל לשער תוקף מעלת התבודדות שגורם לו סור מרע, ואם הוא לדבר מצוה ילך, כמו שרמז הפסוק (מיכה ו, ח), הצנע לכת עם ה' אלהיך, ותכף יחזור להסגר שלו. ודבר זה מביאו גם כן לאור התורה, כי סגולה נפלאה של התבודדות פותח לו פתח גדול בהתורה כי שם ביתו. גם ההתבודדות היא הכנעה גדולה מאת האדם נגד השם יתברך, מראה שהוא עבד משועבד אין לו רשות לצאת מאדונו, ואינו זוכה בהפקירא, כי לא ניחא ליה בהפקירא, דהיינו לילך בארץ לארכה ולרחבה, נמצא כל ימיו הוא בתשובה. ומי שזוכה למעלת ההתבודדות ומהרהר בכל יום בתשובה, ומתחרט על העבר בחרטה גמורה ועוזב בעזיבה, בודאי מתכפרת לו כל עונותיו, וזוכה לקדושה יתירה, ויכול לבוא לידי רוח קודש. וסימנך בד קודש ילבש, בד רוצה לומר התבודדות. והנה ידוע דוד המלך עליו השלום היה מתבודד עם קונו במה שעמד בחצות לילה, כמו שנאמר (תהלים קיט, סב), חצות לילה אקום להודות לך, וכמו שאמרו רבותינו ז"ל בריש ברכות (ג, ב), וכמו שהאריך הזוהר, על כן זכה לקדושה יתירה ונעשה רגל רביעי במרכבה, וסימנך ודוד חגור אפוד בד, הרמז כי היה מאופד ומקושט במעלת בד דהיינו התבודדות: 
ספר לקוטי מוהר"ן ח"א תורה נב': אַךְ לִזְכּוֹת לָזֶה לְהִכָּלֵל בְּשָׁרְשׁוֹ, דְּהַיְנוּ לַחֲזֹר וּלְהִכָּלֵל בְּאַחְדוּת הַשֵּׁם יִתְבָּרַךְ, שֶׁהוּא מְחֻיַּב הַמְּצִיאוּת. זֶה אִי אֶפְשָׁר לִזְכּוֹת, כִּי - אִם עַל - יְדֵי בִּטּוּל. שֶׁיְּבַטֵּל עַצְמוֹ לְגַמְרֵי, עַד שֶׁיִּהְיֶה נִכְלָל בְּאַחְדוּתוֹ יִתְבָּרַךְ:

וְאִי אֶפְשָׁר לָבוֹא לִידֵי בִּטּוּל, כִּי - אִם עַל - יְדֵי הִתְבּוֹדְדוּת. כִּי עַל - יְדֵי שֶׁמִּתְבּוֹדֵד וּמְפָרֵשׁ שִׂיחָתוֹ בֵּינוֹ לְבֵין קוֹנוֹ, עַל - יְדֵי - זֶה הוּא זוֹכֶה לְבַטֵּל כָּל הַתַּאֲווֹת וְהַמִּדּוֹת רָעוֹת, עַד שֶׁזּוֹכֶה לְבַטֵּל כָּל גַּשְׁמִיּוּתוֹ, וּלְהִכָּלֵל בְּשָׁרְשׁוֹ:

אַךְ עִקַּר הַהִתְבּוֹדְדוּת הוּא בַּלַּיְלָה, בְּעֵת שֶׁהָעוֹלָם פָּנוּי מִטִּרְדַּת הָעוֹלָם הַזֶּה. כִּי בַּיּוֹם, עַל - יְדֵי שֶׁרוֹדְפִין הָעוֹלָם אַחַר הָעוֹלָם הַזֶּה, הוּא מְבַטֵּל וּמְבַלְבֵּל אֶת הָאָדָם מִלְּהִתְדַּבֵּק וּלְהִכָּלֵל בְּהַשֵּׁם יִתְבָּרַךְ. וַאֲפִלּוּ אִם הוּא בְּעַצְמוֹ אֵינוֹ טָרוּד, אַף - עַל - פִּי - כֵן מֵאַחַר שֶׁהָעוֹלָם טְרוּדִים אָז, וְרוֹדְפִים אָז אַחַר הַבְלֵי הָעוֹלָם הַזֶּה, עַל - יְדֵי - זֶה קָשֶׁה אָז לָבוֹא לִידֵי בִּטּוּל:

וְגַם צְרִיכִין שֶׁיִּהְיֶה הַהִתְבּוֹדְדוּת בְּמָקוֹם מְיֻחָד, דְּהַיְנוּ חוּץ מֵהָעִיר בְּדֶרֶךְ יְחִידִי, בְּמָקוֹם שֶׁאֵין הוֹלְכִים שָׁם בְּנֵי אָדָם. כִּי בְּמָקוֹם שֶׁהוֹלְכִים שָׁם בְּנֵי אָדָם בַּיּוֹם, הָרוֹדְפִים אַחַר הָעוֹלָם הַזֶּה, אַף - עַל - פִּי שֶׁכָּעֵת אֵינָם הוֹלְכִים שָׁם, הוּא מְבַלְבֵּל גַּם כֵּן הַהִתְבּוֹדְדוּת, וְאֵינוֹ יָכוֹל לְהִתְבַּטֵּל וּלְהִכָּלֵל בּוֹ יִתְבָּרַךְ. עַל - כֵּן צָרִיךְ שֶׁיֵּלֵךְ לְבַדּוֹ בַּלַּיְלָה, בְּדֶרֶךְ יְחִידִי, בְּמָקוֹם שֶׁאֵין שָׁם אָדָם. וְשָׁם יֵלֵךְ וְיִתְבּוֹדֵד, וִיפַנֶּה לִבּוֹ וְדַעְתּוֹ מִכָּל עִסְקֵי עוֹלָם הַזֶּה, וִיבַטֵּל הַכֹּל, עַד שֶׁיִּזְכֶּה לִבְחִינַת בִּטּוּל בֶּאֱמֶת. הַיְנוּ שֶׁבַּתְּחִלָּה יַרְבֶּה בִּתְפִלּוֹת וְשִׂיחוֹת בְּהִתְבּוֹדְדוּת בַּלַּיְלָה בְּדֶרֶךְ יְחִידִי כַּנַּ"ל, עַד שֶׁיִּזְכֶּה לְבַטֵּל זֶה הַדָּבָר, דְּהַיְנוּ לְבַטֵּל מִדָּה וְתַאֲוָה זֹאת. וְאַחַר - כָּךְ יַרְבֶּה עוֹד בַּהִתְבּוֹדְדוּת הַנַּ"ל, עַד שֶׁיְּבַטֵּל מִדָּה וְתַאֲוָה אַחֶרֶת. וְכֵן יִנְהַג זְמַן רַב בְּהִתְבּוֹדְדוּת, בַּזְּמַן הַנַּ"ל, וּבַמָּקוֹם הַנַּ"ל עַד שֶׁיְּבַטֵּל הַכֹּל. וְאַחַר - כָּךְ עֲדַיִן נִשְׁאָר מִמֶּנּוּ אֵיזֶה דָּבָר וְכוּ', וְאַחַר - כָּךְ מְבַטְּלִין גַּם זֶה, עַד שֶׁלֹּא נִשְׁאָר מִמֶּנּוּ כְּלוּם:

[פֵּרוּשׁ כִּי יָכוֹל לִהְיוֹת אַחַר שֶׁבִּטֵּל כָּל הַתַּאֲווֹת וּמִדּוֹת רָעוֹת, עֲדַיִן נִשְׁאָר מִמֶּנּוּ כְּלוּם. דְּהַיְנוּ שֶׁעֲדַיִן לֹא בִּטֵּל לְגַמְרֵי הַגֵּאוּת וְהַגַּסּוּת, עַד שֶׁנֶּחֱשָׁב בְּעֵינָיו לְאֵיזֶה דָּבָר. וְעַל - כֵּן צְרִיכִין לְהִתְיַגֵּעַ וּלְהַרְבּוֹת בַּהִתְבּוֹדְדוּת הַנַּ"ל, עַד שֶׁלֹּא יִשָּׁאֵר מִמֶּנּוּ כְּלוּם, שֶׁיִּהְיֶה בִּבְחִינַת מָה בֶּאֱמֶת, עַד שֶׁיִּזְכֶּה לִבְחִינַת בִּטּוּל בֶּאֱמֶת]:

וְאַזַי כְּשֶׁזּוֹכֶה לְבִטּוּל בֶּאֱמֶת, וַאֲזַי נִכְלָל נַפְשׁוֹ בְּשָׁרְשׁוֹ, דְּהַיְנוּ בּוֹ יִתְבָּרַךְ, שֶׁהוּא מְחֻיַּב הַמְּצִיאוּת. אֲזַי נִכְלָל כָּל הָעוֹלָם עִם נַפְשׁוֹ בְּשָׁרְשׁוֹ, שֶׁהוּא מְחֻיַּב הַמְּצִיאוּת, כִּי הַכֹּל תָּלוּי בּוֹ כַּנַּ"ל, וַאֲזַי נַעֲשֶׂה כָּל הָעוֹלָם עַל יָדוֹ בִּבְחִינַת מְחֻיַּב הַמְּצִיאוּת כַּנַּ"ל:
הנהגות הצדיקים מר' יצחק ברייטער, אות יב': התבודדות יתחזק בכל כחו להתבודד ולפרש שיחתו לפני השי"ת כל יום עכ"פ שעה אחת בלשון שמדבר בו (ובמדינתינו בזשארגאן) על כל מה שעובר עליו ויתוודה על חטאיו ועונותיו ופשעיו, בשוגג ובמזיד, וידבר לפני השי"ת כאשר ידבר איש אל רעהו, ויספר צערו ודוחקו ומצבו ושל כל ב"ב ושל כ"י, וירחיב הדיבור, ויטעון כל מיני טענות והפצרות ופיוסים שיזכה להתקרב להשי"ת באמת, בבחי' הרחב פיך ואמלאהו וירבה בצעקה ושועה ואנחה ובכיה וגם יודה להשי"ת על כל חסדיו הרוחניים והגשמיים אשר עשה עמו, בזמר והלל להשי"ת ויבקש אז צרכיו הרוחניים והגשמיים ואף אם אינו יכול לפתוח פיו כלל, העמידה בעצמה והקיווי להשי"ת, ומה שתולה עיניו למרום, ומה שמכריח א"ע לדבר, אפי' דיבור אחד בכל משך השעה הנ"ל:
דף מקורות לספר חובות הלבבות, שער חשבון הנפש, פרק ג' (עמ' רכה' –  רכח')
חובות הלבבות: וכבר הנחתי כל עניני אל גזירתך הקיימת והנהגתך העליונה, כמו שאמר דוד, עליו השלום (תהלים קלא א): ה' לא גבה לבי ולא רמו עיני ולא הלכתי בגדולות ובנפלאות ממני, אם לא שויתי ודוממתי נפשי כגמול עלי אמו כגמול עלי נפשי
.

טוב הלבנון ד"ה: כגמול עלי אמו – השלכתי עליך בטחוני כמו התינוק היונק שכל מחסורו ובטחונו עלי אמו שהיא יודעת מה צריך לו, וכך שמתי נפשי נגדך.

מלבי"ם תהילים קלא, ב-ג: אם לא - ר"ל שנדמה בכל עניניו כגמול מחלב שכמו שהגמול משים כל בטחונו על אמו שהיא תכלכלהו ותנהגהו, כן שויתי נפשי כגמול עלי אמו - שבטחתי רק על ה' החונן דעת בענינים העיונים והמנהלני בענינים המעשים וכמו שהגמול אינו סומך על עצמו מאומה ויודע כי קצר כחו מעשות דבר, כן כגמול עלי נפשי - שמדעתי שאני בפ"ע רפה ידים וחסר כח, וע"ז כפל שויתי ודוממתי - ומפרש שויתי נפשי כגמול עלי אמו, ודוממתי כגמול עלי נפשי, ר"ל שנפשי דוממת כגמול הדומם ואין מלה בלשונו בלא אמו, ומבאר מי היא האם: 
יחל ישראל אל ה' - שהוא המורה והמנהיג אותם כאם את ילדיה, ולא כגמול שאינו מצפה לאמו רק בקטנותו, כי ישראל יחלו לו מעתה ועד עולם: 
ספר שם משמואל, פרשת לך לך, שנת תרע"ז: יש להתבונן בענין לוט [שהיתה שקועה בו נשמת דוד המלך ע"ה] והגלגולים שעברו עליו שנתיישב בסדום ונשבה, והחזירו אאע"ה. כי כל אלה א" שיהיו במקרה ח"ו, כמ"ש מהר"ל שדברים גדולים כאלה א"א שיהיו במקרה. ונראה דהנה אמרו ז"ל (ב"ר פ' נ') מצאתי דוד עבדי, היכן מצאתי אותו בסדום. ויש להבין למה מתיחסת מציאתו בסדום ולא בכל המקומות שהי' יושב בהן לוט מקודם ואח"כ. ונראה דהנה אמרו ז"ל (מ"ק ט"ז ע"ב) על דהמע"ה ראש השלישים ראש לשלשת האבות. וכבר אמרנו היות ידוע ששלשת האבות תקנו חטא אדה"ר שהיו פתוכים בו חטא ע"ז ג"ע ושפ"ד, אברהם תיקן חטא ג"ע, יצחק תיקן חטא ע"ז, יעקב תיקן חטא שפ"ד, כבמהר"ל. ובאשר האבות תקנו את אלו, ע"כ הורישו זכותם לבניהם שלא ימשכו אחר שלשת החטאים האלה. וידוע דשלשה חטאים אלה מתיחסים לגוף ונפש ושכל. אך יש באדם כח שכולל כל אלה והוא צלם אלקים המחבר וכולל כל אלה, וכמו בגשמיות שכח שבמורכב הוא יותר גדול מכחות הפרט, כן ברוחניות הכח של צלם אלקים שבאדם הוא יותר נעלה מגוף ונפש ושכל, ויש לעומתם נמי בכחות הרע כח רע הכולל ע"ז וג"ע ושפ"ד יחדיו, ודוד שהוא ראש לשלשת האבות יש בו כח גבוה יותר והוא עומד בפרץ לפני כח רע זה: 
והנה מצינו עוד בדהמע"ה ענין הכניעה להש"י ביותר, ונפשו כגמול עלי אמו, וכל ספר תהלים מלא מזה. וידוע דכל הכוחות היו צריכין מירוק בדבר שבהיפכו. והנה מצינו בלוט שהיתה בו מדת הגיאות ביותר, ובשביל זה היתה המריבה בינו לבין אברהם, והי' מתגאה לומר שכל בנין העולם יהי' ממנו. וכן מצינו בבנותיו שהיו סבורות שנחרב כל העולם בדור המבול, ומשמע שהיו סבורות שגם אברהם אבד, אלא שלוט גדול יותר במעלה מאברהם, ע"כ נמלט הוא ולא אברהם. וכן כתוב (ישעי' ט"ז) שמענו גאון מואב גא מאד. מכל הלין נראה שלוט הוא קליפת הגיאות, והוא היפוך מדת דהמע"ה שהוא הי' בתכלית השפלות, ע"כ היתה נשמתו מתמרקת בלוט. וכן הדרגין שלו שהי' ראש לשלשת האבות כבר אמרנו שהוא היפוך סדום, דבמדרש ואנשי סדום רעים אלו לאלו, וחטאים בג"ע, לה' בע"ז, מאד בשפ"ד, ומשמע דרעים אלו לאלו הוא כח רע הכולל את שלשת החטאים, כענין אמרם ז"ל (יומא ט' ע"ב) קשה שנאת חנם שהיתה בבית שני מחטאי ע"ז ג"ע ושפ"ד שהיו בבית ראשון, והוא היפוך מדת דהמע"ה שהי' ראש לשלשת האבות. ע"כ הי' המירוק בסדום, וזהו מצאתי דוד עבדי, בסדום: 
והנה ידוע שקליפת הגיאות היא קשה מאד, ובזה"ק (ח"ג רנ"א ע"ב) שיש עננין חשוכין שכל האור שבא אליהן לא יכולין לאנהרא להון, וכענין שבע הפרות שבחלום פרעה שכתוב בהן ולא נודע כי באו אל קרבנה ומראיהן רע כאשר בתחילה, וכ"ק אבי אדומו"ר זצללה"ה הגיד שזוהי קליפת הגיאות, שאם בא במתגאה אור הוא מתגאה עוד יותר. וע"כ להוציא נשמת דוד המע"ה מלוט שהוא קליפת גיאות הי' קשה מאד, ע"כ סיבב השי"ת שנשבה ביד המלכים ושבוי כולו איתנייהו בי' והי' נעשה בהכרח נכנע לשעתו עכ"פ, ואז הי' זמן שתתעורר בו נפש דוד המע"ה לצאת ולהפרד מקליפת לוט המקיפה, וזה שרדף אאע"ה אחר המלכים, שהם ד' המלכיות לעומת ד' הכחות הרעים ע"ז ג"ע ושפ"ד וכח הכולל, ובזה דחה מנשמת דהמע"ה את הכחות הרעים וקליפת הגיאות ע"י הכנעת לוט, ומאז התעוררה נשמת דוד ונפרדה מן הכחות הרעים המקיפין אותה והיתה מוכנת לצאת:
ספר שערים בתפילה, ניפול, עמ' צו'-צז', אות ב'. התנאי השני מש"כ הרמב"ם, ועני המחזר על הפתחים אין נזקקים לו למתנה מרובה אבל נותנים לו מתנה מועטת. ודבר זה בענין תפילה נוקב ויורד הוא עד התהום. כשיש איזו צרה, כגון שצריך סכום כסף בדחיפות גדולה, ורץ מזה ולזה, וגם מתפלל ומבקש, וגם הולך לקבל ברכות מצדיקים. או כשיש חולה בתוך ביתו ועושה כל ההשתדלויות, הולך לרופא ונוטל רפואות וכו' וגם מרבה בתפילה כחלק מחובת השתדלותו הרי זה באמת כעני המחזר על הפתחים. שהעני מחפש עזרה מכמה וכמה מקורות שונים ובתוכם גם לבעה"ב הזה נשואות עיניו, ואז ההלכה היא שאינו חייב לתת לו אלא דבר מועט. וכן הוא בתפילה, שכאשר עוסק הוא בכל דרכי ההשתדלות, ובכללם גם ניגש לתפילה ונושא עיניו לשמים, הרי אז ההלכה נותנים לו מתנה מועטת, שאין הכי נמי שגם הקב"ה יתן לו קצת סייעתא דשמיא, וכמש"כ הרמב"ם ואסור להחזיר את העני ששאל ריקם ואפילו אתה נותן לו גרוגרת אחת שנאמר אל ישוב דך נכלם, אבל יותר מדבר מועט אינו חייב לתת, שיש לו ממי לקחת ומסתדר לבד... ודבר זה ידוע ומורגש לכל אחד אם ישים לב לזה, כשבא עני שהוא נצרך גדול ומבקש נדבה גדולה, והנדיב פוטרו בדבר מועט, נתבונן מעט מה הם מחשבותיו של אותו בעל הבית ברגע זה כשמלוהו עד הדלת, "הוא יסתדר כבר בלעדי הוא לא ימות מרעב". וכן אם תשאל את הקמצן הגדול ביותר כשסוגר הדלת בפני העני, מה הוא חושב כאשר מחזירו ריקם, אין מחשבתו לא איכפת לי שימות ברעב, אלא חושב מה פתאום הוא בא דוקא אלי, שילך לאחרים. אבל אם היה ברור לו שאין לעני זה למי לפנות, רק רוצח ואכזר גמור היה משיב פניו ריקם. ופן הוא אצל הקב"ה, כשבא ונופל לפניו יתב' בטענה ברורה, שירחם עליו שאין לו אחר לפנות אליו, ואם לא ירחם הקב"ה עליו הרי ישאר במחסורו לעולם, מיד ירחם עליו הקב"ה וימלא מחסורו. וזו היא תפילה של נפול, שנופל כל כולו לפניו יתב' בהתבטלות גמורה, כאומר כל ישועתי רק ממך יתב' ואין אחר יכול להושיעני, וכנפילת אסתר לפני המלך, שהרי הוא המלך ואין אחר שיכול להחזיר הגזירה אלא הוא. וזו גם היתה בפשטות תפילתו הנוראה של חוני המעגל, שעג עוגה ועמד בתוכה, ואמר לפניו רבונו של עולם נשבע אני בשמך הגדול שאיני זז מכאן עד שתרחם על בניך, היינו שקבע בשבועה ובבהירות גמורה שאינו עני המחזר על הפתחים, אלא כל ישועתו רק ממנו יתב', ממילא ריחמו עליהם מן השמים. וזהו שאמר דוד (תהלים קל"א) אם לא שויתי ודוממתי נפשי כגמול עלי אמו, שכל אמא שחובקת תינוק בן יומו, מטפלת היא בו יום ולילה, וזה מפני שהוא כולו תלוי רק בה, וכאשר הוא בוכה באמצע הלילה לא קשה בעיניה לקום אליו ולתת לו כל מחסורו, שהבכי אומר ברורות, אם לא תקומי את אימי להאכילני הריני מת מרעב, ולכן היא דואגת לו שלא יחסר לו כלום. וכאשר הילד גדל ובידו להתחיל לדאוג לעצמו, כבר רוטנת האם לעצמה על שמטריחה וקשה לה לקום, שהרי יכול הוא להסתדר לבד. שבאותו הזמן שכבר אינו תלוי רק בה הרי מיד נתמעט כחה לעשות עמו חסד. וכך הוא כביכול גם אצלו יתב', כאשר האדם תולה עצמו בהקב"ה כתינוק בן יומו, ועומד בתפילה בהרגשה ברורה שאינו יכול לעשות לעצמו כלום ושהוא כולו תלוי רק בבוראו, לעולם לא יחסר לו כל מה שצריך. ובדדך זה פירשו המפרשים מה שהקב"ה שומע לצעקת יתום ואלמנה, מפני שהם צועקים רק להקב"ה, שאין להם אחר לפנות אליו, על כן הקב"ה שומע להם ועונה אותם. ומה נפלא דיוק לשון הפסוק (שמות כ"ב) אם ענה תענה אתו כי אם צעק יצעק אלי שמע אשמע צעקתו, צעק יצעק, היינו פעמיים. שבדרך כלל אדם אינו צועק פעמיים, שכיון שצועק פעם אחת להקב"ה ואין הקב"ה עוזר לו, הולך ומחפש עצות אחרות, אבל אלמנה ויתום שאין להם למי לפנות, צועקים וחוזר וצועקים, והקב"ה עונה להם. וכן כל אחד ואחד שיעשה עצמו כאלמנה ויתום, כדכתיב כי אבי ואמי עזבוני וה' יאספני, שאין לו למי לפנות זולתי אל השי"ת ואינו צועק וחוזר ומחפש עצות אחרות, אלא צועק וחוזר וצועק, והקב"ה יענה לתפילתו.
דף מקורות לספר חובות הלבבות, שער חשבון הנפש, פרק ג' (עמ' רכח' –  רכט')
חובות הלבבות: עם ידיעתו שהוא ראוי להם ומחוייב בהם על מה שקדמו לו מן העוונות והחטאים לפני הבורא וגודל מה שעבר מהמרותו את אלהיו, ובזותו בדבריו, ועזבו הודאתו ושבחו, וסורו מעבודתו, והנחת התשובה וההודאה לפני האלהים, מאורך זמן מריו עם התמדת טובותיו לו ותדירות חסדו עליו
טוב הלבנון ד"ה: עם התמדת טובותיו עליו – לא די שאינו עונשו אלא שמטיב עמו בתמידות.

ספר תומר דבורה, פרק א': הא' - מי אל כמוך: המדה הזאת מורה על היות הקב"ה מלך נעלב, סובל עלבון, מה שלא יכילהו רעיון. הרי אין דבר נסתר מהשגחתו בלי ספק, ועוד אין רגע שלא יהיה האדם נזון ומתקיים מכח עליון השופע בו עליו; והרי תמצא שמעולם לא חטא אדם נגדו שלא יהיה הוא באותו הרגע ממש שופע שפע קיומו ותנועת אבריו, ועם היות שהאדם חוטא בכח ההוא לא מנעו ממנו כלל, אלא סובל הקב"ה עלבון כזה להיות משפיע בו כח תנועות אבריו, והוא מוציא אותו כח באותו רגע בחטא ועון ומכעיס והקב"ה סובל. ולא תאמר שאינו יכול למנוע ממנו הטוב ההוא, ח"ו, שהרי בכחו ברגע כמימריה ליבש ידיו ורגליו, כעין שעשה לירבעם (מלכים א' י"ג, ד'). ועם כל זה, שהכח בידו להחזיר הכח הנשפע ההוא, והיה לו לומר כיון שאתה חוטא נגדי תחטא בשלך ולא בשלי, לא מפני זה מנע טוב מן האדם ולא סבל עלבון, והשפיע הכח והטיב לאדם טובו. הרי זה עלבון וסבלנות מה שלא יסופר. ועל זה קוראים מלאכי השרת להקב"ה מלך עלוב (פרקי היכלות פכ"ה). והיינו אומרו "מי אל כמוך", אתה אל בעל חסד המטיב, אל בעל כח לינקם ולאסוף את שלך, ועם כל זה אתה סובל ונעלב עד ישוב בתשובה:

 הרי זו מדה שצריך האדם להתנהג בה, רצוני, הסבלנות, וכן היותו נעלב אפילו למדרגה זו, ועם כל זה לא יאסוף טובתו מן המקבל:
חובות הלבבות: ויחשוב במה שמנסה הבורא בו את בני אדם במה שסיפרנו מן הפגעים בעולם הזה ובהצלתו מהם, והימלטו מהמהם עם מה שהוא ראוי להם, יגדל שבחו על טובות האלהים עליו, וימהר אל התשובה ובקשת המחילה על מה שקדם לו מן העוונות והחטאים אשר הסתירם הבורא עליו זמן ארוך, וירוץ להידבק בעבודת הבורא ליראה מהם ולדחות אותם, כמו שנאמר (שמות טו כו): אם שמוע תשמע לקול ה' אלהיך - כל המחלה אשר שמתי במצרים לא אשים עליד, ואמר (דברים ז טו): והסיר ה' ממך כל חולי וכל מדוי מצרים הרעים אשר ידעת לא ישימם בך, ואמר אחד מחסידינו הקדמונים, זכרונו לברכה [לתלמידיו] (ברכות לג א): ראו שאין ערוד ממית אלא החטא ממית, ואמר דוד, עליו השלום (תהלים צא יג): על שחל ופתן תדרך תרמס כפיר ותנין, כי בי חשק ואפלטהו אשגבהו כי ידע שמי:
פירוש היעב"ץ אבות ד, יא: תשובה ומעשים טובים כתריס בפני הפורענות. זה המאמר יצדק בכל. אבל אמר בכאן להכרח ניכר, כי לפי דבריו היה נראה כסותר חומת התשובה, שאם העובר קנה לו קטגורים הרבה מה תועיל התשובה הרי חרפתו לא תמחה. לזה המשיל הענין למגן אשר יגן על בעליו מחרב חנית וחצים, וכן בעל תשובה בתשובתו ינצל מהקטיגורים ההם וכקש נחשבו לו, מקולם לא יחת ומהמונם לא יענה ואחר אשר הודיע מציאות התשובה הודיענו שרשים גדולים כמעט הם כוללים כל מה שאמר בתשובה וכל זה במלה אחת והיא כתריס:

השרש האחד כח התשובה ויקר תפארתה, שתציל בעליה ברגע קטן ותוציאנו מאפלה לאור גדול כהרף עין. וזה כי אע"פ שחטא כל ימיו חטאים עצומים ובסוף יעשה תשובה, ינצל מדינה של גיהנם ויהיה מנוחלי העוה"ב. וראה כמה הפליגו חז"ל בזה, אמרו במסכת קדושין (דף מט ע"ב) האומר לאשה הרי את מקודשת לי ע"מ שאני צדיק גמור, אפילו הוא רשע גמור מקודשת שמא הרהר בתשובה. ולזה המשיל האדון ע"ה התשובה למגן, שאפילו יצאה החנית מיד האויב יוכל להנצל במגן אשר בידו, והוא אומרו כתריס וכו', כי אפילו חרב מונחת על צוארו אם יעשה תשובה ורפא לו:

השרש השני איכות התשובה. כי צריכה שתהיה נערכת לפי העבירה כמו שאמרו ז"ל (יומא פו) עבר אדם על מצות עשה ועשה תשובה אינו זז משם עד שמוחלין לו. על מצות לא תעשה ועשה תשובה, תשובה תולה ויום הכפורים מכפר. על כריתות ומיתות בית דין תשובה ויום הכפורים תולין וייסורין ממרקין, שנאמר (תהלים פט) ופקדתי בשבט פשעם. ודע כי כפי מרירות הנפש והחרטה תהיה מעלת התשובה, והמתאבל ומצטער יומם ולילה על חטאתיו מכבין אותו מדינה של גיהנם, וזה יהיה כפי גודל העון. ולזה המשיל זה האדון התשובה למגן, כי ידוע כי מקבל מכת חרב לא יצטרך מגן כ"כ חזק כמו המקבל מכת חנית וכפי המכה צריך המגן עד שיצטרך לחומת נחושת, וכן התשובה ומעשים טובים כפי אשר חטא: 
השרש השלישי שצריך הבעל תשובה שתהיה תשובתו מלב ומנפש, לא מן השפה ולחוץ וז"ש (ויקרא כו) והתודו את עונם ואת עון אבותם במעלם, אף אני אלך עמם בקרי. ורבים שאלו איך אמר שאחרי התשובה ילך עמם בקרי ויחזור ויביאם בגלות. והתשובה כי התשובה שעשו לא היתה מלב ומנפש, וזה שאמר במעלם מאשר מעלו בי, כי כטובל ושרץ בידו, כי לא הניחו תועבותיהם ולזה לא הועילה להם תשובתם, ולזה הערים זה האדון ע"ה להמשיל התשובה למגן, לומר כי אם המגן אין תוכו כברו, בתוכו תבא אשפה להב חנית וכידון:

השרש הרביעי כי בעל התשובה צריך להתאזר כאיש מלחמה לעמוד על נפשו, כי יצרו עלול אל העבירות, כי שב לו ההרגל טבע שני וכל איבריו כולם אויביו והם כמבקשי רעתו, ושכלו לבדו בעוזריו, ולכן צריך שלא יתן שינה לעיניו ולעפעפיו תנומה עד יכבוש אויביו לפניו, ויזהר בל ישוב לכסלה עוד, כי אז יחשב לאשמה רבה, כמ"ש החכם (משלי כו) ככלב שב על קיאו כסיל שונה באולתו:

ופירש הר"י ז"ל בשערי צדק הכלב אוכל דברים נמאסים וכשיקיאם יהיו יותר נמאסים, וכן החוטא עושה דברים מכוערים ואם יחזור בתשובה ויחזור אחר כך לאולתו אין קץ לסכלותו, ולז"א תשוב כתריס, שהאוחז המגן והחרב שלופה לא ינום ולא יישן לשמור את נפשו:
ספר שערי תשובה ד, יא: ואם עבר אדם על כריתות ועל מיתות בית דין ועשה תשובה אחרי כי לא נרצה העון בלי יסורים, כי התשובה תולה ויסורים ממרקים, יכין לבו לעשות מצוות המגינות מן היסורים כמו מצות הצדקה, כי היא מצלת גם מן המות, שנאמר (משלי י, ב): "וצדקה תציל ממות", ומי שאין לו ממון לעשות צדקה - ידבר טוב על העני, ויהיה לו לפה לבקש אחרים להיטיב עמו. ואמרו רבותינו זכרונם לברכה (בבא בתרא ט, א): גדול המעשה יותר מן העושה. וכן יעסוק במצות גמילות חסדים לעזור את חבירו בעצמו והשתדלותו, כמו שאמרו רבותינו זכרונם לברכה (סוכה מט, ב): גדולה גמילות חסדים מן הצדקה, שהצדקה בממונו וגמילות חסדים בין בגופו ובין בממונו, והצדקה לעניים בלבד וגמילות חסדים בין לעניים ובין לעשירים. וכן ידבר על לב העני ויכבדהו וינחמהו מצרתו, כענין שנאמר (ישעיה נח, י): "ותפק לרעב נפשך", ואמרו רבותינו זכרונם לברכה (בבא בתרא ט, ב): כי המפייסו בדברים גדול מן הנותן צדקה. וכן יעסוק במצות בקור חולים וקבורת מתים ותנחומי אבלים ולשמח חתן וכלה, כי כל אלה מדרכי החסד, וכנגד כולן מצות תלמוד תורה לשם שמים. וכל המועצות שזכרנו הן בכלל מה שאמר שלמה המלך עליו השלום (משלי טז, ו): "בחסד ואמת יכופר עון", כי קנין התורה נקרא קנין האמת, כמו שאמר (משלי כג, כג): "אמת קנה ואל תמכור", ונאמר (תהלים קיט, קמב): "ותורתך אמת". ואמרו רבותינו זכרונם לברכה (ויקרא רבה קדושים כה, א): "עץ חיים היא למחזיקים בה" (משלי ג, יח) - עבר אדם על כריתות או מיתות בית דין, אם היה רגיל לקרוא פרק אחד ביום יקרא שני פרקים, אם היה רגיל לקרוא פרשה אחת יקרא שתי פרשיות. ומשני פנים תגן עליו התורה מן היסורים: האחת - כי אמרו רבותינו זכרונם לברכה (קדושין לא, ב): תלמוד תורה כנגד כלם, והשנית - כי ישית עמלו בתורה וטרחו בה ואשר תדד שנתו מעיניו יעלה במקום יסורים, כמו שאמרו רבותינו זכרונם לברכה (סנהדרין צט, ב): כל הגופים לעמל יולדו, אשרי מי שהיגיעה שלו בתורה! ואמרו (שם כו, ב): למה נקרא שמה תושיה? שמתשת כחו של אדם:
ספר מאור ושמש, פרשת נצבים, ד"ה: או: או יאמר אתם נצבים היום כולכם וגו' ראשיכם שבטיכם וגו' כל איש ישראל טפכם נשיכם וגו' לעברך בברית ה' אלהיך ובאלתו וגו' למען הקים וגו' ולא אתכם לבדכם וגו' כי את אשר ישנו פה וגו'. הנה כבר דקדקתי מדוע פתח בלשון רבים אתם נצבים וגו' ראשיכם טפכם וסיים בלשון יחיד כל איש ישראל לעברך בברית, והיה לו לומר כל אנשי ישראל לעברכם וגו'. גם ראוי להבין מהו לעברך בברית ופירוש רש"י ידוע כנ"ל. ודברי תורה כפטיש יפוצץ סלע. גם יש להבין בפירוש רש"י על פי מדרש אגדה למה נסמכה פרשת אתם נצבים לפרשת קללות לפי ששמעו ישראל ק' קללות חסר ב' חוץ ממ"ט שבתורת כהנים הוריקו פניהם וכו' התחיל משה לפייסם אתם נצבים היום הרבה הכעסתם למקום ולא עשה אתכם כליה והרי אתם קיימים, ועדיין בלתי מובן הפיוס הזה כי שמא קודם שהתרו בהם בכל האלות האלה עדיין לא היו ראוין לעונש מה שאין כן אחרי שומעם הקללות ואף על פי כן לא ישימו לבם להם אין זה מעלה ארוכה מה שלא נענשו קודם לכן. ויראה לומר שמשה רבינו ע"ה נתן להם עצה איך ינצלו לבל יחול עליהם האלות האלה, כי באמת באם ח"ו היו חלין מיד כשאין ישראל עושים רצונו של מקום ברוך הוא היה קשה מאד להתקיים מפניהם, על כן ניחם אותם משה רבינו ע"ה ומצא להם רפאות תעלה ומזור תרופה למחסה ולמסתור בפני הקללות האלה, והוא כי עיקר התריס בפני הפורענות הוא האהבה והאחדות וכאשר יש בישראל אהבה ואחדות וריעות בין זה לזה אין מקום לשום פורענות לחול עליהם, כמאמר הכתוב חבור עצבים אפרים הנח לו שביאורו שאפילו באם הם ח"ו עובדי עבודה זרה ויש ביניהם התחברות בלי פירוד לבבות הם שוקטים ונחים באין שטן ופגע רע ומתרחקים על ידי זה כל הקללות והיסורין. וזהו אמרו אתם נצבים היום כולכם, רצה לומר אף על פי כן ששמעתם כל האלות הברית הכתובות למעלה אף על פי כן תהיו נצבים ותהיה לכם תקומה על ידי שראשיכם ושופטיכם זקניכם ושוטריכם כל איש ישראל, שיהיו כולם בלב אחד ובאהבה הראשים והזקנים וכל ישראל כאיש אחד. וזהו כל פירוש כולם יהיו איש ישראל היינו כאיש אחד. וזהו אמרו לעברך בברית ה' אלהיך ובאלתו שעל ידי ההתחברות תוכל לעבור בין כל האלות ולא יגיעו עדיך כלל ולא יזיקו לך. למען הקים אותך היום לו לעם פירוש שעל ידי כן תהיה לך תקומה שתנצל מכל מיני פורענות. ואחר כך אמר ולא אתכם לבדכם אנכי כורת את הברית וגו', פירוש שלא לדורו של משה לבד שהיו גדולי הערך הובטח דבר זה להנצל מכל רע על ידי ההתחברות, כי את אשר ישנו פה ואת אשר איננו פה שאפילו כל דורות הבאים הובטח להם דבר זה לעבור בכל אלות הברית ושלא ירעו להם על ידי האחדות וההתחברות שיהיה ביניהם וקל להבין:
דף מקורות לספר חובות הלבבות, שער חשבון הנפש, פרק ג' (עמ' רל')
חובות הלבבות: והעשרים - חשבונו עם נפשו, אם יהיה לו ממון: בפנים שקנהו, ובאופני הוצאתו, והוצאת חובות הבורא ממנו, ופרוע חובות בני אדם, כמו שהוא חייב בו ממנו. ואל יחשיבנו מעמוד עליו בלבד, וידע כי הוא אצלו כמו הפקדון, יישאר כל עוד (עת) שירצה הבורא בידו, ואחר כן יפקידנו אצל אחר בעת שירצה. וכאשר יחשוב בעל הממון בנפשו זה, לא יפחוד מפגעי הזמן עליו [ולא יטרידהו מלהודות לבורא]. ואם ישאר הממון בידו - יודה הבורא וישבחהו, ואם יאבד ממנו - יסבול דינו וירצה בגזירתו...
גמ' שבת קנא, ב: תניא רבי אלעזר הקפר אומר לעולם יבקש אדם רחמים על מדה זו שאם הוא לא בא בא בנו ואם בנו לא בא בן בנו בא שנאמר כי בגלל הדבר הזה תנא דבי רבי ישמעאל גלגל הוא שחוזר בעולם אמר רב יוסף נקיטינן האי צורבא מרבנן לא מיעני והא קא חזינן דמיעני אם איתא דמיעני אהדורי אפתחא לא מיהדר אמר לה רבי חייא לדביתהו כי אתי עניא אקדימי ליה ריפתא כי היכי דלקדמו לבניך אמרה ליה מילט קא לייטת להו אמר לה קרא קא כתיב כי בגלל הדבר הזה ותנא דבי רבי ישמעאל גלגל הוא שחוזר בעולם.

רש"י שם: על מדה זו - שלא יבא לידי עניות, דדבר המזומן הוא לבא או עליו או על בנו או על בן בנו:
ספר כד הקמח, ערך פרנסה: ...ועוד כי מדת העוני נמצאת בבריות כענין שכתוב (דברים טו) כי לא יחדל אביון מקרב הארץ. ודרז"ל לעולם יתפלל אדם על מדה זו שאם לא בא הוא בא בנו ואם לא בא בנו בא בן בנו שנא' (שם) כי בגלל הדבר הזה גלגל הוא שחוזר בעולם. והבוטח הזה המשליך יהבו על השי"ת צריך הוא שיחשוב כי מי שמטריף ומפרנס את העוף באויר והאפרוח בתוך ביצה שאין שם מקום ודרך לעבור המזון ואעפ"כ אין הפרנסה מנועה ממנו בחסד השי"ת על אחת כמה וכמה שיפרנס את האדם שיש בו נפש שכלית וההשגחה בו פרטית מצד שכלו ולא ימנע ממנו הפרנסה, וכן אמר הכתוב (תהלים לד) ודורשי ה' לא יחסרו כל טוב וכתיב (שם קיא) טרף נתן ליראיו. ואין צריך לומר אם הבוטח דר ביישוב אלא אפי' היה דר במדבר שם יזמין לו הקב"ה פרנסתו שכן מצינו באליהו שנתן לו הקב"ה פרנסתו במדבר ע"י עופות הוא שכתוב (מלכים א יז) והעורבים מביאים לו לחם ובשר בבקר ולחם ובשר בערב. וכיון שכן חייב אדם שיתלה בטחונו בהקב"ה בענין הפרנסה, ובשעה שיהיה חסר המזונות ובביתו אין לחם ואין שמלה שיהיה חזק בבטחונו יותר ויותר ממה שהיה בביתו בר ולחם ומזון שיספיק לו כל ימי חייו מתוך הרבוי, כי באותו רבוי אפשר שישלוט בו הפגע והמקרה ולא כן בבטחונו, וישראל במדבר שהיה המן פרנסתם לא היה יורד להם לחדש אחד או לשנים אלא בכל יום ויום, והטעם בזה כדי שיהיו עיניהם נשואות להקב"ה בכל יום וכדי להרגילם במדת הבטחון, וכבר הזכרתי זה באות בי"ת בטחון. ודרשו רז"ל כל מי שיש לו מה שיאכל היום ואומר מה אוכל למחר הרי זה מקטני אמנה למדונו בזה כי השלם במדת הבטחון יש לו לחשוב בבטחונו של הקב"ה ואין לו לחוש מה יאכל ביום מחר כי מי שיביא יום מחר ויוציא חמה מנרתקה הוא יזמין לו פרנסתו ויתן אליו אכלו בעתו. וכן דרשו זכרונם לברכה בכתובות ריש פרק מציאות האשה (דף סז ב) עיני כל אליך ישברו ואתה נותן להם את אכלם בעתו בעתם לא נאמר אלא בעתו מלמד שכל אחד ואחד נותן לו הקב"ה פרנסתו בעתו. ועל זה אמר דוד בכאן השלך על ה' יהבך והוא יכלכלך. וטעם יכלכלך בנחת ולא בצער בכבוד ולא בביזוי כיון שהוא משליך יהבו על הקב"ה, ופסוק מלא הוא (משלי י) לא ירעיב ה' נפש צדיק. וכיון שהקב"ה מכלכלו ונותן לו פרנסתו יצטרך שיודה וישבח לשמו בזה ואע"פ שפרנסתו שהוא מתפרנס בה היא בדוחק ובצמצום הלא טוב לו זה מידו של הקב"ה ממה שהיה מתפרנס בה ממתנות בשר ודם בריוח והעדפה, וק"ו מיונה שכן דרשו רז"ל (בראשית ח) והנה עלה זית טרף בפיה אמרה יונה לפני הקב"ה מוטב שיהיו מזונותי מרורין כזית בידי הקב"ה ואל יהיו מתוקים כדבש בידי ב"ו, וענין טרף מלשון מזונות כענין (משלי ל) הטריפני לחם חוקי. ומה שאמרו רז"ל (מ"ק דף כח) בני חיי ומזוני לאו בזכותא תליא מילתא אלא במזלא תליא מילתא אין להבין שיהיה הענין תלוי במזל וכפי משפטי המערכת ושלא תועיל התפלה בהם שכבר מצינו שבאו שלשתן בזכות התפלה. אבל המאמר הזה בא להודיענו כמה גדול כח התפלה כי כל מה שנגזר במערכת הכוכבים יכול הקב"ה לבטלו כי גם חכמי הכוכבים מודים בכך בטענת שהקב"ה הוא הכלל ומערכת הככבים הוא הפרט והכלל גדול מן הפרט ויכול הוא לבטל כחו, ובכל מה שנגזר ממקרי האדם מכח המערכת אפשר לו לאדם לבטלו בזכותו בלא תפלה ובלא צעקה כלל אלא שידאג ויצטער בלבו וכענין שכתוב (תהלים קמה) רצון יראיו יעשה כלו' ברצון בלבד שהקב"ה ממלא כל רצונו בלא שישאל כלל, אבל בשלשה ענינים אלו צריך תפלה כי שלשתן תלוין במזל והתפלה על המזל, וכן מצינו שניתנו שלשתן בכח התפלה שהוא על המזל. בנים ניתנו לרחל שנאמר (בראשית ל) וישמע אליה אלהים ויפתח את רחמה. חיי לחזקיה שנאמר (ישעיה לח) שמעתי את תפלתך הנני יוסיף על ימיך חמש עשרה שנה. ומזוני לאליהו ולאלישע שמצינו שנתרבו המזונות וניצלו מן הרעב, והרי המאמר הזה לרז"ל הערה על כח התפלה להודיענו כי הם תלוים במזל ולכך יצטרך ריבוי תפלה בהם כדי לבטל המזל בכח התפלה כמו שנתבטל בשלשתם ע"י תפלה. ומפני שבנתינת המזונות נעשה בהם נס בביטול כח המערכה המשילו החכמים נתינת המזונות לקריעת ים סוף, ומפני שקריעת הים היה נס מפורסם וזה נסתר לכך אמרו כקריעת ולא קריעת, וכן אמרו (ערבי פסחים דף קיט) קשין מזונותיו של אדם כקריעת ים סוף דכתיב (תהלים קלו) לגוזר ים סוף לגזרים וכתיב (שם) נותן לחם לכל בשר כי לעולם חסדו:
ספר ליקוטי מוהר"ן ח"א, תורה עו': ְדַע, שֶׁהִסְתַּכְּלוּת עוֹשָׂה כְּלִי, דְּהַיְנוּ גְּבוּל וּזְמַן. כִּי מִקֹּדֶם רְאוֹתוֹ הַדָּבָר, הוּא בְּלֹא גְּבוּל. וּכְשֶׁרוֹאֶה הַדָּבָר, נַעֲשֶׂה לוֹ גְּבוּל. וְזֶהוּ שֶׁאָמְרוּ חֲכָמֵינוּ, זִכְרוֹנָם לִבְרָכָה (יוֹמָא ע"ד):

"וַיְעַנְּךָ וַיַּרְעִיבֶךָ וַיַּאֲכִילְךָ אֶת הַמָּן", כִּי אֵינוֹ דּוֹמֶה מִי שֶׁרוֹאֶה וְאוֹכֵל וְכוּ', מִכָּאן שֶׁסּוּמָא אֵין לוֹ שׂבַע. כִּי מִי שֶׁאֵינוֹ רוֹאֶה אֵין לוֹ גְּבוּל כַּנַּ"ל. וּמַסְקָנָא דִּגְמָרָא, מַאי קְרָא:

"טוֹב מַרְאֵה עֵינַיִם מֵהֲלָךְ נָפֶשׁ". כִּי בְּכֹחַ הָרְאוּת, עוֹשֶׂה הִלּוּךְ לְנַפְשׁוֹ, וְהוּא הַגְּבוּל:

וְזֶהוּ בְּחִינַת מַעֲלַת הַבִּטָּחוֹן. כִּי הַבִּטָּחוֹן הוּא בְּחִינַת הִסְתַּכְּלוּת, שֶׁמִּסְתַּכֵּל וְצוֹפֶה בְּעֵינָיו לְהַשֵּׁם יִתְבָּרַךְ לְבַד, וּבוֹטֵחַ בּוֹ, בִּבְחִינַת (תְּהִלִּים קמ"ה): "עֵינֵי כֹל אֵלֶיךָ יְשַֹבֵּרוּ". כִּי עַל - יְדֵי הַהִסְתַּכְּלוּת בְּבִטָּחוֹן גַּם כֵּן עוֹשֶׂה כְּלִי, דְּהַיְנוּ גְּבוּל וּזְמַן. כִּי הַהַשְׁפָּעָה יוֹרֶדֶת מִלְּמַעְלָה תָּמִיד, אַךְ שֶׁהִיא בְּלֹא זְמַן. כִּי לִפְעָמִים דָּבָר שֶׁצָּרִיךְ לוֹ עַכְשָׁו, יָבוֹא בִּשְׁתַּיִם אוֹ שָׁלׂשׁ שָׁנִים. אַךְ עַל - יְדֵי הִסְתַּכְּלוּת בְּבִטָּחוֹן, עוֹשֶׂה לְהַהַשְׁפָּעָה גְּבוּל וּזְמַן, שֶׁתָּבוֹא הַשֶּׁפַע בְּעֵת וּזְמַן שֶׁהוּא צָרִיךְ. וְזֶה פֵּרוּשׁ הַפָּסוּק: "עֵינֵי כֹל אֵלֶיךָ יְשַֹבֵּרוּ", עַל - יְדֵי - זֶה, "נוֹתֵן לָהֶם אֶת אָכְלָם בְּעִתּוֹ". פֵּרוּשׁ: בְּהִסְתַּכְּלוּתוֹ בְּעֵינָיו לְהַשֵּׁם יִתְבָּרַךְ, דְּהַיְנוּ בְּחִינוֹת בִּטָּחוֹן, בְּחִינַת: "עֵינֵי כֹל אֵלֶיךָ יְשַֹבֵּרוּ", עַל - יְדֵי - זֶה: "אַתָּה נוֹתֵן לָהֶם אֶת אָכְלָם בְּעִתּוֹ". 'בְּעִתּוֹ' דַּיְקָא, דְּהַיְנוּ בְּעֵת וּזְמַן שֶׁהוּא צָרִיךְ. כִּי הַבִּטָּחוֹן שֶׁהוּא בְּחִינַת הִסְתַּכְּלוּת, עוֹשֶׂה כְּלִי וּגְבוּל וּזְמַן כַּנַּ"ל:
ספר מאור ושמש פרשת ראה ד"ה השמר - השמר לך פן יהיה דבר עם לבבך בליעל לאמר קרבה שנת השבע שנת השמטה וגו' נתן תתן לו ולא ירע לבבך בתתך לו כי בגלל הדבר הזה יברכך ה' אלהיך בכל מעשיך ובכל משלח ידך. והנה איתא בגמרא כי בגלל הדבר הזה וגו' גלגל הוא שחוזר בעולם אם הוא לא בא בנו בא לכך או בן בנו. להבין זאת שהוא לכאורה תמוה למה כתוב זה הפסוק כי בגלל הדבר לפי הדרש שגלגל הוא שחוזר בעולם אצל הברכות והוא לכאורה להיפך. ונראה על דרך דהעיקר הוא לעבדות השי"ת האמונה והבטחון כדאיתא באריכות בספרי הקודש, וכדאיתא בחובת הלבבות שצורך הוא בעולם שיהיו פרושים מעניני ועסקי העולם עיין שם באריכות, וכן שמעתי מצדיק אחד שצדיק וחסיד שבדור הוא צנצנת המן, ובכל דור ודור יש צדיקים כאלו שהן צנצנת המן והדור ילמדו מהם אמונה ובטחון הנה שבת קודש שנצטווינו שלא לעשות שום מלאכה מורה על האמונה ובטחון להאמין בהשי"ת שהוא זן ומפרנס, ולא כמקצת בני אדם שהשבת עליהם לעול ולמשא ומצפים מתי יעבור השבת ויכולים לעשות מלאכתם שיפרנסו ממנה רק אדרבה ישתוקקו מתי תבא שבת יום מנוחה, לפטור ממלאכה ויגיעה כפירוש רש"י ז"ל על ששת ימים תעבוד ועשית כל מלאכתך שיהיה בעיניך כאלו כל מלאכתך עשויה ולא חסר כלום ויחזק באמונה ובבטחון. וכן שמטה שהיא שנה שלימה ישתוקק מתי יגיע שנת השמטה ואז ממילא לא ירע עיניו באחיו האביון ולא יאמר כאנשי הבליעל קרבה שנת השבע שנת השמטה, אדרבה ישתוקקו על שנת השמטה שיבא ויפטור ממלאכה והשי"ת יפרנס אותו בלא מלאכה ועבדות. והיא מורה דרך לאדם להיות לו אמונה שלימה ובטחון בהבורא יתברך שמו שהוא זן ומפרנס לא כוחו ועוצם ידו מועיל לפרנסתו. והנה מזהיר הכתוב השמר לך פן יהיה דבר עם לבבך בליעל לאמר קרבה שנת השבע שנת השמטה ורעה עינך באחיך האביון ולא תתן לו, לא תאמר כן רק חזק עצמך באמונה ובבטחון כנ"ל וישתוקק כנ"ל ואז ממילא ולא ירע לבבך בתתך לו. מפרש הפסוק השכר של אמונה ובטחון כי בגלל הדבר הזה יברכך, ולפי הדרש גלגל הוא שחוזר, דהיינו רצה לומר שאם הוא לא בא בנו הוא בא לכך, דהיינו שאם הוא לא זכה שיפרוש את עצמו מכל וכל מעסקי העולם רק שיעסוק בתורה ובמצות וצדיק באמונתו יחיה רק שצריך להתעסק בעסקי העולם, מבטיחו התורה הקדושה שבנו יבא לאמונה ובטחון באמת ואם לאו בן בנו בא פירוש שבן בנו יבא לכך דהיינו שיזכה בן בנו לבא להאמונה ובטחון באמת לאמתו, דהכלל שלא יגרע מהצדיק עינו שאם הוא התחיל באמונה ובטחון הגם שלא זכה לגמרי באמת לאמתו לכך יזכה שבניו ובני בניו יבואו לכך.
דף מקורות לספר חובות הלבבות, שער חשבון הנפש, פרק ג' (עמ' רלא'- רלה')
חובות הלבבות: וכשיתמיד על זה, ימציא לו הבורא בקשותיו, ויפתח לו שערי ידיעתו, ויחזק שכלו ואבריו לעמוד במצוותיו אשר למעלה מיכלתו, מדרגה אחר מדרגה, כמו שנאמר (ישעיה מח יז): אני ה' אלהיך מלמדך להועיל מדריכך בדרך תלך.
מרפא לנפש:

ספר משלי ב, ד-ה: אם תבקשנה ככסף וכמטמונים תחפשנה: אז תבין יראת ה' ודעת א-להים תמצא:
מלבי"ם שם פס' ד': אם תבקשנה ככסף וכמטמונים תחפשנה - בקשת הכסף הוא על ידי מסחר, שמרויח במסחרו או במעשה ידיו, וחפישת המטמונים הוא על ידי חפירה במעמקי האדמה או במצולות ים, ונמשל בקשת הכסף הוא על שמחליף ונותן כל תאות העולם הזה בעבור החכמה, ונמשל חפישת המטמונים הוא היגיעה שמתיגע להעמיק בדברי החכמה העמוקים להוציא הפנינים הצפונים במצולותיה וסתרי תורה ותושיה:
ספר מסילת ישרים, פרק כו': ענין הקדושה כפול הוא, דהיינו: תחלתו עבודה וסופו גמול, תחלתו השתדלות וסופו מתנה. והיינו: שתחלתו הוא מה שהאדם מקדש עצמו, וסופו מה שמקדשים אותו, והוא משז"ל (יומא ל"א): אדם מקדש עצמו מעט מקדשים אותו הרבה. מלמטה מקדשים אותו מלמעלה. ההשתדלות הוא שיהיה האדם נבדל ונעתק מן החומריות לגמרי ומתדבק תמיד בכל עת ובכל שעה באלהיו, ועל דרך זה נקראו הנביאים מלאכים, כענין שנאמר באהרן (מלאכי ב'): כי שפתי כהן ישמרו דעת ותורה יבקשו מפיהו כי מלאך ה' צבאות הוא. ואומר (ד"ה ב' ל"ו): ויהיו מלעיבים במלאכי אלהים וגו', ואפילו בשעת התעסקו במעשים הגשמיים המוכרחים לו מפאת גופו הנה לא תזוז נפשו מדביקותה העליון, וכענין שנאמר (תהלים ס"ג): דבקה נפשי אחריך בי תמכה ימינך:

ואמנם לפי שאי אפשר לאדם שישים הוא את עצמו במצב הזה כי כבד הוא ממנו, כי סוף סוף חומרו הוא בשר ודם, על כן אמרתי שסוף הקדושה מתנה, כי מה שיוכל האדם לעשות הוא ההשתדלות ברדיפת הידיעה האמתית והתמדת ההשכלה בקדושת המעשה, אך הסוף הוא שהקב"ה ידריכהו בדרך הזה שהוא חפץ ללכת בה, וישרה עליו קדושתו ויקדשהו, ואז יצלח בידו זה הדבר, שיוכל להיות בדביקות הזה עמו יתברך בתמידות, כי מה שהטבע מונע ממנו יעזרהו יתברך וסיועו יתן לו, וכענין שנאמר (תהלים פ"ד): לא ימנע טוב להולכים בתמים, ועל כן אמרו במאמר שזכרתי אדם מקדש עצמו מעט שהוא מה שיוכל האדם לקנות בהשתדלותו. מקדשים אותו הרבה שהוא העזר שעוזר אותו השי"ת וכמו שכתבנו:
חובות הלבבות: ועל ההקשה הזאת ראוי לך, אחי, שתבין, כי רוב הענין המכוון במצוות שהן בגופים ובאברים הוא - להעיר על המצוות אשר תהיינה בלבבות ובמצפונים, מפני שעליהן משען העבודה והן שורש התורה, כמו שכתוב (דברים י כ): את ה' אלהיך תירא אותו תעבד, ואמר (דברים ל יד): כי קרוב אליך הדבר מאד בפיך ובלבבך לעשותו, ואמר (דברים י יב): מה ה' אלהיך שואל מעמך כי אם ליראה את ה' אלהיך.

ספר העיקרים, מאמר ג', פרק לד': לפי שענין יראת הש"י היא עיקר עבודה שיעבוד האדם את הש"י בעשית המצוה כמו שאמרנו ובארנו שעקר העבודה ראוי שתהיה בשמחה וציור היראה עם השמחה דבר קשה מאד ראוי שנרחיב הדבור כדי שיובן הענין הבנה טובה על העובד איך אפשר שיהיה הירא שש ושמח עם היות היראה והרעדה ישברו הלב ויעציבוהו ונאמר שאין ספק כי כל אדם ישפוט שכלו שראוי לו לסבול עמל וטורח גדול זמן מה כדי שישיג מעלה מה או כבוד גדול ואע"פ שבהיותו סובל הטורח ההוא והעמל כאין לעומת הטוב ההוא המקווה וכן הוא הענין בעצמו ביראת השם יתברך שאמרנו כי בהיות האדם משער גודל המדרגה המושגת על ידי היראה שהיא כשתשער נפשו גודל רוממות השם יתברך ומעלתו עד שיירא ויחרד ממנו לא יחוש לכל הטוחכ והעצבון והחרדה המגיעים אליו על ידי היראה ונמצא שלמה ממשל לזה משל נכבד מאד ומסכים למה שאמרנו אמר אם תבקשנה ככסף וכמטמונים תחפשנה אז תבין יראת ה' וגו' (משלי ב') ובארו כי למה שיש בהוצאת הכסף ממחצבו טורח גדול עד מאד לפי שיוצא מעורב עם הסיגים וכן אדם שנאמר לו שיש בביתו מטמון גדול הנה הוא חופר אותו בשמחה גדולה עד מאד והוא מחפש אחריו בזריזות אע"פ שבחפרו המטמון או מוצא הכסף הוא סובל טורח גדול ועמל רב ופעמים הוא נקף באצבעו או ברגלו או בשוקו ומצטער עד מאד ואין ספק כי אע"פ שהוא מצטער עד מאד בניקוף ההוא ומתעצב הנה כשהוא משער התכלית המושג שהוא המטמון או הכסף הוא שמח בלבו וסובל כל הצער והטורח בסבר פנים יפות ובשמחה גדולה כן על דרך זה ראוי שיובן העמל והיראה והחרדה והרעדה שאדם משיג ביראת הש"י שראוי שישמח בה שמחה גדולה בהיותו משער גודל מעלת התכלית המושג שהוא ההכנע אל הש"י והעבודה אליו שזו היא תכלית היראה וזהו שאמר אם תבקשנה ככסף וכמטמונים תחפשנה אז תבין יראת ה' שעל אותו דרך בעצמו ראוי שתהיה שש ושמח בטורח והעמל והצער שיגיעך 
בעבודת הש"י ולפי שאין כל אדם יכול להשיג המדרגה הזאת המגיע אליה יקרא עובד מאהבה ולא ירא אלהים בלבד שהרי אברהם נאמר לו בסוף נסיונותיו עתה ידעתי כי ירא אלהים אתה (בראשית כ"ב) וקראו הכתוב אוהתי ואמר על ישראל זרע אברהם אוהבי (ישעיה מ"א) ואמרו רבותינו ז"ל (שבת דף פ"ח ע"ב) עושין מאהבה ושמחין ביסורין עליהם הכתוב אומר ואהביו כצאת השמש בגבורתו (שופטים ה') כי מי שהוא אוהת הש"י לא יחוש לכל הטורח והעמל והיסורין שיגיעוהו מעבודתו יתברך וכן תמצא כי כשנתגלה הש"י על אברהם ראשונה אמר לו לך לך מארצך וממולדתך וגו' (בראשית י"ב) לנסותו ולהרגילו וללסבול בעול הטורח והעמל הגדול שיש בטלטול ולפי שעמד בנסיונותיו בשמחה ובטוב לבב קראו הכתוב אוהבי וכל זה ממה שיורה כי סבל הטורח והעמל בעבודת הש"י בשמחה נותן שלמות אל העבודה והיראה וזה כי אין יראת השם כיראת בשר ודם כי מי שהוא ירא משום אדם או מלך או שר עומד תמיד בפחד ורעדה וזה סבת קצור ימיו אבל הירא מהשם לא די שהחרדה לא תקצר ימיו אבל תוסיף ימים אמר שלמה יראת ה' תוסיף ימים (משלי י') והרשעים שאין להם יראת השם לא די שלא יאריכון ימים אבל שנות רשעים תקצרנה וכן אע"פ שמדרך הירא ורך הלבב להוליד בנים רכי לבב כמוהו ושלא יעשר ולא יקום חילו כי בהיותו מפחד תמיד לא יעשה חפצו כראוי אמר דוד אשרי איש ירא ה' במצותיו חפץ מאד גבור בארץ יהיה זרעו וגו' (תהלים קי"ב) כלומר אשריו הירא השם כי לא תקנה תכונת היראה ההיא רכות הלבב אלא גבורה עד שגבור בארץ יהיה זרעו וגו' וגם מי שהוא חפץ במצותיו ואע"פ שיוציא הוצאות בקיום המצות לא יחסר הונו כי הון ועשר בביתו וצדקתו עומדת לעד (שם קי"ב) וזה להורות כי יראת השם אינה מקצרת ואינה ממעטת הממון ולא הימים ואינה מסבבת המקרים הרעים כיראת בשר ודם אמר שלמה יראת ה' לחיים ושבע ילין בל יפקד רע (משלי י"ט) ר"ל יראת הש"י לא תסבב המות אבל היא לחיים וכן אין הירא חסר כל טוב כי שבע ילין וכן לא יירא מהמקרים כי לא יפקד רע:
דף מקורות לספר חובות הלבבות, שער חשבון הנפש, פרק ג' (עמ' רלה'- רלז')
חובות הלבבות: והשנים ועשרים - חשבונו עם נפשו על התערבו עם בני אדם בתקנת העולם מחרישה וקצירה ומקח וממכר והענינים, שנעזרים בהם קצת בני אדם בקצתם על יישוב העולם, שיאהב להם מה שיאהב לנפשו מהם, וישנא להם מה שישנא לנפשו מהם, וימחול עליהם, וידחה מהם כפי יכלתו מה שיזיקם, כמו שכתוב (ויקרא יט יח): ואהבת לרעך כמוך.
ספר משנה תורה, הלכות דעות, ו, ג: מצוה על כל אדם לאהוב את כל אחד ואחד מישראל כגופו שנאמר ואהבת לרעך כמוך
, לפיכך צריך לספר בשבחו ולחוס על ממונו כאשר הוא חס על ממון עצמו ורוצה בכבוד עצמו והמתכבד בקלון חבירו אין לו חלק לעולם הבא:
ספר דעת חכמה ומוסר, ח"ב, עמ' א-ג: בענין התחברות אנשים זה לזה רואים אנו דבר פלא, הנה יתכן שאחד עשה לחבירו טובה גדולה בנפשו, הצילו ממש ממות לחיים, ובכ"ז אין מתהווה ביניהם שום התקשרות והתדבקות, ואם אפי' יכיר את טובתו וירגיש א"ע מחוייב לו, אבל דבוק בו אינו נעשה, ובעניני רוחניות אם אך יש להם איזה התקשרות בדבר מושכל, בשכל או בתורה, כשרק יעסקו יחד בדברים רוחניים, מרגישים מיד התדבקות ביניהם בנפשותם ונעשים אוהבים גמורים זה לזה, וכמו שאמרו (קדושין ל:) "את והב בסופה - מתחלה אויבים ולבסוף נעשו אוהבים", רואים מזה שאם אך ההתעסקות שלהם הוא ברוחניות, סגולת הרבדים שמוכרחים להתהוות אוהבים גמורים ומדובקים זה לזה בתכלית, ואיך יכולים להבין את זה? ומאין נובע זאת? 
וזה סוד הדבר: היסוד הוא שברוחניות אין במציאות נפרדים כלל אלא אחדות גמורה, בנפש אין ענין פירוד לגמרי, משום ש ע נ י ן הנפשות ה ו א אחדות, היינו מציאות ש ל אחדות, וצריך לצייר זאת באותו אופן כמו שמציירים אנו את סוד האחדות של הבורא, וזהו הסוד של אחוד הנפשות שהמה מאוחדים בתכלית, אחד ממש, וזהו "אתה אחד ושמך אחד ומי כעמך ישראל גוי אחד" ממש. וע"כ רק כשנוגעים נגיעה קלה ברוחניות. בחכמה ובשכל, שהוא ענין נפשיות, מתחברים תיכף למקור האחדות ומתאחדים בו, והוא כמו טיפת מים הנופלת לים שמתאחדת בו, כן כל משהו חכמה שכל ומחשבה שהוא נפשיות מחבר ומדבק ונעשה אחד, וכשנעשה אחד, אחוד הנפשות, מרגיש אחד את חבירו ואוהבים זה לזה בנפשם, שבאותו סוד של אחוד הנפשות הרי הוא אחד ממש. 
והנה כמו שרוחניות כל משהו ומשהו הוא הוא המדבק והמאחד, כן לעומת זה ההיפך מרוחניות, הוא המפריד והגוזר את המאוחדים. "לתאוה יבקש נפרד" (משלי יח, א), כתב הר"י בש"ת (א, לא), כי מי שהוא הולך אחו תאותו נפרד מכל חבר ועמית, סוד הדבר הוא כי באמת מצד הטבע של הנפשות הרי הם: "אחד" ואדרבה ענין הפירוד שאנו רואים הוא דבר פלא, שאיך זה אפשר להפריד ולגזור את ה"אחד", וגילה לנו הפסוק סוד גדול, שתאוה ורצון היא היא המכונה הגוזרת והמחתכת, הכורתת נפשות, וכמו שמצינו בגשמיות דברים שיש בהם הסגולה לחתך, כמו "דימאנט" שמחתך זכוכית, כמו"כ דבר החותך ומפריד את האחדות, את אחוד הנפשות, הוא תאוה ורצון. וזהו הסוד של "לתאוה יבקש נפרד". וזהו מה שקראה תורה להיצר "מפריד אלוף" (משלי טז, כח), שזהו כל מציאותו, רק להפריד, לעשות פירוד בין הדבקים. ונמצא שכל עסק אדם ה ו א ר ק ב א ח ו ד ופירוד. 
סוד גדול כל כך הוא אחוד הנפשות, עד שנצטוינו (ויקרא יט, יח) ב"ואהבת לרעך כמוך", שיהי' כמוך ממש, שהוא כ"כ מאוחד ומחובר, אחוד הנפשות בתכלית, עד שירגיש בטבעו (היינו טבע רוחני) צער זולתו כמו צער עצמו, כמוך ממש. וזהו מה שמצינו בגמ' (ב"ב טז:) בענין שלשת רעי איוב "אמר רב יהודא אמר רב מלמד שכולן נכנסו בשער אחד, ותנא בין כל אחד ואחד שלש מאות פרסי, מנא הוי ידעי? איכא דאמרי כלילא הוה להו, ואיכא דאמרי אילני הוה להו, וכיון דכמשי הוו ידעי אמר רבא היינו דאמרי אנשי או חברא כחברי דאיוב או מיתותא, ולפי המובן לכאורה שרק איזה סגולה היתה להם, איך יליף מזה "או חברותא או מיתותא", אכן לפי דברינו מבואר היטב, שמתוך אחודם ודבוקם זה עם זה, שהיו בסוד אחוד הנפשות, שהיו נפשותם מאוחדות ממש, ע"כ אף שהי' בין איש לרעהו מרחק שלש מאות פרסה לא הי' זה שום חציצה ביניהם, והרגישו תיכף את צער איוב כמותן ממש בלי שום הבדל, כי זה הסוד של אחוד הנפשות, להרגיש ממש זא"ז בלי שום חוצץ. 
וכן מבואר לפ"ד מה שמצינו במדרש (בר"ד צג, ז) במעשה דיוסף שיהודא שאג- בקול גדול והלך קולו עד ארץ כנען מיד שמע חושים בן דן ובא, שמכיון שאצלם בודאי הי' אחוד הנפשות, ובאחדות מרגישים גם למרחוק, וכל מרחק והבדל לא יחוצו ויפסיקו ביניהם, עד שכיון שיהודא הי' שרוי בצער והיתה שאגה אף בלבו, מיד שמע חושים בן דן בארץ כנען. וכשאין "אחוד", אף כשחבירו על ידו, סמוך לו ממש, איננו שומע ואינו מרגיש כלל. 
וזהו מה שמצינו בירושלמי (נדרים פ"ט ה"ד) משל אם אחד יחתוך בידו אחת את השני', שלא יעלה בלבו לנקום מידו האחת את נקמת השני" כי עצמו ובשרו הוא, כן הוא סוד הדבר של אהבת הבריות, "ואהבת לרעך כמוך", אחוד הנפשות, שהוא אחד ממש ולא שייך נקמה כלל. 
במשה רבנו ע"ה כתיב (שמות ב, יא) "וירא בסבלותם", ופרש"י "נתן עיניו ולבו להיות מיצר עליהם", ואין הפירוש שראה איך שהם סובלים, אלא ראה את הסבלות שלהם ממש, היינו שהרגיש את מכאובם ויסורם, צרתם לו צר (ישעי' סג, ט), שנגע יסורם ללבו ונפשו ממש, ומפני שהי' משרע"ה מאוחד בנפשות של כלל ישראל, ע"כ הרגיש בצרתם כמו הם ממש. וזהו הסוד של "ראה ראיתי את עני עמי וגו' כי ידעתי את מכאוביו" (שמות ג, ז), לא בגדר השתתפות בצער, אלא בצרתם לו צר, כביכול הרגיש בצרתן של ישראל.
וזהו מה שמצי נו בחז"ל (שמו"ר א, לב) שמשה רבנו ע"ה הי' נותן כתיפיו ומסייע לכל אחד ואחד מהן בעבודתו, היינו כמו שהנושא משאו כאשר יכבד לו על כתפו האחת נוטל את המשא ומשים על כתיפו השני', כן הוא ממש הדבר הזה, שהי' אצלו אחוד הנפשות ממש עד שנעשה כתף אחת, עד כדי להחליף המשא על הכתף השנית, ומבהיל הדבר עד כמה מגיע סוד אחוד הנפשות.
ולפי"ז מבואר מאמרו של אדמו"ר ז"ל מקלם, שהי' אומר (חו"מ א' מא' ג) שספורים אלו שכתבה תורה אודות משרע"ה הוא ההקדמה והביוגרפי' של משה רבנו, שבזה הוא הסוד של משרע"ה, שהי' מנהיג ונושא את הכלל ישראל כאשר ישא האומן את היונק, שהי' מאוחד בנפשותיהם של הכלל ישראל.
ספר ליקוטי הלכות,הִלְכוֹת בֵּית הַכְּנֶסֶת, הֲלָכָה א: כִּי בֵּית הַתְּפִלָּה נִקְרָא "בֵּית הַכְּנֶסֶת" עַל שֶׁשָּׁם מִתְכַּנְּסִין כָּל הַנְּפָשׁוֹת עַל - יְדֵי הַתְּפִלָּה שֶׁמִּתְפַּלְּלִין שָׁם:

כִּי הַתְּפִלָּה הוּא בְּחִינַת נֶפֶשׁ, כְּמוֹ שֶׁכָּתַב רַבֵּנוּ. וְעַל - כֵּן עִקַּר הַתְּפִלָּה בְּבֵית הַכְּנֶסֶת וּבְצִבּוּר, כִּי עִקַּר עֲלִיַּת הַנֶּפֶשׁ וּשְׁלֵמוּתָהּ הוּא כְּשֶׁנִּכְלָלִין כָּל הַנְּפָשׁוֹת וְנַעֲשִׂין אֶחָד, כִּי אָז עוֹלִין אֶל הַקְּדֻשָּׁה, כִּי הַקְּדֻשָּׁה הוּא אֶחָד. וּכְמוֹ שֶׁפֵּרֵשׁ רַשִׁ"י עַל שִׁבְעִים נַפְשׁוֹת בֵּית יַעֲקֹב שֶׁכֻּלָּן נִקְרָאִין נֶפֶשׁ אֶחָד. וְעַל - כֵּן הַתְּפִלָּה, שֶׁהוּא בְּחִינַת הַנֶּפֶשׁ, עִקָּרָהּ תָּלוּי כְּשֶׁנִּתְאַחֲדִין הַנְּפָשׁוֹת. וְעַל - כֵּן צָרִיךְ לְקַבֵּל עָלָיו קֹדֶם הַתְּפִלָּה מִצְוַת עֲשֵׂה 'וְאָהַבְתָּ לְרֵעֲךָ כָּמוֹךָ', וּכְמוֹ שֶׁכָּתַב רַבֵּנוּ, שֶׁאִי אֶפְשָׁר לְדַבֵּר דִּבּוּרֵי הַתְּפִלָּה כִּי אִם עַל - יְדֵי הַשָּׁלוֹם שֶׁנִּתְחַבֵּר עִם כָּל נַפְשׁוֹת יִשְׂרָאֵל. וְעַל - כֵּן עִקַּר הַתְּפִלָּה בְּצִבּוּר וְלֹא בְּיָחִיד שֶׁלֹּא יִהְיֶה כָּל אֶחָד חָלוּק בִּפְנֵי עַצְמוֹ שֶׁזֶּה הֵפֶךְ הַקְּדֻשָּׁה, רַק צְרִיכִין לְחַבֵּר יַחַד הָעֵדָה הַקְּדוֹשָׁה וְנַעֲשִׂין בְּחִינַת אֶחָד, וְזֶה בְּחִינַת תְּפִלָּה בְּצִבּוּר וּבְבֵית הַכְּנֶסֶת דַּוְקָא שֶׁשָּׁם נִתְכַּנְסִין וְנִתְאַחֲדִין הַנְּפָשׁוֹת, וְזֶה הוּא שְׁלֵמוּת הַתְּפִלָּה כַּנַּ"ל. וְעַל - כֵּן נִקְרָאִין הַבָּתֵּי כְּנֵסִיוֹת עַל שֵׁם יַעֲקֹב, כְּמוֹ שֶׁכָּתוּב (בַּמִּדְבָּר כד), "מַה טּוֹבוּ אֹהָלֶיךָ יַעֲקֹב". כִּי יַעֲקֹב הוּא כְּלָלִיּוּת כָּל הַנְּפָשׁוֹת שֶׁל יִשְׂרָאֵל בִּבְחִינַת כָּל הַנֶּפֶשׁ הַבָּאָה לְבֵית יַעֲקֹב, כְּמוֹ שֶׁכָּתַב רַבֵּנוּ נֵרוֹ יָאִיר:

וּבִבְחִינַת יַעֲקֹב כָּל הַנְּפָשׁוֹת הֵם בְּאַחְדוּת כְּפֵרוּשׁ רַשִׁ"י הַנַּ"ל עַל שִׁבְעִים נֶפֶשׁ הַנַּ"ל. אֲבָל בִּבְחִינַת אַבְרָהָם וְיִצְחָק שֶׁיָּצְאוּ מֵהֶם יִשְׁמָעאֵל וְעֵשָׂו, שֶׁהֵם בִּבְחִינַת פֵּרוּד, נִקְרָאִים נְפָשׁוֹת בִּלְשׁוֹן רַבִּים, כְּמוֹ שֶׁפֵּרֵשׁ רַשִׁ"י שָׁם. וְעַל - כֵּן אַבְרָהָם קְרָאוֹ "הַר" וְיִצְחָק קְרָאוֹ "שָׂדֶה", שֶׁאֵינוֹ מָקוֹם שֶׁמֻקָּף מְחִיצוֹת וְאֵין שָׁם כְּנִיסָה וְהִתְוַעֲדוּת וְהִתְחַבְּרוּת יַחַד, אֲבָל יַעֲקֹב שֶׁשָּׁם בְּחִינַת הָאַחְדּוּת עַל - כֵּן קְרָאוֹ בַּיִת בְּחִינַת הִתְוַעֲדוּת וְהִתְחַבְּרוּת, שֶׁכָּל הַנְּפָשׁוֹת מִתְכַּנְּסִין וּמִתְחַבְּרִין לְמָקוֹם אֶחָד. וְזֶה בְּחִינַת בֵּית הַכְּנֶסֶת, שֶׁהוּא בְּחִינַת 'בֵּית יַעֲקֹב', בְּחִינַת 'בֵּית תְּפִלָּה' , שֶׁהוּא רַק עַל - יְדֵי בְּחִינַת יַעֲקֹב כַּנַּ"ל, כִּי הַבָּתֵּי כְּנֵסִיוֹת הֵם בְּחִינַת בֵּית הַמִּקְדָּשׁ, כְּמוֹ שֶׁכָּתוּב (יְחֶזְקֵאל יא), "וָאֶהִי לָהֶם לְמִקְדָּשׁ מְעַט". וְעַיֵּן הֵיטֵב עִנְיָן זֶה בִּתְחִלַּת הַמַּאֲמָר הַמַּתְחִיל, וְאֵלֶּה הַמִּשְׁפָּטִים בְּסִימָן יוּ"ד הַמְדַבֵּר מֵעִנְיַן הַר וְשָׂדֶה וּבַיִת (בְּלִקּוּטֵי חֵלֶק א), וְעַל - כֵּן צָרִיךְ דַּוְקָא לְהִתְפַּלֵּל בְּבֵית הַכְּנֶסֶת, כִּי עִקַּר שְׁלֵמוּת הַתְּפִלָּה, כְּשֶׁהוּא בִּבְחִינַת בַּיִת כְּמוֹ שֶׁמְּבֹאָר שָׁם. וְעַל - כֵּן יָכוֹל אֶחָד לָכוֹף אֶת חֲבֵרוֹ לִבְנוֹת בֵּית כְּנֶסֶת, כִּי מֵאַחַר שֶׁהוּא בְּחִינַת אַחְדוּת, עַל - כֵּן יָכוֹל כָּל אֶחָד לָכוֹף אֶת חֲבֵרוֹ כְּמוֹ שֶׁבָּאָדָם אֶחָד יָכוֹל לָכוֹף אֵבָר אֶחָד אֶת חֲבֵרוֹ כְּשֶׁיּוֹדֵעַ תּוֹעַלְתּוֹ, אַף שֶׁהָאֵבָר הַשֵּׁנִי אֵינוֹ מַרְגִּישׁ כְּלָל מַה שֶּׁצָּרִיךְ, עִם כָּל זֶה הָאֵבָר הַשֵּׁנִי מַרְגִּישׁ כְּאֵב חֲבֵרוֹ וּמִשְׁתַּדֵּל בְּהַצָּלָתוֹ, כֵּן כְּשֶׁזֶּה רוֹצֶה לִבְנוֹת בֵּית כְּנֶסֶת, נִמְצָא שֶׁהוּא בִּבְחִינַת אַחְדוּת עִם חֲבֵרוֹ כַּנַּ"ל, עַל - כֵּן יָכוֹל לָכוּפָם וּלְהַכְרִיחָם כַּנַּ"ל:
דף מקורות לספר חובות הלבבות, שער חשבון הנפש, פרק ג' (עמ' רלח'- רמ')
חובות הלבבות: והשלושה ועשרים - הבחינה בכל מה שיש בעולם מקטני הבריאות וגדוליהן, ומעלות המדברים בו, ומדרגות הברואים בתחתונו ועליונו, ותכונת הגלגלים, ותנועות השמש והירח והכוכבים העומדים וההולכים, וירידת הגשמים, ונשיבת הרוחות...

מרפא לנפש: 

רבינו בחיי ויקרא יא, ב: זאת החיה אשר תאכלו מכל הבהמה אשר על הארץ - אם תסתכל בפרשה הזאת ובפרשיות הסמוכות לה תמצאם מסודרות בסדור גדול ובכונה נכונה על סדר ארבע יסודות ממטה למעלה, בשכבר ידעת כי סדור היסודות ממעלה למטה הוא סימן ארמ"ע, אש רוח מים עפר, וכן סדרם שלמה המע"ה בספר משלי בפסוק (משלי ל) מי עלה שמים וירד מי אסף רוח בחפניו מי צרר מים בשמלה מי הקים כל אפסי ארץ, אבל בפרשיות אלו תמצאם מסודרים ממטה למעלה והסימן עמר"א, כי התחיל מיסוד העפר, זהו שכתוב זאת החיה אשר תאכלו מכל הבהמה אשר על הארץ, ובאר בפרשה זו הבהמות והחיות המותרות והאסורות שהן מיסוד העפר, ובפרשה שניה הזכיר יסוד המים, ובאר הדגים המותרים והאסורים ואמר את זה תאכלו מכל אשר במים, ובפרשה שלשית באר בריות הרוח שהן העופות האסורים והמותרים ואמר ואת אלה תשקצו מן העוף, ובפרשה רביעית רמז על יסוד האש שהוא היסוד הרביעי והדק מכולן. ואמרו וזה לכם הטמא בשרץ השורץ על הארץ החלד והעכבר והצב למינהו, הצב שני מינים האחד שמו ערוד והשני שמו סלמנדר"א, ונרמזה סלמנדר"א זו במלת למינהו שהוסיף הכתוב בשבילו, והיא חיה מתילדת באש בתנור שנתחמם שבע שנים רצופים יום ולילה וכל כך גדלה שם שאם תפרד רגע מהאש מיד תמות כדגים שמתים בהפרדם מן המים לפי שהמים גדולן וחיותן כך סלמנדר"א זו עקר חיותה היא האש הגדולה. ועל זה דרשו רז"ל כשהיה מגיע רבי עקיבא אצל מקרא זה והצב למינהו היה אומר מה רבו מעשיך ה' כלם בחכמה עשית, בראת בריות גדולות בים בריות גדולות ביבשה, שבים אלמלי יוצאות ליבשה מיד מתות ושביבשה אלמלי נכנסו לים מיד מתות, בראת בריות גדולות באש בריות גדולות באויר, שבאש אלמלי יוצאות לאויר מיד מתות ושבאויר אלמלי נכנסות באש מיד מתות, הוי אומר (תהלים קד) מה רבו מעשיך ה' כלם בחכמה עשית: 
ויראה לי מטעם שהזכיר מלת אלה בבריות הרוח הוא שאמר ואת אלה תשקצו מן העוף גם בפרשת בריות האש הזכיר ג"כ מלת אלה באמרו אלה הטמאים לכם, לפי שמלת אלה מלה רוחניית ידועה משם אלהים, שהיו"ד והמ"ם כנוי לרבים ועקר מלת אלה, ובא לרמוז כאן כי שתי היסודות שהם האש והרוח הם יסודות דקים, ומרוב דקותם ייחסם הכתוב בשם אלהים בהרבה מקומות באמרו (בראשית א) ורוח אלהים מרחפת על פני המים, (איוב א) אש אלהים נפלה. ובשתי הפרשיות הראשונות כשהזכיר יסודות העפר והמים שהם יסודות כבדים גופניים לא תמצא בהן מלת אלה כלל. ועוד יש לומר שהזכיר בשתי יסודות הללו לשון אלה כדי לרמוז על עבודה זרה שכתוב בה (שמות לב) אלה אלהיך ישראל, וכבר ידעת כי יש מן האומות שהן עובדין הרוח והאש בהיותם יסודות קלים ומשרתים להם כדי שתחול עליהם רבוי הטובה וההצלחה ויתגבר מזלם לפי דעתם:
ספר השל"ה, שער האותיות, אות א', אמת ואמונה (יג): לקבל האמונה כשאדם עומד ממטתו אל יעסוק שום עסק בעולם ולא ידבר אפילו דיבור אחד, רק יפנה וירחוץ כו', ויחשוב בבורא עולם יתברך במחשבה דבוקה כי הוא אחד יחיד ומיוחד, ויחשוב כי הוא מלך מלכי המלכים הקדוש ב"ה איהו רב ושליט עקרא ושרשא דכל עלמין, ויסתכל בשמים ובארץ ויחשוב בלבו הפסוק (ישעיה מ, כו) שאו מרום עיניכם וראו מי ברא אלה, וכי הוא יתברך ברא יש מאין המוחלט. ויחשוב מה רבו מעשיך ה', ויתבונן בגדולי מעשי ה' בבריאת הארץ וכל צבאיה, מדומם וצומח וחי ומדבר ובריות גדולות וחכמות נפלאות, הים הגדול וכל אשר בו ומנוראות הלויתן ויצר הרים וברא רוח ואש לוהט, והכל כגרגר חרדל נחשב כנגד עולם הגלגלים, וכן גלגל בערך גלגל שלמעלה הימנו, וכן כולם. וכולם נחשבים לאין נגד מלאך, ומלאך נגד מלאך גבוה מעל גבוה לאלפים ולרבבות עד אין מספר לגדודי חייליו, וכולם היו כלא היו נגד הכסא רם ונשא, והכסא נגד כבודו, והוא סיבת כל הסבות ועילת כל העילות ואין זולתו. ואז תתמלא יראה לירא מפניו יתברך, ויכנס גם כן אהבה בלבו לדבק בו, ואחר המחשבה הזו יתחיל בברכה ברוך אתה ה' כו':
ספר השל"ה, שער האותיות, אות ה' הלל (ו-ח): עוד בכלל הזה להלל ולשבח כל מה שברא הקדוש ברוך הוא, וזהו כבודו, כי פעולת האומן מראים על חכמת האומן, כענין שנאמר (תהלים קד, כד), מה רבו מעשיך ה', וכתיב (שם קיא, ב), גדולים מעשי ה'. ויבחון בכל ההשתלשלות וישכיל בכל מה דאפשר, ואף מה שנראה מכוער הכל עשה ה' בחכמה. ועל כן קבעו רבותינו זכרונם לברכה (ברכות נח, ב) ברכות על הרואה בריות משונות כמו הברכות על הרואה בריות נאות, כי האומן הגדול שעשאם יודע למה עשאם כך. כעובדא דר' אלעזר ברבי שמעון (תענית ה, א) שבא ממגדל עדר, והיה רוכב על החמור ודעתו גסה עליו שלמד תורה הרבה, מצא אדם אחד מכוער, אמר ליה כמה מכוער אדם זה, אמר ליה לך אל האומן שעשאני ותאמר לו כמה מכוער כלי זה שעשית. מיד ירד ר' שמעון בן אלעזר מן החמור ונשתטח לפניו ואמר לו נעניתי לך מחול לי, אמר לו אין אני מוחל לך עד שתלך להאומן כו'. יצאו בני העיר לקראתו, אמרו ליה שלום עליך רבי, אמר להם למי אתם קוראים רבי, אמרו לו לזה שמטייל אחריך, אמר להם אם זה רבי לא ירבו כמותו בישראל. אמרו לו מה עשה לך, אמר להם כך וכך, אמרו לו אף על פי כן מחול לו, אמר ליה מוחל אני לך, ובלבד שלא תהא רגיל בכך, עד כאן: 
ולאו דוקא בצורת אדם, אלא מכל מה שנברא בעולם לא יספר בגנותו. ומביא מעשה בחובות הלבבות בחסיד שהיה הולך בדרך ועמו אנשים, היתה נבילה מוסרחת בדרך, אמר אחד כמה מסריח נבילה זו, השיב לו החסיד שיניה לבנות, כלומר למה אתה מספר בגנותה, תתבונן שיש בה איזה דבר משובח. ובודאי לא הפשיע אותו על שרצה לעבור מריח רע, אלא על מה שסיפר בגנותה. ורבותינו זכרונם לברכה (ברכות נ, ב) הפליגו באיסור בזיון אוכלים שהם צומח המתגדל מהדומם, על כן איסור הוא לשלוח יד בשום דבר בעולם אם לא לכבודו. וכן כתב מהרמ"ק בתומר דבורה וזה לשונו, לא יבזה שום נמצא מהנמצאים שכולם בחכמה, ולא יעקור הצומח אלא לצורך, ולא ימית הבעלי חיים אלא לצורך, ויברור להם מיתה יפה בסכין בדוקה, לרחם כל מה שאפשר. זה הכלל, החמלה על כל הנמצאים שלא לחבלם תלויה בחכמה, זולתי להעלות ממעלה אל מעלה מצומח לחי ומחי למדבר שאז מותר להעקיר לצומח ולהמית את החי לחוב על מנת לזכות, עד כאן לשונו: 
והשבח המעולה העולה על כולם לשבח הנמצאים הוא שבח מעלת התורה מצפוניה וגילויה, ולשבח הצדיקים והחסידים ואנשי מעשה כדי לעשות קנאת סופרים ואז תרבה חכמה:
ספר אגרא דכלה, יב, -יג, א: וירצה עוד דהנה א"תין בכל מקום לרבות, וכאן דרשו רז"ל (ב"ר פ"א י"ד) את השמים כו' (בראשית א א) לרבות תולדותיהם וצבאיהם. ויש לפרש לפי זה דהנה הש"י ברא הכל יש מאין, ואחר הבריאה כל ימות עולם מתהוה הכל יש מיש, והנה יוכל האדם לטעות ח"ו שהטבע פועל ברצונו לפי ההזדמן, ובאמת אינו כן רק שהבורא יתברך הטביע מבראשית בטבע נבראים שיוציאו לפועל נבראים בכל זמני ימות עולם, בזמן הזה יבראו נבראים כאלה, ובזמן אחר נבראים אחרים, ומבראשית עלו כל הנבראים במחשבתו הקדומה, ואם כן כל הנבראים נבראים יש מאין כיון שהיה הכל במחשבתו הקדומה: 
כביכול, ובכח זה נבראים כל ימות עולם והטבע פועל בכל זמן כפי עצת המחשבה הקדומה. ובזה יתפרש "בראשית, רצ"ל ראשית חכמה, רצ"ל עם ראשית ובתוך הראשית ברא אלקים את השמים וכו', רצ"ל ריבוי תולדותיהם וצבאיהם בכל זמן בכל ימות עולם, הכל נברא בתוך הראשית והופקדו ביד הטבע בתורת פקדון, והטבע תוציאם ותחזירם בזמן שגזר עליו היוצר כל שתחזיר פקדונו בזמן זה פקדון זה ובזמן אחר פקדון אחר, והבן. וזהו שרמז המלך החכם (קהלת ז י) אל תאמר מה היה שהימים הראשונים היו "טובים "מאלה, ואלו היה האדם בעולם בזמן הנביאים או בזמן התנאים היו טובים לו והוא בנקל לו יותר לתורה ולעבודה, מה שאין כן כעת בזמן הזה שנתמעטו לבבות הדורות. הנה השיב על זה כי לא מחכמה "שאלת על זה, רצ"ל שלא שם על לבו כי הכל על פי חכמה הקדומה, בראשית חכמה הפקיד ביד הטבע כל צורות הדורות ועניינם לטובתם על פי חכמתו ית"ש. והבן מאד מאמר נעים זמירות ישראל (תהלים קד כד) מה רבו מעשיך ה', רצ"ל שמעשיך רבו מאוד, כי הכל מעשיך כל ימות עולם, והטבע אינה פועל ברצונה שום מעשה, רק כולם בחכמה עשית אתה בעצמך, רק מלאה הארץ קניניך כאדם המפקיד קניינו ביד אחר, והארץ היא מלאה כאשה עוברה כעצמים בבטן המלאה שהפקיד בה בעלה שתוציא פירות לזמן ידוע, כן הארץ מלאה מנבראים והיא מחזרת הפקדון בזמן שגזר עליו המפקיד, אבל הכל מעשה ידיו.
דף מקורות לספר חובות הלבבות, שער חשבון הנפש, פרק ג' (עמ' רמ'- רמג')
חובות הלבבות: וכן תעשה בדברי החכמים והקבלה, שתתבונן בהם ותדינם לזכות...

מרפא לנפש ד"ה: ותדינם לזכות – כי לא דבר ריק הוא, ומכם הוא ריק, שתחשב שלא ירדת לסוף דעתם אז טוב לך, אבל אם עולה בדעתו לסתור חס וחלילה דבריהם, הרי הוא יוצא לאפיקורסות ואין לו תקנה.

פת לחם ד"ה: ותדינם לזכות – במה שיהיה מדבריהם אצלך זר, לא תתלה הטעות בהם חס ושלום, רק תאמר רחבה דעתם מדעתי.

דברים לב, מז: כִּי לֹא דָבָר רֵק הוּא מִכֶּם כִּי הוּא חַיֵּיכֶם וּבַדָּבָר הַזֶּה תַּאֲרִיכוּ יָמִים עַל הָאֲדָמָה אֲשֶׁר אַתֶּם עֹבְרִים אֶת הַיַּרְדֵּן שָׁמָּה לרשתה.
ר' בחיי: כי לא דבר רק הוא מכם - ע"ד הפשט לא צוה הקב"ה דבר בתורה לבטלה. ויתכן לפרש כי הוא דבק עם כי הוא חייכם, יאמר מה שאני מצוה אתכם לא דבר רק הוא, ואפילו אותו דבר שתחשבו בו שהוא רק, הוא חייכם, או בעוה"ז או בעוה"ב:

 ובמדרש כי לא דבר רק הוא מכם, ואם רק הוא מכם, כלומר שאם לא נודע לכם טעם הדבר אין החסרון אלא מצד השכל שבכם שלא הגעתם לאותה מדרגה שתבינהו:
ספר משנה תורה, הלכות מעילה ח, ח: ראוי לאדם להתבונן במשפטי התורה הקדושה ולידע סוף ענינם כפי כחו ודבר שלא ימצא לו טעם ולא ידע לו עילה אל יהי קל בעיניו ולא יהרוס לעלות אל ה' פן יפרוץ בו ולא תהא מחשבתו בו כמחשבתו בשאר דברי החול בוא וראה כמה החמירה תורה במעילה ומה אם עצים ואבנים ועפר ואפר כיון שנקרא שם אדון העולם עליהם בדברים בלבד נתקדשו וכל הנוהג בהן מנהג חול מעל בה ואפילו היה שוגג צריך כפרה קל וחומר למצוה שחקק לנו הקב"ה שלא יבעט האדם בהן מפני שלא ידע טעמן ולא יחפה דברים אשר לא כן על השם ולא יחשוב בהן מחשבתו כדברי החול הרי נאמר בתורה ושמרתם את כל חקותי ואת כל משפטי ועשיתם אותם אמרו חכמים ליתן שמירה ועשייה לחוקים כמשפטים והעשייה ידועה והיא שיעשה החוקים והשמירה שיזהר בהן ולא ידמה שהן פחותין מן המשפטים והמשפטים הן המצות שטעמן גלוי וטובת עשייתן בעולם הזה ידועה כגון איסור גזל ושפיכות דמים וכיבוד אב ואם והחוקים הן המצות שאין טעמן ידוע אמרו חכמים חוקים חקתי לך ואין לך רשות להרהר בהן ויצרו של אדם נוקפו בהן ואומות העולם משיבין עליהן כגון איסור בשר חזיר ובשר בחלב ועגלה ערופה ופרה אדומה ושעיר המשתלח וכמה היה דוד המלך מצטער מן המינים ומן העכו"ם שהיו משיבין על החקים וכל זמן שהיו רודפין אותו בתשובות השקר שעורכין לפי קוצר דעת האדם היה מוסיף דביקות בתורה שנאמר טפלו עלי שקר זדים אני בכל לב אצור פקודיך ונאמר שם בענין כל מצותיך אמונה שקר רדפוני עזרני וכל הקרבנות כולן מכלל החוקים הן אמרו חכמים שבשביל עבודת הקרבנות העולם עומד שבעשיית החוקים והמשפטים זוכין הישרים לחיי העולם הבא והקדימה תורה ציווי על החוקים שנאמר ושמרתם את חקותי ואת משפטי אשר יעשה אותם האדם וחי בהם.

ספר שערי תשובה ג', קמה': ופירוש המגלה פנים בתורה - האיש אשר העיז פניו לדבר על התורה דברים אשר לא כן, ואומר: חנם נכתבו בתורה אלה הפסוקים וספירות הענינים האלה! ומגאותו וגאונו אומר בלבו, כי אחר שאין ידו משגת לבוא עד תכונת טעם הדברים, כי אין סתר למו. ונאמר (דברים לב, מז): "כי לא דבר רק הוא מכם", ואמרו רבותינו זכרונם לברכה (ירושלמי כתובות סוף פרק ח): אם רק הוא - מכם, שאינכם יודעים לפרש טעם הדבר. וכן כל העוזב דבר אחד מדברי התורה ולא יודה עליו - הנה זה מגלה פנים בתורה, כגון האומר: מה הועילו אצלנו לומדי תורה? אם חכמו חכמו לנפשם ולא נחלה לנו בשכרם! והנה כחשו במה שכתוב בתורה (בראשית יח, כו):"ונשאתי לכל המקום בעבורם":
ספר עבודת ישראל, אבות ד, ח: רבי יוסי אומר כל המכבד את התורה גופו מכובד על הבריות וכל המחלל כו'. ירצה בזה, כי כבוד התורה היא שיחשוב האדם כי לא דבר ריק הוא שבכל תיבה ואות ותגין דאורייתא יש רזין וגנזין דאורייתא. וכל התורה המצויה בכתב אתנו אינה רק גופין. וכמו שיש לאדם, גוף, נפש, רוח, נשמה, ונשמה לנשמה עד אין סוף ב"ה, עד שלא ישיגוהו שום נברא בעולם, כן יש לתורה. כי האותיות הם גופין, וכמאמר התנא (אבות ג, כג) קינין ופתחי נדה הן הן גופי הלכות, והתגין ונקודות וטעמם הם נפש רוח נשמה, עוד יש לה נשמה לנשמה עד אין סוף, והן סודות נוראות גנוזים וטמונים ששום בריה בעולם אינה יכולה להשיגם. ונמצא כשהאדם לומד התורה בזה הענין בכוונתו אל הפנימיות הנ"ל עד אין סוף, ומאמין בזה באמונה שלימה כי כל דיבור תורה שלמד הוא מלא רזין וגנזין דאורייתא ומקשר התורה זו שלומד בתורה שלמעלה באורות עליונים בנר"ן הנ"ל. וזהו כבודה של תורה, הוא גם כן מכובד על הבריות, רצ"ל שגופו גם כן יהיה מקושר בנשמתו למעלה עד אין סוף ב"ה ויאיר בגופו הארות נשמתו:

והמחלל את התורה, שעושה התורה חלול מכל דבר בענין סיפורי מעשיות שיש בתורה שהם מלאים רזין וגנזין והוא עושה התורה חלולה מכל וכל בחושבו שאין בה דבר פנימי כי אם כמגלת ספר כתוב אליו, אזי התורה היא אצלו כגוף בלי נשמה ואינו ממשיך החיות הפנימי שהם הסודות הנשמות הנ"ל לתוכה, אזי גופו גם כן מחולל על הבריות, רצ"ל נעשה חלל שאינו מקושר בנשמתו ונעשה חלל מהם, כפי גודל הפגם כן גודל עונשו, אם פגם בנשמה לנשמה של תורה תתמעט ממנו הנשמה לנשמה, וכן עד הנפש עד שישאר בלתי לבדו בנפש הבהמיות לבד ועושה מעשה בהמה בלתי חיות פנימי כלל: 
דברים יז, יא: עַל פִּי הַתּוֹרָה אֲשֶׁר יוֹרוּךָ וְעַל הַמִּשְׁפָּט אֲשֶׁר יֹאמְרוּ לְךָ תַּעֲשֶׂה לֹא תָסוּר מִן הַדָּבָר אֲשֶׁר יַגִּידוּ לְךָ יָמִין וּשְׂמֹאל:
רמב"ן שם: ימין ושמאל אפילו אם אומר לך על ימין שהוא שמאל או על שמאל שהוא ימין, לשון רש"י וענינו, אפילו תחשוב בלבך שהם טועים, והדבר פשוט בעיניך כאשר אתה יודע בין ימינך לשמאלך, תעשה כמצותם, ואל תאמר איך אוכל החלב הגמור הזה או אהרוג האיש הנקי הזה, אבל תאמר כך צוה אותי האדון המצוה על המצות שאעשה בכל מצותיו ככל אשר יורוני העומדים לפניו במקום אשר יבחר ועל משמעות דעתם נתן לי התורה אפילו יטעו, וזה כענין רבי יהושע עם ר"ג ביום הכיפורים שחל להיות בחשבונו (ר"ה כה) :

 והצורך במצוה הזאת גדול מאד, כי התורה נתנה לנו בכתב, וידוע הוא שלא ישתוו הדעות בכל הדברים הנולדים, והנה ירבו המחלוקות ותעשה התורה כמה תורות וחתך לנו הכתוב הדין, שנשמע לבית דין הגדול העומד לפני השם במקום אשר יבחר בכל מה שיאמרו לנו בפירוש התורה, בין שקבלו פירושו עד מפי עד ומשה מפי הגבורה, או שיאמרו כן לפי משמעות המקרא או כוונתה, כי על הדעת שלהם הוא נותן (ס"א לנו) להם התורה, אפילו יהיה בעיניך כמחליף הימין בשמאל, וכל שכן שיש לך לחשוב שהם אומרים על ימין שהוא ימין, כי רוח השם על משרתי מקדשו ולא יעזוב את חסידיו, לעולם נשמרו מן הטעות ומן המכשול ולשון ספרי (שופטים קנד) אפילו מראין בעיניך על הימין שהוא שמאל ועל שמאל שהוא ימין שמע להם:
ספר ליקוטי מוהר"ן ח"א, ריד': בדּוֹרוֹת הָרִאשׁוֹנִים כְּשֶׁהָיוּ יוֹדְעִים יוֹם מִיתָתָם, הָיוּ עוֹסְקִים בַּתּוֹרָה כָּל הַיּוֹם וְלֹא הָיָה שְׁלִיטָה לְהַבַּעַל דָּבָר עֲלֵיהֶם. וְעַכְשָׁו מָצִינוּ בְּנֵי אָדָם שֶׁמֵּתוּ בְּאֶמְצַע לִמּוּדָם, דַּע שֶׁאִם הַלִּמּוּד כַּהֹגֶן, בְּוַדַּאי אֵין לוֹ שׁוּם כֹּחַ, אֲבָל אִם אֵין הַלִּמּוּד כָּרָאוּי, בִּפְרָט לִמּוּד גְּמָרָא אִם אֵין הַלִּמּוּד כָּרָאוּי, אֲזַי הוּא מְקַבֵּל יוֹתֵר כֹּחַ מֵהַלִמּוּד, כִּי תַּלְמוּד בְּגִימַטְרִיָּא אוֹתִיּוֹת שֶׁל שְׁמָהּ לִילִית. עַל - כֵּן יֵשׁ כֹּחַ בְּלִמּוּד הַתַּלְמוּד אוֹ לְהַכְנִיעַ אוֹתָהּ, אוֹ לְהֶפֶךְ, חַס וְשָׁלוֹם:
ספר ליקוטי הלכות, הלכות נטילת ידים לסעודה ובציעת הפת, הלכה ו', אות צא': אֲבָל גַּם בְּהַלִּמּוּדִים הַקְּדוֹשִׁים שֶׁל חָכְמַת הַתּוֹרָה הַקְּדוֹשָׁה יֵשׁ כַּמָּה חִלּוּקִים, כִּי יֵשׁ שֶׁלִּמּוּדוֹ בְּגַסּוּת כָּזֶה וּבְמֹחַ פָּגוּם וּמְקֻלְקָל כָּזֶה. וְהוּא רָחוֹק מִצַּדִּיקִים אֲמִתִּיִּים מְאֹד, אַדְּרַבָּא, הוּא חוֹלֵק וּמִתְנַגֵּד עֲלֵיהֶם הַרְבֵּה עַד שֶׁנֶּאֱמַר עַל לִמּוּדוֹ לֹא זָכָה - נַעֲשֵׂית לוֹ סַם מָוֶת, כְּמוֹ שֶׁדָּרְשׁוּ חֲכָמֵינוּ זִכְרוֹנָם לִבְרָכָה עַל פָּסוּק, וְשַׂמְתֶּם. זָכָה נַעֲשֵׂית לוֹ סַם חַיִּים, לֹא זָכָה נַעֲשֵׂית לוֹ סַם מָוֶת. וּמִלִּמּוּדִים כָּאֵלּוּ נוֹפְלִים הַרְבֵּה בִּבְאֵר שַׁחַת לִלְמֹד חָכְמוֹת חִיצוֹנִיּוֹת כַּאֲשֶׁר מָצוּי בַּעֲווֹנוֹתֵינוּ הָרַבִּים הַרְבֵּה לוֹמְדֵי תּוֹרָה שֶׁעָסְקוּ בְּלִמּוּדֵי חָכְמוֹת חִיצוֹנִיּוֹת שֶׁנִּתְעוּ כְּמוֹ שֶׁנִּתְעוּ רַחֲמָנָא לִצְלַן. כַּמְבֹאָר הַצְּעָקוֹת הַגְּדוֹלוֹת וְהַמָּרוֹת עַל זֶה בְּכַמָּה וְכַמָּה סְפָרִים קְדוֹשִׁים: אַךְ אֲפִלּוּ הָעוֹסְקִים בְּחָכְמוֹת הַתּוֹרָה וּבְפִלְפּוּלָא לְשֵׁם שָׁמַיִם כִּי חָדֵי קֻדְשָׁא בְּרִיךְ הוּא בְּפִלְפּוּלָא אַף - עַל - פִּי - כֵן אֵין זֶה עִקַּר הַתַּכְלִית, כִּי הָעִקָּר הוּא לַאֲסוּקֵי שְׁמַעַתְּתָא אַלִּבָּא דְּהִלְכְתָא כְּמוֹ שֶׁמָּצִינוּ בְּהַקַּדְמוֹנִים שֶׁנִּתְרַחֲקוּ מֵהַפִּלְפּוּל שֶׁל הֶבֶל רַק יָרְדוּ לְעֹמֶק הַהֲלָכָה לַאֲסוּקֵי שְׁמַעַתְּתָא אַלִּבָּא דְּהִלְכְתָא. אֲבָל אֲפִלּוּ הָעוֹסְקִים בָּזֶה בֶּאֱמֶת לְשֵׁם שָׁמַיִם שֶׁבְּוַדַּאי אַשְׁרֵי לָהֶם אַשְׁרֵי חֶלְקָם, אֲבָל עֲדַיִן אֵין זֶה תַּכְלִית הַשְּׁלֵמוּת, כִּי עִקַּר הַתַּכְלִית בִּשְׁלֵמוּת הוּא הַלִּמּוּד הַקָּדוֹשׁ שֶׁמֵּבִיא לִידֵי מַעֲשִׂים טוֹבִים וּמִדּוֹת יְשָׁרוֹת וְלָשׁוּב מֵעֲבֵרוֹת לְהַצִּיל אֶת יִשְׂרָאֵל מֵהָעֲווֹנוֹת שֶׁזֶּה עִקַּר הָרַחֲמָנוּת עַל יִשְׂרָאֵל כַּנַּ"ל, כִּי לֹא הַמִּדְרָשׁ הוּא הָעִקָּר אֶלָּא הַמַּעֲשֶׂה. וּכְמוֹ שֶׁאָנוּ מְבַקְּשִׁים בְּכָל יוֹם, וְתֵן בְּלִבֵּנוּ בִינָה לְהָבִין וּלְהַשְׂכִּיל לִשְׁמֹעַ לִלְמֹד וּלְלַמֵּד לִשְׁמֹר וְלַעֲשׂוֹת וּלְקַיֵּם וְכוּ'. כִּי הָעִקָּר הוּא הַלִּמּוּד הַקָּדוֹשׁ שֶׁמַּכְנִיס קִיּוּם הַתּוֹרָה בְּיִשְׂרָאֵל. וְהָעִקָּר שֶׁתִּתְקַיֵּם הַתּוֹרָה וְהַמִּצְווֹת אֵצֶל כָּל אֶחָד וְאֶחָד כָּל יְמֵי חַיָּיו בְּכָל מַה שֶּׁיַּעֲבֹר עָלָיו. וְזֶה עִקַּר לַחְמָהּ שֶׁל תּוֹרָה בְּחִינַת לְכוּ לַחֲמוּ בְּלַחְמִי. וּמִשָּׁם נִמְשָׁךְ כֹּחַ הַלֶּחֶם שֶׁהוּא עִקַּר הַשְּבִיעָה וְהַסְּעֻדָּה, כִּי אֵין הַסְּעֻדָּה נִקְרֵאת אֶלָּא עַל שֵׁם הַלֶּחֶם, כְּמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה.
דף מקורות לספר חובות הלבבות, שער חשבון הנפש, פרק ג' (עמ' רמג'- רמו')
חובות הלבבות: ומה שאמר ואל תתחכם יותר, ולא אמר ואל תהי סכל יותר, מפני שיש לחכמה אצלנו גבול ידוע, לא ייתכן לעבור אותו, והוא, שכל מין ממיני החכמה, שימשכנו לעבודת האלהים ולשמור מצוותיו ולהראות חכמתו ויכלתו, מותר לנו וחייבים אנו לחקור עליו... וכל מה שהוא מן החכמה על זולת הדרך אשר זכרנו, אסור לעיין בה ולחקור עליה, ועל כן אמר ואל תתחכם יותר...

טוב הלבנון ד"ה: מפני שיש לחכמה אצלנו גבול ידוע – ר"ל יש מן החכמות שהוא מותר ומחויב, ויש שהוא אסור כמו שמפרש, ועל חלק האסור הוא שאמר ואל תתחכם יותר, לא על הסכלות.

ספר שיחות הר"ן, אות ה': היה מגנה מאד את ספרי המחקרים והפילוסופים, ואמר שאין שם כלל שכל גמור כמו שיש באיזה מאמר מהרש"א (י) או מהר"ם שיף (יא) וכיוצא מספרינו הקדושים שיש בהם עמקות ושכל נפלא ונעים מאד, אבל באלו הספרים לא נמצא זה השכל כלל. כי הם מדברים רק בדרך הקשים מנה ובה עד שבאים לאיזה מופת, אבל השכל שיש בתורתנו הקדושה להבדיל אין שם כלל כלל (יב):

ואמר: אשרי מי שאינו יודע כלל מספריהם רק הולך בתמימות ויש לו יראת הענש כי עקר העבודה בתחלה היא רק מחמת יראת הענש ובלי יראת הענש אי אפשר להתחיל כלל בעבודת ה'. ואפלו צדיקים צריכים גם כן יראה כי עובדי מאהבה הם מועטים מאד מאד ועקר הוא יראת הענש. (יג) כי היראה עלאה בגין דהוא רב ושליט וכו' הינו יראת הרוממות לאו כל אדם זוכה לזאת היראה אבל עקר העבודה הוא רק על ידי יראת הענש אצל רב בני אדם (יד):

ומי שלומד חס ושלום בספרי המחקרים והפילוסופים נכנס בלבו ספקות וכפירות. כי כל אדם נולד עם רשעות כי טבע כל אדם נמשך אחר רשעות הינו אחר תאוות רעות של עולם הזה רחמנא לצלן. רק מחמת יראת הענש הוא שובר תאותו ונכנס בדרכי ה'. אבל כשלומד באותן הספרים של חקירות חס ושלום אזי מוצא לעצמו ספקות וכפירות שהם סיוע לרשעות שלו שיש בו בטבעו. ועל כן אין אנו מוצאים כלל שיהיה איזה אדם נעשה איש כשר וירא ה' על ידי ספרי המחקרים, אף על פי שנמצא בדבריהם איזה דברים ממדות טובות וכיוצא אף על פי כן הכל הבל כי הפסדם מרובה משכרם, כי הם מבלבלים דעת האדם מאד. ועין במקום אחר מזה מגדל האסור ללמד אלו הספרים רחמנא לצלן (טו):

ואמר: אשרנו שמשה רבנו עליו השלום, בחר לנו חלק טוב מאד ונתן לנו את התורה ופתח בה (בראשית א א) בראשית ברא אלקים את השמים וכו' בלי שום חקירות ומופתים שלהם, רק צוה עלינו להאמין בהשם יתברך באמונה לבד, ועל כן אסור לנו לכנס בחקירות כלל חס ושלום. ואף שבזהר הקדוש הוא (טז) מגנה יראת הענש, כבר מבאר על זה תרוצים בספרי מוסר (יז) כי באמת עקר עבודת ה' היא רק על ידי יראת הענש כנ"ל:

ואמר: שאלו התחבולות וההמצאות שהמציאו הפילוסופים בחכמתם, כגון כלי מלחמה נפלאים ושאר כלים העשויים בתחבולות על פי חכמה וכיוצא בזה שאר עניני חדושים שלהם שהמציא כל אחד ואחד מחכמיהם, אמר שהכל מלמעלה, כי לא היה אפשר להם לבוא על זה רק על ידי שהתנוצץ להם השכל בזאת החכמה, שבא לאותו החכם התנוצצות מלמעלה. כי כשהגיע העת והזמן שיתגלה אותה החכמה או התחבולה בעולם על כן שלחו להם מלמעלה בשכלם זאת התחבולה כדי שיתגלה בעולם. (יח) כי בודאי גם החכמים הקדמונים שהיו מקדם חקרו גם על זאת, ומפני מה לא באו הם על זאת התחבולה וההמצאה? רק באמת הכל מלמעלה, וכשבא העת שיתגלה זאת הדבר, אזי מתנוצץ לו השכל ואז בא אותו החכם על אותה התחבולה כי נשלח לו מלמעלה ממקום שהגיע לו. כי בודאי אינם מקבלים דרך הקדושה רק דרך הסטרא אחרא וזה פשוט: 

(וגם להבדיל אלו האומרים פשטים וחדושים בגמרא פרוש רש"י ותוספות, אלו לא היה נשלח להם מלמעלה מן השמים אי אפשר להם כלל לבוא על החדוש. רק באמת הכל מלמעלה. וכל אחד מקבל ממקום שמקבל, ועין במקום אחר מזה. כי בודאי יש בענין זה אלפים ורבבות מדרגות מהיכן כל אחד ואחד מקבל הארה והתנוצצות בשכלו ומאיזה מקום מושיטין לו החדוש או החכמה אבל הכלל שכל מיני חדושים שמחדשים החכמים הן בקדושה כגון פשטים ודרושים וכיוצא, הן להבדיל בעניני חכמות שלהם, הכל מושיטין להם ושולחין להם בשכלם מלמעלה. לכל אחד ואחד ממקום הראוי לו כנ"ל):
ספר שיחות הר"ן, אות מ': בענין ספרי המחקרים (ע) מבאר כבר אצלנו כמה פעמים שאסור לעסק בהם וצריך להרחיק מאד לבלי ללמד אותם ולבלי להביט בהם כלל. אפלו בספרי חקירות של גדולי ישראל. כי הוא אסור גדול מאד ללמד אותם. (וכבר מבאר בכמה ספרים גדל האסור ללמד בהם (עא) כי לא באלה חלק יעקב, כי אין לנו שיכות בהם. כי אנו מאמינים בו יתברך באמונה לבד בלי שום חקירה כי הוא יתברך ברא את העולם כולו ומקים את עולמו ועתיד לחדש את עולמו וכו'. ודרך אלו הספרים להקשות קושיות שנראין כקושיות גדולות והתרוץ חלוש מאד ומי שרוצה לחקר יותר ולהקשות על התרוץ יכול להקשות ולא יועיל לו התרוץ על כן אסור לעין בהם כלל. ובאמת כל הקושיות שלהם אינם כלום והם כולם הבל ורעיון רוח:

ומה שאנו רואים שיש בני אדם שאין דעתן נמשכת אחר ספרים קדושים ונוראים מאד, כגון ספרי הזהר וספרי האר"י זצ"ל וכיוצא, אף על פי שיש בהם חדושים נוראים מאד מאד המאירים עינים ומתוקים מדבש, והם נמשכים דיקא אחר ענינים אחרים כגון חקירות, דע כי זהו מחמת מזגם כי מזגם בטבעם הוא מזג רע מן התולדה שנולדו במזג רע שאינם יכולים לסבל את הדבר הקדוש באמת. (עב) ובאמת בודאי יש לו בחירה ויש לו כח לשבר את מזגו הרע. אבל מאחר שנולד במזג רע כזה, הוא צריך לסבל מרירות גדול לשבר את מזגו וטבעו הרע. ואשרי לאדם שנולד בקדושה:
ספר ליקוטי עצות,  ערך חקירות וחכמות חיצוניות, אות ט'. אסור גדול לעין בספרי המחקרים, כי יש כמה קושיות שנמשכין מבחינת חלל הפנוי שאי אפשר למצא עליהם תרוץ בשום אפן, רק לעתיד לבוא יתגלה התרוץ אבל בזה העולם אי אפשר לישבם בשום שכל. ומי שמעין באלו החכמות הנמשכין משם, יהיה נשקע ונאבד שם לעולם כי עליהם נאמר: כל באיה לא ישובון. כי אי אפשר למצא בהם את השם יתברך להשיב על הקושיות והמבוכות שבהם בשום שכל. רק ישראל על ידי אמונה עוברים על כל החכמות ועל כל המבוכות שבעולם, כי הם מאמינים בשם יתברך ובתורתו הקדושה בלי שום חקירה וחכמה רק באמונה שלמה. ועל שם זה נקראים ישראל עברים, על שעל ידי אמונתם הם עוברים ועולים על כל מיני חכמות וחקירות, כי אינם צריכים לחקר אחר האמת כלל, כי הם יודעים האמת לאמתו על ידי אמונתם השלמה, שמאמינים בהאמת כפי מה שקבלו מאבותינו ורבותינו, זכרונם לברכה, ועל ידי זה הם עוברים ועולים על כל החכמות כולם (סד. ב'):
ספר ליקוטי עצות שם, אות יד':  עקר העבודה הוא רק על ידי תמימות ופשיטות גמור בלי שום חכמות כלל. וזהו עקר התכלית האמתי, וחלילה למי שמכונה בשם ישראל שיכנס בספרי המחקרים, חס וחלילה, כי לא באלה חלק יעקב. כי יש בכל החכמות אבן נגף בחינת עמלק, שעל ידו נופלין ונכשלין ויכולין לאבד עולמם ברגע חס ושלום. וזהו הרעה הגדולה שבכל הרעות, ואפלו ספרי ישראל שמדברים מחקירות, אין להביט בהם כלל, כי מזיקים הרבה לאמונה הקדושה שהוא יסוד הכל. ותהלה לאל יש עכשו ספרים קדושים הרבה מאד, המלאים מוסר ויראת ה' בלי שום חקירות, שאינם מיוסדים על דעת חכמי יון ימח שמם, רק יסודתם בהררי קדש על דברי חכמינו, זכרונם לברכה בגמרא ומדרשים, ובפרט המיוסדים על דברי רבי שמעון בן יוחאי וחבריו, הפך בהם והפך בהם. בהם דיקא ולא בספרים שמערב בהם דעת הגויים, הכופרים בעקר. מהם המלט נפשך, מהם ומהמונם, ותהיה לך נפשך לשלל לחיי עולם ולעולמי עד ולנצח נצחים (יט):
ספר עצות ישרות, ערך שמחה, אות א': מי שיש לו אמונה שלמה בהשם יתברך, בודאי ראוי לשמח תמיד בהשם יתברך. וזה הדבר אי אפשר לבאר בכתב, כי הוא לכל חד כפום מה דמשער בלבה, וכן לשמח בשמחת המצוות בחינת: פקודי השם ישרים משמחי לב, כי בודאי אין שמחה בעולם כשמחה זו, כי זה כל אדם יכול להבין, שבעולם הזה אין שום שמחה בעולם, כי מה יתרון לו לאדם וכו', וימינו כצל עובר, ואחרית שמחה - תוגה, ועל כן באמת המחקרים והכופרים, רחמנא לצלן, אין להם שום שמחה אמתית כלל, וכל ימיהם הם מלאים עצבות ויגון ואנחה, כי מאחר שכופרים בתורתו הקדושה ובעשית מצוותיו יתברך ובודים מלבם טעמים של הבל ושטות על עשית המצוות כאלו הם נימוסיות, חס ושלום, אם כן מהיכן יקבלו חיות ושמחה, ועל כן עקר הקטרוג וההתגרות של הסטרא אחרא שמתגרין בישראל, העקר הוא בשמחה של המצוות, כי על גוף המצוה הם יכולין לומר שהיא נימוסיות, חס ושלום, כשאר נימוסי נימוסי העמים, חס ושלום, אך כשרואים שישראל שמחים כל כך בעשית המצוות ומוסרין נפשם עליהם, על זה הם מתקנאים ומתגרים בנו מאד, ועל כן עקר הכנעת הסטרא אחרא היא דיקא על ידי עשית המצוה בשמחה. (הלכות נפילת אפים, הלכה ד', אות ד):
דף מקורות לספר חובות הלבבות, שער חשבון הנפש, פרק ג' (עמ' רמז'- רמח')
חובות הלבבות: והשישה ועשרים - חשבונו עם נפשו, כשהוא עומד במצוות המלך ויירא מענשו אם יעבור על מצוותיו, ולא ירגיש למצוות אלהיו ולא יירא מענשו בעברו על מצוותיו. ואיך לא יתבונן בשכלו מה בין שתי המצוות, ויכיר מה בין שני הענינים...

פת לחם ד"ה: כשהוא עומד במצות המלך – שהוא עומד במצות מלך בשר ודם, ואינו עובר מצוותו מחמת יראתו ועונשו, ואינו מרגיש במצוות א-להיו.

גמ' ברכות כח, ב: וכשחלה רבי יוחנן בן זכאי נכנסו תלמידיו לבקרו כיון שראה אותם התחיל לבכות אמרו לו תלמידיו נר ישראל עמוד הימיני פטיש החזק מפני מה אתה בוכה אמר להם אילו לפני מלך בשר ודם היו מוליכין אותי שהיום כאן ומחר בקבר שאם כועס עלי אין כעסו כעס עולם ואם אוסרני אין איסורו איסור עולם ואם ממיתני אין מיתתו מיתת עולם ואני יכול לפייסו בדברים ולשחדו בממון אף על פי כן הייתי בוכה ועכשיו שמוליכים אותי לפני מלך מלכי המלכים הקדוש ברוך הוא שהוא חי וקיים לעולם ולעולמי עולמים שאם כועס עלי כעסו כעס עולם ואם אוסרני איסורו איסור עולם ואם ממיתני מיתתו מיתת עולם ואיני יכול לפייסו בדברים ולא לשחדו בממון ולא עוד אלא שיש לפני שני דרכים אחת של גן עדן ואחת של גיהנם ואיני יודע באיזו מוליכים אותי ולא אבכה אמרו לו רבינו ברכנו אמר להם יהי רצון שתהא מורא שמים עליכם כמורא בשר ודם אמרו לו תלמידיו עד כאן אמר להם ולואי תדעו כשאדם עובר עבירה אומר שלא יראני אדם.

רש"י שם: עמוד הימיני - שני עמודים העמיד שלמה באולם, שם הימני יכין ושם השמאלי בועז (מלכים א' ז'), הימיני לעולם חשוב:  פטיש - המפוצץ, פי"ק בלע"ז:  אוסרני - חובש אותי:  מיתת עולם - לעולם הבא:  הייתי בוכה - מאימת משפטו, אם לדין מוליכין אותי לפניו:   עד כאן - בתמיה, כלומר ולא יותר ממורא בשר ודם ולואי שיהא כמורא בשר ודם, שאם כן תחדלו מעבירות הרבה:   עבירה - בסתר, ממורא הבריות, ויודע שהכל הוא גלוי להקדוש ברוך הוא, ואינו מניח בכך:
יד יוסף שם, אות ב': יהי רצון שתהא מורא שמים עליכם כמורא בשר ודם – ר"ל הלואי שתהיו זריזים בפקודה שצוה הקב"ה כמו אדון ב"ו שמצוה להדיוט לעשות דבר, איך עושה בזריזות ויעשה יותר ממה שגוזר עליו האדון במה שחושב שהיה כן רצון האדון  (מלא העומר).

ולואי שתהא מורא שמים עליכם כמורא ב"ו – והוא מפני כי האדם הוא על הארץ, ורואה מלך ב"ו, ויש כאן יראת ב"ו, אבל האדם אין רואה השי"ת, ולפיכך  ברא השי"ת את האדם בקומה זקופה, כדי שיסתכל כלפי מעלה, וידע הקב"ה שהוא יושב בשמים ולא יבוא לידי חטא. וז"ש והא-להים עשה (את האדם באותו ענין) שיראו מלפניו, כדי להביט למעלה להתירא מן השי"ת שהוא יושב שמים. 
ספר שערי תשובה, שער א', כא': העיקר הששי הבושה. כענין שנאמר (ירמיה לא, יח): בושתי וגם נכלמתי כי נשאתי חרפת נעורי. והנה החוטא יבוש מאד לעבור עבירות לפני בני אדם, ויכלם אם ירגישו ויכירו בעבירותיו, ואיך לא יבוש מן הבורא יתברך? ואין זה, כי אם לפי היות השם יתברך רחוק מכליותיו, על כן יבוש מן הנבראים ולא יבוש מן הבורא יתברך. ואמרו רבותינו זכרונם לברכה (ברכות כ"ח:), כי בשעת פטירת רבן יוחנן בן זכאי אמרו לו תלמידיו: רבנו, ברכנו! אמר להם: יהי רצון שיהא מורא שמים עליכם כמורא בשר ודם. אמרו לו: רבנו, עד כאן ולא יותר? אמר להם: הלואי! תדעו שהרי אדם עובר עבירה בסתר ואומר: הלואי לא יראני האדם!:   
ספר ראשית חכמה, שער היראה, פרק ז'ף ...אמרו בברכות פרק תפלת וכיוצא השחר (כח, ב), כשחלה רבן יוחנן בן זכאי נכנסו תלמידיו לבקרו וכו', אמרו לו רבינו ברכנו, אמר להם יהי רצון שיהא מורא שמים עליכם כמורא בשר ודם, אמרו לו רבינו עד כאן, אמר להם הלואי, תדעו כשאדם עובר עבירה בסתר אומר שלא יראני אדם, עכ"ל. וכיוצא במשל שאמרו במדרש זה על אם יסתר איש במסתרים וכו' פירש רשב"י (זוהר פר' נח סח, א) ז"ל, רבי חייא פתח (ירמיה כג, כד), אם יסתר איש במסתרים ואני לא אראנו נאם ה', כמה אינון בני נשא אטימין לבא וסתימין עיינין דלא משגיחין ולא ידעין ביקרא דמאריהון דכתיב ביה הלא את השמים ואת הארץ אני מלא, היך בעון לאסתתרא מחובייהו ואמרי מי רואנו ומי יודענו, וכתיב, והיה במחשך מעשיהם לאן יתטמרון מקמיה, למלכא דבנה פלטרין ועבד תחות ארעא טמירין פצירין, ליומין מרדו בני פלטרין דמלכא, אצער עלייהו מלכא בגייסוי, מה עבדו עאלו וטמירו גרמייהו תחות נוקבי פסירין, אמר מלכא אנא עבדית לון ועבדית נהורא וחשוכא ומקמאי אתון בעאן לאתטמרא, הה"ד, אם יסתר איש במסתרים ואני לא אראנו נאם ה', אנא הוא דעבדית נוקבי פסירין ועבדית חשוכא ונהורא ואתון איך יכלין לאתטמרא קמאי. תא חזי כד בר נש חטי קמי מאריה ואמשיך גרמיה לאתכסיא קוב"ה עביד ביה דינא באתגליא וכד בר נש אדכי גרמיה קוב"ה בעי לאסתרא ליה דלא יתחזי ביום אף ה', עכ"ל. ובמדרש במדבר רבה פרשה ט הביאו משל כיוצא בזה בענין הנואף והנואפת, ואמרו בנמשל, זה לשונם, כך אמר הקדוש ברוך הוא למנאפים, ממני אתם מסתירים את עצמכם והלא אני הוא שבראתי את הלבבות, הה"ד (ירמיה טז, י), אני ה' חוקר לב ובוחן כליות וגו', לכך נאמר, ותשכח אל מחוללך, אני בראתי אתכם ועשיתי אתכם מחילים מחילים אלו הלבבות והכליות ואתם שוכחין אותי ומשקרין בי, איני רואה ואיני יודע מעשיכם, עד כאן לשונו. ועל פרטי ההשגחה אמר אליהו (איוב לד, כא), כי עיניו על דרכי איש וכל צעדיו יראה אין חשך ואין צלמות להסתר שם פועלי און:                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                                 
ספר עבודת ישראל, אבות, ב, י: הם אמרו שלשה דברים רבי אליעזר אומר יהיה כבוד חבירך חביב עליך כשלך ואל תהי נוח לכעוס כו'. כי אם יהיה נוח לכעוס אז לא יכבדוהו:

או יאמר יהי כבוד חבירך כו', כמו שאמרנו לעיל חבר טוב הוא השי"ת. ואמר שיהא כבודו חביב עליך כשל עצמך וכדאיתא בגמרא (ברכות כח ע"ב) שנכנסו תלמידים לר"א לבקרו אמר להם יהי מורא שמים עליכם כמורא בשר ודם, אמרו ליה ותו לא, אמר להו ולואי.
ספר באר מים חיים ויקרא, פרק א': גם יאמר אדם כי יקריב וגו'. על דרך מה שאמר איוב (ל"ג, כ"ז) חטאתי וישר העויתי ולא שוה לי, ונדחקו המפרשים שם בפירושו. ומה שנראה לי הוא כי באמת אם יביט האדם רגע כמימרא מעשיותיו לעצמו להנאת גופו ונפש בניו ובני ביתו, לעשיותיו למלך הגדול והקדוש, בעיניו יראה כמה רחוק עבודתו מעבודת האמת עד להפליא, ולמה לא נודה על האמת בינינו לבין בוראנו יתברך הלא לפניו נגלו כל תעלומות מחשבות אדם ותחבולותיו ויצרי מעללי איש. ונראה ביגיעת אדם על עסקי פרנסתו הלא יומם ולילה לא ינוח ולא ישקוט, ואף אם אין לו כלום משלו עם כל זה הולך ומתחזק ועושה כל מה שיוכל כל היום וכל הלילה ומעשהו שמה בזירוז רב ונקשר שם עם כל מחשבתו ולבו ואם יקראנו אדם לא ישמע לו מהתקשרותו שמה, ולא יעכבנו ולא יעצרנו גשם ושלג קור וחום, רק יום ולילה לא ישבות על המחיה ועל הכלכלה. וכמו למשל אם יש לו איזה מורא גופו ממורא בשר ודם בעונשי הגוף או עונש ממון ובושה וכדומה הלא תגדל הפחד והאימה אשר בקרבו לבל יעבור על חלומותיו ועל דבריו, ומכל שכן באדם שיש לו איזה פרנסה ממנו, ירא וירתת לעשות דבר שלא כרצונו שלא יחסר לו לחמו. ולא כן בעבודת בוראנו ברוך הוא וברוך שמו כי לא די שאינו עוסק בעבודתו בתורה בתפילה ובמעשים טובים אף החצי ממה שעוסק בצורכי גופו אלא אף המעט שעוסק בה בתורה או בתפילה, ח"ו אינו כראוי למלך הכבוד ולא כמעשהו בחוץ, כי אינו מקושר שם הוא ומחשבתו ולבו וכל אבריו, וח"ו אדרבא מחשבתו מהומה וטרודה גם אז בצרכי גופו וכל עשיותיו. גם הפחד והמורא מהקב"ה שלא לעבור על ציוויו בקל וחומר אינו כל כך כמורא גופו מעונשי בשר ודם. ולזה אמר חטאתי וישר העויתי, כי באמת היה ראוי להיות העיקר מרובה על הטפל, ועיקרו של אדם הוא העבודה שחייב לעבוד לה' הטוב שלזה נברא והיה מהראוי להוציא על זה רוב ימיו ושנותיו ולהתקשר שם באמת תמיד בכל אבריו וגידיו ומחשבתו ולבו, ומעט מן המעט לעסוק בצורכי גופו ומזונו כמאמרם ז"ל (אבות ד', י"ב) הוי ממעט בעסק ועסוק בתורה. והנה בזה ישר, העויתי, זה אשר ישר העויתיהו שלא הגדלתיה על עולתה הנמצא בהבלי העולם, ועל כל פנים היו ראוי לעשותן שוין זה כזה. ואמנם אף זה לא עשיתי, כי ולא שוה לי שלא היה אפילו שוה בעיני עסקי עם עסקי ה' לעשותן על כל פנים כמו עסקי העולם שהם הבל וריק. ועל כן יאמר הכתוב אדם כי יקריב כלומר כשירצה אדם להתקרב לה' אלהיו הנה כן יראה ויעשה על כל פנים אשר מכם קרבן לה' כלומר מדברים שלכם כמו שעושה דבר של עצמו באהבה ושמחה וזירוז ומורא גדול שלא יאבדנו, כן קרבן לה' יקריב לה' גם כן, לחצות ימיו על כל פנים חצי לה' וחצי לכם ולעשותן בהתקשרות ודביקות בתאוה ובחמדה כמו אכילה ושתיה וזיווג וכדומה. ולזה אמר מן הבהמה מן הבקר וגו' תקריבו וגו' על דרך מאמר הכתוב (איוב ל"ה, י"א) מלפנו מבהמות הארץ וגו', כי באמת ידע שור קונהו שלא לעבור על גבולו מלחרוש ולעבוד לבעליו יותר מהנאת עצמו ומכל שכן אדם על הארץ בעל שכל ומוח, ועל כן מן הבהמה מן הבקר וגו' תלמדו איך תקריבו את קרבנכם לפני מלך המלכים ברוך הוא וברוך שמו הנכבד והנורא להתקרב אליו ולעבוד לו בכל לב ולב:
דף מקורות לספר חובות הלבבות, שער חשבון הנפש, פרק ג' (עמ' רמח'- רנא')
חובות הלבבות: והשבעה ועשרים - חשבון האדם עם נפשו, כשתבוא עליו רעה בגופו, או בממונו, או בענין מעניניו, ויקבל הכל מאלהיו בשמחה ויסבול סבל רוצה בדין האלהים ולא סבל מתקצף על גזירתו, כמו שנאמר (ישעיה ח יז): וחכיתי לה' המסתיר פניו מבית יעקב וקויתי לו...

מרפא לנפש:

ספר תולדות יעקב יוסף, פרשת קדושים, אות[ד]: מצוה לא תעשו עול במשפט:

מצוה בצדק תשפוט עמיתך. וי"ל הא תרי"ג מצות מוטל החיוב על כל א' מישראל לקיימן, וא"כ זה שאינו דיין אינו בכלל ב' מצות הנ"ל, וחסר ממנו ב' מצות מתרי"ג. ועוד כיוצא בזה. ונראה לי דאיתא במשנה פ"ג דאבות (ז) רבי אלעזר איש ברתותא אומר תן לו משלו שאתה ושלך שלו, וכן בדוד הוא אומר כי ממך הכל ומידך נתנו לך. וי"ל דהא דדוד למה לי, וגם לכאורה הוא כפל, גם לשון ידך הוא פורעניות, כמו יד ה' נגעה וגו' (איוב יט, כא):

וי"ל דאיתא במבחר פנינים המכונה לחכמי פילוסופיא בשער אמונה וז"ל. אמרו לחכם למה אין אנו רואים בך סימן דאגה, אמר להם מפני שלא קניתי דבר ופקדתיו ודאגתי עליו. ר"ל לא קניתי לי מאומה, רק הכל מה שהיה לי היה מתת אלהים בידי, ואם יקחנו מידי לא אדאג עליו, כי ה' נתן וה' לקח (איוב א, כא) עכ"ל. ופירש בספר חסידים סי' קכ"ג ולך ה' החסד כי אתה תשלם לאיש כ"מעשהו (תהלים סב, יג), ר"ל שבאמת אינו קנינו ומעשיו של אדם, רק שהקדוש ברוך הוא נפרע מן האדם כאלו היה מעשהו של האדם, אך שבאמת הכל של הקדוש ברוך הוא, וגובה מבעל בנים בניו, ומעשיר עשרו. וזה חסד גדול שמשלם לו גמול בעה"ז, כדי להביאו לעה"ב יעו"ש:

נמצא הקדוש ברוך הוא גובה שלו משלו, היש חסד גדול מזה. והטעם באמת הוא שנחשב כאלו האדם מעצמו נותן, ולא שהקדוש ברוך הוא לוקח מעצמו. וגם מה שנחשב לצדקה לאדם, כאלו נותן לו משלו ולא משל הקדוש ברוך הוא. הוא ע"ד שכתב האלשיך בענין הצדקה, כך הוא כאן ביסורין, שמקבל מאהבה כאלו הוא נותן מעצמו, וגם שהיה החזרה ליד הקדוש ברוך הוא בשמחה, כמו שניתנה לו בשמחה וקבלה בשמחה:

וזה שאמר רבי אלעזר איש ברתותא תן לו משלו, שאם פגעו בך יסורין בגופו או בממונו, תהא מקבל בשמחה כאלו אתה נותן לו מעצמך. וז"ש תן לו משלו שאתה ושלך שלו, ומה שנחשב לך לכפרת עון וקבלת שכר לעה"ב, הוא על כי אתה מקבל בשמחה כאלו אתה הנותן מעצמך ואינו לוקח מעצמו. וזה נרמז בדוד ב' בחינות אלו, כי ממך הכל ר"ל שיהיה בשמחה כמו בקבלת הדבר ההוא ממנו יתברך, כי ממך הכל ומידך נתנו לך, כך כשפגע באדם יד ה', יהיה בשמחה. ואז נחשב כאלו הם בני אדם מעצמן נתנו לך משלהם:

ובזה יובן מצוה הנ"ל לא תעשו עול במשפט, ר"ל על משפט העליון לא תראה פנים עצבות, כאלו נעשה עול ומשפט מעוקל ח"ו מלמעלה. כי הלא הכל שלו ויהיה בקבלת השמחה כמאמר החכם הנ"ל:

וזה שאמר ג"כ בצדק תשפוט עמיתך. כי הקדוש ברוך הוא נקרא רעך ועמיתך, שתראה אשר משפטו בצדק ומשפט וחסד גדול כאמור.
ספר שלחן ערוך רכב, ג: חייב אדם לברך על הרעה בדעת שלמה ובנפש חפצה כדרך שמברך בשמחה על הטובה כי הרעה לעובדי השם היא שמחתם וטובתם כיון שמקבל מאהבה מה שגזר עליו השם נמצא שבקבלת רעה זו הוא עובד את השם שהיא שמחה לו: 
ספר משנה ברורה שם, סק"ד: כדרך שמברך וכו' - כי באמת כל היסורין בין בגוף ובין בממון הוא הכל כפרה על העונות כדי שלא יצטרך להתיסר לע"ל ששם העונש הוא הרבה יותר גדול וכדאיתא במדרש יצחק תבע יסורין [היינו שהוא הכיר גודל מדת הדין שלעתיד וכעין זה אמר ג"כ דהע"ה סמר מפחדך בשרי וממשפטיך יראתי ותבע בעצמו יסורין כדי שינקה מכל וכל ולא יצטרך לפחוד עוד] א"ל הקב"ה חייך דבר טוב אתה מבקש וממך אני מתחיל שנאמר ויהי כי זקן יצחק ותכהין עיניו מראות:
חובות הלבבות: ודע, אחי, כי העשרה נסיונות, שניסה המקום את אברהם אבינו, לא היינו משבחים לו עמדו בהם, לולי שהיה מקבל הכל מאלהיו ברצון ובטוב לבב, כמו שנאמר (נחמיה ט ח): ומצאת את לבבו נאמן לפניך.
ספר שערי אורה, שער ט': ...כי היראה היא המעלה הגדולה במעלות. ואם תאמר: והרי העובד מאהבה גדול מהעובד מיראה? דע כי האהבה והיראה הדבקים בעבודה הן עניין אחד, כי היראה יש לה שתי פנים: יש יראה חיצונית, ויש יראה פנימית. יראה חיצונית, בעוד אשר לא השיג האדם גדולת י"י יתברך והוא עובד מיראת העונש והיסורים, והיא יראה חיצונית, והרי הוא כמי שמונע עצמו מלהרוג או לגנוב מיראתו שמא יהרגו אותו. והנה היראה הזאת איננה ודאית, מכל מקום היא כוונה טובה, אף על פי כן יש יראה פנימית גדולה מזו, והיא היראה הבאה על דרך ההשגה. כיצד? אם זכה אדם להשיג מגדולת הבורא יתברך ועוצם נוראותיו, והטובות והמעלות ומיני שפע והברכות האדוקות בעוצם השגתו ומעלתו, כשמכיר מעלתו יכיר גרעון גופו שהוא רימה ותולעה, אז יפחד האדם ויירא מלמרוד במלך גדול כמוהו, ויאמר: מי הביאני עד הלום להכיר ולהביט מלך גדול ונורא מלך מלכי המלכים הקב"ה, בהיותי בריה שפלה ונקלה ונבזה? מה אני, מה חיי, להיותי ראוי לגודל מעלת מקום זה? ונמצא שהוא ירא שמא לא יהיה הגון להתקבל בהיכל מלך מלכי המלכים הקדוש ברוך הוא. ונמצא בסיבה זו משתדל ומתקן עצמו, ומזרז נשמתו ומייפה אותה, אולי ימצא חן בעיני י"י יתברך ויקבלהו לשמש בהיכל המלך. והנה בהיות האדם דבק ביראה זו, נמצאת עצמו קשורה למעלתו, שומר גופו ונשמתו שלא יפול בהם מום, ונמצא שיתקן גופו ויטהר נשמתו ויזקק טוחותיו כדי שימצא חן בעיני אלהים חיים. וזו היא היראה שנאמר באברהם אחר עשר נסיונות שנתנסה בהן וכולן קבלם מאהבה ז, שנאמר; עתה ידעתי כי ירא אלהים אתה (בראשית כב, יב). וזו היא המעלה שאין למעלה הימנה וגדולה היא מאהבה, וזו היא מידת היראה הדבקה בספירת אות י' שהיא סוד הרצון והמחשבה:
ספר רקנטי, פרשת וירא: כי עתה ידעתי כי ירא אלהים אתה [שם יב]. יש לשאול כי ידענו כי אברהם היה אוהב שנאמר [ישעיה מא, ח] זרע אברהם אוהבי, ואיך לא שבחו במעלתו הגדולה שהיא מצד החסד, רק שבחו במדת היראה, כי ידענו כי כל מה שעשה אברהם אבינו ע"ה עשה מאהבה, ויש הבדל בין האוהב לירא כיתרון האור מן החושך. ועל כן יש לך לדעת מאמר בעלי הקבלה, כי היראה היא על שני דרכים יראה פנימית ויראה חיצונית, היראה חיצונה היא למטה מן האהבה, והפנימית היא למעלה מן האהבה, כיצד, יראה חיצונה היא סוד כל הירא לעבור על מצות המלך פן יענש ויתפש במאמר המלך. יראה פנימית בהיות האדם משיג מעלת הבורא יתעלה, ורוב התענוגים והעושר והכבוד אשר בהיכלו, בהגיע אדם לידיעת מעלה זו יפחד ויבהל ויאמר שמא אינני ראוי לעמוד בהיכל המלך, כי לפי גודל מעלתו ורוב פחיתותי וחסרוני ימצא בי ערות דבר ויוציאני חוצה מהיכלו, ונמצא כל ימיו עומד בדאגה ויראה לבל ימצא בו המלך מום או חסרון, כענין שנאמר [דברים ע, טי] ולא יראה בך ערות דבר ושב מאחריך, נמצא זה ירא מרוב אהבתו וחבתו להדבק במלך ולהיות ממשרתיו. זו היא היראה שהיא למעלה מן האהבה, ועל יראה זו נאמר כי ירא אלהים אתה, כי המגיע למעלה זו הרי אשתו ובניו וגופו אינם נחשבין לו לכלום כדי למוסרם על הבורא יתעלה, כקונה אלף ככרי זהב בפרוטה אחת, ועל יראה זו פנימית כתב [תהלים קיא, י] ראשית חכמה יראת יי'. אשרי איש ירא יי' [שם קיב, א]. אשרי כל ירא יי' [שם קכח, א]. את יי' אלהיך תירא [דברים ו, יג]. ויראת מאלהיך [ויקרא יט, יד!. מה יי' אלהיך שואל מעמך כי אם ליראה [דברים י, יב] וכיוצא בהם:
ספר לבוש אבן יקרה:  רק שבחו במדת היראה. פירוש שהיא מצד הפחד: הרי אשתו ובניו כו'. שהרי אברהם רצה לשחוט את בנו ולא חשש גם לצער אשתו: 
דף מקורות לספר חובות הלבבות, שער חשבון הנפש, פרק ג' (עמ' רנא'- רנב')
חובות הלבבות: ואל תחזור במה שנתת לו משלך, כמו שאתה סבור...
גמ' קדושין מ, א-ב: תנו רבנן לעולם יראה אדם עצמו כאילו חציו חייב וחציו זכאי עשה מצוה אחת אשריו שהכריע עצמו לכף זכות עבר עבירה אחת אוי לו שהכריע את עצמו לכף חובה שנאמר וחוטא אחד יאבד טובה הרבה בשביל חטא יחידי שחטא אובד ממנו טובות הרבה ר' אלעזר בר' שמעון אומר לפי שהעולם נידון אחר רובו והיחיד נידון אחר רובו עשה מצוה אחת אשריו שהכריע את עצמו ואת כל העולם לכף זכות עבר עבירה אחת אוי לו שהכריע את עצמו ואת כל העולם לכף חובה שנאמר וחוטא אחד כו' בשביל חטא יחידי שעשה זה אבד ממנו ומכל העולם טובה הרבה ר"ש בן יוחי אומר אפילו צדיק גמור כל ימיו ומרד באחרונה איבד את הראשונות שנאמר צדקת הצדיק לא תצילנו ביום פשעו ואפילו רשע גמור כל ימיו ועשה תשובה באחרונה אין מזכירים לו שוב רשעו שנאמר ורשעת הרשע לא יכשל בה ביום שובו מרשעו וניהוי כמחצה עונות ומחצה זכיות אמר ריש לקיש בתוהא על הראשונות.

רש"י שם: לפי שהעולם נידון אחר רובו כו' - יראה אדם עצמו כאילו שקול, כל העולם שקול כמחצה צדיקים וחסידים ומחצה רשעים וכאילו מעשיו שקולים כמחצה על מחצה עשה מצוה אחת נמצאו זכיותיו מכריעין ונמצא צדיק ועל ידו כל העולם הוכרע להיות רובן צדיקים:  וניהוי - צדיק שמרד כמחצה עונות וכמחצה זכיות ולמה איבד את הראשונות:   בתוהא - מתחרט על כל הטובות שעשה.
ספר משנה תורה, תשובה, ג, ג: כל מי שניחם על המצות שעשה ותהה על הזכיות ואמר בלבו ומה הועלתי בעשייתן הלואי לא עשיתי אותן הרי זה איבד את כולן ואין מזכירים לו שום זכות בעולם שנאמר וצדקת הצדיק לא תצילנו ביום רשעו אין זה אלא בתוהה על הראשונות.

ספר פרדס רמונים, שער לא', פרק ז: הנרצה בפרק זה לבאר ענין זה הנמצא בזהר פ' (אמור דף ק"א.) וז"ל כמה דתנינין דעובדין טבין דעביד בר נש בהאי עלמא עבדין ליה בההוא עלמא לבושא יקירא עלאה לאתלבשא בהו. וכד בר נש אתקין עובדין טבין וגברין עליה עובדין בישין ואשגח ביה קב"ה ועובדוי בישין סגיאין ואיהו רשע דאשתכח חטאה קמי מאריה ותוהא על אינון טבוון דעבד בקדמיתא, הא אתאביד הוא מכולא מהאי עלמא ומעלמא דאתי. מה עביד קב"ה מאינון טבוון דעבד האי חטאה בקדמיתא. אלא קב"ה אע"ג דההוא רשע חטאה אתאביד, אינון טבוון וזכיין לא אתאבידו. אית צדיק דאזיל בארחא דמלכא עלאה ואתקין לבושוי מעובדוי [ועד לא אשלים לבושוי אסתלק]. קב"ה אשלים ליה מאינון עובדין דעבד ההוא רשע חטאה ואשלים לבושוי לאתתקנ' בהו בההוא עלמא הה"ד יכין וצדיק ילבש. ההוא חטאה אתקין, וצדיק דא אתחפי ממה דהוא אתקין. הה"ד כסוי חטאה כו' עכ"ל. וכוונת המאמר עצמו מבוארת. והכונה לפרש פי' הפסוק כסוי חטאה שפירושו שיש צדיק לובש כסוי החוטא כיצד הרי שאדם אחד שעשה קצת מצות ותוהא עליהם אבד אותם כדפי' רז"ל (קדושין ד"מ ע"ב) בפסוק צדקת הצדיק לא תצילנו כו' ואמר ר"ל בתוהא על הראשונות. ואמר הרשב"י שאותם המצות שעשה לא נאבדו מכל וכל. דנהי שהוא בהיותו תוהא אבד אותם, אבל הם בעצם לא נאבדו. אבל הקב"ה נותן אותם לצדיק שנסתלק בבחרותו ולא קיים ככל הצורך ומשלים לבושו על ידי פעולתו של הרשע ההוא התוהא. זהו כללות המאמר. וקשיא לי טובא וכי כמה תוהים יהיו כדי שיזכו הצדיקים ללבושים ההם הנאמר כי הלובשים הצדיקים הם כמנין התוהים שוה בשוה ומעולם לא מת צדיק שיצטרך לכך שלא יהא כנגדו רשע תוהא על מצותיו כדי שילבש הצדיק. ועוד אם ימותו שני צדיקים ויצטרכו לשני לבושים ולא נמצא כי אם תוהא אחד הנאמר שיפיסו על הלבוש ההוא למי יפול בגורלו או יחדיו חלק כחלק יאכלו. ועוד היקבע אלהים את האדם. תינח שהרשע ההוא ביצרו הרע תוהא על צדקותיו אשר עשה. אך הנשמה הטהורה העניה שזכתה אל קצת מהלבוש ההוא למה אחר שתקבל עונשה יפשיטוה ערומה כיום הולדה כי אין זה שורת הדין. כי כן דרך הנשמות זה משלים קצת וזה משלים קצת עד שישתלם נשמה אדם אחת גופים. וזה הי' סבת הגלגול לבלתי ידח ממנו נדח. והנשמה העשוקה הזאת טעמה מרירות וזוהמת החוטא ההוא ולא ראתה בטובה כי כל צדקותיו לא תזכרנה ותם לריק כחה ויגיעה. זה ודאי חוץ משורת הדין:

לכן נאמר כי ענין זה יובן בהקדמת סוד הגילגול למי שזכה אל סודו. ונודע כי הנשמה תושלם על ידי גופים רבים והגופים ההם מתנוצץ בהם נשמה כמדליק נר מנר מהנשמה העקרית ואותם הגופים יבלו בטוב ימיהם ונוחלים עולמם שזכו בחייהם. הנה בעל הנשמה העיקרית לא יטעם משלימותיה או ממצוותיה אשר פעלה (קודם בואה אל גופה או) אחרי צאתה מגופה אם תבא אל גוף אחר כי אע"פ שמצד גלגולה ימשך אליה תועלת רב עכ"ז שכר המצות לא יקבל שכרם כי אם הפועל אותם. המשל בזה אם נשמת ראובן תתגלגל בגופו של יהודה לא יקבל ראובן שכר המצות שפעל יהודה ולא יהודה שכר המצות שפעל ראובן עם היות נשמתם אחת היא ומתפשטת לשתי נצוצות. ועם היות שנמשך אליהם תועלת רב לכל אחד מחבירו לפי שבאמצעות שניהם הנשמה משלתמת ונמצאו שניהם זוכים אל נשמות שלימות נקיות וברות. 
ושעליהם נאמר (דניאל יב יג) ואתה לך לקץ ותנוח ותעמוד וכו'. ועכ"ז עיקר המצות כל או"א יאכל חלק כחלק מעשיו אם מעט ואם הרבה. ואחר שכללנו הרב במעט בהקדמה זו נאמר שאין במה"ד כח לאבד נשמת התוהא כי עם היות שהיה תוהא עכ"ז על כרחו הנשמה נשתלמה במעשיו הטובים אשר עשה והגוף הנגוף התוהא יכלה בעפר ונאבד ונכרת מכל וכל. אמנם הנשמה ההיא תתגלגל ובהיות הנשמה הענייה אח"כ בגוף השני צדיק. הקב"ה בחכמתו מקצר שנותיו כדי שלא ידחה גם הוא מארץ החיים כגוף הראשון התוהא ונדחה. והגוף השני הצדיק עם היות שלא פעל המ"ט והמצוות ללבושו. הקב"ה ישלים לבושו במצות שפעל בגוף הא' התוהא ובדין ילבש אותם כי הם משלו יכין וצדיק ילבש כי צדיק היה וצדקות אהב ונקצרו שנותיו ולא ראה בטובה ולא טעם כי אם מעט מיערת הדבש ההוא ובטבע העניין שהצדקות שתוהא הגוף הראשון עליהם הוא לובש אותם כי הנה נשמתו זכתה אל הלבוש הזה קודם בואו הנה ומה גם עתה בהיותו צדיק אלא שמת בקצרות שנים כי אז ודאי תהיה מנוחתו כבוד. והנה בפרק זה כללנו המרובה במעוט והנה נשלם חלק אחד שבשער זה. ועתה נבא לבאר חיבור הנשמה בגוף הנגוף עם היותה הויה דקה רוחניות יותר ממלאכי השרת:
חובות הלבבות: אבל ראוי לך שתנוח דעתך עליו ותסמוך על הנהגתו המעולה וגזירת דינו. ואל תחזור במה שנתת לו משלך, כמו שאתה סבור, ואל תראה הצער בעת גזר דינו עליך, כל שכן שאתה אחד מיצוריו והוא יוצרך ומטריפך ומנהיגך בטוב לך [בגלויך] ובנסתרך, ואם נעלם ממך הדבר, כמו שאמר (הושע יא ג): ואנכי תרגלתי לאפרים קחם על זרועותיו ולא ידעו כי רפאתים.

ספר שערי תשובה, שער ב', אות ד': וכאשר יקבל האדם את מוסר השם, וייטיב דרכיו ומעלליו ראוי לו שישמח ביסוריו, לפי שהועילוהו תועלות נשגבות, ויש לו להודות לשם יתעלה עליהם כמו על שאר ההצלחות, שנאמר (תהלים קטז, יג): "כוס ישועות אשא ובשם ה' אקרא", ונאמר (שם שם, ג-ד): "צרה ויגון אמצא ובשם ה' אקרא". ואמרו רבותינו זכרונם לברכה (ספרי דברים ואתחנן ו, ה): רבי אליעזר בן יעקב אומר: כל זמן שהאדם שרוי בשלוה אין מתכפר לו מעונותיו כלום ועל ידי היסורים הוא מתרצה למקום, שנאמר (משלי ג, יב):"כי את אשר יאהב ה' יוכיח וכאב את בן ירצה", פירוש: כאב את בן כן ירצה ה' את אשר הוכיח וקבל מוסרו, וכדרך שהאב ירצה את בנו אחרי התוכחות.

ויש לפרש עוד: וכאב יוכיח את הבן אשר ירצה בו, ואיננו מוכיח את הבנים אשר נואש מהם ויודע שלא יועילום התוכחות. ונאמר על האנשים שאינם מכירים טובת התוכחה ותועלתה, כמו שנאמר (הושע ז, יג): "ואנכי אפדם והמה דברו עלי כזבים", ונאמר (שם שם, טו): "ואני יסרתי חזקתי זרועותם ואלי יחשבו רע", ונאמר (שם יא, ג):"ואנכי תרגלתי לאפרים קחם על זרועותיו ולא ידעו כי רפאתים.

ספר דרשות הר"ן, דרוש ו': במה אקדם ה' וגו', אין ספק שהמציאות [הזה] כלו חסד פשוט, כמו שאמר הכתוב. עולם חסד יבנה, כי לא קדם לנו דבר ראוי שנקבל עליו גמול. אבל טובותיו מתמידות עלינו תמיד, ומרוב התמדתם והרגלם אצלנו סכלנו בהם, כמו שאמר הכתוב. ואנכי תרגלתי לאפרים קחם על זרועותיו ולא ידעו בי רפאתים, רצה בזה, כי מרוב הטובה שהטיב הש"י לאפרים סכלו בה ולא חשבוה לטובה כלל, כי הדבר המורגל לא יורגש, ומן הטובות הגדולות שהטיב הש"י לנו והחסדים העצומים הוא, ששיער המצות בענין שתושג עשייתם בנקלה ולא יבאו לטורח, כי רצה הש"י לזכותנו ולא צוה עלינו העבודות הכבדות שנקוץ בהם. וזהו שדרשו בתענית אשר לא צויתי ולא דברתי ולא עלתה על לבי:

 ובפרט נתבאר זה בענין התשובה, כי היה ההיקש מורה ומחייב, שעבד סכל שהמרה במלך גדול שהטיבו בתכלית הטוב, שאם יתן איש את כל הון ביתו בכופר עונו בוז יבוזו לו, ושיהיה כוסף בתכלית הכוסף לתת כל אשר לו גם בניו ובנותיו בכפרת חטאיו, זה היה מן הראוי. אבל הש"י היקל על זה, ובחר בתשובה וצוה עליה, ובאר ענינה בדבר קל מאד, והוא החרטה על מה שעבר והטבת המעשה על העתיד, והבטיחנו בזה הבטחה שלמה, שאם יעשה כן יכופרו העונות הקודמים לגמרי, וזה פלא עצום וחסד נשגב למאד:
חובות הלבבות:
מרפא לנפש ד"ה

שו"ת יביע אומר ח"ה, יו"ד, תשובה ל':

דף מקורות לספר חובות הלבבות, שער חשבון הנפש, פרק ג' (עמ' רנג'- רנה')
חובות הלבבות: המשלים השלשים - חשבון האדם עם נפשו בתנאי הגרות בעולם הזה, ויחשוב מעלתו בו כמעלת אדם נכרי, הגיע אל ארץ נכריה, ולא הכיר אחד מאנשי המדינה שהגיע אליה, ולא היה אחד מהם יודע בו, אלא שאדוני המדינה חמל עליו לגרותו, והורהו מה שיתקן ענינו בה, ונתן לו מזונו יום יום, וציוהו שלא ימרה את פיהו ולא יעבור על מצוותו, וייחלו והפחידו בגמול ובעונש, כפי הראוי לזמן ולמקום, והזהירהו על הנסיעה [ולא הודיעו העת]...

ספר השל"ה, שער האותיות, גירות (א): גר אנכי בארץ אל תסתר ממני מצותיך (תהלים קיט, יט), התורה אמרה (ויקרא כה, כג), כי גרים ותושבים אתם עמדי. ויש להקשות, אם גר אינו תושב ואם תושב אינו גר, כמו שהקשה רש"י בפרשת חיי שרה בדברי אברהם אבינו שאמר (בראשית כג, ד) גר ותושב אנכי עמכם עיין שם. אלא ביאור זה הפסוק הוא כך, אם גרים, רוצה לומר שתזכרו תמיד בין עיניכם שאתם גרים בעולם הזה, אז תהיו תושבים עמדי להיותכם לעתיד דבקים בנצחיותי. וענין הזכירה תמיד בגירות של עולם הזה כולל קיום התורה והמצות, שיהיה לזכרון תמיד כי האדם אין דירתו בעולם הזה, רק דירתו למעלה מצד נשמתו שהיא חלק אלוה ממעל, והנשמה הושמה באדם ונשלחה בזה העולם שהוא עולם המעשה לעבדה ולשמרה, דהיינו עסק התורה וקיום המצות, והיא בזה העולם נכריה כגר בארץ אחרת, כי מתושבי העולם עליון היא: 
והנה היא דומה ממש למלך השולח שליח אחד מנאמני ביתו לארץ נכריה, ומצווה אותו דבר מה אשר יעסוק בהם בשליחות הזה. ומזרזהו המלך, הוי זהיר וזריז במלאכת שליחותך, כי בפתע פתאום אשלח אחריך ולקחתיך אלי, ואם תמעול בשליחותך אזי אדחה אותך מכבוד ביתך ואסיר את ראשך מעליך, והיית לחרפה למשל ולשנינה, אבל אם תהיה נאמן בשליחותך, אזי אעשה לך בית נאמן, וגדול יהיה כבוד ביתך עתה אתי עמי במחיצתי ממה שהיה לך כבר בתוספות תפארת וגדולה. כן הוא הענין, המלך הוא מלך מלכי המלכים הקדוש ב"ה, לוקח הנשמה שהיא במדור עליון מדור השכינה ושולחה לעולם הזה, ונתנה באדם וציווהו, וענין שליחותו הוא העסק בתורה ובמצות. וכל ימי היותו בארץ נכריה לא יסיח דעתו אפילו רגע כמימריה מענין השליחות, כי העסק זה שהוא התורה והמצות הוא מכוון נגד ניצוצי אור השכינה המתנוצצים בהיכלו של הקדוש ברוך הוא, וציווהו אל ישעה בדברי שקר, לא ילך אחר עניני עולם הזה כלל וכלל לא מינה ולא מקצתה. ובפרט כי זה העולם ארץ נכריה הוא, ההיפך מעולם העליון, אומר לרע טוב ולטוב רע, כי העולם הזה מואס בטוב ובוחר ברע, מתאוה לאכול ולשתות וכל הנאות הגופניות ולילך אחר המותרות, ובכל אשר לבו חפץ. רק יספיק במעט כפי אשר יוכל לחיות לבד כדי שיוכל לעסוק בשליחותו, והמותר יחרים. ומכל שכן שיהיה בורח מקנאה תאוה וכבוד ומאלף מדות בכיוצא באלה, מאחר שאינו מזה העולם רק הוא שליח וגר בארץ, ומה לו בעסקי זה העולם, רק יהיה טרוד בעסקיו שהוא עסק שליחותו, ויום ולילה לא ישבות מדביקות השליחות, וידאג במאוד אולי בפתע פתאום יקחהו הקדוש ב"ה ויחזירהו אליו אל המקום אשר היה שם בראשונה והוא עדיין לא גמר השליחות, על כן תכבד עליו העבודה עבודת הקודש בכל עת ובכל רגע לעשות מלאכתו מלאכת שמים. ועל זה התפלל דוד (תהלים קיט, יט), גר אנכי בארץ, כי אני שליח שלוח לארץ נכריה, רבונו של עולם, אתה הוא המסייע להבא לטהר, תסייעני שלא יהיה נסתר ממני מצותיך שהוא ציווי השליחות:
ספר השל"ה, שער האותיות, גירות (ד): כלל גדול, גר הוא בארץ, התעיף עיניך בו ואיננו, וימינו כצל עובר, ופירשו רבותינו ז"ל (ב"ר צו, ב), לא כצל אילן ולא כצל כותל אלא כצל עוף העובר. האבות הקדושים היו גרים בארץ, אברהם אמר (בראשית כג, ד) גר ותושב אנכי עמכם, ביצחק נאמר (בראשית כו, ג), גור בארץ הזאת, יעקב אמר (בראשית מז, ט), שני מגורי, דוד רגל רביעי במרכבה אמר (תהלים קיט, יט), גר אנכי בארץ. על כן יהיה לזכרון בין עיניכם תמיד הגירות בארץ, ושלא להתעסק בענין השייך לקביעת דירה בארץ הזו, כי במדור העליון שם ביתו. ואז אל ידאג על עולם שאינו שלו, רק ידאג תמיד אולי מקצר הוא בעבודת השם יתברך, ויהיה ירא וחרד לשמור ולעשות ולקיים, לא ינוח ולא ישקוט אפילו רגע כמימרא מעבודת השם יתברך ודביקותו. בספר ארחות צדיקים מביא מעשה בחכם אחד שראה אדם אחד שהיה דואג, אמר לו אם דאגתך על עולם זה ימעט השם יתברך דאגתך, ואם דאגתך על עולם הבא יוסיף השם יתברך דאגה על דאגתך, והבא לטהר מסייעים לו. עוד מצאתי חכם אחד היה במדינה והיו אנשיה בצרה גדולה, והיה מדבר דבריו ולא היה מרגיש בצרה. אמרו לו הלא תצטער למה שכולנו בצער, אמר להם לא, אמרו לו ולמה, אמר להם אם הייתי רואה אותה בחלומי לא הייתי מרגיש לו בהקיץ, על כן לא אצטער על זה למה שאני רואהו, כי כאשר אשוב אל השכל האמת יהיו ענייני העולם הזה כולם כחלום והעצה ברורה כהקיץ, על כן יקיים אני בצדק אחזה פניך אשבעה בהקיץ תמונתך: 
ספר כד הקמח, ערך גר: בחוץ לא ילין גר דלתי לאורח אפתח (איוב לא). דרשו ז"ל בסוף פרק הזהב (דף נט ב) רבי אליעזר הגדול אומר בשלשים וששה מקומות הזהירה תורה על הגר, ודבר ידוע כי כל אחד מישראל ההולך מעירו אל עיר אחרת יקרא גר. וכן מי שהוא מן האומות ונתגייר וחזר לאמונת ישראל יקרא גר והוא הנקרא גר צדק לפי שבא להסתופף תחת כנפי השכינה. וכן גוי שקבל עליו שלא לעבוד ע"ז ובא להתישב בינינו יקרא גר תושב. ישראל הגולה מעירו לעיר אחרת יקרא גר מלשון גרגיר הנפרד מעיקרו, ונצטוינו בו להאכילו ולהשקותו ולהסביר לו פנים והסברת פנים חשובה לו מן הכל, והוא דברי שלמה ע"ה שאמר (משלי כז) שמן וקטרת ישמח לב ומתק רעהו מעצת נפש, הזהיר בכתוב הזה שיתחייב אדם על הגר שיספיק לו מזונות ויסביר לו פנים, והוא נקשר עם הכתוב שהזכיר למעלה ממנו שאמר (שם) כצפור נודדת מקנה וסמך לו מיד שמן וקטרת ישמח לב, כלל כל המזונות כולן וכל מה שנתבשל על האש כשמן וקטרת שהוא העשן העולה מן המזון המתבשל, והודיענו בזה כי יתחייב אדם לשמח לב האיש הנודד ממקומו בסיפוק מזונו והסברת פניו כי מלבד שיצטרך שמן וקטרת עוד יצטרך מתק רעהו, ואמר מעצת נפש כלומר שיהיה אותו מתק והסברת הפנים מעצת נפשו השכלית דרך אהבה וחיבה לא דרך חנופה כי ייטב לו מתק שפתים יותר מכל מה שהוא נותן לו, וכן דרשו ז"ל בסוף פרק אחרון של כתובות (דף קיא ב) גדול המלבין שנים לחבירו יותר ממשקהו חלב שנא' (בראשית מט) ולבן שנים מחלב אל תיקרי לבן שנים אלא ליבון שנים, ועל זה הזכיר ישעיה הנביא ע"ה (ישעיה נח) ותפק לרעב לחמך הם המזונות וחזר ואמר ותפק לרעב נפשך הוא מתק שפתים, וכשם שהגולה מעירו לעיר אחרת יקרא גר כן מצינו שהצדיקים נקראים גרים לפי שאינם מחשבין העוה"ז לכלום ואין דירתן אלא עראי וזהו לשון גר מלשון גרגיר כגרגיר הזה הנפרד מעיקרו כי הצדיקים יודעים שנפרדו מעיקר קדוש וכאשר הגר נכסף לשוב למקומו לארץ מולדתו כן הם נכספים לחזור לעיקרם ושרשם והוא כסא הכבוד ששם שרש הנפש השכלית, ועל כן מצינו האבות כלן שנקראו גרים, באברהם כתיב (בראשית כג) גר ותושב אנכי עמכם, ביצחק כתיב (שם כו) גור בארץ הזאת. וביעקב כתיב (שם לז) בארץ מגורי אביו. וכן דוד המלך קרא עצמו גר שנא' (תהלים קיט) גר אנכי בארץ. המשיל את עצמו לגר שהוא מזומן לנסיעה ואינו יודע העת, ולפי שאינו יודע העת צריך שיקח צידה לדרך פן תבא עליו העת פתאום, ומה היא הצידה קיום המצות זהו שאמר (שם) אל תסתר ממני מצותיך.
ספר כד הקמח, ערך גאולה: מפרטי ההכנעה הוא שיתבונן האדם שהוא חוטא מתנכר נמשך אחר יצרו (תהלים מט) נמשל כבהמות נדמו ועוד הוא פחות מן הבהמה שהרי כתיב (ישעיה א) ידע שור קונהו. חוטא שטימא הנפש בחטאיו, חוטא שמתמיד הכעסות למי מתמיד הכעסות למי שמתמיד לו חסדים גדולים חדשים בכל יום כמ"ש (איכה ג) חסדי ה' כי לא תמנו כי לא כלו רחמיו. מלת רחמיו דבקה עם חדשים יתבונן שהוא גר בעוה"ז ועתיד שיסע משם ואינו יודע עת הנסיעה. ואפי' מלך ראוי שיחשוב עצמו גר שכן מצינו באברהם שאמר (תהלים קיט) גר אנכי בארץ אל תסתר ממני משפטיך, מבקש מלפניו כי מפאת שהיה חושב עצמו גר ולא היה יודע עת הנסיעה שלא יסתיר ממנו המצות אלא שיתן לו עזר וסיוע כדי שיהיה לו צידה ליום הנסיעה כשיגיע אליו פתאום, וכשם שהגר אין לו צוות כי אם רחמי הש"י כן האדם אם יש לו צוות מרבוי הכסף והזהב סופו שיניחהו בכאן כענין שאמר דוד ע"ה (שם מט) כי לא במותו יקח הכל וגו', ולו יש לו צוות מחברת אוהביו ורעיו ואנשי משפחתו סופם שיניחוהו בקבר יחידי וילכו להם ואין לו צוות כי אם הקב"ה ואין לו מרחם כי אם חסדי השם יתעלה וא"כ צדקו דברי דוד באמרו גר אנכי בארץ, ועל כן ראוי האדם שיתבונן בזה וישוב אל ה' וייחל גמולו ויפחד מעונשו וישתדל במה שהוא עיקר ויניח הטפל:
דף מקורות לספר חובות הלבבות, שער חשבון הנפש, פרק ג' (עמ' רנה'- רנט')
חובות הלבבות: וכן אילו היו נוספים אנשי העולם כפלים [רבים], לא היה חסר לך מטרפך הנגזר לך כחרדל ולא פחות ממנו ולא יותר. 
בראשית ל, לא: וַיֹּאמֶר מָה אֶתֶּן לָךְ וַיֹּאמֶר יַעֲקֹב לֹא תִתֶּן לִי מְאוּמָה אִם תַּעֲשֶׂה לִּי הַדָּבָר הַזֶּה אָשׁוּבָה אֶרְעֶה צֹאנְךָ אֶשְׁמֹר:
ר' עובדיה ספורנו בראשית ל, לא: מה אתן לך. שיהיה לך תמורת מה שאתה מצפה להשיג. לא תתן לי מאומה. שאם האל ית' יתן חן בעדי לא ימעיט את המוכן לך כאמז"ל אין אדם נוגע במוכן לחברו
גמ' יומא לח, א-ב: אמר בן עזאי בשמך יקראוך ובמקומך יושיבוךומשלך יתנו לך אין אדם נוגע במוכן לחבירו...

רש"י שם: בשמך יקראוך - לא ידאג אדם לומר פלוני יקפח פרנסתי, כי על כרחך, בשם יקראוך לבא ולשוב במקומך: ומשלך יתנו לך - כלומר לא משלהם הוא מתנה, אלא מזונות קצובים לך מן השמים:

ספר מסילת ישרים, פרק יא': הקנאה גם היא אינה אלא חסרון ידיעה וסכלות, כי אין המקנא מרויח כלום לעצמו וגם לא מפסיד למי שהוא מתקנא בו, ואינו אלא מפסיד לעצמו וכמאמר הכתוב שזכרתי (איוב ה): ופותה תמית קנאה. ואמנם, יש מי שסכלותו רבה כל כך עד שאם יראה לחבירו איזה טובה יתעשש בעצמו וידאג ויצטער עד שאפילו הטובות שבידו לא יהנוהו מצער מה שהוא רואה ביד חברו, והוא מה שאמר עליו החכם (משלי יד): ורקב עצמות קנאה. אמנם, יש אחרים שאינם מצטערים וכואבים כל כך, אף על פי כן ירגישו בעצמם איזה צער ולפחות יתקרר רוחם בראותם אחד עולה איזה מעלה יתירה אם לא יהיה מאוהביו היותר דבקים לו, כל שכן אם מאותם אשר אין לו אהבה רבה עמו הוא, כל שכן אם יהיה גר מארץ אחרת. ותראה שבפיהם אפשר שיאמרו דברים כשמחים או מודים על טובתו, אך לבם רעה בקרבם. והוא דבר יארע על הרוב ברוב בני האדם, כי אף על פי שלא יהיו בעלי קנאה ממש, אמנם, לא ניקו ממנה לגמרי, כל שכן אם בעל אומנותו מצליח בה, שכבר כל אומן סני לחבריה (ס"ר יט), וכל שכן אם מצליח בה יותר ממנו. ואמנם, לו ידעו ולו יבינו כי אין אדם נוגע במוכן לחבירו אפילו כמלא נימא (יומא לח), והכל כאשר לכל מה' הוא כפי עצתו הנפלאה וחכמתו הבלתי נודעת, הנה לא היה להם טעם להצטער בטובת רעיהם כלל:

 והוא מה שייעד לנו הנביא על הזמן העתיד, שלמען תהיה טובת ישראל שלמה, יקדים הקדוש ברוך הוא להסיר מלבבנו המדה המגונה הזאת, ואז לא יהיה צער לאחד בטובת האחר, וגם לא יצטרך המצליח להסתיר עצמו ודבריו מפני הקנאה, והוא מה שכתוב (ישעיה יא): וסרה קנאת אפרים וצוררי יהודה יכרתו אפרים לא יקנא את יהודה וגו', הוא השלום והשלוה אשר למלאכי השרת, אשר כולם שמחים בעבודתם איש איש על מקומו, ואין אחד מתקנא בחברו כלל, כי כולם יודעים האמת לאמיתו ועלזים על הטוב אשר בידם ושמחים בחלקם:
ספר שמירת הלשון, ח"א, שער התבונה, פרק ט': בּוֹ יְבֹאַר מִדַּת הַבִּטָּחוֹן וּקְבִיעַת עִתִּים לַתּוֹרָה:

עוֹד זֹאת יִרְאֶה לְחַזֵּק תָּמִיד אֶת עַצְמוֹ בְּמִדַּת הַבִּטָּחוֹן, כִּי מִלְּבַד שֶׁהִיא מִדָּה קְדוֹשָׁה וּמֻכְרַחַת לְדֶרֶךְ עֲבוֹדָה הַתַּכְלִיתִי, עוֹד זֹאת צְרִיכָה מְאֹד לְעִנְיַן מִדַּת שְׁמִירַת הַלָּשׁוֹן. כִּי יָדוּעַ הוּא שֶׁכַּמָּה פְּעָמִים יֵרַע לִבּוֹ מְאֹד עַל חֲבֵרוֹ, וְהַיֵּצֶר מְסִיתוֹ לֵילֵךְ וּלְפַרְסְמוֹ לְאִישׁ רַע וּבְלִיַּעַל עַל דָּבָר, שֶׁלְּפִי דַּעְתּוֹ נָגַע לוֹ בְּעִסְקוֹ, אוֹ שֶׁנִּגְרַע לוֹ מִכְּבוֹדוֹ עַל יָדוֹ, וְקָשֶׁה לוֹ מְאֹד לְהִתְגַּבֵּר עַל יִצְרוֹ בְּעִנְיָן זֶה. אֲבָל כַּאֲשֶׁר יִתְיַשֵּׁב הָאָדָם בְּדַעְתּוֹ בְּמַה שֶּׁאָמְרוּ חֲזַ"ל, שֶׁאֵין אָדָם נוֹגֵעַ בַּמּוּכָן לַחֲבֵרוֹ אֲפִלּוּ כִּמְלֹא נִימָא, וּלְכָל אֶחָד יִנָּתֵן, מַה שֶּׁנִּגְזַר עָלָיו מִן הַשָּׁמַיִם, הֵן לְעִנְיַן כָּבוֹד וְהֵן לְעִנְיַן מָמוֹן, כְּמוֹ שֶׁאָמְרוּ חֲזַ"ל בְּיוֹמָא (דַּף ל"ח.), מִכָּאן אָמַר בֶּן עֲזַאי, בְּשִׁמְךָ יִקְרָאוּךָ וּבִמְקוֹמְךָ יוֹשִׁיבוּךָ וּמִשֶּׁלְּךָ יִתְּנוּ לָךְ וְכוּ', אָז יִרֶף מִמֶּנּוּ הַיֵּצֶר:

וְאַגַּב נְבָאֵר מְעַט מִדַּת הַבִּטָּחוֹן וְנָבוֹא אַחַר כָּךְ לְעִנְיָנֵנוּ. דָּוִד הַמֶּלֶךְ עָלָיו הַשָּׁלוֹם אָמַר (תְּהִלִּים ל"ז ג'), "בְּטַח בַּה' וַעֲשֵׂה
טוֹב שְׁכָן
אֶרֶץ וּרְעֵה אֱמוּנָה". מִתְּחִלָּה הִזְהִיר אֶת הָאָדָם בְּמִדַּת הַבִּטָּחוֹן וְאַחַר כָּךְ עַל עֲשִׂיַּת הַטּוֹב, כִּי הוּא כִּיסוֹד חָזָק, שֶׁיּוּכַל לְהִבָּנוֹת עָלָיו כָּל בִּנְיָן. לְמָשָׁל, הַתּוֹרָה הַקְּדוֹשָׁה צִוְּתָה אוֹתָנוּ שֶׁנִּזָּהֵר בְּלִמּוּד הַתּוֹרָה תָּמִיד, וּלְפָחוֹת בִּקְבִיעוּת עִתִּים לַתּוֹרָה, וְכֵן בִּנְתִינַת הַצְּדָקָה, וְכַדּוֹמֶה מֵעִנְיְנֵי הַמִּצְוֹת, אֲשֶׁר יֵרָאֶה לִכְאוֹרָה הֶפְסֵד לָאָדָם עַל יְדֵי זֶה בְּמָמוֹנוֹ. וְהַיֵּצֶר הָרָע מְסִיתוֹ לֵאמֹר, פֶּן מָה אֶעֱשֶׂה בְּאַחֲרִיתִי, אִם לֹא אֶשְׁתַּדֵּל בְּיוֹתֵר בְּעִנְיַן עֲסָקַי, וּבִפְרָט בְּעֵת זוֹ שֶׁמֻּכְשֶׁרֶת בְּיוֹתֵר לִסַּע וְלֵילֵךְ לְשָׁם וּלְשָׁם, וְאִם לֹא עַכְשָׁיו, אֵימָתַי? וּמִשְׁתַּדֵּל לְהַפְרִיעַ מִמֶּנּוּ עַל יְדֵי זֶה הָעֵת הַקְּבוּעָה לַתּוֹרָה. וְכֵן מִנְּתִינַת הַצְּדָקָה עַל יְדֵי טְעָנוֹת אֵלּוּ וְכַדּוֹמֶה לָזֶה. לְכָךְ בָּא הַכָּתוּב כְּמַזְהִיר, "בְּטַח בַּה'", שֶׁהוּא בְּוַדַּאי יַשְׁלִים לְךָ אֶת כָּל הָרָאוּי לָבוֹא לְךָ. "וַעֲשֵׂה טוֹב", עַל יְדֵי זֶה תּוּכַל לַעֲשׂוֹת כָּל טוֹב. וְכַמֻּזְכָּר בִּירוּשַׁלְמִי (סוֹטָה פ"ט) וְזֶה לְשׁוֹנוֹ, בְּאֶחָד שֶׁהָיָה לוֹמֵד וַהֲווֹ צָוְחִין לֵהּ בִּפְרַגְּמַטְיָא (פֵּרוּשׁ, שֶׁהָיוּ צוֹעֲקִים הַקּוֹנִים שֶׁיָּבוֹא עִם סְחוֹרָתוֹ לִמְכֹּר) וַהֲוָה אָמַר, לֵית אֲנָא מְבַטֵּל עֹנָתִי, אִין חָמֵי לְמֵיתֵי מֵיתֵי הוּא, (וְזֶה לְשׁוֹן "קָרְבַּן הָעֵדָה", וְהָיָה אוֹמֵר, אֵין אֲנִי מְבַטֵּל הַשָּׁעָה, שֶׁקָּבַעְתִּי לְלִמּוּד הַתּוֹרָה בִּשְׁבִיל הַרְוָחַת מָמוֹן, אִם רָאוּי שֶׁיָּבוֹא לִי רֶוַח, יָבוֹא הוּא מֵעַצְמוֹ מֵהַקָּדוֹשׁ בָּרוּךְ הוּא, אַף לְאַחַר שֶׁאֶגְמֹר קְבִיעַת לִמּוּדִי):

וְהִנֵּה זֶה דָּבָר שֶׁהַשֵֹּכֶל יְחַיְּבֵהוּ וַדַּאי, כִּי אֵיךְ יִתָּכֵן שֶׁהַקָּדוֹשׁ בָּרוּךְ הוּא יִגְרַע מִן הָאָדָם מְזוֹנוֹ, שֶׁקָּבַע לוֹ בְּרֹאשׁ הַשָּׁנָה, עֲבוּר שֶׁלֹּא רָצָה לְבַטֵּל הַזְּמַן הַקָּבוּעַ לוֹ לַתּוֹרָה? וַאֲפִלּוּ אִם אֵרַע לוֹ, שֶׁעַל יְדֵי קְבִיעַת עִתִּים שֶׁלּוֹ, נִסְבַּב לוֹ מְנִיעַת הָרֶוַח בְּיוֹם זֶה, אַף עַל פִּי כֵן אַל יִדְאַג מִזֶּה, כִּי הַרְבֵּה סִבּוֹת יֵשׁ לַמָּקוֹם, וְאִם לֹא בְּיוֹם זֶה, יִתֵּן לוֹ בְּיוֹם אַחֵר, וְיֵדַע לְנָכוֹן כִּי עַד כְּלוֹת זְמַן הַקָּבוּעַ לַטֶּרֶף שֶׁל שָׁנָה זוֹ, וְהוּא עַד רֹאשׁ הַשָּׁנָה כְּמוֹ שֶׁאָמְרוּ חֲזַ"ל, בְּוַדַּאי מְשַׁלֵּם מַה שֶּׁנִּגְזַר לוֹ מִן הַשָּׁמַיִם. וְאֵין הַחֲרִיצוּת וְהַהִשְׁתַּדְּלוּת בְּיוֹתֵר מוֹעִיל מְאוּמָה, כִּי בְּוַדַּאי לֹא יִתּוֹסֵף לוֹ מְאוּמָה עַל יְדֵי זֶה, שֶׁיַּעֲבֹר עַל רְצוֹנוֹ שֶׁל הַקָּדוֹשׁ בָּרוּךְ הוּא וְיַפְרִיעַ אֶת הָעֵת הַקְּבוּעָה לוֹ לְדִבְרֵי תּוֹרָה, וְכֵן מִלִּתֵּן מָמוֹנוֹ לִצְדָקָה וְכַדּוֹמֶה. אִם לֹא מִי שֶׁכָּפַר לְגַמְרֵי בַּה' וּבְהַשְׁגָּחָתוֹ, דְּעָלָיו כְּתִיב (דְּבָרִים ז' י'), "וּמְשַׁלֵּם לְשֹנְאָיו אֶל פָּנָיו לְהַאֲבִידוֹ":

וַאֲפִלּוּ אִם הוּא רוֹאֶה, שֶׁיֵּשׁ אֵיזֶה אֲנָשִׁים, שֶׁמְּבַטְּלִים לְגַמְרֵי מִלִּמּוּדָם וּמַצְלִיחִים בְּעִסְקָם, יִתְבּוֹנֵן הֵיטֵב תָּמִיד בְּעִנְיָנָם וְיִרְאֶה, שֶׁכַּמָּה פְּעָמִים יִזְדַּמֵּן לָהֶם סִבּוּבִים, שֶׁיָּבוֹא עֲלֵיהֶם גַּיִס וְכַדּוֹמֶה מֵעִנְיְנֵי הַסִּבּוּבִים וְיִכְלֶה הַרְבֵּה מִמָּמוֹנָם עַל יְדֵי זֶה, וְהוּא מַה שֶּׁקִּבֵּץ אֶת הַמָּעוֹת שֶׁאֵינָן שֶׁלּוֹ (כְּמוֹ שֶׁכָּתוּב (יִרְמְיָה י"ז י"א), "עֹשֶׂה עֹשֶר וְלֹא בְמִשְׁפָּט, בַּחֲצִי יָמָו יַעַזְבֶנּוּ"), אוֹ בְּהַזְּמַן שֶׁאֵינוֹ שֶׁלּוֹ, כִּי הָיָה לוֹ לְיַחֵד עֵת זֶה לְתוֹרָה וְלַעֲבוֹדַת ה'. כְּמוֹ דְּאִיתָא בְּאָבוֹת דְּרַבִּי נָתָן פֶּרֶק כ"ט מִשְׁנָה ב' וְזֶה לְשׁוֹנוֹ, כָּל הַבּוֹטֵל מִדִּבְרֵי תּוֹרָה - מוֹסְרִין לוֹ בַּטְלָנִין כְּנֶגְדּוֹ, (שֶׁיְּבַטְּלוּ אוֹתוֹ מֵעִנְיָנָיו שֶׁעָמַל בָּהֶן עַד עַתָּה) כְּגוֹן, אֲרִי וּזְאֵב וְנָמֵר וּבַרְדְּלָס וְנָחָשׁ וְהַגְּיָסוֹת וְהַלִּסְטִים בָּאִין וּמַקִּיפִין אוֹתוֹ וְנִפְרָעִין מִמֶּנּוּ שֶׁנֶּאֱמַר (תְּהִלִּים נ"ח י"ב), "אַךְ יֵשׁ אֱלֹהִים שֹׁפְטִים בָּאָרֶץ", עַד כָּאן לְשׁוֹנוֹ. וְהוּא מִדָּה כְּנֶגֶד מִדָּה, דְּתַחַת שֶׁהוּא מְבַטֵּל מִתּוֹרָה וְעָמֵל לֶאֱסֹף הוֹן רַב, מוֹסְרִין לוֹ בַּטְלָנִין כְּנֶגְדּוֹ, שֶׁיְּבַטְּלוּ אוֹתוֹ מֵעִנְיָנָיו שֶׁעָמַל בָּהֶן עַד עַתָּה, דַּאֲפִלּוּ אִם אֵין הוֹרְגִין אוֹתוֹ הָאֲרִי וְהַזְּאֵב, נִסְבַּב לוֹ עַל כָּל פָּנִים עַל יָדָם הֶפְסֵד בְּמָמוֹנוֹ, כְּגוֹן שֶׁצָּרִיךְ לִבְרֹחַ מֵהֶן וּלְהַפְקִיר אֶת רְכוּשׁוֹ, אוֹ לְרַפְּאוֹת אֶת עַצְמוֹ מִמַּכּוֹתָם. וּפְעָמִים רַבּוֹת נִסְבַּב לוֹ מִן הַשָּׁמַיִם יִסּוּרִים רַבִּים וּמַחֲלוֹת גְּדוֹלוֹת, עַד שֶׁלְּבַסוֹף מוֹצִיא אוֹתָן הַמָּעוֹת, שֶׁלֹּא רָצָה לִתֵּן לִצְדָקָה, וּכְמַאֲמָרָם, בֵּיתָא דְּלָא פָּתוּחַ לְעַנְיָא, פָּתוּחַ לְאַסְיָא. וְגַם זֶה גּוּפָא בָּא לִפְעָמִים עֲבוּר בִּטּוּל תּוֹרָה וּכְמוֹ שֶׁאָמְרוּ חֲזַ"ל (בְּרָכוֹת ה'.), אִם רוֹאֶה אָדָם, שֶׁיִּסּוּרִין בָּאִין עָלָיו, יְפַשְׁפֵּשׁ בְּמַעֲשָׂיו. פִּשְׁפֵּשׁ וְלֹא מָצָא, יִתְלֶה בְּבִטּוּל תּוֹרָה: 
וְאִם כֵּן אָחִי, לָמָּה לְךָ לְקַבֵּץ מָעוֹת שֶׁאֵינָן שֶׁלְּךָ אוֹ לְעַכֵּב מֵהַמָּעוֹת שֶׁאַתָּה צָרִיךְ לִתֵּן לְחֶלְקוֹ שֶׁל הַקָּדוֹשׁ בָּרוּךְ הוּא וְהִיא הַצְּדָקָה אוֹ לִגְזֹל מֵהַזְּמַן שֶׁאַתָּה צָרִיךְ לְיַחֵד לִשְׁמוֹ שֶׁל הַקָּדוֹשׁ בָּרוּךְ הוּא וּלְקַבֵּץ בְּזֶה הַזְּמַן מָעוֹת, אֲשֶׁר לְבַסּוֹף תֻּכְרַח לְהַחֲזִירָם עַל יְדֵי יִסּוּרִים וְצָרוֹת [כְּגוֹן גְּיָסוֹת וּמַחֲלוֹת, רַחֲמָנָא לִיצְלָן, וְכַנַּ"ל] וְלִשְׂמֹחַ אֲשֶׁר נַפְשְׁךָ נִשְׁאֶרֶת לְךָ בַּחַיִּים מֵהֶן? כְּלָלוֹ שֶׁל דָּבָר, הָעוֹלָם וּמְלוֹאוֹ שֶׁל הַקָּדוֹשׁ בָּרוּךְ הוּא, וְהוּא בָּרָא כָּל הַבְּרוּאִים לִכְבוֹדוֹ, כְּמוֹ שֶׁאוֹמֵר הַכָּתוּב (יְשַׁעְיָה מ"ג ז'), "כָּל הַנִּקְרָא בִשְׁמִי וְלִכְבוֹדִי בְּרָאתִיו" וְגוֹ', וּבְוַדַּאי לֹא יִגָּרַע מִמֶּנּוּ שׁוּם סִבָּה, אֲפִלּוּ בְּזֶה הָעוֹלָם, שֶׁיִּגְמֹר רְצוֹנוֹ, בֵּין לְטוֹב בֵּין לְמוּטָב, וְלָזֶה אָמַר הַכָּתוּב, "בְּטַח בַּה' וַעֲשֵׂה טוֹב":
דף מקורות לספר חובות הלבבות, שער חשבון הנפש, פרק ד' (עמ' רנט'- רסב')
חובות הלבבות: כי כאשר תעשה זה בלב נאמן ובנפש ברה, יאור שכלך, ותראה הדרך אל כל המעלות הרמות, ולא יהיה ליצר דרך להגיע אליך ולהשיאך, ותהיה בתכונת סגולת האלהים, ויתחדש לך כח עליוני, נכרי, לא ידעתו בכל אשר הרגלת בו מכחותיך, כמו שאמר החכם (קהלת ח א): חכמת אדם תאיר פניו ועז פניו ישנא.
ספר ליקוטי מוהר"ן, חלק א', תורה א: דַּע, כִּי עַל יְדֵי הַתּוֹרָה נִתְקַבְּלִים כָּל הַתְּפִלּוֹת וְכָל הַבַּקָּשׁוֹת, שֶׁאָנוּ מְבַקְּשִׁים וּמִתְפַּלְּלִים. וְהַחֵן וְהַחֲשִׁיבוּת שֶׁל יִשְׂרָאֵל נִתְעַלֶּה וְנִתְרוֹמֵם בִּפְנֵי כָּל מִי שֶׁצְּרִיכִין, הֵן בְּרוּחָנִי הֵן בְּגַשְׁמִי. כִּי עַכְשָׁו בָּעֲווֹנוֹתֵינוּ הָרַבִּים חֵן וַחֲשִׁיבוּת הָאֲמִיתִּי שֶׁל יִשְׂרָאֵל נָפַל, כִּי עַכְשָׁו עִקַּר הַחֲשִׁיבוּת וְהַחֵן הוּא אֶצְלָם. אֲבָל עַל - יְדֵי הַתּוֹרָה נִתְעַלֶּה הַחֵן וְהַחֲשִׁיבוּת שֶׁל יִשְׂרָאֵל, כִּי הַתּוֹרָה נִקְרֵאת (מִשְׁלֵי ה): "אַיֶּלֶת אֲהָבִים וְיַעֲלַת חֵן"; שֶׁמַּעֲלָה חֵן עַל לוֹמְדֶיהָ (עֵרוּבִין נ"ד:). וְעַל - יְדֵי - זֶה נִתְקַבְּלִין כָּל הַתְּפִלּוֹת וְהַבַּקָּשׁוֹת:

כִּי אִישׁ הַיִּשְׂרְאֵלִי צָרִיךְ תָּמִיד לְהִסְתַּכֵּל בְּהַשֵֹּכֶל, שֶׁל כָּל דָּבָר, וּלְקַשֵּׁר עַצְמוֹ אֶל הַחָכְמָה וְהַשֵֹּכֶל שֶׁיֵּשׁ בְּכָל דָּבָר, כְּדֵי שֶׁיָּאִיר לוֹ הַשֵֹּכֶל, שֶׁיֵּשׁ בְּכָל דָּבָר, לְהִתְקָרֵב לְהַשֵּׁם יִתְבָּרַךְ עַל - יְדֵי אוֹתוֹ הַדָּבָר. כִּי הַשֵֹּכֶל הוּא אוֹר גָּדוֹל וּמֵאִיר לוֹ בְּכָל דְּרָכָיו, כְּמוֹ שֶׁכָּתוּב (קֹהֶלֶת ח): "חָכְמַת אָדָם תָּאִיר פָּניו.

ספר ליקוטי הלכות, הלכות גלוח, הלכה ד', א'-ג': א) כִּי הָעִקָּר הוּא הַפָּנִים, כִּי בְּכָל דָּבָר בָּעוֹלָם עִקַּר הַדָּבָר הוּא בְּחִינַת פָּנִים שֶׁלּוֹ, כְּמוֹ אֵצֶל הָאָדָם עִקַּר הָאָדָם הוּא הַפָּנִים, כִּי כָּל הַמֹּחַ וְהַדַּעַת וְהַדִּבּוּר, הַכֹּל בְּהַפָּנִים, כְּמוֹ שֶׁנֶּאֱמַר, "חָכְמַת אָדָם תָּאִיר פָּנָיו". וְכָל הָעֲסָקִים שֶׁיֵּשׁ עִם הָאָדָם, שֶׁאֶחָד עוֹסֵק עִם חֲבֵרוֹ בַּתּוֹרָה, אוֹ מַשָֹּא וּמַתָּן, הַכֹּל הוּא בְּהַפָּנִים, שֶׁשָּׁם הַחָכְמָה וְהַדִּבּוּר שֶׁהוּא עִקַּר הָאָדָם. וּכְמוֹ כֵן בְּכָל הַדְּבָרִים שֶׁבָּעוֹלָם יֵשׁ בְּחִינַת פָּנִים, שֶׁהוּא עִקַּר הַדָּבָר, שֶׁהוּא בְּחִינַת הַפָּנִים שֶׁל אוֹתוֹ הַדָּבָר. וְצָרִיךְ כָּל אָדָם לְהִסְתַּכֵּל בְּכָל דָּבָר עַל הַפָּנִים וְהָעִקַּר שֶׁלּוֹ, כִּי עִקַּר שֶׁל כָּל דָּבָר, שֶׁהוּא בְּחִינַת הַפָּנִים שֶׁלּוֹ, הוּא הָאֱמֶת, כִּי הָאֱמֶת הוּא בְּחִינַת הַפָּנִים, כְּמוֹ שֶׁמְּבֹאָר בַּתּוֹרָה הַזֹּאת כַּנַּ"ל. וּכְמוֹ שֶׁמּוּבָא בַּכַּוָּנוֹת, שֶׁאֱמֶת הוּא אוֹר הַפָּנִים. וְכֵן מְבֹאָר בְּסִימָן קצב, שֶׁאֱמֶת הוּא הַפָּנִים שֶׁל כָּל הַפָּנִים דִּקְדֻשָּׁה וְכוּ', עַיֵּן שָׁם, וֶאֱמֶת הוּא אֶחָד, כְּמוֹ שֶׁאָמַר אֲדוֹנֵנוּ, מוֹרֵנוּ וְרַבֵּנוּ, זִכְרוֹנוֹ לִבְרָכָה בְּסִימָן נא וּבְמָקוֹם אַחֵר, הַיְנוּ שֶׁעִקַּר שֶׁל כָּל דָּבָר שֶׁהוּא הַפָּנִים שֶׁל אוֹתוֹ דָּבָר כַּנַּ"ל, הוּא רַק הָאֱמֶת שֶׁהוּא אֶחָד, שֶׁהוּא הַחַיּוּת אֱלֹקוּת הַמְלֻבָּשׁ בְּאוֹתוֹ הַדָּבָר, שֶׁהוּא עִקַּר הַדָּבָר, כִּי ה' יִתְבָּרַךְ הוּא עִקָּרָא וְשָׁרְשָׁא דְּכָל עָלְמִין וּמִי שֶׁמִּסְתַּכֵּל בְּכָל דָּבָר עַל הַחַיּוּת אֱלֹקוּת הַשּׁוֹכֵן בּוֹ, שֶׁזֶּה עִקַּר הָאֱמֶת, הוּא מִסְתַּכֵּל עַל הַפָּנִים שֶׁל הַדָּבָר שֶׁהוּא עִקַּר הַדָּבָר כַּנַּ"ל. וְזֶה כָּל עֲבוֹדַת הָאָדָם בְּזֶה הָעוֹלָם לְבַקֵּשׁ תָּמִיד בְּכָל הַדְּבָרִים שֶׁבָּעוֹלָם אֶת הַפָּנִים וְהָעִקָּר, שֶׁהוּא הָאֱמֶת, שֶׁהוּא ה' יִתְבָּרַךְ, שֶׁהוּא עֶצֶם הָאֱמֶת וְהוּא אֶחָד וְאֵין שֵׁנִי, וְהוּא עִקָּרָא וְשָׁרְשָׁא דְּכָל עַלְמִין, וְהוּא בָּרָא כָּל דָּבָר, וְהוּא מְחַיֶּה וּמְקַיֵּם בְּכָל עֵת כָּל הַדְּבָרִים שֶׁבָּעוֹלָם, וְהוּא עִקַּר הַפָּנִים שֶׁל כָּל הַדְּבָרִים שֶׁבָּעוֹלָם, כִּי כֻּלָּם מְקַבְּלִים חַיּוּתָם מֵה' יִתְבָּרַךְ, שֶׁהוּא בְּחִינַת פְּנֵיהֶם וְעִקָּרָם כַּנַּ"ל, כִּי כָּל אָדָם צָרִיךְ לְבַקֵּשׁ תָּמִיד פְּנֵי ה', כְּמוֹ שֶׁכָּתוּב (תְּהִלִּים קה, ד), "בַּקְּשׁוּ פָנָיו תָּמִיד" וּכְתִיב, "לְךָ אָמַר לִבִּי בַּקְּשׁוּ פָנָי וְכוּ'". וּכְתִיב, "זֶה דּוֹר דּוֹרְשָׁיו מְבַקְּשֵׁי פָנֶיךָ יַעֲקֹב סֶלָה". כִּי הָאֱמֶת הוּא בְּחִינַת פְּנֵי ה', כִּי מִי שֶׁזּוֹכֶה לֵידַע הָאֱמֶת עַל בֻּרְיוֹ כְּמוֹ שֶׁהוּא אֱמֶת, שֶׁה' יִתְבָּרַךְ בָּרָא הַכֹּל יֵשׁ מֵאַיִן וּמְחַיֶּה וּמְקַיֵּם הַכֹּל בִּרְצוֹנוֹ וּמַשְׁגִּיחַ עַל הַכֹּל בְּהַשְׁגָּחָה פְּרָטִית, זֹאת הַיְדִיעָה הָאֲמִתִּית הִיא בְּחִינַת הֶאָרַת פְּנֵי ה', כִּי הָאֱמֶת הִיא הַפָּנִים שֶׁל כָּל הַפָּנִים כַּנַּ"ל, הַיְנוּ כְּשֶׁיּוֹדְעִין הָאֱמֶת זֶה עִקַּר בְּחִינַת הֶאָרַת פָּנִים, כְּמוֹ לְמָשָׁל בַּגַּשְׁמִיּוּת; בְּמֶלֶךְ בָּשָֹר וָדָם כָּל זְמַן שֶׁהַמֶּלֶךְ נִסְתָּר בַּחֲדָרָיו וְאֵין זוֹכִין לִרְאוֹתוֹ הוּא בִּבְחִינַת הַסְתָּרַת פָּנִים, וּכְשֶׁמְּגַלֶּה עַצְמוֹ לַאֲנָשָׁיו וְרוֹאִין אוֹתוֹ, זֶה בְּחִינַת הֶאָרַת פָּנִים, שֶׁמַּרְאֶה לָהֶם פָּנִים, שֶׁהָיָה נִסְתַּר מֵהֶם עַד הֵנָּה. כְּמוֹ כֵן, לְהַבְדִּיל, בַּה' יִתְבָּרַךְ שְׁמוֹ מֶלֶךְ מַלְכֵי הַמְּלָכִים הַקָּדוֹשׁ - בָּרוּךְ - הוּא שֶׁאִי אֶפְשָׁר לִרְאוֹתוֹ בְּעֵינַיִם גַּשְׁמִיִּים, וַאֲפִלּוּ בְּעֵינֵי הַשֵֹּכֶל, כִּי אִם כָּל חַד כְּפוּם מַה דִּמְשַׁעֵר בְּלִבֵּיהּ, כְּמוֹ שֶׁאִיתָא בַּזֹּהַר הַקָּדוֹשׁ וּמוּבָא בִּדְבָרֵנוּ כַּמָּה פְּעָמִים. כְּשֶׁה' יִתְבָּרַךְ עוֹזֵר לְהָאָדָם וּמִתְנוֹצֵץ בְּדַעְתּוֹ יְדִיעַת אֲמִתָּתוֹ זֶה בְּחִינַת הֶאָרַת פָּנִים, וְעַל זֶה אָנוּ מְבַקְּשִׁין תָּמִיד, "יָאֵר פָּנָיו אִתָּנוּ סֶלָה". "הָאִירָה פָּנֶיךָ עַל עַבְדְּךָ וְכוּ'". "פָּנֶיךָ הָאֵר בְּעַבְדְּךָ". וְהַכֹּהֲנִים נִצְטַוּוּ לְבָרֵךְ אֶת יִשְֹרָאֵל בִּבְרָכָה זֹאת, כְּמוֹ שֶׁכָּתוּב, "יָאֵר ה' פָּנָיו אֵלֶיךָ וְכוּ'". כִּי זֶה הָעִקָּר שֶׁזּוֹכִין לְהֶאָרַת פְּנֵי ה', דְּהַיְנוּ שֶׁיָּאִיר בְּדַעְתּוֹ אֲמִתַּת אֱלֹקוּתוֹ, שֶׁזֶּה עִקַּר אוֹר הַפָּנִים, כִּי אֱמֶת הוּא הַפָּנִים כַּנַּ"ל:

ב) אֲבָל עִקַּר אוֹר הַפָּנִים אִי אֶפְשָׁר לְקַבֵּל כִּי אִם עַל - יְדֵי אֱמוּנָה, כִּי עֶצֶם הַפָּנִים שֶׁהוּא הָאֱמֶת, דְּהַיְנוּ יְדִיעַת אֲמִתַּת אֱלֹקוּתוֹ יִתְבָּרַךְ אִי אֶפְשָׁר לְקַבֵּל מֵחֲמַת רִבּוּי אוֹר, כִּי אִם הָיָה מִתְגַּלֶּה לְעֵין כֹּל אֲמִתָּתוֹ בְּאִתְגַּלְיָא הָיה הָעוֹלָם מִתְבַּטֵּל בַּמְּצִיאוּת, כִּי אֲפִלּוּ אוֹר הַשֶּׁמֶשׁ אִי אֶפְשָׁר לִבְנֵי אָדָם לְהִסְתַּכֵּל בְּאוֹרוֹ, מֵחֲמַת רִבּוּי הָאוֹר, מִכָּל שֶׁכֵּן וְכָל שֶׁכֵּן אוֹר הַגָּדוֹל וְהַנּוֹרָא הַזֶּה, עַל - כֵּן ה' יִתְבָּרַךְ בְּרַחֲמָיו שֶׁחָפֵץ בְּקִיּוּם הָעוֹלָם, צִמְצֵם וְהִסְתִּיר אוֹר הָאֱמֶת, שֶׁהוּא אוֹר הַפָּנִים בִּבְחִינַת אָכֵן אַתָּה אֵל מִסְתַּתֵּר. וְדַיְקָא עַל - יְדֵי רִבּוּי הַצִּמְצוּמִים יְכוֹלִין לֵידַע מֵאֲמִתָּתוֹ, כִּי צִמְצֵם אֶת הָאֱמֶת בְּחָכְמָה נִפְלָאָה, בְּצִמְצוּמִים רַבִּים וְשׁוֹנִים, בִּדְרָכִים נִפְלָאִים וְנוֹרָאִים, עַד שֶׁנִּתְהַוָּה מִדַּת הָאֱמוּנָה, שֶׁבְּחָכְמָתוֹ הַנִּפְלָאָה הֵאִיר בְּהָאָדָם מִדַּת הָאֱמוּנָה הַקְּדוֹשָׁה שֶׁיֵּשׁ בְּנִשְׁמַת הָאָדָם רְשִׁימָה מֵאֲמִתַּת אֱלֹקוּתוֹ יִתְבָּרַךְ, שֶׁעַל - יְדֵי זֶה יֵשׁ לוֹ כֹּחַ לְהַאֲמִין בְּהָאֱמֶת, אַף - עַל - פִּי שֶׁאֵינוֹ רוֹאֶה הָאֱמֶת עֲדַיִן בְּדַעְתּוֹ. וְהָאֱמוּנָה הִיא עִקַּר הַיְדִיעָה, בִּבְחִינַת וְאֵרַשְֹתִּיךְ לִי בֶּאֱמוּנָה וְיָדַעַתְּ אֶת ה', שֶׁהָאֱמוּנָה הִיא עִקַּר הַיְדִיעָה, כְּמוֹ שֶׁאָנוּ רוֹאִין אֲפִלּוּ בַּגַּשְׁמִיּוּת שֶׁעִקַּר הַיְדִיעָה הַבְּרוּרָה הוּא עַל - יְדֵי אֱמוּנָה דַּיְקָא מַה שֶּׁאֶחָד מַאֲמִין לַחֲבֵרוֹ. וְאֵין קִיּוּם לְהָעוֹלָם בְּלִי אֱמוּנָה מַה שֶּׁאֶחָד מֻכְרָח לְהַאֲמִין לַחֲבֵרוֹ, כִּי בְּלֹא אֱמוּנָה לֹא יִתְקַיֵּם שׁוּם עֵסֶק וּמַשָֹּא וּמַתָּן, כְּמוֹ לְמָשָׁל כְּשֶׁאֶחָד רוֹצֶה לֵידַע הַמִּקַּח מֵאֵיזֶה סְחוֹרָה בְּמֶרְחַקִּים, כְּגוֹן הַמִּקַּח מֵחִטִּים בְּאָדֶעס אוֹ בִּסְטַאנְבּוּל אוֹ בְּמֶרְחַקִּים יוֹתֵר, אִם יִרְצֶה לִבְלִי לִסְמֹךְ עַל שׁוּם נֶאֱמָנוּת שֶׁל שׁוּם אָדָם בָּעוֹלָם, בְּוַדַּאי לֹא יֵדַע לְעוֹלָם הַמִּקַּח, כִּי אֲפִלּוּ אִם יִהְיֶה הֶחָכָם הַגָּדוֹל שֶׁבַּחֲכָמִים וְיַחֲקֹר בַּחֲקִירָתוֹ בְּכַמָּה סְבָרוֹת וְחָכְמוֹת נִפְלָאוֹת שֶׁרָאוּי עַתָּה שֶׁיִּהְיֶה הַמִּקַּח בְּיֹקֶר, אַף - עַל - פִּי - כֵן הַיְדִיעָה הַזֹּאת שֶׁעַל - פִּי סְבָרוֹת הַחָכְמוֹת אֵינָהּ יְדִיעָה כְּלָל, כִּי כְּבָר רָאִינוּ כַּמָּה פְּעָמִים שֶׁהָיְתָה הַסְּבָרָה נוֹתֶנֶת שֶׁיִּהְיֶה חִטִּים בְּיֹקֶר וְאַף - עַל - פִּי - כֵן הָיָה בְּזוֹל גָּדוֹל וְכֵן בְּכָל הַסְּחוֹרוֹת וְהָעֲסָקִים, הַיְדִיעָה שֶׁעַל - פִּי סְבָרָא וְחָכְמָה אֵינָהּ יְדִיעָה כְּלָל, רַק מִי שֶׁרוֹצֶה לֵידַע יְדִיעָה בְּרוּרָה מֵהַמִּקַּח שֶׁל אֵיזֶה סְחוֹרָה, בְּהֶכְרֵחַ שֶׁיִּסְמֹךְ עַל אִישׁ נֶאֱמָן שֶׁיִּבְחֹר לוֹ אִישׁ נֶּאֱמָן שֶׁרָאוּי לִסְמֹךְ עָלָיו, שֶׁהוּא יוֹדֵעַ שֶׁהוּא אוֹהֲבוֹ בֶּאֱמֶת וְיֵשׁ לוֹ נֶאֱמָנוּת, וּכְשֶׁזֶּה הַנֶּאֱמָן בֶּאֱמֶת כּוֹתֵב לוֹ יְדִיעָה מֵאֵיזֶה מִקַּח, מִסְּחוֹרָה וְכַיּוֹצֵא, זֹאת הַיְדִיעָה הִיא יְדִיעָה בְּרוּרָה בְּאֵין סָפֵק אַף - עַל - פִּי שֶׁאֵינוֹ מֵבִין בְּשִֹכְלוֹ שׁוּם סְבָרָא וְשֵֹכֶל שֶׁיִּהְיֶה עַתָּה הַמִּקַּח כָּךְ, אַדְּרַבָּא, הַסְּבָרָא נוֹתֶנֶת שֶׁיִּהְיֶה בְּהֵפֶךְ אַף - עַל - פִּי - כֵן הוּא יוֹדֵעַ יְדִיעָה בְּרוּרָה וַאֲמִתִּית שֶׁהַמִּקַּח הוּא כָּךְ עַל - יְדֵי אֱמוּנָה שֶׁמַּאֲמִין לַחֲבֵרוֹ הַנֶּאֱמָן שֶׁבְּוַדַּאי לֹא יְשַׁקֵּר בּוֹ וּבְוַדַּאי כּוֹתֵב לוֹ הָאֱמֶת. נִמְצָא, שֶׁעִקַּר הַיְדִיעָה הַבְּרוּרָה הִיא עַל - יְדֵי אֱמוּנָה, כִּי אֵין קִיּוּם לְהָעוֹלָם בְּלֹא אֱמוּנָה, כִּי כָּל הַמַּשָֹּא וּמַתָּן וְהָעֲסָקִים שֶׁבָּעוֹלָם וְכָל הַהִתְחַבְּרוּת שֶׁבֵּין בְּנֵי אָדָם אִי אֶפְשָׁר לְהִתְקַיֵּם בְּלֹא אֱמוּנָה, כִּי אֲפִלּוּ אִם יִהְיֶה הָאָדָם חָכָם גָּדוֹל בְּיוֹתֵר אִם יִרְצֶה שֶׁלֹּא לַעֲשׂוֹת שׁוּם מַשָֹּא וּמַתָּן עַד שֶׁיֵּדַע מַהוּת הַמַּשָֹּא וּמַתָּן בְּחָכְמָתוֹ וְלֹא יִרְצֶה לִתֵּן מִיָּדוֹ שׁוּם דָּבָר לַחֲבֵרוֹ מֵחֲמַת שֶׁאֵינוֹ מַאֲמִין לוֹ, בְּוַדַּאי לֹא יוּכַל לַעֲשׂוֹת שׁוּם עֵסֶק וְשׁוּם מַשָֹּא וּמַתָּן, כִּי כָּל הָעֲסָקִים וְהַמַּשָֹּא וּמַתָּן בְּהֶכְרֵחַ שֶׁיִּהְיֶה נִגְמַר עַל - יְדֵי קִבּוּץ כַּמָּה אֲנָשִׁים וּבְהֶכְרֵחַ שֶׁיַּאֲמִין אֶחָד לַחֲבֵרוֹ, וּבְלֹא זֶה לֹא יֻגְמַר שׁוּם עֵסֶק וְשׁוּם מַשָֹּא וּמַתָּן, כַּיָּדוּעַ וּמְבֹרָר בַּחוּשׁ. רַק שֶׁכָּל אֶחָד צָרִיךְ לְבַקֵּשׁ אִישׁ נֶאֱמָן שֶׁיִּהְיֶה רָאוּי לוֹ לִסְמֹךְ עָלָיו, אֲבָל עַל כָּל פָּנִים בְּלֹא נֶאֱמָנוּת שֶׁיִּתֵּן לְאֵיזֶה אָדָם, אִי אֶפְשָׁר לוֹ לַעֲשׂוֹת הַמַּשָֹּא וּמַתָּן וְהָעֵסֶק, וּבִפְרַט הָעֲסָקִים וְהַמַּשָֹּא וּמַתָּן הַגְּדוֹלִים לְמֶרְחַקִּים. וְכָל הַנֶּאֱמָנוּת שֶׁבֵּין אָדָם לַחֲבֵרוֹ הַכֹּל נִמְשָׁךְ מִכֹּחַ הָאֱמוּנָה הַקְּדוֹשָׁה שֶׁצְּרִיכִין לְהַאֲמִין בַּה' יִתְבָּרַךְ וּבְצַדִּיקָיו וּבְתוֹרָתוֹ הַקְּדוֹשָׁה שֶׁבָּרָא ה' יִתְבָּרַךְ כֹּחַ הָאֱמוּנָה בְּהָאָדָם שֶׁיִּהְיֶה לוֹ כֹּחַ וּבְחִירָה לְהַאֲמִין בְּהָאֱמֶת, וּמִשָּׁם נִשְׁתַּלְשְׁלָה הָאֱמוּנָה וְהַנֶּאֱמָנוּת שֶׁבֵּין אָדָם לַחֲבֵרוֹ, שֶׁהוּא קִיּוּם הָעוֹלָם. וְעַל - כֵּן בֶּאֱמֶת אָמְרוּ רַבּוֹתֵינוּ זִכְרוֹנָם לִבְרָכָה, הַמַּחֲלִיף בְּדִבּוּרוֹ, כְּאִלּוּ עוֹבֵד עֲבוֹדָה זָרָה, כִּי בְּוַדַּאי כְּשֶׁמְּשַׁקֵּר בַּחֲבֵרוֹ בְּאֵיזֶה מַשָֹּא וּמַתָּן וְאֵין לוֹ נֶאֱמָנוּת, הוּא פּוֹגֵם בְּהָאֱמוּנָה הַקְּדוֹשָׁה וְנֶחֱשָׁב כְּעוֹבֵד עֲבוֹדָה זָרָה מַמָּשׁ, כִּי הַנֶּאֱמָנוּת שֶׁבֵּין אָדָם לַחֲבֵרו נִמְשָׁךְ מֵהָאֱמוּנָה הַקְּדוֹשָׁה כַּנַּ"ל:

ג) הַכְּלָל, שֶׁעִקַּר קִיּוּם הָעוֹלָם הוּא עַל - יְדֵי אֱמוּנָה, כְּמוֹ שֶׁכָּתוּב, "וְכָל מַעֲשֵֹהוּ בֶּאֱמוּנָה". וְכָל הַתּוֹרָה כֻּלָּהּ עוֹמֶדֶת עַל הָאֱמוּנָה, כְּמוֹ שֶׁכָּתוּב, "כָּל מִצְוֹתֶיךָ אֱמוּנָה". וּכְמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה, בָּא חֲבַקּוּק וְהֶעֱמִידָן עַל אַחַת - וְצַדִּיק בֶּאֱמוּנָתוֹ יִחְיֶה. כִּי, בָּרוּךְ הַשֵּׁם, יֵשׁ לָנוּ אִישׁ נֶאֱמָן בֶּאֱמֶת שֶׁרָאוּי לִסְמֹךְ עָלָיו, וְאָנוּ יוֹדְעִין מַה לִּסְחֹר בְּזֶה הָעוֹלָם, הוּא מֹשֶׁה רַבֵּנוּ, עָלָיו הַשָּׁלוֹם, שֶׁהִצְלִיחַ אוֹתָנוּ בַּהַצְלָחָה הַנִּצְחִית וְהוֹדִיעַ לָנוּ מָה אָנוּ צְרִיכִין לִסְחֹר בְּזֶה הָעוֹלָם הָרָחוֹק מְאֹד מֵעוֹלָמוֹת עֶלְיוֹנִים, כִּי אֲנַחְנוּ לֹא בָּאנוּ לְזֶה הָעוֹלָם כִּי אִם לִסְחֹר בּוֹ סְחוֹרוֹת לְמֶרְחַקִּים גְּדוֹלִים שֶׁשָּׁם מַצְלִיחִים וּמַרְוִיחִים הַרְבֵּה מְאֹד מְאֹד בְּאֵלּוּ הַסְּחוֹרוֹת שֶׁסּוֹחֲרִים בְּזֶה הָעוֹלָם הַגַּשְׁמִי דַּיְקָא רֶוַח גָּדוֹל וְנִפְלָא וְנוֹרָא מְאֹד בְּלִי שִׁעוּר וָעֶרֶךְ עַיִן לֹא רָאֲתָה וְכוּ' (כְּמוֹ שֶׁמְּבֹאָר בְּלִקּוּטֵי תִּנְיָנָא, בְּסִימָן נה, עַיֵּן שָׁם), אֲבָל אֵין אָדָם יוֹדֵעַ בַּמֶּה מִשְֹתַּכֵּר בְּזֶה הָעוֹלָם הָרָחוֹק מְאֹד מִמְּדִינָתֵנוּ שֶׁאָנוּ צְרִיכִין לָשׁוּב לְשָׁם, עַל - כֵּן חָמַל עָלֵינוּ ה' יִתְבָּרַךְ וְשָׁלַח לָנוּ רוֹעֶה נֶאֱמָן הוּא מֹשֶׁה רַבֵּנוּ, עָלָיו הַשָּׁלוֹם, שֶׁכָּתוּב בּוֹ בְּכָל בֵּיתִי נֶאֱמָן הוּא, וְהוּא חָמַל עָלֵינוּ, הוּא הִצְלִיחָנוּ, הוּא הֵאִיר עֵינֵינוּ וְהוֹדִיעַ לָנוּ כָּל הַתּוֹרָה וְהַמִּצְווֹת שֶׁמָּסַר לָנוּ מִפִּי הַקָּדוֹשׁ - בָּרוּךְ - הוּא וְהוֹדִיעָנוּ כָּל הַסְּחוֹרוֹת הַקְּדוֹשׁוֹת שֶׁאָנוּ צְרִיכִין לִסְחֹר בְּזֶה הָעוֹלָם, שֶׁהֵם, לְבִישַׁת צִיצִית וְהַנָּחַת תְּפִלִּין וּשְׁאָר כָּל הַמִּצְווֹת הַקְּדוֹשׁוֹת וְהַנּוֹרָאוֹת. וּבְוַדַּאי אֵין אָנוּ צְרִיכִין עַתָּה לְבַלּוֹת יָמִים, חַס וְשָׁלוֹם, לַחֲקֹר, חַס וְשָׁלוֹם, אִם יַצְלִיחַ בְּאֵלּוּ הַסְּחוֹרוֹת, כִּי בְּוַדַּאי מִי שֶׁחוֹקֵר בָּזֶה, מִלְּבַד מַה שֶּׁהוּא רָשָׁע וְאֶפִּיקוֹרוֹס וְכוּ', אַף גַּם הוּא שׁוֹטֶה וֶאֱוִיל וּפֶתִי וּמְשֻׁגָּע, שֶׁרוֹצֶה לִהְיוֹת חָכָם לְהָרַע לַחֲקֹר אַחַר אִישׁ נֶאֱמָן כָּזֶה וְרוֹצֶה לֵידַע דַּוְקָא בְּדַעְתּוֹ וּלְהָבִין בְּשִֹכְלוֹ מַדּוּעַ יַצְלִיחַ בְּזֹאת הַסְּחוֹרָה, הֲיֵשׁ פֶּתִי מִזֶּה?! שֶׁכּוֹתְבִין לוֹ מִמֶּרְחַקִּים אֲנָשִׁים נֶאֱמָנִים וַחֲכָמִים אֲמִתִּיִּים נוֹרָאִים כָּאֵלֶּה, שֶׁיְּמַהֵר לִסְחֹר אֵלּוּ הַסְּחוֹרוֹת בְּתַכְלִית הַמְּהִירוּת וְהַזְּהִירוּת, כִּי יַצְלִיחַ בָּהֶם מְאֹד הוֹן עָתֵק בְּלִי שִׁעוּר, וְהוּא בִּזְדוֹן לִבּוֹ מִתְעַצֵּל וְרוֹצֶה לַחֲקֹר תְּחִלָּה הַטַּעַם מַדּוּעַ אֵלּוּ הַסְּחוֹרוֹת חֲשׁוּבִים שָׁם וּבְתוֹךְ כָּךְ מִתְעַצֵּל לִסְחֹר הַסְּחוֹרָה וּמְבַלֶּה יָמָיו בְּהֶבֶל וָרִיק וּבָא לְשָׁם בְּחֶרְפָּה וּכְלִמָּה, רֵיק וְנֵעוֹר מִכָּל טוּב! מִכָּל שֶׁכֵּן אִם הֵבִיא לְשָׁם דְּבָרִים הָאֲסוּרִים לָבוֹא לְשָׁם, שֶׁמַּעֲנִישִׁין אֶת הַמְּבִיאִים לְשָׁם בָּעֳנָשִׁים קָשִׁים וּמָרִים מְאֹד בְּלִי שִׁעוּר. אוֹי לְאוֹתָהּ בּוּשָׁה, אוֹי לְאוֹתָהּ כְּלִמָּה:

וְהַנִּמְשָׁל מוּבָן מִמֵּילָא, שֶׁמֹּשֶׁה רַבֵּנוּ, עָלָיו הַשָּׁלוֹם, וְכָל הַצַּדִּיקִים, הַנְּבִיאִים רִאשׁוֹנִים וְאַחֲרוֹנִים וְכָל הַתַּנָּאִים וַאֲמוֹרָאִים וְכוּ', כּוֹתְבִין לָנוּ לְהִזָּהֵר לְקַיֵּם תּוֹרַת מֹשֶׁה, כִּי נַצְלִיחַ עַל - יְדֵי זֶה מְאֹד בָּעוֹלָם הַבָּא וְהֵם אֲנָשִׁים נֶאֱמָנִים, חֲכָמִים וּנְבוֹנִים וְאוֹהֲבִים אוֹתָנוּ בֶּאֱמֶת, בְּוַדַּאי אֵין אָנוּ צְרִיכִים לַחֲקֹר אַחֲרֵיהֶם, חָלִילָה, רַק לְהַאֲמִין לָהֶם וְלֵילֵךְ בְּדַרְכֵיהֶם וְעַל - יְדֵי זֶה נוּכַל לִסְחֹר כָּל הַסְּחוֹרוֹת הַקְּדוֹשׁוֹת שֶׁהֵם תּוֹרָה וּמִצְווֹת, כִּי אֵין אָנוּ צְרִיכִין לְבַלּוֹת יָמֵינוּ עַל שׁוּם חֲקִירָה לַחֲקֹר אַחֲרֵיהֶם, חָלִילָה, רַק כָּל יָמֵינוּ נַעֲסֹק לְקַבֵּץ וְלִסְחֹר אֵלּוּ הַסְּחוֹרוֹת הַיְקָרִים מִפָּז וּמִפְּנִנִּים וְכָל חֲפָצִים לֹא יִשְׁוּוּ בָּהֶם. וְזֶה שֶׁשִּׁבַּח שְׁלֹמֹה הַמֶּלֶךְ, עָלָיו הַשָּׁלוֹם, אֶת הָאֱמוּנָה הַקְּדוֹשָׁה אֵשֶׁת חַיִל מִי יִמְצָא וְכוּ', כִּי הָאֱמוּנָה הַקְּדוֹשָׁה נִקְרֵאת "אֵשֶׁת חַיִל", כִּי אֱמֶת וֶאֱמוּנָה הֵם בְּחִינַת אִישׁ וְאִשָּׁה, כַּמּוּבָא בְּסִימָן ז, עַיֵּן שָׁם. וְהוּא מְשַׁבֵּחַ אֶת הָאֱמוּנָה, שֶׁהִיא אֵשֶׁת חַיִל, בְּכָל הַשִּׁיר הַזֶּה בִּלְשׁוֹן רֶוַח וְהַצְלָחָה בַּסְּחוֹרָה שֶׁהִיא מַצְלַחַת וּמַרְוַחַת הַרְבֵּה בִּסְחוֹרָתָהּ, כַּמְבֹאָר בְּכָל הַשִּׁיר הַנִּפְלָא הַזֶּה מִתְּחִלָּתוֹ וְעַד סוֹפוֹ, הַיְנוּ כַּנַּ"ל, כִּי עִקַּר הַצְלָחַת הָאָדָם בַּסְּחוֹרָה הַקְּדוֹשָׁה הַצְלָחָה אֲמִתִּית וְנִצְחִית הִיא עַל - יְדֵי הָאֵשֶׁת חַיִל, שֶׁהִיא הָאֱמוּנָה הַקְּדוֹשָׁה שֶׁנִּקְרֵאת "אֵשֶׁת חַיִל" כַּנַּ"ל. וְכַמּוּבָא בְּכָל כִּתְבֵי הָאֲרִ"י שֶׁהָאֱמוּנָה הִיא בְּחִינַת מַלְכוּת, שֶׁהִיא בְּחִינַת אִשָּׁה יִרְאַת ה', בְּחִינַת אֵשֶׁת חַיִל, הַיְנוּ כַּנַּ"ל. וְזֶהוּ "הָיְתָה כָּאֳנִיֹּת סוֹחֵר מִמֶּרְחָק תָּבִיא לַחְמָהּ". שֶׁעַל - יְדֵי הָאֱמוּנָה הַקְּדוֹשָׁה שֶׁסּוֹמְכִין עַל מֹשֶׁה רַבֵּנוּ, עָלָיו הַשָּׁלוֹם, וְעַל הַצַּדִּיקִים הַהוֹלְכִים בִּדְרָכָיו, עַל - יְדֵי זֶה יְכוֹלִים לִסְחֹר סְחוֹרוֹת לְמֶרְחַקִּים וּלְהָבִיא לַחְמוֹ וְחַיּוּתוֹ לָנֶצַח מִמֶּרְחַקִּים גְּדוֹלִים, אַף - עַל - פִּי שֶׁאֵין אָנוּ יוֹדְעִין מַה לִּסְחֹר לְשָׁם, כִּי כְּבָר הוֹדִיעַ לָנוּ אִישׁ נֶאֱמָן בֶּאֱמֶת מָה אָנוּ צְרִיכִין לִסְחֹר לְשָׁם, שֶׁעַל - יְדֵי זֶה נַצְלִיחַ שָׁם תָּמִיד וְכַנַּ"ל:
דף מקורות לספר חובות הלבבות, שער חשבון הנפש, פרק ה' (עמ' רסג'- רסה')
חובות הלבבות: ואל תמעט בעיניך שום טובה שתעשנה לשמו, אפילו במלה או בראיה, כי המעט ממך רב אצלו, וכן בענין העבירות.
מרפא לנפש ד"ה: ואל תמעט בעיניך שום טובה וכו':

ספר ליקוטי מוהר"ן ח"ב, תורה מח': כְּשֶׁאָדָם נִכְנָס בַּעֲבוֹדַת הַשֵּׁם, אֲזַי הַדֶּרֶךְ שֶׁמַּרְאִין לוֹ הִתְרַחֲקוּת. וְנִדְמֶה לוֹ שֶׁמַּרְחִיקִין אוֹתוֹ מִלְמַעְלָה, וְאֵין מַנִּיחִין אוֹתוֹ כְּלָל לִכָּנֵס לַעֲבוֹדַת הַשֵּׁם, וּבֶאֱמֶת כָּל הַהִתְרַחֲקוּת הוּא רַק כֻּלּוֹ הִתְקָרְבוּת. וְצָרִיךְ הִתְחַזְּקוּת גָּדוֹל מְאֹד מְאֹד לִבְלִי לִפֹּל בְּדַעְתּוֹ, חַס וְשָׁלוֹם, כְּשֶׁרוֹאֶה שֶׁעוֹבְרִים כַּמָּה וְכַמָּה יָמִים וְשָׁנִים, שֶׁהוּא מִתְיַגֵּעַ בִּיגִיעוֹת גְּדוֹלוֹת בִּשְׁבִיל עֲבוֹדוֹת הַשֵּׁם, וַעֲדַיִן הוּא רָחוֹק מְאֹד, וְלֹא הִתְחִיל כְּלָל לִכְנֹס לְשַׁעֲרֵי הַקְּדֻשָּׁה. כִּי רוֹאֶה עַצְמוֹ שֶׁהוּא מָלֵא עֲדַיִן עֲבִיּוּת וְגַשְׁמִיּוּת וְהִרְהוּרִים וּבִלְבּוּלִים גְּדוֹלִים, וְכָל מַה שֶּׁהוּא רוֹצֶה לַעֲשׂוֹת בַּעֲבוֹדַת הַשֵּׁם אֵיזֶה דָּבָר שֶׁבִּקְדֻשָּׁה, אֵין מַנִּיחִין אוֹתוֹ. וְנִדְמֶה לוֹ כְּאִלּוּ אֵין הַשֵּׁם יִתְבָּרַךְ מִסְתַּכֵּל עָלָיו כְּלָל, וְאֵין רוֹצֶה כְּלָל בַּעֲבוֹדָתוֹ, מֵחֲמַת שֶׁהוּא רוֹאֶה שֶׁהוּא צוֹעֵק בְּכָל פַּעַם וּמִתְחַנֵּן וּמִתְנַפֵּל לְפָנָיו יִתְבָּרַךְ שֶׁיַּעְזְרֵהוּ בַּעֲבוֹדָתוֹ, וְאַף - עַל - פִּי - כֵן עֲדַיִן הוּא רָחוֹק מְאֹד מְאֹד. עַל - כֵּן נִדְמֶה לוֹ כְּאִלּוּ אֵין הַשֵּׁם יִתְבָּרַךְ מִסְתַּכֵּל עָלָיו כְּלָל וְאֵין פּוֹנֶה אֵלָיו כְּלָל, כִּי הוּא יִתְבָּרַךְ אֵין רוֹצֶה בּוֹ כְּלָל. הֵן עַל כָּל אֵלֶּה וְכַיּוֹצֵא בָּזֶה צָרִיךְ הִתְחַזְּקוּת גָּדוֹל, לְחַזֵּק עַצְמוֹ מְאֹד מְאֹד, וְלִבְלִי לְהִסְתַּכֵּל עַל כָּל זֶה כְּלָל. כִּי בֶּאֱמֶת כָּל הַהִתְרַחֲקוּת הוּא רַק כֻּלּוֹ הִתְקָרְבוּת כַּנַּ"ל:

וְכָל הַנַּ"ל עָבַר עַל כָּל הַצַּדִּיקִים, כַּאֲשֶׁר שָׁמַעְנוּ מִפִּיהֶם בְּפֵרוּשׁ, שֶׁנִּדְמֶה לָהֶם, שֶׁהַשֵּׁם יִתְבָּרַךְ אֵין מִסְתַּכֵּל וּפוֹנֶה אֲלֵיהֶם כְּלָל, מֵחֲמַת שֶׁרָאוּ שֶׁזֶּה זְמַן רַב, שֶׁהֵם מְבַקְּשִׁים וִיגֵעִים וְעוֹשִׂים וְעוֹבְדִים עֲבוֹדַת הַשֵּׁם יִתְבָּרַךְ, וַעֲדַיִן הֵם רְחוֹקִים מְאֹד מְאֹד, וְאִלּוּ לֹא הָיוּ מְחַזְּקִים עַצְמָן מְאֹד לִבְלִי לְהִסְתַּכֵּל עַל זֶה, הָיוּ נִשְׁאָרִים בִּמְקוֹמָם הָרִאשׁוֹן, וְלֹא הָיוּ זוֹכִים לְמַה שֶּׁזָּכוּ:

וְהַכְּלָל, אֲהוּבִי אָחִי, חֲזַק וֶאֱמַץ מְאֹד, וֶאֱחֹז עַצְמְךָ בְּכָל הַכֹּחוֹת לִשָּׁאֵר קַיָּם בַּעֲבוֹדָתֶךָ, וְאַל תָּחוּשׁ וְאַל תִּסְתַּכֵּל כְּלָל עַל כָּל הַנַּ"ל אוֹ כַּיּוֹצֵא בָּזֶה. וְאִם אַתָּה רָחוֹק מְאֹד מְאֹד מִמֶּנּוּ יִתְבָּרַךְ, וְנִדְמֶה לְךָ, שֶׁאַתָּה פּוֹגֵם בְּכָל שָׁעָה מַמָּשׁ נֶגְדּוֹ יִתְבָּרַךְ, עִם כָּל זֶה כְּנֶגֶד זֶה תֵּדַע, שֶׁאִישׁ כָּזֶה שֶׁהוּא מְגֻשָּׁם כָּל - כָּךְ כָּל תְּנוּעָה וּתְנוּעָה שֶׁהוּא מְנַתֵּק עַצְמוֹ מְעַט מְעַט מִן גַּשְׁמִיּוּתוֹ וּפוֹנֶה לְהַשֵּׁם יִתְבָּרַךְ הִיא גְּדוֹלָה וִיקָרָה מְאֹד מְאֹד, וַאֲפִלּוּ נְקֻדָּה קְטַנָּה מְאֹד, שֶׁהוּא נֶעְתָּק מִגַּשְׁמִיּוּתוֹ אֵלָיו יִתְבָּרַךְ, הוּא רָץ בָּזֶה כַּמָּה וְכַמָּה אֲלָפִים פַּרְסָאוֹת בְּעוֹלָמוֹת עֶלְיוֹנִים, כַּאֲשֶׁר תָּבִין הֵיטֵב מִן הַמַּעֲשֶׂה שֶׁל הַצַּדִּיק שֶׁהִתְגַּבֵּר עָלָיו מְאֹד הָעַצְבוּת וְכוּ', כַּמּוּבָא אֶצְלֵנוּ. וְעַל זֶה יִשְׂמַח מְאֹד וִיחַזֵּק עַצְמוֹ בְּשִׂמְחָה תָּמִיד, כִּי עַצְבוּת מַזִּיק מְאֹד מְאֹד:

וְדַע, שֶׁתֵּכֶף כְּשֶׁאָדָם רוֹצֶה לִכָּנֵס בַּעֲבוֹדָתוֹ יִתְבָּרַךְ, אֲזַי תֵּכֶף הִיא עֲבֵרָה גְּדוֹלָה כְּשֶׁיֵּשׁ לוֹ עַצְבוּת, חַס וְשָׁלוֹם, כִּי 'עַצְבוּת הִיא סִטְרָא - אָחָרָא (זֹהַר נֹחַ דַף עא), וְהַשֵּׁם יִתְבָּרַךְ שׂוֹנֵא אוֹתָהּ':

וְצָרִיךְ לִהְיוֹת עַקְשָׁן גָּדוֹל בַּעֲבוֹדַת הַשֵּׁם, לִבְלִי לְהָנִיחַ אֶת מְקוֹמוֹ, דְּהַיְנוּ מְעַט מִקְצָת עֲבוֹדָתוֹ שֶׁהִתְחִיל, אַף אִם יַעֲבֹר עָלָיו מָה. וּזְכֹר דָּבָר זֶה הֵיטֵב, כִּי תִּצְטָרֵךְ לָזֶה מְאֹד, כְּשֶׁתַּתְחִיל קְצָת בַּעֲבוֹדַת הַשֵּׁם. כִּי צָרִיךְ עַקְשָׁנוּת גָּדוֹל מְאֹד מְאֹד לִהְיוֹת חָזָק וְאַמִּיץ, לֶאֱחֹז עַצְמוֹ, לַעֲמֹד עַל עָמְדוֹ, אַף אִם מַפִּילִין אוֹתוֹ, חַס וְשָׁלוֹם, בְּכָל פַּעַם. כִּי לִפְעָמִים יֵשׁ שֶׁמַּפִּילִין אֶחָד מֵעֲבוֹדַת הַשֵּׁם, כַּיָּדוּעַ, אַף - עַל - פִּי - כֵן עָלָיו לַעֲשׂוֹת אֶת שֶׁלּוֹ, לַעֲשׂוֹת מַה שֶׁיּוּכַל בַּעֲבוֹדַת הַשֵּׁם, וְאַל יָנִיחַ עַצְמוֹ לִפֹּל לְגַמְרֵי, חַס וְשָׁלוֹם. כִּי כָל אֵלּוּ הַנְּפִילוֹת וְהַיְרִידוֹת וְהַבִּלְבּוּלִים וְכַיּוֹצֵא בָּזֶה צְרִיכִים בְּהֶכְרֵחַ לַעֲבֹר בָּהֶם, קֹדֶם שֶׁנִּכְנָסִין בְּשַׁעֲרֵי הַקְּדֻשָּׁה, וְגַם הַצַּדִּיקִים הָאֲמִתִּיִּים עָבְרוּ בְּכָל זֶה:

וְדַע, שֶׁיֵּשׁ אֶחָד שֶׁכְּבָר הוּא אֵצֶל הַפֶּתַח שֶׁל הַקְּדֻשָּׁה, וְהוּא חוֹזֵר לַאֲחוֹרָיו מֵחֲמַת הַבִּלְבּוּלִים הַנַּ"ל, אוֹ שֶׁאֲזַי כְּשֶׁהוּא סָמוּךְ אֵצֶל הַפֶּתַח, אָז מִתְגַּבֵּר עָלָיו הַסִּטְרָא - אָחֳרָא וְהַבַּעַל - דָּבָר מְאֹד מְאֹד, רַחֲמָנָא לִצְלָן, בְּהִתְגַּבְּרוּת גָּדוֹל וְנוֹרָא מְאֹד מְאֹד, רַחֲמָנָא לִצְלָן, וְאֵין מַנִּיחִין אוֹתוֹ לִכָּנֵס לְתוֹךְ הַפֶּתַח, וּמַחֲמַת זֶה הוּא חוֹזֵר לְאָחוֹר, חַס וְשָׁלוֹם. כִּי כֵן דֶּרֶךְ הַבַּעַל - דָּבָר וְהַסִּטְרָא - אָחֳרָא, כְּשֶׁרוֹאֶה שֶׁהָאָדָם סָמוּךְ סָמוּךְ מַמָּשׁ לְשַׁעֲרֵי הַקְּדֻשָּׁה, וְכִמְעַט שֶׁיִּכְנֹס, אֲזַי הוּא מִתְפַּשֵּׁט עָלָיו בְּהִתְגַּבְּרוּת גָּדוֹל מְאֹד מְאֹד, רַחֲמָנָא לִצְלָן. עַל - כֵּן צָרִיךְ אָז הִתְחַזְּקוּת גָּדוֹל נֶגְדּוֹ:

וְשָׁמַעְנוּ מִצַּדִּיק אֲמִתִּי שֶׁאָמַר, שֶׁאִלּוּ הָיָה אוֹמֵר לוֹ אֶחָד, יִהְיֶה מִי שֶׁיִּהְיֶה, בְּעֵת שֶׁעָסַק בַּעֲבוֹדַת הַשֵּׁם בִּתְחִלָּתוֹ: אָחִי, חֲזַק וֶאֱחֹז עַצְמְךָ הָיִיתִי רָץ וּמִזְדָּרֵז מְאֹד בַּעֲבוֹדָתוֹ יִתְבָּרַךְ, כִּי גַּם עָלָיו עָבַר כָּל הַנַּ"ל, וְלֹא הָיָה שׁוֹמֵעַ שׁוּם הִתְחַזְּקוּת מִשּׁוּם אָדָם. עַל - כֵּן מִי שֶׁרוֹצֶה לִכְנֹס בַּעֲבוֹדַת הַשֵּׁם, יִזְכֹּר זֹאת הֵיטֵב. וְחַזֵּק עַצְמְךָ מְאֹד, וַעֲשֵׂה מַה שֶּׁתּוּכַל בַּעֲבוֹדַת הַשֵּׁם, וּבִרְבוֹת הַיָּמִים וְהַשָּׁנִים תִּכְנֹס לָבֶטַח בְּעֶזְרָתוֹ יִתְבָּרַךְ לְתוֹךְ שַׁעֲרֵי הַקְּדֻשָּׁה, כִּי הַשֵּׁם יִתְבָּרַךְ מָלֵא רַחֲמִים וְרוֹצֶה בַּעֲבוֹדָתְךָ מְאֹד:

וְדַע, שֶׁכָּל הַתְּנוּעוֹת וְהַהַעְתָּקוֹת, שֶׁאַתָּה נִתָּק וְנֶעְתָּק בְּכָל פַּעַם אֵיזֶה מְעַט מִן גַּשְׁמִיּוּת לַעֲבוֹדָתוֹ יִתְבָּרַךְ, כֻּלָּם מִתְקַבְּצִים וּמִתְחַבְּרִים וּמִתְקַשְּׁרִים וּבָאִים לְעֶזְרָתְךָ בְּעֵת הַצֹּרֶךְ, דְּהַיְנוּ כְּשֶׁיֵּשׁ, חַס וְשָׁלוֹם, אֵיזֶה דֹּחַק וְעֵת צָרָה, חַס וְשָׁלוֹם. וְדַע, שֶׁהָאָדָם צָרִיךְ לַעֲבֹר עַל גֶּשֶׁר צַר מְאֹד מְאֹד, וְהַכְּלָל וְהָעִקָּר שֶׁלֹּא יִתְפַּחֵד כְּלָל: 
ספר סיפורי מעשיות, שיחות שאחר סיפורי המעשיות: ידוע שעצבות היא מדה מגונה מאד, וצריך להתרחק ממנה מאד. וראוי לחיות ולהרים עצמו. כי ידע שכל תנועה והעתקה שאדם מניע ומעתיק עצמו כשנכנס לעבודת השם, היא יקרה מאד בעיני השם. אפלו הוא מניע עצמו רק כחוט השערה. כי מחמת שהאדם הוא בגוף, בעולם העשיה, קשה מאד עליו כל תנועה והעתקה. על כן היא יקרה מאד בעיני השם:

ומעשה היה בצדיק אחד, שנפל עליו עצבות וכבדות גדול. והעצבות והכבדות כשמתגברת על הצדיק, היא קשה מאד עליו, כי עליו מתחזקת יותר ויותר. עד שנפל עליו עצלות וכבדות כל כך עד שלא היה אפשר לו כלל לזוז ממקומו ממש. מחמת גדל הכבדות והעצבות שהתגבר עליו מאד. ורצה לשמח עצמו ולהרים עצמו, ולא היה אפשר לו בשום דבר לשמח ולהרים עצמו. כי בכל דבר שרצה לשמח עצמו מצא לו הבעל דבר בתוכו עצבות. עד שלא היה אפשר לו בשום דבר לשמח את עצמו. כי בכל שמחה שרצה לשמח ולהרים עצמו, מצא לו עצבות בתוכה. והתחיל לשמח עצמו בשמחת "שלא עשני גוי":

וזה בודאי שמחה גדולה שאין לה שעור. כי אין לשער ההפרש וההבדל, אלף אלפי אלפים הבדלות, שיש בין קדושת ישראל, הפחות שבפחותים, לבין זוהמת טומאת העובדי כוכבים וכשיזכר היטב חסד השם יתברך עליו, שלא עשהו גוי, בודאי ראוי שתגדל שמחתו מאד. והיא שמחה שאין עליה עצבות. כי בשלמא כשמשמח עצמו בדבר שעשהו הוא עצמו, על זה אפשר למצא עצבות על כל שמחה. כי ימצא לו חסרונות בכל דבר כדי שלא להניחו להרים ולשמח עצמו. אבל בזה, שלא עשני גוי, שהוא רק מהשם יתברך, שהשם יתברך עשה כך וחמל עליו ולא עשהו גוי, איך אפשר למצא חסרון בזו השמחה מאחר שהוא רק מעשה השם יתברך. כי בודאי איך שיהיה. על כל פנים הוא הפרש גדול בינו לבין עובדי כוכבים, אשר אין שעור וערך:

והצדיק הנ"ל התחיל לשמח עצמו בזה. והתחיל לשמח ולהרים עצמו מעט מעט. ובכל פעם הרים ושמח עצמו ביותר, עד שבא לשמחה גדולה כל כך, עד שהגיע להשמחה שהיה למשה רבנו, עליו השלום, בעת שעלה לקבל הלוחות. ובתוך שהרים ושמח עצמו, פרח בעולמות כמה וכמה אלפים פרסאות. ובתוך כך הביט בעצמו והנה הוא רחוק מאד ממקום שהיה בתחלה. והיה לו צער גדול: כי היה סבור שיפל לאיזה מקום אחר, ויהיה תמיהה גדולה עליו שנעלם פתאם. והצדיק חפץ תמיד להיות הצנע לכת. והשמחה התחילה לפסק. כי השמחה יש לה גבול. שמתחלת עצמה ומסימת עצמה. וכשהתחילה השמחה לפסק פסקה מעט מעט, ונשפל מעט מעט. וכשחזר וירד ונשפל ממקום שפרח לשם בשעת השמחה, לא חזר תחלה למקומו הראשון שפרח משם, כדרך פריחתו. רק שירד מיד למטה במקום שפרח לשם. ועל כן היה פליאה גדולה על שמצא את עצמו אחר שירד, למטה במקומו הראשון. והבן היטב. עד שחזר למקום שהיה בתחלה והביט בעצמו, וראה שהוא ממש במקום שהיה בתחלה. ולא נעתק ממקומו כלל, רק אפשר כחוט השערה שאי אפשר לאדם לשער, רק השם יתברך. והיה תמיהה גדולה בעיני הצדיק שפרח כל כך בעולמות, וכאן למטה לא נעתק כלל. והראו לו, שכל כך יקר בעיני השם יתברך תנועה והעתקה קטנה שאדם מעתיק עצמו בזה העולם, אפלו פחות מחוט השערה, עד שאין כדאי נגד למטה לא נעתק כלל. והראו לו, שכל כך יקר בעיני השם יתברך תנועה והעתקה קטנה שאדם מעתיק עצמו בזה העולם, אפלו פחות מחוט השערה, עד שאין כדאי נגד זה כמה וכמה אלפים עולמות ופרסאות:

ולהבין זה. כי ידוע שהעולם הגשמי הזה הוא רק נקודת המרכז בתוך הגלגלים, כמבאר לבעלי תכונה. ומכל שכן נגד עולמות עליונים בודאי אינה נחשבת כל הארץ יותר מנקודה. וידוע שכל הקוים שתמשך מנקודת המרכז, הנה הם אצל הנקודה סמוכים כל הקוים זה לזה. וכל מה שמתרחקים מהנקודה הם מתרחקים זה מזה יותר. וכן כשיתרחקו הקוים הרבה מאד מהנקודה, יתרחקו גם כן הקוים זה מזה מאד, אף שלמטה אצל הנקודה הם סמוכים זה לזה. כזה:

נמצא, אם ישער בדעתו קוים נמשכים מהארץ התחתונה, אפלו רק עד הגלגלים. נמצא אפלו אם אינו הולך ממקומו, רק כמלא החוט, אף על פי כן במקום הגלגלים נתרחק ממקום שהיה נגד ראשו תחלה, נתרחק עתה כמה וכמה אלפים פרסאות. לפי ערך גדל הגלגל העליון נגד הארץ התחתונה כידוע. כי שם קבועים כוכבים אין מספר, וכל כוכב הוא בערך גדל זה העולם ויותר. מכל שכן וכל שכן כשישער בדעתו הקוים נמשכים עד עולמות עליונים, אשר כל הגלגלים נגדם אינם נחשבים כלום. נמצא שאין שעור להרחוק שנתרחק שם בעולמות עליונים, על ידי הרחוק כל שהוא, אפלו פחות מחוט השערה שנתרחק והלך ממקום שהיה בתחלה. כי אף שבכאן בהארץ התחתונה לא נתרחק, והלך רק פחות מחוט השערה, שבעיניו לא נתרחק כלום. כי זה אי אפשר לשער, רק השם יתברך. עם כל זה, שם בעולמות עליונים נתרחק כמה וכמה אלפים עולמות ופרסאות. מכל שכן וכל שכן כשאדם הולך פרסה או כמה פרסאות בעבודת השם. עין לא ראתה וכו':
דף מקורות לספר חובות הלבבות, שער חשבון הנפש, פרק ו' (עמ' רסה'- רסו')
חובות הלבבות: ...ואז תשקוט [נפשו] ותנוח מחשבתו מדאגות העולם ושכיותיו, וישמח בעבודת הבורא, יתברך, ויגיל במה שהשקיף עליו מסודות החכמה ומאוריה, ויאשר נפשו על מה שהגיע אליו מידיעת אמיתת העולם התחתון והעולם העליון, ומחשבת האלהים הטובה, והנהגתו, וקיום גזירתו בבריותיו...

מרפא לנפש ד"ה: וישמח העבודת כו' ויגל כו' – כי זהו העיקר בעבודת הבורא, כמו שנאמר (דברים כח, מז): תחת אשר לא עבדת את ה' א-להיך בשמחה וגו', וכן כמה פסוקים שהביא המחבר במקומות אין מספר. וכבר כתבתי שהאר"י ז"ל זכה לרוח הקדש ויתר מדרגותיו בעבור שהיה בשמחהבמצוותיו ובעבודתו ית'. כן כתוב בשל"ה (עשרה מאמרות, מאמר ג' וד').

ספר לקוטי עצות, ערך שמחה, אות ל'-לא': ל. מצוה גדולה להיות בשמחה תמיד, וצריך להתגבר מאד בכל הכחות להרחיק העצבות והמרה שחרה ולהיות אך שמח תמיד, והוא רפואה לכל מיני חולאת. כי כל מיני חולאת באין מעצבות ומרה שחרה, וצריך לשמח את עצמו בכל מיני עצות, ועל פי רב על ידי מלי דשטותא דיקא, כנזכר לעיל (כד):

לא. צריכין להשתדל להפך כל העצבות והדאגות לשמחה. ודעת לנבון נקל למצא בכל הצרות והיסורין והדאגות איזה הרחבה שעל ידי זה יכול להפך כל המרה שחרה לשמחה [ועין במקום אחר מזה, כי אין כאן מקומו להאריך]. וזה עקר שלמות השמחה, כשמתגברין על המרה שחרה והעצבות וחוטפין אותם לתוך השמחה בעל כרחם, דהינו שמהפכין אותם לשמחה, כנזכר לעיל (כג):

ספר שיחות הר"ן, אות כ': כשהאדם כל היום בשמחה אזי בנקל לו ליחד לו שעה ביום לשבר את לבו ולהשיח את אשר עם לבבו לפני השם יתברך כמבאר אצלנו כמה פעמים, אבל כשיש לו עצבות חס ושלום קשה לו להתבודד ולפרש שיחתו. ועין במקום אחר (לקמן ע"ד) כמה האדם צריך להתחזק להיות שמח תמיד וביותר בשעת התפלה, ושצריכין להכריח עצמו בכל כחותיו לזכות לשמחה. ואמר כי לזכות לשמחה זה קשה וכבד להאדם לזכות לזה יותר משאר כל העבודות. ענה ואמר: כפי הנראה שאי אפשר לבוא לשמחה כי אם על ידי עניני שטות, לעשות עצמו כשוטה ולעשות עניני צחוק ושטות וכו' כמבאר במקום אחר (לח) ורק על ידי זה באין לשמחה. כשהאדם זוכה לשמחה אזי השם יתברך בעצמו שומר אותו ומציל אותו מפגם הברית (לט):

ספר שיחות הר"ן, אות עד': וכן בענין השמחה, בפרט בשעת התפלה שצריכין שתהיה התפלה בשמחה גדולה וצריכין להכריח עצמו לשמח עצמו בכל מה שיכול כדי לזכות לשמחה ובפרט בשעת התפלה וכמובא על פסוק: אזמרה לאלקי בעודי וכו' עין שם(קמ). ואם לפעמים דעתו מבולבל ואינו יכול בשום אפן לשמח עצמו, אז עצתו שיעשה עצמו כאלו הוא שמח, ואף על פי שבתחלה עדין אין השמחה באמת בלב, אף על פי כן על ידי שעושה עצמו כאלו הוא שמח על ידי זה יזכה אחר כך באמת לשמחה. ועצה זאת היא עצה גדולה מאד גם בכל הדברים שבקדושה. שבתחלה צריכין לעשות עצמו כאלו הוא להוט אחר אותו הדבר שבקדושה ואחר כך זוכין באמת לזה. והבן מאד:
ספר לקוטי הלכות, הלכות תפלה, הלכה ד', אות ח': וְכֵן הַכַּת שֶׁאָמְרוּ שֶׁעִקַּר הַתַּכְלִית שִׂמְחָה וְשִׁכְרוּת מְבֹאָר גַּם כֵּן קְצָת, כִּי שִׂמְחָה דִּקְדֻשָּׁה הוּא בְּוַדַּאי דָּבָר גָּדוֹל מְאֹד, דְּהַיְנוּ לִשְׂמֹחַ בַּה' וּבְתוֹרָתוֹ הַקְּדוֹשָׁה שֶׁזֶּה עִקַּר שְׁלֵמוּת הָעֲבוֹדָה, כְּמוֹ שֶׁכָּתוּב (דְּבָרִים כח), תַּחַת אֲשֶׁר לֹא עָבַדְתָּ אֶת ה' אֱלֹהֶיךָ בְּשִׂמְחָה וְכוּ'. כִּי שִׂמְחָה דִּקְדֻשָּׁה הִוא הַנְּקֻדָּה הַקְּדוֹשָׁה שֶׁל כָּל הַמִּצְוֹת, כְּמוֹ שֶׁכָּתוּב (תְּהִלִּים יט), פִּקּוּדֵי ה' יְשָׁרִים מְשַׂמְּחֵי לֵב. כִּי הָעִקָּר הוּא לִזְכּוֹת לִשְׂמֹחַ בַּה' בִּבְחִינַת (שָׁם קד) אָנֹכִי אֶשְׂמַח בַּה'. וּכְמוֹ שֶׁכָּתוּב (שָׁם לג), כִּי בוֹ יִשְׂמַח לִבֵּנוּ וְכוּ'. וּכְתִיב (שָׁם מג) וְאָבוֹאָה וְכוּ' אֶל אֵל שִׂמְחַת גִּילִי. וּכְתִיב (שָׁם לב) שִׂמְחוּ בַה' וְגִילוּ צַדִּיקִים. וּכְתִיב (שָׁם צז), ה' מָלָךְ תָּגֵל הָאָרֶץ וְכוּ'. יִשְׂמְחוּ הַשָּׁמַיִם וְתָגֵל הָאָרֶץ וְכוּ'. וְעַל זֶה אָמַר שְׁלֹמֹה הַמֶּלֶךְ עָלָיו הַשָּׁלוֹם (קֹהֶלֶת ח), וְשִׁבַּחְתִּי אֲנִי אֶת הַשִּמְחָה אֲשֶׁר אֵין טוֹב לָאָדָם וְכוּ' כִּי אִם לֶאֱכֹל וְלִשְׁתּוֹת וְלִשְׂמֹחַ, שֶׁדָּרְשׁוּ רַבּוֹתֵינוּ זִכְרוֹנוֹ לִבְרָכָה, לֶאֱכֹל וְלִשְׁתּוֹת וְלִשְׂמֹחַ בְּשַׁבָּתוֹת וְיָמִים טוֹבִים, כִּי בֶּאֱמֶת מִי שֶׁהוּא בִּכְלַל הָאֱמוּנָה הַקְּדוֹשָׁה הָאֲמִתִּית יֵשׁ לוֹ לִשְׂמֹחַ כָּל יָמָיו בְּכָל עֵת וּבְכָל רֶגַע, כְּשֶׁיִּזְכֹּר אֶת עַצְמוֹ הַטּוֹבָה וְהַחֶסֶד הַנִּפְלָא שֶׁעָשָׂה הַשֵּׁם יִתְבָּרַךְ עִמָּנוּ עַל - יְדֵי משֶׁה רַבֵּנוּ עָלָיו הַשָּׁלוֹם אֲשֶׁר פָּתַח אֶת עֵינֵינוּ וְהִמְשִׁיךְ עָלֵינוּ אֶת הָאֱמוּנָה הַקְּדוֹשָׁה לְהַאֲמִין בַּה' וּבְמשֶׁה עַבְדּוֹ, לְקַיֵּם תּוֹרָתוֹ וּמִצְוֹתָיו הַקְּדוֹשִׁים בְּכָל יוֹם, אֲשֶׁר אֲפִלּוּ פּוֹשְׁעֵי יִשְׂרָאֵל מְלֵאִים מִצְוֹת כָּרִמּוֹן. וְכֻלָּנוּ מַאֲמִינִים בֵּאלֹקִים חַיִּים וּמֶלֶךְ עוֹלָם, חַי לָעַד וְקַיָּם לָנֶצַח. אֲדוֹן כֹּל לְעֵלָּא מִן כֹּלָא וְלֵית לְעֵלָּא מִנֵּהּ. יִתְבָּרַךְ שְׁמוֹ בְּפִי כֹּל חַי לָנֶצַח. וְאִי אֶפְשָׁר לְבָאֵר בִּכְתָב וּבְעַל פֶּה עֹצֶם הַשִּמְחָה הַזֹּאת. כִּי לִגְדֻלָּתוֹ אֵין חֵקֶר. כִּי הַשִּמְחָה הַזֹּאת הוּא לְכָל חַד כְּפוּם מַה דִּמְשַׁעֵר בְּלִבֵּהּ בִּבְחִינַת נוֹדָע בַּשְּׁעָרִים בַּעְלָהּ וְכוּ', כַּמְבֹאָר מִזֶּה בְּמָקוֹם אַחֵר. וּמֵהַשִּמְחָה הַקְּדוֹשָׁה הַזֹּאת כְּשֶׁנִּפְגֶּמֶת חַס וְשָׁלוֹם, מִזֶּה נִשְׁתַּלְשֵׁל הַטָּעוּת שֶׁל הַכַּת הַנַּ"ל שֶׁבָּחֲרוּ בְּהַשִּמְחָה שֶׁל הוֹלֵלוּת וְשִׁכְרוּת שֶׁעַל זֶה נֶאֱמַר (קֹהֶלֶת ב), וּלְשִׂמְחָה מַה זֹּה עֹשָׂה. וּכְמוֹ שֶׁאָמְרוּ רַבּוֹתֵינוּ זִכְרוֹנָם לִבְרָכָה בְּפֶרֶק בַּמֶּה מַדְלִיקִין (דַּף ל), 'וּלְשִׂמְחָה מַה זֹּה עֹשָׂה', זוֹ שִׂמְחָה שֶׁאֵינָהּ שֶׁל מִצְוָה. 'וְשִׁבַּחְתִּי אֲנִי אֶת הַשִּמְחָה', זוֹ שִׂמְחָה שֶׁל מִצְוָה, לְלַמֶּדְךָ שֶׁאֵין הַשְּׁכִינָה שׁוֹרָה מִתּוֹךְ עַצְבוּת וְכוּ' אֶלָּא מִתּוֹךְ שִׂמְחָה שֶׁל מִצְוָה:
ספר לקוטי הלכות, הלכות ברכת הודאה, הלכה ו', אות סו', ואות עה': מֵאַחַר שֶׁיְּמֵי חַיָּיו מֻעָטִים וּפוֹרְחִים מְאֹד מְאֹד כְּמוֹ שֶׁכָּתוּב כִּי לֹא הַרְבֵּה, וְכֵן מִקֹּדֶם וְאַחַר כָּךְ מַרְבֶּה קֹהֶלֶת לְדַבֵּר מֵהֶבֶל הָעוֹלָם, עַל - כֵּן אָמַר כִּי לֹא הַרְבֵּה שֶׁיָּמָיו מֻעָטִים מְאֹד, עַל - כֵּן יִזְכֹּר אֶת יְמֵי חַיָּיו, הַיְנוּ שֶׁיִּזְכֹּר לְהַחֲיוֹתָם שֶׁיִּהְיֶה לָהֶם חִיּוּת אֲמִתִּי וְקִיּוּם שֶׁיִּהְיוּ רְאוּיִים לִקְרוֹתָם בְּשֵׁם יְמֵי חַיָּיו. וְזֶה עַל - יְדֵי שִׂמְחָה דִּקְדֻשָּׁה שֶׁהִוא כָּל הַחִיּוּת כַּנַּ"ל. וְזֶהוּ כִּי הָאֱלֹקִים מַעֲנֶה בְּשִׂמְחַת לִבּוֹ שֶׁה' יִתְבָּרַךְ מֵעִיד עַל שִׂמְחַת לִבּוֹ שֶׁשָּמֵחַ בְּלִבּוֹ לַעֲשׂוֹת הַטּוֹב, דְּהַיְנוּ שֶׁהָיָה מְיַשֵּׁב דַּעְתּוֹ בְּזֶה הָעוֹלָם וְיָדַע הָאֱמֶת שֶׁאֵין שׁוּם חִיּוּת אֲמִתִּי כִּי אִם תּוֹרָה וּמִצְווֹת כִּי הֵם חַיֵּינוּ וְכוּ' וְעַל - כֵּן הָיָה לִבּוֹ שָׂמֵחַ לַעֲשׂוֹת טוֹב, וְזֶה כָּל תַּכְלִית וְקִיּוּם אֲמִתִּי שֶׁל כָּל יְמֵי חַיָּיו וְכַנַּ"ל: 
אות עה': ...עִקַּר פְּנִימִיּוּת דְּבָרֵינוּ הוּא שֶׁכָּל אֶחָד מִיִּשְׂרָאֵל צָרִיךְ לִשְׂמֹחַ בַּה' בְּחִינַת אָנֹכִי אֶשְׂמַח בַּה' הַנַּ"ל, שֶׁזֶּה עִקַּר הַגְּאֻלָּה וְהַיְשׁוּעָה שֶׁל כָּל אֶחָד מִיִּשְׂרָאֵל וְכוּ'. וְהָעִקָּר שֶׁכָּל אֶחָד מִיִּשְׂרָאֵל אֵיךְ שֶׁהוּא צָרִיךְ לִשְׂמֹחַ בַּמֶּה שֶׁהוּא זוֹכֶה עַל כָּל פָּנִים לוֹמַר שְׁמַע יִשְׂרָאֵל פַּעֲמַיִם בְּכָל יוֹם וּכְמוֹ שֶׁאָנוּ מִתְפָּאֲרִין בָּזֶה אַשְׁרֵינוּ מַה טּוֹב חֶלְקֵנוּ וְכוּ', כִּי זֶה כָּל חִיּוּתֵנוּ וְתִקְווֹתֵינוּ בָּעוֹלָם הַזֶּה וּבָעוֹלָם הַבָּא לָנֶצַח. כִּי לֹא יִשָּׁאֵר מֵהָאָדָם וּמֵהַזְּמַן הַפּוֹרֵחַ כְּלוּם, כִּי אִם שִׂמְחַת הָאֱמוּנָה הַקְּדוֹשָׁה וְכוּ', כְּמוֹ שֶׁמְּבֹאָר לְעֵיל. וְזֶה מְבֹאָר בַּזֹּהַר הַקָּדוֹשׁ הַנַּ"ל שֶׁגִּלָּה לָנוּ שֶׁצֵּרוּף תֵּבַת אֶשְׂמַח מְרֻמָּז בְּאוֹתִיּוֹת ש"מ מִשְּׁמַע וְאוֹתִיּוֹת א"ח שֶׁל אֶחָד וְכוּ', כִּי צְרִיכִין לִשְׂמֹחַ בָּזֶה מְאֹד מְאֹד מַה שֶּׁאָנוּ זוֹכִין לְיַחֵד שְׁמוֹ יִתְבָּרַךְ בְּכָל יוֹם בִּבְחִינַת אָנֹכִי אֶשְׂמַח בַּה' וכנ"ל.
ספר עצות ישרות, ערך שמחה, אות א': מי שיש לו אמונה שלמה בהשם יתברך, בודאי ראוי לשמח תמיד בהשם יתברך. וזה הדבר אי אפשר לבאר בכתב, כי הוא לכל חד כפום מה דמשער בלבה, וכן לשמח בשמחת המצוות בחינת: פקודי השם ישרים משמחי לב, כי בודאי אין שמחה בעולם כשמחה זו, כי זה כל אדם יכול להבין, שבעולם הזה אין שום שמחה בעולם, כי מה יתרון לו לאדם וכו', וימינו כצל עובר, ואחרית שמחה - תוגה, ועל כן באמת המחקרים והכופרים, רחמנא לצלן, אין להם שום שמחה אמתית כלל, וכל ימיהם הם מלאים עצבות ויגון ואנחה, כי מאחר שכופרים בתורתו הקדושה ובעשית מצוותיו יתברך ובודים מלבם טעמים של הבל ושטות על עשית המצוות כאלו הם נימוסיות, חס ושלום, אם כן מהיכן יקבלו חיות ושמחה, ועל כן עקר הקטרוג וההתגרות של הסטרא אחרא שמתגרין בישראל, העקר הוא בשמחה של המצוות, כי על גוף המצוה הם יכולין לומר שהיא נימוסיות, חס ושלום, כשאר נימוסי נימוסי העמים, חס ושלום, אך כשרואים שישראל שמחים כל כך בעשית המצוות ומוסרין נפשם עליהם, על זה הם מתקנאים ומתגרים בנו מאד, ועל כן עקר הכנעת הסטרא אחרא היא דיקא על ידי עשית המצוה בשמחה. (הלכות נפילת אפים, הלכה ד', אות ד):
ספר עצות ישרות, ערך שמחה, אות ג: מי שלבו שלם עם השם ואמונתו חזקה ומאמין שהכל ברצונו יתברך, אזי הוא בשמחה תמיד ואין לו שום דאגה ופחד כלל משום דבר שבעולם בבחינת: אל תירא מפחד פתאם וכו', כי מאחר שהכל רק ברצונו יתברך, אם כן אין לו להתירא משום דבר, כי מי יוכל לעשות לו דבר גדול או דבר קטן בלי רצונו יתברך, כמו שכתוב: השם לי לא אירא וכו', ועל כן הוא שמח תמיד, ואפלו אם לפעמים באין עליו איזה יסורים, חס ושלום, אוף על פי כן מאחר שיודע שהכל ברצונו יתברך לבד, הוא יכול לשמח את עצמו תמיד, כי כונת השם יתברך, שמביא עליו היסורין, הוא בודאי רק לטובה: אם להזכירו שישוב בתשובה, בתשובה, אם למרק עוונותיו, ואם כן כל היסורים, חס ושלום, הם טובות גדולות, ועל כן הוא יכול לשמח את עצמו תמיד, כי יודע שהשם יתברך מלא רחמים, וכונתו יתברך בודאי לטובה, ולא לעולם יריב וכו', ובודאי ישוב השם וירחמהו וייטיב אחריתו, והיסורים יתהפכו לו לטובה גדולה לעולמי עד ולנצח נצחים, ועל כן הוא בשמחה תמיד אבל מי שנוטה, חס ושלום מאמונה וטועה, חס ושלום, בכפירות של חכמי הטבע וסובר שיש טבע, חס ושלום - אזי אין לו שום חיים כלל, כי כל ימיו כעס ומכאובות, וכל ימי רשע הוא מתחולל וכו' בשלום שודד יבואנו, כי מתירא פן יבוא עליו שבר פתאם, וכשבא עליו איזה צרה ויסורין, אין לו למי לפנות להושע, ועל כן הוא מלא צער ויסורין ופחדים ועצבות תמיד, ואין לו שום חיים כלל, וכמבאר במקום אחר אבל מי שיש לו אמונה שלמה ברצון, שיודע שהכל רק ברצונו יתברך, אזי זוכה לשמחה גדולה, וכל היראות והופחדים שיש לו מאיזה דבר שבעולם, כולם נתהפכין לשמחה גדולה, כי על ידי זה הוא חוזר להשם יתברך ויודע שהכל לטובה כנ"ל. (הלכות כלי היין, הלכה א', אות א):
� עי' בספר צמח צדיק (פרק כ')  מעשה נורא מענין זה.


� ועי' במלבי"ם שם ד"ה: אודך - אחר שבאר ההשגחה הפרטיית החופפת על האדם על כל פרטי מעשיו, בא לבאר איך האדם מצד פליאת מעשיו הוא מיוחד להשגחה זו מכל יצורי ה' בעולמו, כי ימצאו ביצירתו פלאות נוראות, וכבר בארנו במק"א כי יען ששני קצות הבריאה הרוחני והגשמיי השמים והארץ הם נפרדים בכל עניניהם, זה רוחני וזה גשמי, זה פשוט וזה מורכב, זה קיים באיש וזה במין, זה שוכן ברום עולם וזה בעמקי תחתיות, ונקל לטעות ששני מיני האומניות האלה נעשו משני פועלים מתחלפים, היה מחכמת הפועל השלם הבב"ת לעשות פעולה אחת שבו ימצאו שני מיני המלאכות האלה, שהוא האדם שהוא שייך לבני עולם השפל מצד חמרו וגויתו, ולבני אלהים הרוחנים מצד נשמתו, ובזה נדע כי כל הבריאות המתחלפות אל אחד בראם, ובזה הניח ה' חותמו על כל הבריאה לדעת כי מעשה ידיו כולם, והנה חכמת הבורא בבריאת האדם ניכר בשני אופנים, וכמ"ש העקרים, כי יש אומן העושה ציורים נפלאים מפותחים בכסף וזהב שהמתכיות האלה הם מוכנים בטבעם לקבל המלאכות הדקות האלה, ובזה לא יוכר חכמת הפועל, אבל יש יקר לכלי זאת מצד יוקר החומר שממנו נעשה הכלי כסף או זהב, ויש חרש חכם שיעשה ויפתח הציורים הדקים הנפלאים האלה בברזל או בצור החלמיש. שאין מטבעם שיעשו בהם המלאכות הדקות האלה, ואז יתנו יקר לכלי הזאת מצד חכמת הפועל, וכן בהציורים הדקים הנפלאים אשר צייר ה', בנפש האדם שהיא בטבע רוחניותה מוכנת אל זה שיפותחו עליה ציורי החכמה והבינה והדעת וכל ענינים הרוחנים, ואין ניכר בם חכמת הפועל, אך הנפש מצד עצמה יקרה מאד, אבל מה שצייר ה' ציורים הרוחנים האלה בחומר, באדם שנעשה מבשר ועצמות, וגם הוא הוכן אל פתוחי חותם ההשכלה והחכמה וההשגה, הגם שאין יקר אל הפעולה, כי הוא גוש עפר ואדמה, יש יקר מצד שניכר בו חכמת הפועל, וז"ש נפלאים מעשיך - שמצד הגוף, המעשה בעצמה היא נפלאת, הגם שאין יקר להחומר שממנו נעש' הגוף, יש לו יקר מצד מעשיך, שהתראה בו חכמת הפועל, ונפשי יודעת (נפלאת) מאד - אולם נפשי היודעת הגם שבה לא נראה חכמת הפועל, היא עצמה נפלאת מאד, כי היא עצם רוחני יקר ונעלם מאד מצד עצמה, באופן שבבריאת הגוף ניכר מעלת הפועל, וביצירת הנפש ניכר בה מעלת הפעולה:


� ועי' בספר התניא (שער היחוד והאמונה, פרקים א-ב): וידעת היום והשבות אל לבבך כי ה' הוא האלהים בשמים וממעל ועל הארץ מתחת אין עוד. וצריך להבין וכי תעלה על דעתך שיש אלהים נשרה במים מתחת לארץ שצריך להזהיר כ"כ והשבות אל לבבך. הנה כתיב לעולם ה' דברך נצב בשמים ופי' הבעש"ט ז"ל כי דברך שאמרת יהי רקיע בתוך המים וגו' תיבות ואותיות אלו הן נצבות ועומדות לעולם בתוך רקיע השמים ומלובשות בתוך כל הרקיעים לעולם להחיותם כדכתיב ודבר אלהינו יקום לעולם ודבריו חיים וקיימים לעד כו' כי אילו היו האותיות מסתלקות כרגע ח"ו וחוזרות למקורן היו כל השמים אין ואפס ממש והיו כלא היו כלל וכמו קודם מאמר יהי רקיע כו' ממש וכן בכל הברואים שבכל העולמות עליונים ותחתונים ואפי' ארץ הלזו הגשמית ובחי' דומם ממש אילו היו מסתלקות ממנה כרגע ח"ו האותיות לפני ששת ימי בראשית ממש וז"ש האר"י ז"ל שגם בדומם ממש כמו אבנים ועפר ומים יש מעשרה מאמרות שבהן נבראת הארץ בששת ימי בראשית היתה חוזרת לאין ואפס ממש כמו בחי' נפש וחיות רוחנית דהיינו בחי' התלבשות אותיות הדבור מעשרה מאמרו' המחיות ומהוות את הדומם להיות יש מאין ואפס שלפני ששת ימי בראשית ואף שלא הוזכר שם אבן בעשרה מאמרות שבתורה אעפ"כ נמשך חיות לאבן ע"י צירופים וחילופי אותיו' המתגלגלות ברל"א שערים פנים ואחור כמ"ש בס' יצירה עד שמשתלשל מעשרה מאמרות ונמשך מהן צירוף שם אבן והוא חיותו של האבן וכן בכל הנבראים שבעולם השמות שנקראים בהם בלשון הקדש הן הן אותיות הדבור המשתלשלו' ממדרגה למדרגה מעשרה מאמרות שבתורה ע"י חילופים ותמורות האותיות ברל"א שערים עד שמגיעות ומתלבשות באותו נברא להחיותו לפי שאין פרטי הנבראים יכולים לקבל חיותם מעשרה מאמרות עצמן שבתורה שהחיות הנמשך מהן עצמן גדול מאד מבחי' הנבראים פרטיים ואין כח בהם לקבל החיות אלא ע"י שיורד החיות ומשתלשל ממדרגה למדרגה פחותה ממנה ע"י חילופים ותמורות האותיות וגימטריאות שהן חשבון האותיות עד שיוכל להתצמצם ולהתלבש ולהתהוות ממנו נברא פרטי וזה שמו אשר יקראו לו בלה"ק הוא כלי לחיות המצומצם באותיות שם זה שנשתלשל מעשרה מאמרות שבתורה שיש בהם כח וחיות לברוא יש מאין ולהחיותו לעולם דאורייתא וקב"ה כולא חד: 


פרק ב': והנה מכאן תשובת המינים וגילוי שורש טעותם הכופרים בהשגחה פרטית ובאותו' ומופתי התורה שטועי' בדמיונם הכוזב שמדמין מעשה ה' עושה שמי' וארץ למעשה אנוש ותחבולותיו כי כאשר יצא לצורף כלי שוב אין הכלי צריך לידי הצורף כי אף שידיו מסולקות הימנו והולך לו בשוק הכלי קיים בתבניתו וצלמו ממש כאשר יצא מידי הצורף כך מדמין הסכלים האלו מעשה שמים וארץ אך טח מראות עיניהם ההבדל הגדול שבין מעשה אנוש ותחבולותיו שהוא יש מיש רק שמשנה הצורה והתמונה מתמונת חתיכת כסף לתמונת כלי למעשה שמים וארץ שהוא יש מאין והוא פלא גדול יותר מקריעת ים סוף עד"מ שהוליך ה' את הים ברוח קדים עזה כל הלילה ויבקעו המים ונצבו כמו נד וכחומה ואילו הפסיק ה' את הרוח כרגע היו המים חוזרים וניגרים במורד כדרכם וטבעם ולא קמו כחומה בלי ספק אף שהטבע הזה במים גם כן נברא ומחודש יש מאין שהרי חומת אבנים נצבת מעצמה בלי רוח רק שטבע המים אינו כן וכ"ש וק"ו בבריאת יש מאין שהיא למעלה מהטבע והפלא ופלא יותר מקריעת ים סוף עאכ"ו שבהסתלקו' כח הבורא מן הנברא ח"ו ישוב הנברא לאין ואפס ממש אלא צריך להיות כח הפועל בנפעל תמיד להחיותו ולקיימו והן הן בחי' אותיות הדבור מעשרה מאמרות שבהם נבראו וע"ז נאמר ואתה מחיה את כולם אל תקרי מחיה אלא מהוה דהיינו יש מאין ואתה הן בחי' האותיות מאל"ף ועד תי"ו והה"א היא ה' מוצאות הפה מקור האותיות ואף שאין לו דמות הגוף הרי מקרא מלא דבר הכתוב וידבר ה' ויאמר ה' והיא בחי' התגלות הכ"ב אותיות עליונות לנביאי' ומתלבשות בשכלם והשגתם במראה הנבואה וגם במחשבתם ודיבורם כמ"ש רוח ה' דבר בי ומלתו על לשוני וכמ"ש האר"י ז"ל [בשער הנבואה] וכעין זה היא התלבשות האותיות בברואים כדכתיב בדבר ה' שמים נעשו וברוח פיו כל צבאם רק שהיא ע"י השתלשלות רבות ועצומות עד שיורדות לעשיה גופנית משא"כ השגת הנביאי' היא באצילו' המתלבשת בעולם הבריאה: 


ועי' עוד בספר באר מים חיים (שמות ד, יד):  הלא אהרן אחיך הלוי וגו' ואנכי אהיה עם פיך ועם פיהו וגו'. כלומר הרי אף פה אהרן לא ידבר כי אם כאשר אני אהיה עמו, כי נודע אשר הקב"ה מחדש בטובו בכל יום תמיד מעשה בראשית והוא כי זה הכח וההשפעה אשר נתן הקב"ה אז בעת הבריאה לכל העולמות להתהוותם, זה הכח אינו נפסק, ומיום הבריאה ועד סופה תמיד הקב"ה בחסדיו משפיע זה הכח והאור וההשגחה ההוא לכל העולמות וכמו שאמר דוד (נחמיה ט', ו') ואתה מחיה את כולם. כי הוא מחיה ומהוה את כולם תמיד בכל רגע ורגע, ואלמלא יצוייר העדר שפעו וחיותו מכל הנמצאים שבעולם אף רגע כמימרא היו כל העולמות כלא היו, והיו לאפס ואין כמו קודם הבריאה. ועל כן גם עם פה אהרן המדבר אנכי צריך להיות עם פיהו, ואהיה עם פיך ועם פיהו ויתקדש שמי עוד ביותר ויותר כי חלילה לא יכבד להקב"ה שידוד המערכה ואך שלא יעשה זאת בכל עת, עבור הבחירה שבידי אדם כי אם תמיד יראו שידוד המזלות וכוכבי שמים לעובדי ה', יטיבו הכל מעשיהם לצורך טובתם, ונמצא עשיה שלא לשמה והבחירה בטלה, ועל כן לא יעשה ה' זאת תמיד. ולא כן במצרים כי הוצרך לשידוד המערכה להכותם בעשר מכות הם ואלהיהם על כן גם זאת עשה להשיח אלמים ומדברים, כאמור:


ועי' עוד בספר ליקוטי מוהר"ן (ח"א, תורה לג', אות ב)וְצָרִיךְ לָדַעַת, שֶׁ"מְּלֹא כָל הָאָרֶץ כְּבוֹדוֹ" (ג). וְלֵית אֲתַר פָּנוּי מִנֵּהּ (ד). וְאִיהוּ מְמַלֵּא כָּל עָלְמִין וְסוֹבֵב כָּל עָלְמִין (ה). וַאֲפִלּוּ מִי שֶׁעוֹסֵק בְּמַשָֹּא וּמַתָּן בְּעַכּוּ"ם, לֹא יָכוֹל לְהִתְנַצֵּל וְלוֹמַר, אִי אֶפְשָׁר לַעֲבֹד אֶת הַשֵּׁם יִתְבָּרַךְ מֵחֲמַת עַבִיּוּת וְגַשְׁמִיּוּת שֶׁנּוֹפֵל תָּמִיד עָלָיו, מֵחֲמַת הָעֵסֶק שֶׁעוֹסֵק תָּמִיד עִמָּהֶם. כִּי כְּבָר גִּלּוּ לָנוּ חֲכָמֵינוּ, זִכְרוֹנוֹ לִבְרָכָה, שֶׁבְּכָל דְּבָרִים גַּשְׁמִיִּים, וּבְכָל לְשׁוֹנוֹת הָעַכּוּ"ם, יָכוֹל לִמְצֹא בָּהֶם אֱלֹקוּת. כִּי בְּלֹא אֱלֹקוּתוֹ אֵין לָהֶם שׁוּם חִיּוּת וְקִיּוּם כְּלָל, כְּמוֹ שֶׁכָּתוּב (נְחֶמְיָה ט'): "וְאַתָּה מְחַיֶּה אֶת כֻּלָּם". לְבַד שֶׁהַחִיּוּת וֶאֱלֹקוּת הַזֶּה שָׁם בְּצִמְצוּם גָּדוֹל וּבְמִעוּט, רַק כְּדֵי חִיּוּנוֹ לְהַחֲיוֹתוֹ וְלֹא יוֹתֵר. כִּי הַקָּדוֹשׁ - בָּרוּךְ - הוּא צִמְצֵם אֶת אֱלֹקוּתוֹ בְּצִמְצוּמִים רַבִּים וְשׁוֹנִים, מֵרֵאשִׁית הַמַּחֲשָׁבָה עַד נְקֻדַּת הַמֶּרְכָּז שֶׁל עוֹלָם הַגַּשְׁמִי, שֶׁשָּׁם מְדוֹר הַקְּלִפּוֹת:


וּבְכָל מַה שֶּׁמִּשְׁתַּלְשֵׁל יוֹתֵר וּמִתְצַמְצֵם יוֹתֵר לְמַטָּה, אֱלֹקוּתוֹ מְלֻבָּשׁ שָׁם בְּמַלְבּוּשִׁים רַבִּים יוֹתֵר. וְזֶה שֶׁגִּלּוּ חֲכָמֵינוּ, זִכְרוֹנָם לִבְרָכָה, וּפָתְחוּ לָנוּ פֶּתַח, שֶׁהַמַּשְׂכִּיל יֵדַע וְיָבִין שֶׁבְּכָל הַדְּבָרִים גַּשְׁמִיִּים יֵשׁ אֱלֹקוּתוֹ וְחִיּוּתוֹ, כְּמוֹ שֶׁאָמְרוּ חֲכָמֵינוּ, זִכְרוֹנָם לִבְרָכָה (מְנָחוֹת ל"ד:): 'טַט בְּכַתְפִי שְׁתַּיִם, פַּת בְּאַפְרִיקֵי שְׁתַּיִם', לְהוֹדִיעַ שֶׁבְּכָל לְשׁוֹנוֹת הָעַכּוּ"ם יֵשׁ שָׁם אֱלֹקוּתוֹ הַמְחַיָּה אוֹתָהּ:


וְזֶה שֶׁמֵּבִיא בִּירוּשַׁלְמִי (תַּעֲנִית פ"א): 'אִם יֹאמַר לְךָ אָדָם הֵיכָן אֱלֹקֶיךָ, תֹּאמַר לוֹ: בִּכְרָךְ גָּדוֹל שֶׁבְּרוֹמִי', שֶׁנֶּאֱמַר: "אֵלַי קֹרֵא מִשֵֹּעִיר". נִמְצָא שֶׁזֶּה הָאָדָם שֶׁשָּׁאַל הֵיכָן אֱלֹקֶיךָ, בְּוַדַּאי הוּא מְשֻׁקָּע בִּמְדוֹר הַקְּלִפּוֹת. כִּי הוֹצִיא אֶת עַצְמוֹ מִן הַכְּלָל וְכָפַר בָּעִקָּר, שֶׁאָמַר: הֵיכָן אֱלֹקֶיךָ, וְנִדְמָה לוֹ שֶׁבִּמְקוֹמוֹ אֵין שָׁם אֱלֹקִים. בְּכֵן תֹּאמַר לוֹ: אֲפִלּוּ בִּמְקוֹמְךָ שֶׁאַתָּה מְשֻׁקָּע בִּמְדוֹר הַקְּלִפּוֹת, גַּם כֵּן שָׁם תּוּכַל לִמְצֹא אֱלֹקוּתוֹ. כִּי הוּא מְחַיֶּה אֶת הַכֹּל, כְּמוֹ שֶׁכָּתוּב: "וְאַתָּה מְחַיֶּה אֶת כֻּלָּם". וּמִשָּׁם אַתָּה יָכוֹל לְדַבֵּק אֶת עַצְמְךָ בּוֹ יִתְבָּרַךְ, וְלָשׁוּב אֵלָיו בִּתְשׁוּבָה שְׁלֵמָה. כִּי לֹא רְחוֹקָה הִיא מִמְּךָ (ו). אֶלָּא שֶׁבִּמְקוֹמְךָ שָׁם רַבּוּ הַלְּבוּשִׁים:


וְכָל מַה שֶּׁאָדָם הוֹלֵךְ מִמַּדְרֵגָה לְמַדְרֵגָה, הוּא מִתְקָרֵב יוֹתֵר אֶל הַשֵּׁם יִתְבָּרַךְ, וְיָכוֹל לֵידַע אֶת הַשֵּׁם יִתְבָּרַךְ בַּהֲבָנָה יְתֵרָה. כִּי כָּל מַה שֶּׁהַמַּדְרֵגָה יוֹתֵר עֶלְיוֹנָה, נִתְמַעֲטוּ הַלְּבוּשִׁים, וְנִתְמַעֵט הַצִּמְצוּם, וְאָז הוּא מְקֹרָב יוֹתֵר אֶל הַשֵּׁם יִתְבָּרַךְ, וְיָכוֹל לֶאֱהֹב אֶת עַצְמוֹ עִם הַשֵּׁם יִתְבָּרַךְ בְּאַהֲבָה יְתֵרָה:


� ועי' בספר באר בשדה (ד"ה: ומ"ש ומה אלו כו') שמקשה: יל"ד דהך ק"ו יש בו פירכא: שמא לאלו שאין משנים מידותם משום שאין בהם יצה"ר, תאמר באדם שאע"פ שיש לו שכר ועונש יש בו יצה"ר, ויש לומר ע"פ  מה שארז"ל: בראתי יצה"ר בראתי לו תורה תבלין.


� וגם בשעה שאכל ושבע ודשן. יתאווה תאוה, הלואי והיתה, לו תיאבון ויכולת לחזור ולאכול, גופו שבע, אבל יצרו לא ידע שבעה.


� עי' בספר ראשית חכמה (שער היראה, פרק טו') המביא דרשת חז"ל (במ"ר ד, כ)  על הפס' הנ"ל: אין לך אדם בישראל שביזה עצמו על המצות יותר מדוד שהרי הוא אמר לפני ה' (תהלים קלא, ה), אלהים לא גבה לבי, בשעה שמשחני שמואל למלך, ולא רמו עיני בשעה שהרגתי את גלית, ולא הלכתי בגדולות, בשעה שהחזרוני למלכות, ובנפלאות ממני, בשעה שהעליתי את הארון, אם לא שויתי ודוממתי נפשי כגמול עלי אמו, כשם שתינוק אמו אינו מתבייש להגלות לפני אמו כך שויתי נפשי לפניך שלא נתביישתי להתבזות לפניך לכבודך, כגמול עלי נפשי כהדין ינקא דנפיק ממעי דאימיה ואין בו רוח גסה לינק משדי אמו כן הות נפשי עלי שאיני מתבייש ללמוד תורה אפילו מקטני ישראל, אמר ר' אדא בר חיננא אמר ליה הקב"ה אתה השוית עצמך לגמול, חייך כשם שאין לתינוק הזה עונות כך אין לך עונות, שנאמר (שמואל-ב יב, יג), גם ה' העביר חטאתך לא תמות, מכאן אתה למד שאין אדם רשאי לנהוג גאוה לפני המקום אלא צריך אדם להתבזות על כבודו: ועי' משנ"ב תרסט', סקי"א ד"ה: משום שמחה - כתב מהרי"ק בשם ר"ה גאון בשורש ט' יום זה רגילים אצלנו לרקד בו אפילו כמה זקנים בשעה שאומרים קילוסים לתורה וכו' (י) ולכן יש להתאמץ בזה לרקד ולזמר לכבוד התורה כמו שכתוב גבי דהע"ה מפזז ומכרכר בכל עוז לפני ד' וכ"כ משם האר"י ז"ל והעידו על האר"י ז"ל שאמר שהמעלה העליונה שהשיג באה לו ע"י שהיה משמח בכל עוז בשמחה של מצוה וגם על הגר"א ז"ל כתבו שהיה מרקד לפני הס"ת בכל כחו:, ושער הציון שם סק"י: שם וסיים שם שאל יאמר האדם אין זה כבודי וכבוד התורה לרקד לפני העם כאחד הרקים שהרי זה היה חטא מיכל בת שאול שהשיב לה דהע"ה ונקלותי עוד מזאת וגו':


� ועי ליקוטי מוהר"ן (ח"א, תורה קסה') המבאר את הפס' באופן אחר:"וְאָהַבְתָּ לְרֵעֲךָ כָּמוֹךָ אֲנִי ה'" (וַיִּקְרָא י"ט). הַיְנוּ שֶׁתְּקַבֵּל בְּאַהֲבָה, כָּל הָרָעוֹת וְהַיִּסּוּרִין הַבָּאִים עָלֶיךָ, כִּי רָאוּי שֶׁתֵּדַע, שֶׁלְּפִי מַעֲשֶׂיךָ אַחַר כָּל הַיִּסּוּרִים וְהָרָעוֹת שֶׁיֵּשׁ לְךָ, עֲדַיִן הוּא מִתְנַהֵג עִמְּךָ בְּרַחֲמִים, כִּי הָיָה מַגִּיעַ לְךָ יוֹתֵר וְיוֹתֵר, חַס וְשָׁלוֹם, לְפִי מַעֲשֶׂיךָ. וְזֶהוּ "וְאָהַבְתָּ לְרֵעֲךָ", שֶׁתֶּאֱהַב הָרָע שֶׁבָּא לְךָ, הַיְנוּ הָרָעוֹת וְהַיִּסּוּרִין הַבָּאִים עָלֶיךָ, חַס וְשָׁלוֹם, תְּקַבְּלֵם בְּאַהֲבָה, כִּי כָּמוֹךָ כְּמוֹ שֶׁאַתָּה הוּא, הַיְנוּ לְפִי מַעֲשֶׂיךָ, "אֲנִי ה'", בַּעַל הָרַחֲמִים, עֲדַיִן אֲנִי מִתְנַהֵג עִמְּךָ בְּרַחֲמִים כַּנַּ"ל:

